
Nagyra becsült Keresztatyám, a naplót, amelyet Lordságod számára írni kívánok, e szavakkal 
kezdem - illőbb szavakat nem találván! 


Nos, lássuk. A hely: végre a hajón. Az év: tudja jól. A nap? Csak az a fontos, hogy 
átkelésem első napja, útban a világ túlfelére; ennek jeleként most fölírom e lap tetejére az 
"egyes" számot. Mert amit írni szándékszom, az első napunk krónikája lesz. A hónap vagy a 
hét napja mostantól kezdve alig mond valamit, hiszen hosszú átkelésünk során a Vén Anglia 
déli partjaitól az Antipódusokig rendre átszeljük mind a négy évszakot. 


Ma reggel, mielőtt a házból kiléptem volna, látogatást tettem a kisöcséimnél, s hogy ez 
mekkora megpróbáltatás volt az öreg Dobbie-nak! A kis Lionel valami bennszülött 
haditáncfélét adott elő. A kis Percy hanyatt vágta magát és a hasát simogatta, közben 
szörnyű nagyokat nyögött, hogy éreztesse, mily rettenetes következményekkel jár, ha 
megesz! Nyakon vágtam mindkettőt, hogy illendően bánatosak legyenek, majd lementem 
oda, ahol anyám és apám várt. Anyám... vajh kipréselt-e szeméből egy-két könnycseppet? O, 
nem, igazi könnyet, hisz épp akkor oly melegség lakozott a szívemben, mely talán nem is 
ítélhető férfiasnak. Sőt, még atyám is... Mi, azt hiszem, több figyelmet szenteltünk a 
szentimentális Goldsmithnek és Richardsonnak, mint a vidám öreg Fieldingnek és 
Smollettnek! Lordságod bizonyára igazat adna nekem, ha hallotta volna a fohászaikát, 
amelyeket, mintha csak vasra vert rab volnék s nem fiatal úriember, aki épp Ofelsége egyik 
gyarmatára készül, hogy igazgatásában kormányzója segítségére legyen, fölöttem 
elrebegtek. Szüleim nyilvánvaló érzelmeitől sokkal jobb kedvre derültem - s a magaméitól 
még jobbra! Mondhatom, Lordságod keresztfia valójában derék fickó. Megkönnyebbülése 
végigkísérte a kivezető úton, túl a portáslakon, egészen az első útkanyarig, a malom alján! 

Szóval, hogy folytassam, hajóra szálltam. Fölkapaszkodtam domború és kátrányos oldalán 
annak, ami ifjúkorában Britannia félelmetes palánkvárainak egyike volt. Valamiféle alacsony 
ajtóbejárón beléptem a fedélköz vagy micsoda sötétjébe, és elakadt a lélegzetem. 
Uramisten, majdhogynem okádnom kellett! Körülöttem, a mesterséges félhomályban sürgés- 
forgás. Egy fickó, aki közölte, hogy ő a szolgám, elkalauzolt valami ólfélébe a hajó oldalán, s 
biztosított róla, hogy az az én kabinom. Sánta öreglegény, arca kemény, mindkét oldalán ősz 
bozont. A két bozontot fénylő tar koponya köti össze. 

- Jóember - kérdeztem -, mi ez a bűz? 

Hegyes orrát föltartotta, s körültekintett, mintha látná inkább, mintsem szagolná, ami 
bűzlik. - Bűz, uram? Miféle bűz? 

- Hát bűz - mondtam, s befogtam az orromat, számat -, dögletes szag, ocsmány 
büdösség, vagy hívja, ahogy tetszik! 

Derűs fickó ez a Wheeler. Rám mosolygott, s a fedélzet közvetlenül a fejünk fölött mintha 
megnyílt s némi fényt bocsátott volna be. 

- Uramisten - mondta. 

- Hamarosan hozzászokik, uram. 

- Nem óhajtok hozzászokni! Hol a hajó kapitánya? Wheeler kioltotta a fényt az arcán, s 
kitárta előttem az odú ajtaját. 


- Anderson kapitány sem tehet semmit, uram - mondta. 


- Tudja, ez a homok és a murva. Az új hajókon vas a ballaszt, de ez öregebb annál. Ha 
még csak korosodnék, ahogy mondani szokták, kihánynák belőle. De ebből már nem. Ez 
vén, tudja. Nem akarják odalenn megbolygatni, uram. 


- Valami hullát temettek oda! Wheeler egy pillanatra elgondolkodott. 


- Erre vonatkozólag nem tudok mit mondani, uram, korábban más hajón voltam. Most 
üljön le egy kicsit, hozok egy brandyt. 


Ezzel elment, mielőtt még képes lettem volna megszólalni, s így kénytelen voltam többet 
is beszívni a közti ájer-ből. Szóval itt és így állok. 


Hadd írjam le, mi lesz a szállásom, amíg szert nem tehetek valami alkalmasabb 
lakóhelyre. Az odúban van egy tekenőforma priccs a hajó oldala mentén, s alatta két 
beépített fiók. Az egyik végében egy lehajtható deszka, Íróasztalnak, a másikban 
vitorlavászon mosdótál, alatta csöbör. Azt kell hinnem, akad a hajón valami téresebb 
helyiség is, ahol eleget tehetünk természetes szükségleteinknek! A mosdótál fölött helyet 
hagytak a tükörnek, s két könyvespolc áll a priccs lábánál. E pompázatos lakosztály egyetlen 
mozgatható bútordarabja egy vászonszék. Az ajtón, szemmagasságban, nagyobbacska 
nyílás, hogy beszüremkedjék rajta némi napvilág, a falon meg mindkét oldalt kampók. A 
padlón, vagyis hogy födélzeten, mert úgy kell hívnom, akkora barázdák, hogy kimarjul 
bennük az ember bokája. Gyanítom, hogy ezeket az ágyútalpak vaskereke koptatta még 
annak idején, amikor a hajó ifjú és elég virgonc volt, hogy teljes fegyverzetben feszítsen! Az 
odú új, de a mennyezete - a felső fedélzet? - s a hajó fala a priccs mellett vén, ütött-kopott, 
szálkás és toldott-foldott. Még elképzelni is, hogy én egy ilyen tyúkketrecben, ilyen istállóban 
éljek! Mindegy, jámborul meg kell békélnem vele, amíg nem beszélhetek a kapitánnyal. A 
puszta lélegzés máris enyhített valamit a bűzérzetemen, s a jókora pohár brandytől, amit 
Wheeler hozott, majdhogynem belenyugodtam. 


De hogy ez a favilág milyen lármás! A délnyugati szél, amely nem engedi, hogy felvonjuk 
a horgonyt, búg és fütyül a kötélzet közt, s mennydörög a hajó fölött - azaz a mi (mert 
elhatároztam, e hosszú utamat arra fogom felhasználni, hogy alaposan megtanuljam, amit a 
tengerről megtanulhatok) -, a mi felgöngyölt vitorláink fölött. Futó záporok dobolnak retiráljt 
a hajótest minden négyzethüvelykjén. S ha ez nem volna elég, ugyanezen a fedélzeten, a 
hajó orra felöl, bárány béget, marha bőg, férfiak ordítoznak, és - úgy bizony! - nők 
visonganak! Itt is ugyancsak nagy a zaj. Az én odúm vagy ólam csak egy a tizenkettő közül 
ezen az oldalon, szemben meg másik tizenkettő. A két sort nyílegyenes folyosó választja el. 
A folyosót csak a hátsó árbocunk függőlegesen felszökő roppant hengere szakítja meg. Tat 
felőli végén, nyugtat meg Wheeler, ott a szalon, ahol az utasok étkeznek, s kétoldalt egy-egy 
illemhely. A folyosón homályos alakok vonulnak vagy álldogálnak, csapatostul. Gondolom, ők 
az utasok - vagyis hogy mi -; s hogy miért kellett egy ilyen ősöreg sorhajót, mint ez, utazó 
raktárhajóvá, farmmá és utasszállítóvá átalakítani, azt csak a szorult helyzet magyarázza, 
amiben az Admiralitás urai leiedzenek hadiszolgálatot teljesítő hatszáz hajójukkal. 


Wheeler az imént közölte, hogy egy órán belül, négykor ebédelünk. Mikor megjegyeztem, 
hogy tágasabb lakóhelyre tartok igényt, egy pillanatra elhallgatott, töprengett, majd azt 
felelte, hogy ez némi nehézségbe ütközik, s javallja, hogy várjak vele egy darabig. S mikor 
hangot adtam megbotránkozásomnak, hogy ilyen rozzant járművet használnak ekkora útra, 
az ajtóban állva, karján asztalkendővel, tőle telhetőlég megpróbált fölvértezni némi 
tengerészbölcsességgel - imigyen: - A hajó úszni fog, uram, amíg el nem süllyed, azt, uram, 

arra építették, hogy elsüllyedjen - s ahogy előadta, hogy a szolgálatból kivont, lehorgonyzóit 
hajón általában senki más nincs, csak a fedélzetmester és a hajóács, s hogy milyen kellemes 
a régi jó módszerrel hajókötélen vesztegelni, sokkal kellemesebb, mint ilyen csúf vasláncon, 
amelyen kalimpál a hajó, mint hulla az akasztófán, sikerült a kedélyemet a hajófenékig, a 
mocskos ballasztig alásüllyesztenie. A vörösréz fenékveretről persze egy szót sem ejtett! Ugy 
véltem, nem vagyunk más, csak kátrány kívül, kátrány belül, mint minden hajók 
legvénebbike, és hogy első parancsnokunk maga Noé kapitány volt! Wheeler búcsúzóul 
megvigasztalt, hogy szerinte a hajónk "viharban még mindig biztonságosabb, mint sok más 
szilárdabb társa". Biztonságosabb! - Mert - mondta -, ha viharba kerülünk, az olyan, mint a 
kitaposott öreg csizma. - Hogy őszinte legyek, úgy hagyott ott, hogy semmivé vált a brandy 
majd minden jó hatása. Ezek után, mint megtudtam, még azt kívánják tőlem, hogy szedjem 
ki a ládáimból mindazt, amire az úton szükségem lesz, mielőtt még lecsapják őket alulra! A 
hajón akkora a zűrzavar, hogy nem találok senkit, akinek jogában állna visszavonnia e 
páratlanul ostoba parancsot. Megadtam hát magam, Wheelert is igénybe vettem a 
kicsomagoláshoz, könyveimet magam szedtem ki, s végignéztem, hogy a ládáimat elviszik. 
Dühös lennék, ha a helyzet nem volna oly bohózatba illő. Mégis, némi élvezetet leltem a 
fickók beszédében, akik a ládákat elszállították, mert a szavaik oly tökéletesen 
kátrányszagúak voltak. Falconer Tengerészeti Szótór-át kitettem a vánkosom mellé; 
elhatároztam, hogy megtanulom ugyanolyan hibátlanul beszélni ezt a kátránnyelvet, mint e 
ringó léptű fickók bármelyike! 


KÉSŐBB 


Két hosszú asztalnál, nagy összevisszaságban ebédeltünk a tattükör egy jókora ablakának 
fényében. Senki nem tudott semmit. Tiszt sehol, a szolgák zaklatottak, az étel rossz, 
útitársaim ingerültek, hölgyeik már-már hisztérikusak. De a többi horgonyon veszteglő hajó 
látványa a tattükör ablakán át tagadhatatlanul izgalmas. Wheeler, személyzetem és 
vezetőm, azt mondja, ezek a hajókaraván többi tagjai. Megnyugtat, hogy a zűrzavar a 
fedélzeten csökkenni fog, ahogy ő mondja, majd összerázódunk, feltehetőleg úgy, ahogy a 
homok és a murva összerázódik, mígnem - ha szabad egyik-másik utasból ítélnem - mi is 
ugyanúgy bűzlünk majd, mint a hajó. Lordságod netán némi bosszúságot olvas ki a 
szavaimból. Hát igen, ha a bor nem lett volna tűrhető, már egyenest dühöngenék. Noénk, 
bizonyos Anderson kapitány, nem méltóztatott megjelenni. Az első adandó alkalommal be 
kell mutatkoznom neki, de most már sötét van. Holnap délelőtt szándékomban áll földeríteni 
Vannak hölgyeink is, néhány fiatal, néhány meglettebb, néhány öreg. Van egy-két korosabb 
úriember, egy ifjabb katonatiszt, s egy fiatal lelkész. Ez utóbbi, szegény, megpróbált asztali 
áldást mondani, s olyan szégyenlősen látott neki az ételnek, mint egy újdonsült menyecske. 
Mr. Prettimannel nem volt alkalmam találkozni, de gondolom, a hajón van. 

Wheeler azt mondja, a szél átvált az éjszaka, felszedjük a horgonyt, vitorlát bontunk, s 
elindulunk, neki a roppant útnak, az árapály fordultával. Megmondtam neki, hogy én jól 
bírom a tengert, s láttam, hogy az arcán végigfut az a sajátos fény, az a nem éppen mosoly, 
inkább akaratlan derű. Nyomban elhatároztam, hogy az első adandó alkalommal leckét adok 
neki jó modorból - de épp miközben e szavakat írom, palánkvilágunkban valami változik. 

Fenn durrog-dörög valami, minden bizonnyal egy kibomló vitorla. Éles sípszavak. Uramisten, 
hogy képes emberi torok ilyen hangokat kiadni? De ez meg ez bizonyára jeladásul szolgáló 
ágyúlövés! Az odúm előtt egy utas káromkodva hasra esik, a hölgyek sikongatnak, a barmok 
bőgnek, a juhok bégetnek. Teljes a zűrzavar. Netán a barmok bégetnek, a juhok bőgnek, a 
hölgyek átkozzák a hajót s kívánják minden pallóját a pokol tüzére? A vászon mosdótál, 
amibe Wheeler vizet öntött nekem, megváltoztatta a helyét a himbán, s most hegyes 
szögben helyezkedik el. 


Horgonyunk kitépve a Vén Anglia kavicsos homokjából. Szülőföldemmel immár három, de 
lehet, hogy négy-öt évig semmi kapcsolatom nem lesz. Bevallom, ha mégoly érdekes és 
kalandos tennivaló áll is előttem, ez szomorú gondolat. 


Mi mással is fejezhetném be a tengeren töltött első napomról szóló beszámolómat, lévén 
ünnepélyes hangulatban, mint mélységes hálám kifejezésével? Lordságod segített föllépnem 
a létra első fokára, s bármilyen magasra kapaszkodjam is - mert figyelmeztetnem kell 
Lordságodat, hogy törekvésem határtalan! -, soha el nem felejtem a jóságos kezet, mely 
útnak indított fölfelé. Hogy soha ne találtassék e kézhez méltatlannak, hogy soha ne tegyen 
semmit, ami méltatlan hozzá, ezért imádkozik - s erre törekszik - Lordságod hálás keresztfia 


EDMUND TALBOT 


Odabiggyesztettem a "kettes" számot e bejegyzés elejére, bár nem tudom, ma mennyit Írok. 
A körülmények korántsem kedveznek a gondos fogalmazásnak. Nem sok erő van a 
végtagjaimban-az illemhely, a toilette... elnézését kérem e helyiségnek, de nem tudom, 
hogyan nevezzem, hiszen szigorú tengerésznyelven a hajó elején levőket hajó főkamrának 
hívják, az ifiurakét kerek kawrá-nak, a hadnagyokét... nos, a hadnagyokét nem tudom, hogy. 
A hajó szakadatlan mozgása, s hogy a testemet muszáj mindig ahhoz igazítanom... 


Lordságod volt szíves lelkemre kötni, hogy ne hallgassak el semmit. Talán emlékszik rá, 
mint kalauzolt ki a könyvtárból, vállamat barátságosan átkarolva, s mint kiáltotta szívélyes 
hangon: - Aztán mindent elmondj, fiam! Semmit el ne hallgass! Hadd éljek általad újra! - Az 
ördögbe is, átokmód tengeribeteg vagyok és a priccset nyomom. De hát Seneca Nápoly előtt 
ugyanilyen kutyául volt - Lordságod bizonyára emlékszik rá -, s ha még egy sztoikus 
filozófust is így elintéz pár mérföld göröngyös tenger, ugyan mivé váljunk mi, közönséges 
halandók, a parttól távol, nyíltabb tengeren? Be kell vallanom, hogy velem sós könnyeket 
hullattatott a kimerültségem, s Wheeler épp ilyen férfiatlan állapotban lelt! Ő azonban igen 
derék fickó. Megmagyaráztam neki, hogy a kimerültségtől könnyezem, s ő derűsen ráhagyta. 

- Uram - mondta -, ha úgy adódik, vadászik álló nap, aztán végigtáncolja az éjszakát, 
hajnalig. De ha engem vagy akárki tengerészt lóra ültetne, a vesénk térdig rázódnék tőle. 

Kinyögtem valami válaszfélét, s hallottam, hogy Wheeler kidugaszol egy palackot. 


- Vegye úgy, uram - mondta -, hogy most épp egy hajót tanul megülni. És hogy 
ugyancsak hamar sikerülni fog. 

A gondolat megvigasztalt; de még annál is jobban az a kellemetes illat, mely mint a Dél 
langy melege, simogatta a lelkem. Kinyitottam a szemem, s lám, Wheeler épp elibém 
varázsolt egy hatalmas adag csillapítót. A vigasztaló íz egyenest visszavitt a gyerekszobába, 
csak ez alkalommal épp semmi mélabú nem társult a gyermekkor és az otthon emlékéhez! 
Elküldtem Wheelert, szunyókáltam egy kicsit, majd mélyen elaludtam. Szent igaz, a mákony 
az öreg Senecán is többet segített volna, mint a bölcsessége! 


Különös álomból ébredtem, és olyan sűrű sötétben, hogy nem tudtam, hol vagyok, de 
igencsak hamar fölidéztem, s úgy találtam, mozgásunk érezhetően fokozódott. Nyomban 
Wheelerért kiáltottam. A harmadik kiáltásra - mely, hogy őszinte legyek, több 
káromkodással vegyült, mint amennyit általában összeférhetőnek tartok akár a józan ésszel, 
akár az úri viselkedéssel - benyitott az odúmba. 


- Segítsen ki innét, Wheeler! Muszáj levegőt szívnom! 


- Feküdjék csak nyugton egy darabig, uram, s mindjárt kutya baja! Majd leteszek ide egy 
mosdótálat. 


Hát létezik, létezhetik ostobább, vigasztalanabb kilátás, mint hogy az ember, a bajában, a 
kutyát utánozza? A kutyákat most bigottnak és önelégültnek láttam a lelki szemeimmel, akár 
egy metodista egyházi tanácsost. A fickónak a szemébe káromkodtam. De Wheeler végül is 
igen logikus volt. Megmagyarázta, hogy viharban vagyunk. S hogy úgy véli, a felleghajtóm a 
tripla körgallérral túlságosan finom öltözék ahhoz, hogy a sós perméinek kitegyem. 
Hozzátette - titokzatosan - : nem kívánná nekem, hogy paphoz hasonlítsak! Neki azonban 
van egy használatlan sárga viaszosvászon ruhája. Sajnos, mondta, egy olyan úrnak vette, 
aki végül még sem szállt hajóra. Pontosan az én méretem, és annyiért adja, amennyit ő 
fizetett érte. S ha akarom, az utazás végeztével visszavásárolhatja tőlem használt árban. El 
is fogadtam nyomban az előnyös ajánlatot, mert fojtogatott a levegő és szabadba vágytam. 
A ruhát fölsegítette rám, befűzte rajtam, gumicsizmát húzott a lábamra, s viaszosvászon 
kalapot nyomott a fejembe. Bár látott volna így Lordságod, hisz olyan voltam, mint egy 
valóságos tengerész, hiába, hogy alig álltam a lábamon! Wheeler kitámogatott a folyosóra, 
ahol patakzott a víz. Be nem állt a szája, például arról, hogy meg kell tanulnunk, akár a 
hegyvidéki juhoknak, hogy egyik lábunkat kevésbé nyújtsuk ki, mint a másikat. Kissé 
bosszúsan jegyeztem meg, hogy mióta a legutóbbi béke idején odaát jártam 
Franciaországban, nagyon is jól tudom, hogy a fedélzet lejt, hiszen nem gyalog keltem át a 
vízen. Kimentem a középfedélzetre, nekidőltem a rekeszfalnak tatfelen, azaz a fedélzet 
szélvédett oldalán. A víztarcskötelek, meg a vízszintes hágószálak, a patkányutak (Óó, 
Falconer, Falconer!) roppant pókhálója ott feszült a fejem fölött, azok fölött meg a névtelen 
kötelek tömege zümmögött, zúgott, fütyörészett. A felhők közül egy helyt még kikandikált a 
nap, de kormányfél felöl, fentről, hordta a permetet, s úgy tetszett, árbocmagasságban 
kergeti a felhőket a szél. Persze, nem voltunk magunkban, a karaván többi hajója tatfél felöl 
követett, s  árboclámpásuk, bár a vízpermettel, esővel keveredő füstszürke köd 
elhomályosította, már fent világolt. Jólesőn könnyű volt lélegzetet vennem az odúm dögletes 
bűze után, s már-már abban reménykedtem, hogy ez a ritka rossz, sőt, komisz idő majd 
kiszellőzteti egy kicsit a hajót. Némileg erőre kapva körülnéztem, s mióta a horgonyt 
felszedtük, most először éreztem, hogy életre kel az értelmem és érdeklődésem. Amint 
hátratekintettem, fölfelé, megpillantottam a két kormányost, a két fekete, kátrányosvászon 
köpenyes alakot, arcukat alulról világította meg a lámpafény, ahogy felváltva le-letekingettek 
a kivilágított tájolóra, majd föl a vitorlákra. Kevés vitorlát vontunk fel, én azt hittem, mert az 
idő oly kegyetlen, de Wheelertől - ettől a két lábon járó Falconertől - utóbb megtudtam, 
azért, hogy a többieket faképnél ne hagyjuk, mert "van olyan jó lábunk", mint szinte 
bármelyiknek. Hogy honnan tudja, ha ugyan tudja, az rejtély, de azt mondja, majd jelt 

adunk az Ushant előtti hajórajnak, átadjuk a másik sorhajónkat, tőlük átveszünk egyet, az 
elkísér bennünket Gibraltár szélességéig, onnét meg már magunkban haladunk tovább, s az 
elfogattatástól nem véd más, mint az a néhány megmaradt ágyúnk és marcona küllemünk. 
Tisztességes dolog ez, vagy netán igazságos? Őlordságaik nincsenek tisztában vele, hogy 
miféle jövendőbeli külügyminisztert vetnek oda közömbösen a vizek kénye-kedvének? Ám 
reménykedjünk, hogy visszakapnak engem, mint ama bibliai kenyeret! A kocka azonban el 
van vetve, s nekem vállalnom kell a kockázatot. Ott maradtam hát, hátamat a rekeszfalnak 
vetve, s ittam a szelet és az esőt. Arra a végkövetkeztetésre jutottam, hogy szokatlan 
gyengeségem inkább tulajdonítható az odú bűzének, mint a hajó mozgásának. 


Most már csak a seprője maradt a napvilágnak, de őrködésemet annak a betegségnek 
látványa jutalmazta, amelyet én szerencsésen megúsztam. Folyosónkról a középfedélzet 
szelében-zivatarában felbukkant egy lelkész! Feltehetőleg ugyanaz, aki megpróbált asztali 
áldást mondani első ebédünkön, de senki más nem hallgatott rá, csak a Mindenható. 
Térdnadrágot hordott, hosszú felöltőt s a nyaka körül kendőt, amelynek vége úgy vergődött 
a szélben, mint a két ablak közé szorult madár! Kalapját és parókáját két kézzel nyomta a 
fejébe, s először erre tántorgott, majd arra, mint egy részeg tarisznyarák. (Lordságod 
természetesen látott már részeg tarisznyarákot!) A lelkész megfordult, s mint bárki más, aki 
nem szokott hozzá a lejtős fedélzethez, megpróbált fölkapaszkodni rajta, ahelyett hogy lefelé 
indult volna. Láttam, mindjárt rókázni fog, mert az arca sápadt is volt, zöld is, akár a 
sajtpenész. De mielőtt még figyelmeztetésül rákiálthattam volna, elhányta magát, s csúszni 
kezdett a fedélzeten lefelé. Térden állva - nem hiszem, hogy az áhítat jeleként -; majd 
fölállt, pontosan abban a pillanatban, mikor a hajó meglódult, s ez fokozott lendületet adott a 
mozdulatának. Az eredmény, hogy végigszállt, félig futva, lefelé a fedélzeten, s az összekötő 
hágószálak közt el is hagyja tatfelen, ha el nem kapom a gallérját! Épp csak egy pillantást 
tudtam vetni az ázott zöld arcra, mikor a szolga, aki kormányfelen ugyanazt a tisztet tölti be 
az utasok körül, mint Wheeler a tatfelen, kirohant a folyosóról, a kis embernek a hóna alá 
nyúlt, elnézésemet kérte, és elvonszolta a szemem elől. Szidtam a papot, hogy bemocskolta 
a viharzubbonyomat, mikor a hajó megemelkedett, megrázkódott, s az esővel vegyes 
tengervíz jókor jött zuhanya lemosta rólam a nyomát. A víz, bár csípte az arcomat, ki tudja, 
miért, jókedvre derített. Filozófia és vallás - vajon mit ér e kettő, ha fúj a szél, s a vizet 
mintha dézsából öntenek? Csak álltam ott, fél kézzel kapaszkodva, s kezdtem élvezni ezt a 
zűrzavart, a fény legalja üledékének világában. Roppant öreg hajónk, néhány megkurtított 
vitorlájával, amelyekről dobolva zúdult a tengerbe az esővíz, úgy tört utat magának rézsút a 
hullámokon át, mint egy goromba fráter a sűrű tömegben. S mint ahogy egy goromba fráter 
is Öössze-összeakad hébe-hóba egy-egy hasonszőrűvel, úgy öt (a hajónkat) is föl- 
föltartöztatta, megemelte, leejtette a víz, hogy utóbb a közép- és félfedélzeten vágjon végig 
fehéren tajtékozva. Kezdtem, mint Wheeler mondta, megülni a hajót. Arbocai megdültek egy 
kicsit. A csatlócsarnakok szél oldalt megfeszültek, szél alatt majdhogynem meglazultak. A 
fővitorlarúd roppant fordítókötele kilendült szél alá az árbocok között; s itt most szeretnék 
valamit megjegyezni. Ezt az irdatlan masinériát nem fokozatosan érti meg az ember, nem is 
úgy, hogy végigböngészi a tengerészeti kézikönyvek rajzait. Egyszer csak megérti, ha 
megérti. Két hullám közt a félsötétben hirtelen rádöbbentem, hogy értem a hajót és a 
tengert, nem csupán ötletes masinéria mivoltában, hanem mint... mint mit is? Mint egy 
csatalovat, szállítóeszközt, célirányos szerszámot. Ez olyan öröm volt, amire nem 
számítottam. Ez, gondoltam némileg önhitten, jócskán gyarapítja az ismereteimet! Ott 
rezgett pár ölnyire a fejem fölött egy vitorla s az alsó, szél alatti sarkához erősített egy szál 
kötél, igencsak vadul, de érthetően! S épp mikor c kötelet és a feladatát tanulmányoztam, 
mintha csak c megértést kívánná elmélyíteni, hatalmas lökés érte a hajót szemből, valóságos 
vÍz- és permetrobbanás, s a kötél rezgése megváltozott - megfeleződött a közepén, s a 

rezgő kötél így két keskeny, a csúcsán összeérő ellipszist rajzolt ki - ily módon illusztrálva az 
alapharmóniát, mint a hegedűhúron az a pont, amelyet ha megérintünk, a természetes 
hangnál pontosan egy oktávval magasabb hangot kapunk. 


De ennek a hajónak több a húrja, mint a hegedűnek, több, mint a lantnak, s azt hiszem, 
még annál is több, mint a hárfának, s így ászéi keze alatt ádázul muzsikál. Be kell vallanom, 
egy idő múltán megkívántam az emberi társaságot, ám az egyház elbukott, s ugyanúgy a 
hadsereg is. Hölgy aligha akadhatott bárhol másutt, mint az ágyán. Ami a haditengerészetet 
illeti, az - nos, az a szó szoros értelmében az elemében volt. Tagjai kátrányos vászonba 
burkolva álldogáltak itt is, ott is, s csak az arcuk fehérlett a fekete háttéren. Kissé 
távolabbról nézve mihez sem hasonlítottak inkább, mint sziklához, amin át-átcsap a dagály. 


Mikor kihunyt a fény, visszatapogatództam az odúmba és Wheelerért kiáltottam, aki jött is 
nyomban, lesegítette rólam a viharzubbonyt, fölakasztotta a kampóra, ahol az nyomban 
részeg táncba kezdett. Mondtam, hozzon nekem lámpást, de azt felelte, nem teheti. Ettől 
megdühödtem, de megmagyarázta, hogy miért nem. A lámpás mindannyiunkra veszélyes, 
mert ha egyszer felborul, nem lehet megfékezni. De ha hajlandó vagyok az árát megfizetni, 
gyertyát, azt kaphatok, a gyertya ugyanis kilobban, ha leesik, ám még ha gyertyát gyújtok 
is, kell néhány biztonsági intézkedést tennem. Gyertyája neki is van. Azt feleltem, 
tudomásom szerint az ilyesmit általában a hajó gazdasági tisztje, a markotányos árusítja. 
Wheeler egy pillanatra elhallgatott, majd igent mondott. Csak épp nem hitte, hogy én 
közvetlenül a hajó markotányos tisztjétől szándékszom vásárolni, aki messze lakik és ritkán 
látható. Az urak általában nem szoktak közvetlenül érintkezni vele, csak a szolgáik útján, 
azok meg vigyáznak rá, hogy az alku tisztességes legyen. - Mert - mondta -, tudja, hogy 
milyenek a markotányosok! - Habozás nélkül rábólintottam - ebből is láthatja Lordságod, 
hogy kezdek magamhoz térni -, véka alá rejtvén némileg alábbszállt nagyrabecsülésemet 
Wheeler, az ő atyai gondoskodása és szolgálatkészsége iránt! Közöttünk szólván, én legalább 
úgy igyekeztem az ő veséjébe látni, mint ahogy hite szerint ő az enyémbe belelátott, így hát 
este tizenegykor - Falconer szerint a hat konditás-kor - íme itt ülök a lehajtható asztalnál, 
magam előtt a nyitott naplóval. De micsoda semmitmondó lapok! Semmi érdekes esemény, 
éles megfigyelés, a szellemnek, merem állítani, semmi olyan szikrája, amilyennel eltökélt 
szándékom Lordságodat elszórakoztatni! De utazásunk mindenesetre megkezdődött. 


A harmadik nap még rosszabb volt az idő, mint azelőtt. Hajónk állapota, vagy legalábbis azé 
a részéé, amelyet szemmel tudok tartani, kimondhatatlanul mocsok. A fedélzetet, még a mi 
folyosónkon is, elárasztja a tengervíz, esővíz és más, ocsmányabb folyadék, mely óhatatlanul 
utat talál a küszöbön át, amelyre az odú ajtaja kéne, hogy rácsukódjék. Persze semmi sem 
illeszkedik. Mert ha illeszkednék, mi történne a következő pillanatban, mikor ez az átkozott 
hajó helyet változtat, fölrohan egy görgőhullám tetejére, csak hogy a túloldalán 
alászánkázzék a hullámvölgybe? Mikor ma reggel átverekedtem magam a szalonba- 
mellesleg, ott semmi meleg italt nem találtam -, egy darabig képtelen voltam kitörni onnét. 
Az ajtó beragadt. Bosszúsan ráztam a kilincset, rángattam, majd azon kaptam magamat, 
hogy lógok rajta, mert a "hölgy" (ő, ez a szörnyeteg hajó, ugyanis nőnemű, akár egy 

házsártos szerető) megdőlt. Ami önmagában még nem olyan nagy baj, de a következménye 
akár meg is ölhetett volna. Az ajtó hirtelen kicsapódott, s vele a kilincs is az ajtó 
szélességével azonos sugarú félkörben. A halálos vagy súlyos sérüléstől ugyanaz az ösztön 
mentett meg, amely a macskát, akárhonnét essék is le, mindig a talpára vezérli. Az aj 
toknak-ezeknek az életben oly nélkülözhetetlen, de általam mindeddig oly kevéssé 
figyelembe vett tárgyaknak - váltakozómakacssága és túlzott engedelmessége most néhány 
deszka oly mértékű szándékos pimaszságának tetszett, hogy akár azt is hihettem volna, 
úszó ládánk építőanyagának istenei, driádjai és hamadriádjai nem voltak hajlandók 
odahagyni ősi lakóhelyüket, s velünk tartottak a tengerre is! De nem, ezt csupán - "csupán", 
Uramisten, micsoda szó! - a hajó művelte, amelyről Wheeler azt mondta, viharban úgy 
viselkedik, mint egy "kitaposott öreg csizma". 


Én négykézláb, az ajtó takarosán fönnakadt a haránt irányú rekeszfal (Falconer szerint) 
egy rugós kampóján, mikor a nyíláson belépett egy alak, s ez eszeveszett kacagásra 
ingerelt. Hadnagyaink egyike volt, s a fedélzethez képest (az volt az én viszonyítási síkom) 
olyan dőlésszögben közeledett hozzám egykedvűen, hogy ettől (bár mit sem tudott róla) egy 
pojáca benyomását keltette, s hiába a kék foltjaim, nyomban jókedvre derített. 
Visszamásztam a kisebb s talán előkelőbb ebédlőasztalhoz a kettő közül - ahhoz, amely 
közvetlenül a tattükör nagy ablaka alatt helyezkedett el -, s újólag asztalhoz ültem. Persze 
minden szilárdan hozzá volt erősítve. Vajon csevegjek-e Lordságodnak a lanócsavarokról? 
Azt hiszem, inkább nem teszem. Nos hát, képzeljen el engem, amint az asztalnál 
gyömbérsört iszom ezzel a tiszttel, név szerint Mr. Cumbershummal, aki a rangját a királytól 
kapta, így úriembernek számít, bár sörét a jó modorra oly okádnivalóan fittyet hányva 
szürcsölte, akár egy kocsis. Lehet úgy negyvenéves, azt hiszem, fekete haja kurtára vágva, 
bár majd a szemöldökéig benő. Kardvágást visel a fején, hőseink egyike, bármilyen 
faragatlan. Semmi kétség, még mielőtt a sörünket kiinnánk, hallani fogjuk azt a történetet. 
De ő legalább értesülésforrás. Az időről azt mondja, rossz, de nem nagyon. Szerinte - és itt 
sokatmondó pillantást vetett rám - bölcsen teszik az utasok, ha az ágyukban maradnak, s 
valami könnyű ételt vesznek magukhoz, mert seborvos nincs a hajón, s egy törött végtag, 
ahogy ö fogalmazta, csak bosszúság mindenkinek! Ugy tetszik, azért nincs seborvosunk, 
mert még a legügyetlenebb ifjú csontkovács is jobban boldogul a parton. E pénzsóvárság új 
fényben tüntette föl előttem e hivatást, amelyhez képzeletemben mindig bizonyos fokú 
önzetlenség társult. Megjegyeztem, hogy ez esetben szokatlanul magas halálozási arányra 
kell számítanunk, s még szerencse, hogy van egy papunk, aki minden szertartást elláthat az 
elsőtől az utolsóig. Cumbershumnak ettől cigányútra ment a söre, elvette a szájától a korsót, 
s mélységesen meglepve kérdezte tőlem: 


- Papunk, uram? Nekünk nincsen papunk. 

- Higgyen nekem, a magam szemével láttam. 

- Nincs, uram. 

- De hát törvény szerint minden hadihajón lennie kell, nem? 


- Anderson kapitány jobban szereti, ha nincs; s minthogy a pap is ritka madár, akár a 
seborvos, éppoly könnyű elkerülni az egyik szolgálatát, mint amilyen nehéz szert tenni a 
másikéra. 

- Ugyan, ugyan, Mr. Cumbershum! A tengerészek tán nem hírhedten babonásak? Önök 
tán nem igényelnek hébehóba egy kis hókuszpókuszt? 


- Anderson kapitány nem, uram. Mint ahogy, meg kell mondanom, annak idején a nagy 
Cook kapitány sem. Közismert istentagadó volt, s mint a dögvészt, annyira kívánt papot a 
hajójára. 

- Uramisten! 

- Márpedig ez így van, uram. 

- De hát, kedves Mr. Cumbershum... akkor hogy lehet fenntartani a rendet? Emelje ki a 
zárókövet, és összeomlik az Ív! 

Mr. Cumbershum láthatólag nem értette az érvelésemet. Beláttam, ilyen embernél a 
képes beszédnek semmi haszna, átfogalmaztam hát a mondanivalómat. 


- A legénységük nem csupa tiszt. Az út sikere, minden azon a sereg emberen áll ott elöl, 
azon, hogy engedelmeskednek-e a parancsoknak. 


- Nincs azokkal semmi baj. 


- De uram... akár az államban, a nemzeti egyház fönntartása mellett szóló fő érv a 
korbács az egyik kezében, és - merem állítani - illuzórikus jutalom a másikban, tehát... 


De Mr. Cumbershum már az ajkát törülte barna keze fejével, s állt is föl. 


- Ehhez én nem értek - mondta. - Anderson kapitány, ha csak teheti, mellőzi a papot a 
hajón, még ha van is rá jelentkező. Akit látott, utas, s azt hiszem, nagyon is újsütetű pap. 


Eszembe jutott, szegény ördög hogyan kapaszkodott fel a fedélzet rossz oldalára, s 
hogyan okádott széllel szemben. 


- Minden bizonnyal igaza van, uram. Hogy tengerésznek újsütetű, az biztos! 


Majd tájékoztattam Mr. Cumbershumot, hogy a megfelelő időben be kell mutatkoznom a 
kapitánynak. Láttam, hogy meglepődik, így hát megmondtam neki, hogy ki vagyok, 
megemlítettem Lordságod nevét, s Öexcellenciáét, Lordságod bátyjáét is, majd fölvázoltam, 
milyen tisztet fogok betölteni a környezetében - azaz annyit, amennyit ebből fölvázolnom 
politikus volt, hisz Lordságod tudja, mi másra szól még a megbízatásom. Amit 
mellégondoltam, azt nem tettem hozzá. Azt, hogy ezzel Mr. Cumbershum szemében, ha 
átlagos példánya a fajtájának, lévén  Öexcellenciája  tengerésztisztje, megadom 
környezetének a kellő súlyát! 

Felvilágosításom  beszédesebbé tette Mr. Cumbershumot. Visszaült az asztalhoz. 
Bevallotta, hogy ilyen hajón vagy ilyen úton még sose volt. Idegen számára ez az egész, s 
azt hiszi, így van ezzel a többi tiszt is. Hadihajó vagyunk, de ellátmányszállító, postahajó és 
személyhajó is, minden vagyunk, ami annyit tesz - és itt némi gondolkodásbeli merevséget 
véltem fölfedezni benne, amire nála, lévén, hogy meglett korára még alantos tiszt, joggal 
számíthat az ember -, ami annyit tesz, hogy semmi se vagyunk. Feltevése szerint a hajót az 
út végén egyszer s mindenkorra lehorgonyozzák, leszerelik a fősudarait, afféle főtiszti 
ajándék lesz, a kormányzó méltóságát szolgálja, s az ágyúi már csak tiszteletadásul 
dördülnek el, ha a kormányzó ide vagy oda megy. 

- Ami-tette hozzá komoran-még jó is, uram, még jó is! 

- Magyarázza meg a szavait, uram. 


Mr. Cumbershum megvárta, amíg a ferde szolga újólag kiszolgál minket. Majd kinézett az 
ajtón, az üres és víztől patakzó folyosóra. 


- Isten a tudója, mivé lenne a hajó, Mr. Talbot, ha el kéne sütnünk azt a néhány nagy 
ágyút, amit még benne hagytak. 


- A mindenségit! 
- Nagyon kérem, mindezt ne mondja el a közönséges utasoknak. Nem szabad 
megriasztanunk őket. Többet mondtam, mint amennyit szabad lett volna. 

- Az ellenség támadásának kockázatára fölvérteztem magam némi bölcsességgel; de hogy 
a mi részünkről kifejtett bátor védekezés csak fokozza veszélyeztetettségünket, ez... ez... 


- Ez háború, Mr. Talbot; s egy hajó békében-háborúban egyaránt veszélyben forog. A 
másik, velünk egy osztályba sorolt hajó, amely erre a roppant útra vállalkozott, egy 
átalakított, úgy értem, általános célra átalakított hadihajó - ha jól emlékszem, Guardian volt 
a neve... igen, a Guardian - nem fejezte be az utat. De az, úgy emlékszem, jéghegynek 
futott a Csendes-óceánon, mindegy hát, milyen öreg volt és milyen osztályú. 


Visszanyertem a lélegzetemet. A tiszt egykedvű külleme mögött fölismertem a szándékot, 
hogy csúfot űzzön belőlem, pontosan azért, mert fölfedtem előtte a tisztem fontosságát. 
Derűsen elnevettem magam, és túltettem magam a dolgon. S hirtelen eszembe jutott, hogy 
most megpróbálkozhatnék a hízelgés művészetével, amit Lordságod ajánlott nekem, mint 
esetleges menlevelet. 


- Ilyen odaadó és hozzáértő tisztekkel, mint a mieink, uram, biztosra veszem, hogy 
semmitől nincs mit tartanunk. 


Cumbershum úgy meredt rám, mintha a szavaim mögött valami rejtett és gunyoros 
jelentést gyanítana. 


- Odaadó, uram? Odaadó? 
Ideje volt "fordulatot vennem", ahogy ezt mi, hajósok mondjuk. 


- Látja, uram, a bal kezemet? Az önök ajtaja tette. Nézze, a tenyerem hogy 
felhorzsolódott, s hogy mennyire megütöttem. A tatfél felőli kezemet, mondaná ön, azt 
hiszem. A kezem csupa kék folt tatfél felől! Ez elég kátrányul hangzik? De akkor is követem 
az ön előbbi tanácsát. Magamhoz veszek némi könnyű élelmet és egy pohár brandyt, majd 
visszavonulok, hogy egészben őrizzem meg a végtagjaimat. Iszik velem egyet, uram? 


Cumbershum megrázta a fejét. 


- Őrségbe megyek - mondta. - De nyugtassa csak meg a gyomrát. És még valamit, ha 
megengedi. Nagyon kérem, legyen óvatos Wheeler csillapítójával. Nagyon-nagyon erős szer, 
s ha jobban benne járunk az útban, indokolatlanul nagy árat kell fizetnie érte. Pincér! Egy 
pohár brandyt Mr. Talbotnak! 


S otthagyott egy udvarias fejbólintással, amilyet csak elvárhat az ember olyasvalakitől, aki 
lejt, mint a háztető. Már a látványától is meg kellett részegedni. A tömény szesz meg épp 
csábítóbbnak tetszett a tengeren, mint, azt hiszem, a parton valaha is, pusztán attól, hogy 
melengetett, így hát ettől az egyetlen pohártól arra az elhatározásra jutottam, hogy ezentúl 
rendszeresen élek vele. Ovatosan megfordultam rögzített ülőhelyemen, és szemügyre 
vettem azt az ádáz vízi világot, mely ott nyúlt el ferdén a tattükör ablakán túl. Be kell 
vallanom, édeskevés vigaszt kínált; s még annál is kevesebbet, ha elgondolkoztam rajta, 
hogy a legjobb kilátás, ami az utazás végén vár, hogy nemcsak egy irányban kell átszelnem 
a tornyos, tarajos, dagadó, görgő hullámokat, hanem pár éven belül visszafelé is. Jó darabig 
ültem ott, és bámultam a brandyt, meredtem az illatos kis szesztócsába. Más vigaszt 
nemigen leltem a látóhatáron, mint hogy a többi utas nyilván meg nálam is letargikusabb. E 
gondolattól nyomban elszántam magam, hogy igenis enni fogok. Leerőltettem a torkomon 
némi majdhogynem friss kenyeret meg egy kis puha sajtot. Ezek tetejébe lenyeltem a 
brandyt, megtiltottam vele a gyomromnak, hogy rosszalkodjék, s a fenyegetéssel, hogy 
rákapok a gyömbérsörre, majd a brandyre, majd Wheeler csillapítójára, majd, urambocsá", a 
végpusztulást okozó laudanum-ra, úgy megrémítettem, hogy szegény elkínzott szervem 
meghúzódott mozdulatlanul, mint az egér, ha hallja, hogy a konyhalány reggel a tűzzel 
matat. Betértem hát, letettem a fejemet, majd megint felemeltem és ettem; majd a 

gyertyám fényénél  elbajlódtam ezekkel a lapokkal, imigyen, nem kétséges, 
megajándékozván Lordságodat "túlélésem" émelygős történetével, mit is éppúgy szívemből 
fájlalok, mint ahogy Lordságod fájlalhatja! Azt hiszem, az egész hajó, a háziállatoktól föl - 
vagy le - az Ön alázatos szolgájáig többé-kevésbé émelyeg, leszámítva természetesen az 
ide-oda hajladozó és csuromvíz tengerészeket. 


És Lordságod hogy van ma? Szeretném remélni, hogy mint jómagam, a legjobb testi-lelki 
egészségben. Annyi minden esemény nyüzsög az agyamban, nyelvemen, tollam alatt, ahogy 
önnek tetszik, hogy a legnagyobb gondom, hogyan is tudnám mindet papírra vetni! Röviden, 
favilágunkban minden a javára változott. Ezen nem azt értem, hogy megtanultam hajós 
módra járni; mert ez még most, hogy értem már mozgásunk fizikai törvényeit, még most is 
kimerít. De a mozgás, önmaga, könnyebb. Valamikor az éjszaka sötétjében történt, hogy 
fölriadtam - talán egy elordított parancsszóra -, és úgy éreztem, hogy még jobban 
megfeszülök botorkáló, neki-nekirugaszkodó előrehaladásunk kínpadján. Ahogy feküdtem itt, 
napok óta, ahogy tolakodtunk át a vízen, rendszertelen időközökben meg-megakasztott 
valami, amit nem tudok leírni; mintha egy kocsi kerekei akadtak volna el útközben egy-egy 
pillanatra, csak hogy újra nekieredjenek. Egyetlen mozdulat volt ez, ahogy a vályúmban, 
vagyis a priccsemen feküdtem, lábammal a hajó tatja, fejemmel az orra felé - egyetlen 
mozdulat, mely keményebben fúrta bele a fejemet a vánkosomba, mely gránitból lévén, a 
lökést egész személyemre átterjesztette. 


Bár az okát most már értem, ismétlődése kimondhatatlanul fárasztó volt. De most, hogy 
felriadtam, lármás sürgésforgást hallottam a fedélzetről, sok láb mennydörgő dobogását, 
ordító parancsszavakat, amelyek úgy folytak egybe, mint a kárhozottak üvöltözése. 
Fogalmam sem volt (még mikor a Csatornán átkeltem, akkor sem), hogy egy egyszerű 
parancsból micsoda áriát lehet kiénekelni. - Vitorlát lazíts! - majd: - Ereszd meg! - 
bömbölte pontosan a fejem fölött egy hang - talán Cumbershumé. - Engedd utána! - amire 
még nagyobb lett a nyüzsgés. A vitorlarudak nyögésétől a fogamat csikorgattam volna 
együttérzésemben, ha lett volna erőm hozzá; ám akkor, akkor... utunk során mindaddig 
ehhez fogható élvezetben még nem volt részünk! A testem, az ágy, az egész hajó mozgása 
egy pillanat, egy szempillantás alatt megváltozott, mintha... de semmi szükség választékos 
hasonlatra. Pontosan tudtam, hogy e csoda minek köszönhető. Módosítottuk az 
útvonalunkat, kissé délebbre fordultunk, azaz hogy kátrányelven - amit, be kell ismernem, 
mind nagyobb élvezettel beszélek -, eddig élben, ezután meg laza szarvval vitorláztunk. 
Mozgásunk, bár mit sem csökkent, térnyerőbb lett és maradt is, nőiesebb, járművünk 
neméhez jobban illő. Nyomban egészséges álomba merültem. 

Mikor felébredtem, eszembe sem jutott olyan ostobaság, hogy kiugorjam az ágyból és 
énekeljek, de valahogy vidámabb hangon kiáltottam Wheelernek, mint amilyet, azt hiszem, 
egyszer is kiadtam az óta az első nap óta, hogy gyarmati alkalmazásom gyönyöreivel 
ismerkedem... 

De hagyjuk! Én nem vagyok képes rá, ön pedig nem kívánja és nem is várja cl tőlem, 
hogy utamról percről percre beszámoljak! Most, hogy ráérek írni, kezdem megismerni egy 

ilyesfajta napló korlátait. Többé már nem adok hitelt Pamela nagysámnak, mikor oly 
jámborul számol be róla, mint állt ellen megfontoltan gazdája közeledésének! Ezentúl egy 
mondatban kelek fel, könnyítek magamon, beretválkozom és reggelizek meg. A következő 
mondat már a fedélzeten lel viharzubbonyban. Nem is csak engem. Mert bár az idő 
korántsem javult, a szelet hátunkba, vagy inkább fél vállról kapjuk, s így jól kibírjuk a 
tatfedélzetet és a félfedélzetet elválasztó fal, vagyis a rekeszfal védelmében. Egy gyógyfürdő 
lábadozói jutnak eszembe rólunk, mert itt vagyunk fenn valamennyien, ámbár nagyon 
óvatosan, újonnan szerzett járó- vagy tántorgóképességünk birtokában. 


Uramisten! Lám, mennyi az idő! Ha nem vagyok képes megrostálni, mit mondjak, 
rövidesen azon fogom rajtakapni magam, hogy ma este nem a mai napról, hanem a 
tegnapelőttről írok önnek. Ugyanis egész álló nap sétáltam, beszélgettem, ettem, ittam, 
földerítettem a hajót, s most itt vagyok megint, mert távol tart az ágytól e papírlap - 
beismerem-kellemes hívogatása! Az írás, úgy látom, olyan, mint az ivás. Az embernek meg 
kell tanulnia úrrá lenni rajta. 


Nos hát. Korán kelteni, de a viharzubbonyt túlságosan melegnek találtam, és visszatértem 
a kabinomba. Ott, hiszen ez bizonyos értelemben hivatalos látogatás lesz, nagy gonddal 
felöltöztem, hogy a kapitányra jó benyomást tegyek. Nagykabátot vettem és sapkát, bár ez 
utóbbit óvatosságból sállal kötöttem át az állam alatt. Gondoltam, elküldöm máj d Wheelert, 
hogy jelentsen be a kapitánynál, de ezt az adott körülmények között túlságosan 
ünnepélyesnek találtam. Kesztyűt húztam, megigazgattam a kabátom körgallérját, 
lepillantottam a csizmámra, és megfelelőnek találtam. Máj d elindultam, hogy fölmásszam a 
létrán - ami valójában persze széles lépcsőfeljáró - a félfedélzetre, majd a tatfedélzetre. 
Elmentem Mr. Cumbershum és egy alantasa előtt, s jó napot kívántam neki. De úgy nem 
vett tudomást a köszönésemről, hogy meg is sértődtem volna, ha nem tudom előző napi 
eszmecserénkből, hogy a modora bárdolatlan s a kedélye ingatag. Folytattam hát az utamat 
a kapitány irányába, akit könnyű volt felismernem díszes, ám kopott egyenruhájáról. A 
tatfedélzet kormányfél felőli oldalán állt, háttal s összekulcsolt kezével a szélnek, s úgy 
meredt rám, felvont szemöldökkel, mintha megjelenésem megdöbbentené. 


Itt közölnöm kell Lordságoddal egy kényelmetlen fölfedezésemet. Bármilyen vitéz s 
kétségtelenül legyőzhetetlen is haditengerészetünk, bármilyen hősök a tisztjei és odaadó a 
legénysége, egy hadihajón nemtelen despotizmus uralkodik! Anderson kapitány első 
megjegyzése - ha e mordulást szabad annak neveznem -, amit épp akkor ejtett ki a száján, 
mikor kesztyűmet sapkám szegélyéhez érintettem, s a nevemet akartam közölni vele, 
hihetetlenül udvariatlan volt. 


- Ez itt ki az ördög, Cumbershum? Hát nem olvasták a parancsomat? 


E megjegyzés annyira megdöbbentett, hogy nem is figyeltem Cumbershum válaszára, ha 
ugyan egyáltalán válaszolt. Első gondolatom az volt, hogy valami teljességgel érthetetlen 
félreértés folyományaként Anderson kapitány mindjárt megüt. Nyomban, fennhangon, 
bemutatkoztam. A kapitány ordítozni kezdett, s engem elöntött volna a düh, ha mindjobban 
rá nem ébredek helyzetünk képtelenségére. Mert ahogy álltunk ott, én, a kapitány, 
Cumbershum és a kísérője, mindannyiunk fél lába merev volt, mint egy-egy oszlop, a másik 
viszont hajladozott, szabályosan, aszerint, ahogy épp lejtett alattunk a fedélzet. Akarva- 
akaratlanul elnevettem magam, látszólag bizonyára módfelett modortalanul, de a fickó 
megérdemelte e rendreutasítást, bármilyen szándéktalan volt is. Abbahagyta az ordítozást, 
elvörösödött, s így alkalmat adott rá, hogy kiejtsem előtte az ön s a bátyja Oexcellenciája 
nevét, nagyon is úgy, ahogy az ember mindkét kezével egy-egy pisztolyt ránt, és azokkal 
tartóztatja föl a közeledő útonállót. Kapitányunk először Lordságod torkolatára sandított - 
már megbocsásson a képért -, eldöntötte, hogy élesre van töltve, majd ijedt pillantást vetett 

a nagykövetre a másik kezemben, és sárga fogát kivicsorítva visszahőkölt! Ritkán láttam 
még ilyen rémült, ugyanakkor epeömléses ábrázatot. Ez az ember egyértelműen bizonyítja a 
testnedvek uralmát. E szóváltás és a rákövetkező alkalmas volt rá, hogy bevezessen helyi 
zsarnokságának határterületéré, s ettől valahogy úgy éreztem magam, mint egy követ a 
Fényes Portán, aki ha kényelmetlenül is, de úgy-amennyire biztonságban érzi magát, míg 
körülötte sorra hullanak a fejek. Esküszöm, hogy Anderson kapitány agyonlövetett, 
fölköttetett, a hajó alatt kötélen áthúzatott, lakatlan szigetre kitétetett volna, ha a józan ész 
nem vesz erőt azonnal e hajlandóságán. Mindazonáltal, ha ma, mikor a francia állóóra a 
falikárpitos szalonban tízet üt, s a mi hajónk harangja négyet kondul-mondom, ez időben, ha 
Lordságodat váratlanul elfogja a jólét és megelégedettség meleg érzése, nem esküdnék meg 
rá, hogy ehhez nem járul hozzá annak távoli tudata is, hogy egy nemesi név milyen ezüsttel 
futtatott és gyilkos lőfegyver a ranglétrán középtájt elhelyezkedő emberek között! 


Vártam egy-két percet, míg Anderson kapitány lenyeli az epét. Módfelett nagyra becsüli 
Lordságodat, és ne gondoljam, hogy ne volna tekintettel Lordságod, Lordságod... Reméli, 
hogy kényelmesen lakom, csak nem tudta rögtön, hogy... A szabály ugyanis az, hogy utasok 
csak hívásra léphetnek a tatfedélzetre, bár az én esetemben természetesen... Reméli (és úgy 
meredt rám, hogy az még egy farkaskuvaszt is megrémített volna), reméli, hogy közelebbi 
ismeretségbe kerülünk, így hát elálldogáltunk még néhány percig, egyik lábunk mereven, a 
másik meg hajladozott, mint a nádszál a szélben, miközben a farvitorla (köszönöm, 
Falconer) árnyéka ide-oda járt fölöttünk. Majd, örömmel láttam, nem állja tovább a sarat, 
kalapjához emeli a kezét, de e Lordságodnakszóló önkéntelen tiszteletadást igyekszik 
kalapigazgatásnak álcázni, s elfordul. Odadobog a tatkorláthoz, összefonja hátul a kezét, s 
ujjai, elárulván bosszúságát, hol szétnyílnak, hol ökölbe szorulnak. Hát igen, majdhogynem 
megsajnáltam ezt az embert, szemtanúja lévén, mint vált semmivé benne kiskirályságának 
képzelt biztonsága. De úgy ítéltem, még nincs itt az ideje, hogy megenyhítsem. 

Ha szándékunkban áll elérni valamit, a politikában talán nem az éppen szükséges 
mennyiségű erőszakot alkalmazzuk. Ugy határoztam, hagyom, hadd dolgozzon benne egy 
darabig ez a beszélgetés, s ha kellően megülepedett már gonosz fejében a dolgok valóságos 
állásának tudata, akkor, de csak akkor, teszek majd valamit, hogy fesztelenebbé váljék 
kettőnk viszonya. Még előttünk az egész hosszú út, nem az én dolgom, hogy 
elviselhetetlenné tegyem, s még ha tudnám, se akarnám azzá tenni az életét. Ma, mint talán 
gondolja, igencsak jókedvemben vagyok. Az idő, ahelyett, hogy csigaléptekkel vánszorogna 
- nos, ha egy tarisznyarákról azt mondhatjuk, hogy részeg, akkor egy csigának is lehetnek 
léptei -, ahelyett tehát, hogy vánszorogna, rohan, hogy azt ne mondjam, vágtat velem. Még 
tizedét sem írtam le a napnak! De késő van már: majd holnap folytatom. 


Még mindig a negyedik nap, annak a folytatása - jóllehet a valóságban az ötödik már. 

Miután a kapitány hátat fordított nekem a tatkorlátnál, én ott maradtam még egy darabig, 
igyekezvén beszélgetésbe elegyedni Mr. Cumbershummal. Ő a lehető legkevesebb szóval 
felelgetett, s én kezdtem megérteni, hogy feszeng a kapitány jelenlétében. De akkor sem 
akartam úgy otthagyni a tatfedélzetet, mintha meghátrálnék. 

- Cumbershum - mondtam -, a hajó mozgása könnyedebb. Ismertessen meg a hajónkkal 
tüzetesebben. Vagy ha úgy érzi, nem tanácsos megzavarni az igazgatását, adja kölcsön 
nekem ezt a kislegényt, hadd legyen ő a vezetőm. 


A szóban forgó kislegény, Cumbershum csatlósa, kadét volt-de nem az öregjéből, mely 
beleragadt alárendelt helyzetébe, mint kecske a tüskebokorba, hanem annak a fajtának egy 
példánya, mely könnyet csal minden anyai szembe -, pattanásos kamasz, tizennégy-tizenöt 
éves, akit, mint hamar fölfedeztem, jámbor reménykedéssel "ifiúr"-nak szólítanak. Beletelt 
egy kis időbe, amíg Cumbershum válaszolt, s közben a gyerek hol őt nézte, hol engem. 
Végül Mr. Cumbershum odaszólt a gyereknek, név szerint Mr. Willisnek, hogy elmehet 
velem. Célomat tehát elértem. Emelt fővel távozhattam a Szentek Szentjéből, s még egy 
papjától is megfosztottam. 


Miközben lefelé ereszkedtünk a létrán, Mr. Cumbershum még utánunk kiáltott: 


- Mr. Willis, Mr. Willis! Ne mulassza el meginvitálni Mr. Talbotot, hogy vessen egy 
pillantást a kapitány hajóparancsára, a rendtartásra. S ha bármi javaslata volna a 
tökéletesítésére, azt továbbítsa nekem. 


Vidáman elnevettem magam e pajkos ötleten, bár Willisen nem látszott, hogy ő is 
mulatságosnak tartaná. A gyerek nemcsak pattanásos, de sápadt is, többnyire tátva felejti a 
száját. Megkérdezte, mi az, amit látni szeretnék, de azonfelül, hogy jó hasznát vegyem és 
illő kísérettel távozzam a tatfedélzetről, fogalmam sem volt, hogy mit kívánjak tőle. A hajó 
orra felé böktem a fejemmel. 

- Ballagjunk át oda - mondtam -, s nézzük meg, hogy él a nép. 

Willis kissé habozva követett a fővitorlarúdra függesztett csónakok árnyékában, át a 
főárbocnál a fehér vonalon, majd az ólak közt, ahol az állatokat tartják. Ott megelőzött, és ő 
vezetett fel a létrán az előbástyára, ahol a járgány állt, meg néhány őgyelgő, s egy asszony 
kopasztott egy csirkét. Odamentem az orrárbochoz és lenéztem. Akkor ébredtem rá, 
micsoda vén banya egy hajó ez, az orra kifejezetten csőrszerű a múlt század divatja szerint, 
s azt is megítélhettem, ráadásul, hogy erretájt milyen hitvány. Elnéztem éktelen orrszobra 
fölött, amely a nevét jelképezi, a nevét, amit matrózaink, mint szokták, egymás közt vaskos 
disznósággá torzítottak, ám ezzel nem kellemetlenkedem Lordságodnak. De a latrinán 
odalenn a dolgukat guggolva végző matrózok látványa undorító volt. Némelyikük fölnézett 
rám, s a tekintetük mintha pimasz lett volna. Elfordultam és végignéztem a messzire nyúló 
hajón és a bennünket körülvevő, még sokkal messzebbre nyúló sötétkék óceánon. 


- Nos, uram - mondtam Willisnek -, mi kétségkívül f7 eőgén röra daddőönsi vagy nem? 
Willis azt felelte, nem tud franciául. 
- Akkor mit tud, fiatalember? 


- Ismerem a kötélzetet, uram, a hajó részeit, a dörzsfákat és csomókat, a szélrózsa 
csúcsait, a tájoló jegyeit, hogy be tudjak mérni egy szárazföldi tereppontot vagy 
tájékozódási pontot és be tudjam lőni a napot. 


- Látom, jó kezekben vagyunk. 
- Sőt, még mást is, uram - folytatta -, teszem azt, az ágyú részeit, a por összetételét, 
amivel meg lehet édesíteni a fenékvizet és a Háborús Cikkelyeket. 


- A Háborús Cikkelyeket nem szabad megédesiteni - jelentettem ki ünnepélyesen. - Nem 
szabad nyájasabbnak lennünk egymáshoz, mint hozzánk a franciák. Azt hiszem, a maga 


1 A végtelen tengeren vagyunk, (görög) 

műveltségében akkora az összevisszaság, mint anyámasszony varródobozában! Mi légyen 
hát a por összetétele, amely lehetővé teszi, hogy be tudja lőni vele a napot, azzal mit sem 
törődve, hogy netán meg találja sérteni a fény forrását és kioltja a nappalt? 

Willis hangosan kacagott. 

- Ugrat engem, uram - mondta. - Még egy szárazföldi patkány is tudja, már 
megbocsásson, hogy mit jelent "a napot belőni". 

- Uram, a "még"-et megbocsátom. Mikor lehetnék szemtanúja e műveletnek? 


- Látni szeretné? Nos, délben, pár perc múlva. Ott lesz Mr. Smiles, a vitorlamester, Mr. 
Davies és Mr. Taylor, a két másik kadét, uram, bár Mr. Daviesnek tulajdonképpen fogalma 
sincs róla, hogyan kell csinálni, mert olyan öreg, a barátom, Mr. Taylor szextánsa meg - 
nagyon kérem, erről egy szót se szólj ön a kapitánynak - nem jó, azt ugyanis, amit az 
apjától kapott, zálogba csapta. Ezért abban egyeztünk meg, hogy felváltva csináljuk az 
enyimmel, és két perc eltéréssel adjuk meg a magasságot. 


Homlokomhoz kaptam. 

- Tehát mindannyiunk biztonsága egy pókfonálon függ? 

— Hogy? 

- A helyzetünk, fiam! Uramisten, akár kisöcséim kezében lehetnénk! A helyzetünket tehát 
egy vénséges vén kadétnak kell egy rossz szextánssal meghatároznia? 

- Jaj, dehogyis, uram! Először is, azt hiszem, sikerül Tommy Taylorral rávennünk Mr. 
Daviest, hogy cserélje el az ő jó szextánsát a Tommyéra. Mr. Daviesnek, tudja, úgyse 
számít. S amellett Anderson kapitány, Mr. Smiles és más tisztek is foglalkoznak a 
navigációval. 

HÉT Értem. Tehát nem csupán belövik a napot. Hanem valósággal sortűz alá veszik. 
Erdeklődéssel fogom figyelni, s lehet, hogy magam is lőni fogok rá, ahogy megkerüljük. 

- Arra nem lesz módja, uram - mondta Willis feltűnő nyájasan. - Mi itt várjuk meg, hogy 
a nap felkússzon az égre, s mikor a legnagyobb, megmérjük a szögét, és fölvesszük az 
időpontot is. 

- Ide hallgasson, fiam - mondtam. - Maga visszavisz minket a középkorba. Legközelebb 
majd Ptolemaioszt idézi nekem! 


- Őt nem ismerem, uram. De azt meg kell várnunk, amíg a nap fölkúszik. 


- Az csak látszatmozgás - mondtam türelmesen. - Hát sose hallott Galileiről? S hogy azt 
mondta: Eppur si muove? A föld kering a nap körül! Mozgását már Copernicus leírta, és ezt 
Kepler is megerősítette! 


A gyerek mélységesen egyszerű és együgyű méltósággal válaszolt. 


- Uram, azt nem tudom, hogy a nap hogyan viselkedhet ezek közt az urak közt a parton, 
de azt tudom, hogy a Királyi Haditengerészetnél fölkúszik az égre. 


Elnevettem magam, s kezemet a gyerek vállára tettem. 

- S úgy is kell neki. Mozogjon hát, ahogy akar. Hogy őszinte legyek, Mr. Willis, annyira 
örülök, hogy ott látom őt a hófelhők között, hogy felőlem akár táncra is perdülhet. 

Nézze - már gyülekeznek a társai. Futás, és célozza meg a szerkentyűjével. 

Köszönetet mondott és elrohant. Én megálltam az előbástya leghátulján, s bevallom, nagy 
élvezettel figyeltem a hátul folyó ceremóniát. Számos tiszt gyűlt össze a tatfedélzeten. 
Várták a napot szemükhöz emelt sárgaréz háromszögekkel. S most valami megható és 
különös dolog történt. Aki csak kint volt a fedélzeten a hajó matrózai, sőt, a kivándorlók 

közül, az mind arrafelé fordult, és hallgatagon, figyelmesen nézte végig a rítust. Senki el 
nem várhatta tőlük, hogy megértsék e matematikai műveletet. Hogy nekem volt róla némi 
fogalmam, azt a tanultságomnak köszönhetem, velem született kíváncsiságomnak, és annak, 
hogy könnyen tanulok. Még az utasok is, vagyis hogy azok, akik kint voltak közülük a 
fedélzeten, megálltak és bámészkodtak. Nem lettem volna meglepve, ha azt látom, hogy az 
urak leveszik a kalapjukat. De az emberek, úgy értem, a közemberek, akiknek az élete 
éppúgy, mint a miénk, e számukra felfoghatatlan mérés pontosságától és olyan képletek 
alkalmazásától függött, amelyek érthetetlenek számukra, akár a kínai írás, a nép, mondom, 
olyan tiszteletet tanúsított e művelet iránt, amilyent talán az istentisztelet legünnepélyesebb 
mozzanatainak. Az ember hajlik rá, hogy azt higgye, ezek a csillogó műszerek az ö 
bálványképeik. Igaz, Mr. Davies tudatlansága, Mr. Taylor hibás műszere agyagláb volt; de 
éreztem, hogy joggal hisznek egyik-másik idősebb tisztben. És... és a testtartásuk! A figyelő 
asszonyé, ölében a félig kopasztott tyúkkal. Azé a két fickóé, aki egy beteg lányt hozott fel 
lentről - nos, még ők is úgy álltak ott és figyeltek, mintha valaki rájuk szólt volna, hogy: 
psszt!, miközben terhük ott hevert köztük, gyámoltalanul. Aztán a lány is elfordította a fejét, 
s figyelt, amerre ők. Valami megható és megnyerő hév volt a figyelmükben, akár a 
kutyáéban, mikor feszülten figyel egy beszélgetést, amit semmiképpen meg nem érthet. Mint 
Lordságod bizonyára tisztában van vele, nem vagyok barátja azoknak, akik helyeslik 
századunk és a múlt század demokráciájának felháborító ostobaságait. De ebben a 
pillanatban, mikor láttam, hogy számos matrózunk testtartása oly mélységes tiszteletet fejez 
ki, közelebb jutottam hozzá, mint valaha, hogy az olyasféle fogalmakat, mint a "kötelesség", 
"előjog", "tekintély", új fényben lássam. Ezek most kiléptek a könyvekből, ki a tantermekből, 
az egyetemről a mindennapi élet tágasabb színpadára. Igen, mindaddig, míg ezeket a 
fickókat csak olyannak láttam, mint Milton éhes juhait, amelyek "felszegik fejük", nem 
gondolkoztam el tulajdon nagyratörésem jellegéről, s nem kerestem rá a mentséget, amit itt 
most ajándékba kaptam. Bocsásson meg, Lordságod, hogy e felfedezésemmel untatom, 
hiszen bizonyos, hogy ön ezzel amúgy is tökéletesen tisztában van. 


Mily nagyszerű volt e kilátás! Hajónkat kellően erős, de nem viharos szél kergette tova, a 
hullámok sziporkáztak, a fehér felhők változatosan tükröződtek a vízen - ét cetera. A nap 
minden látható erőfeszítés nélkül állt ellen tengerészeti sortüzünknek! Lementem a létrán, s 
elindultam hátrafelé, oda, ahol navigátoraink épp oszladozni kezdtek, s lefelé tartottak a 
tatfedélzetről. Mr. Smiles, a vitorlamester, öreg, de nem annyira, mint Mr. Davies, a 
rangidős kadét, aki majd olyan vén, mint a hajó! ÖO nem csupán a középfedélzetre 
ereszkedett alá, ahol én is voltam, hanem egy szinttel még lejjebb, lassú mozdulatokkal, 
szakasztott úgy, mint a sírjába visszatérő színpadi kísértet. Miután ő távozott, ifjú 
ismerősöm, Mr. Willis, némi ünnepélyességgel odahozta hozzám a társát. Mr. Tommy Taylor 
legalább két évvel fiatalabb, mint Mr. Willis, de eleven és jókötésű, nem úgy, mint idősebb 
társa. Mr. Taylor tengerészcsaládból jött. Nyomban megmagyarázta, hogy Mr. Willisnek nincs 
ki mind a négy, s némi reparálásra szorul. Hozzá, Mr. Taylorhoz kell fordulnom, ha a 
navigációról valamit meg akarok tudni, mert Mr. Willis hamarosan zátonyra visz. Épp előtte 
való nap arról tájékoztatta Mr. Deverelt, hogy hatvan fokkal északibb szélességen egy fok 
hosszúság fél tengeri mérföldre csökken. S mikor Mr. Deverel megkérdezte - nagy kópé 
lehet ez a Mr. Deverel -, hogy akkor mennyire csökken hatvan fokkal délre, Mr. Willis azt 
felelte, hogy ott még nem tart a könyvben. E kataklizmatikus tévedés emléke hosszú és 
gyöngyöző kacajt fakasztott Mr. Taylorból, amit Mr. Willis láthatólag nem nehezményezett. 
Szemmel láthatólag ragaszkodik ifjú barátjához, bámulja, s a legelőnyösebb oldaláról 
igyekszik bemutatni. S íme, én itt sétálgatok fel-alá a félfedélzet rekeszfala és a föárboc 
között két ifjú oltárszolgával az oldalamon; a fiatalabb a kormány f elemen, teli izgalommal, 
mondanivalóval, véleményekkel, lendülettel; a másikon a hallgatag, de szélesen vigyorgó 

idősebb, aki lelkesen bólogat, ahogy kis barátja véleményt nyilvánít mindenről a nap alatt, 
sőt mi több, magáról a napról is! 

E két szépreményű ifjú volt az, akiktől megtudtam valami keveset az utasainkról - már 
persze azokról, akik tat felöl laknak. Ott a négytagú Pike család, azok mind szeretik 
egymást. És persze ott az a Mr. Prettiman, akit mindannyian ismerünk. És lakik ott - az én 
odúm és az étkező közt az egyik kabinban, amint a kotnycles Mr. Taylortól megtudtam - egy 
portréfestő is a feleségével és a lányával - egy fiatal hölggyel, akit a fent említett ifiúr úgy 
jellemzett, hogy "meg kell tőle dögleni"! Ugy találtam, hogy Mr. Taylor szótárában ez a női 
báj non plus ultráját jelzi. Lordságod netán el tudja képzelni, hogy e hír a szép incognita? 
jelenlétéről a hajón mennyire fölpezsdítette az életerőmet. 


Mr. Taylor talán végigkalauzolt volna az egész utaslistán; de mikor vagy huszadszor 
fordultunk már vissza a főárboctól, előbukkant az utaskabinok folyosójáról egy lelkész - 
vagyis hogy az a lelkész, aki a múltkor olyan kiadósán szemberókázta magát. Megfordult, 
hogy fölmenjen a tatfedélzet létráján, de megpillantott két ifjú barátom között, s minthogy 
feltehetőleg némi fontosságot tulajdonított a személyemnek, megállt és kitüntetett egy 
meghajlással. Nem főhajtással, mondom, és nem is köszöntéssel. Egész teste rugalmasan 
meghajlott, ezt megtetézte egy mosollyal, amit sápadtság és szolgai alázat mérsékelt, mint 
ahogy meghajlásának is határt szabott a hajónk mozgásának tulajdonítható bizonytalanság. 
Minthogy e testmozdulatot csupán egy úriember viselete váltotta ki, akarva-akaratlanul 
ellenszenvesnek találtam. Kezemet a lehető legkurtábban sapkámhoz érintettem, ezzel 
nyugtáztam, s keresztülnéztem rajta. Fölhágott a létrán. Alsó lábszárán vastag 
gyapjúharisnya feszült, két otromba cipője tompaszögben váltogatta egymást fokról fokra; 
az volt a benyomásom, hogy a térde, bár elfedte hosszú fekete kabátja, természettől 
széjjelebb állt a szokásosnál. Kerek parókát viselt, s széles karimájú papkalapot. Olyan 
embernek látszik, gondoltam, akivel nem érdemes megismerkedni. Alighogy hallótávolságon 
kívül ért, Mr. Taylor hangot adott a véleményének, miszerint a mennyei révkalauz Anderson 
kapitányhoz tart a tatfedélzetre, s hogy e közeledés azonnali pusztulását eredményezi. 


- Nem olvasta a kapitány hajóparancsát - jegyeztem meg, mint aki verzátus a kapitányok 
szokásaiban, parancsaiban és mindenben, ami hadihajókkal kapcsolatos. - Kötélen fogja 
áthúzatni a hajó alatt. 


Az ötlet, hogy egy lelkészt kötélen húzzanak át a hajó alatt, lenyűgözte Mr. Taylort. Mikor 
Mr. Willis többrendbéli hátbavágásaitól csukladozva, könnyes szemmel magához tért, 
kijelentette, hogy ez pompás mulatság lesz, s e gondolat ismét megnevettette. De a 
tatfedélzeten felhangzó bömbölés úgy hűtötte le, mint egy csöbör hideg víz. Azt hiszem - 
sőt, biztos vagyok benne -, hogy a bömbölés a lelkészt célozta meg, de a két ifiúr akkorát 
ugrott, szinte azt mondanám, rémületében, mintha ott, ahova a kapitány lövése keményen 
becsapott, a golyó gellert kapott volna, vagy szilánkokat szórt volna szerteszét. Láthatólag 
semmi kétség nem fért hozzá, hogy Anderson kapitány képes kézben tartani a tisztjeit, 
Cumbershumtól le a két csecsszopóig. Be kell vallanom, nem óhajtottam több összecsapást 
vele annál a per diem? egyszeri adagnál, amiben aznap már részem volt. 


- Gyerünk, fiúk - mondtam. - Az ügy csak Anderson kapitányra és a lelkészre tartozik. 
Keressünk fedezéket hallótávolságon kívül. 

Egykedvűnek álcázott gyors léptekkel mentünk be a folyosóra. Épp útjukra akartam 
bocsátani a kölyköket, mikor dobogó léptek hallatszottak a fejünk fölül a fedélzetről, aztán 


2 Ismeretlen nő. 
3 Naponta. 

szapora kopogás a folyosón kívül a létrán - majd a vassal patkóit sarkak csattogása, mintha 
csúsztak volna, felgyorsult, s viselőjük nagyot puffanva ért földet a létra alján! Bármennyire 
utáltam is a fickó, hogy úgy mondjam, túlzott kenetteljességét, most egyszerű emberségből 
megfordultam, hogy lássam, nem szorul-e segítségre. De épp ha egy lépést tehettem feléje, 
már tántorgott is befelé. Papkalapja az egyik, vendéghaja a másik kezében. Papi gallérja 
félrecsúszva. De ami a leginkább szemet szúrt, az arcának - nem, nem is a kifejezése - a 
rendetlensége volt. Megcsuklik tőle a tollam. Képzeljen el egy sápadt és megviselt arcot, 
amit a természet a véletlenül összehányt vonásokon kívül semmivel meg nem ajándékozott; 
olyan arcot, amelyre ráadásul húst keveset rakott, de annál több csontot. Aztán tágra 
nyitotta a szájat, s a nyomott homlok alá a két üregbe tágra nyílt szemet ültetett, amelyből 
mintha épp eleredni készült volna a könny. Képzelje el mindezt, mondom, s ez még meg 
sem közelíti azt a komikus megalázottságot, amivel a szemem egy futó pillanatra 
szembetalálkozott! Az ember az odúja ajtajával babrált, belépett, behúzta maga mögött, s 
bent megcsikordult a retesz. 

Az ifjú Mr. Taylor megint elnevette magát. Megfogtam a fülét, és akkorát csavartam rajta, 
hogy a nevetése jajdulásra váltott. 

- Engedje meg, hogy közöljem, Mr. Taylor - mondtam, de halkan, ahogy a helyzet 
megkövetelte -, hogy egyik úriember nem mulat a másiknak a baján nyilvánosság előtt. 
Most köszönhetnek és elmehetnek, mind a ketten. És a napokban majd megint sétálunk 
egyet. 

- Hát persze, uram, hogyne - mondta a kis Tommy, aki, úgy látszik, azt hitte, a szeretet 
jele, hogy félig lecsavartam a fülét. -— Amikor csak tetszik, uram. 

- Igenis, uram - mondta Willis szépséges együgyűséggel. - Elmulasztottunk egy 
navigációs leckét. 

Ezzel egy létrán lementek oda, amiről nekem azt mondták, hogy ütegfedélzet, s ami 
feltehetőleg valami zajos odú. De annyit még hallottam, hogy Mr. Taylor odaszól Mr. 
Willisnek: 

- Ugye, hogy a papokat utálja legjobban? Visszamentem a kabinomba, Wheelert 
szólítottam, s le- húzattam vele a csizmám. Olyan készségesen megtesz mindent, amit csak 
kívánok tőle, hogy nem is értem, a többi utas miért nem veszi igénybe a szolgálatait. Az ő 
veszteségük az én nyereségem. A folyosó túloldalát egy másik fickó szolgálja ki, mint ahogy 
Wheeler minket - azt hiszem, Phillips a neve. 

- Mondja, Wheeler - kérdeztem, ahogy nagy nehezen sikerült a szűk helyen 
elhelyezkednie -, miért utálja Anderson kapitány annyira a papokat? 

- Egy kicsit magasabbra, ha volna szíves, uram. Köszönöm, uram. Most a másikat, így 
már jó lesz. 

- Wheeler! 

- Sajnos, nem tudom megmondani, uram. Utálja, uram? Ő mondta, uram? 

- Tudom, hogy utálja. Hallottam őt, mint mindenki a hajón. 

- Általában nincsen lelkészünk a haditengerészetnél, uram. Nincsenek elegen, hogy 
mindenhova jusson belőlük. Vagy ha lennének is, e tisztelendő úriemberek nem a tengert 
választják. Ezeket majd kifényesítem, uram. A kabátját? 

- Nemcsak hogy hallottam őt, de az ifiurak egyike is megerősítette, hogy Anderson 
kapitány erős ellenérzéssel viseltetik a reverenda iránt, s ha jobban meggondolom, erre 
Cumbershum hadnagy is utalt. 

- Igen, uram? Köszönöm, uram. 

- Talán nem igaz? 


- Erről, uram, mit sem tudok. Parancsolja, uram, hogy hozzak egy korty. csillapítót? 
Gondolom, igen hatásosnak találta. 


- Nem, köszönöm, Wheeler. Mint látja, kiszabadultam a démon markából. 


- Elég erős szer, amint Mr. Cumbershum mondotta volt. S ahogy fogy, a markotányos 
természetesen kénytelen többet kérni érte. Ez magától értetődik, uram. Ugy tudom, erről 
egy úr könyvet is írt a parton. 


Elküldtem és leültem egy kis időre. Felelevenítettem az emlékeimet - képtelen voltam 
visszaemlékezni, hogy ez az utazás hányadik napja -, elővettem hát e könyvet, s úgy 
rémlett, hogy a hatodik, így hát Lordságodat és magamat is megzavartam. Képtelen vagyok 
lépést tartani az eseményekkel, és már nem is próbálkozom vele. Szerény becslésem szerint 
máris tízezer szót írtam le, meg kell fékeznem hát magamat, hogy utunkat bele tudjam 
préselni az ön ajándékának két pompás fedőlapja közé. Vagy lehetséges volna, hogy az 
ópium démonától szabadulván afuror scribendfi áldozatául esem? De ha Lordságod 
mindössze csak átlapozza is e könyvet... 


Kopogtatnak az ajtón. Bates az, aki felszolgál az utasok étkezőjében. 

- Mr. Summers tisztelteti Mr. Talbotot, s azt kérdi, volna-e szíves meginni vele a 
szalonban egy pohár bort. 

- Mr. Summers? 

- Az első tiszt, uram. 

- Ő a kapitány után rangban az első, nem? Legyen szíves megmondani Mr. Summersnek, 
hogy tíz perc múlva örömmel állok rendelkezésére. 


Ez természetesen nem a kapitány, de utána a legjobb. Gyerünk! Kezdünk társas életet 
élni! 


Azt hiszem, ez a hetedik - vagy ötödik -, de lehet, hogy a nyolcadik nap - teljesítse hát az 
"x" matematikai kötelességét, és jelölje az ismeretlent. Az idő néha megáll, mozdulatlanul, 
teszem azt, mikor esténként írok, vagy éjjel nehezen jön a szememre álom, ilyenkor a 
gyertyám oly észrevehetetlenül rövidül, ahogy a sztalaktit vagy sztalagmit növekszik a 
cseppkőbarlangban. Majd e meghatározhatatlan árucikkből, az időből, egyszerre nincs elég, s 
úgy röpülnek el tömegével az órák, hogy azt se tudom, hova lettek! 


Hol is tartottam? Ó, igen! Nos hát... 


Átmentem az utasszalonba, hogy megtartsam a rendezvous-mal az első tiszttel, ám arra 
kellett rájönnöm, hogy a meghívás a hajónak ezen a részén lakó valamennyi utasra kiterjedt, 
s nem volt egyéb, mint az ebéd valamiféle rövid előjátéka. Mint azóta megtudtam, tisztjeink, 
hallván, hogy az ilyen összejövetelek a posta- és személyszállító hajókon, sőt, mindenütt, 
ahol hölgyek és urak tesznek tengeri utazást, megszokottak, oda lyukadtak ki, hogy a mi 


4 Az írás dühe. 

hajónkon is bevezetik, gyanítom, azért, hogy ellensúlyozzák azokat az ellentmondást nem 
tűrő és modortalan tilalmakat, amelyeket a kapitány "Magatartási Szabályok Mindazon 
Hölgyek és Urak számára, akik engedélyt kaptak - így: engedélyt kaptak, ezt figyelje meg -, 
hogy az Atkelésen részt vegyenek" című parancsában - az úgynevezett hajórendtartásban - 
kifüggesztett. 


Illően bejelentve, minthogy az ajtó nyitva állt, beléptem arra az élénk színre, mely 
leginkább még olyasvalamire hasonlított, amit az ember egy postakocsi-fogadó szalonjában 
vagy éttermében talál. Ezt az összejövetelt az említett zsibvásároktól semmi más nem 
különböztette meg, csak a kék látóhatár kissé ferde határvonala az összezsúfolt fejek fölött a 
nagy tattükörablak tábláján túl. Elhangzó nevem egy-két pillanatra csöndet teremtett, és én 
egy sor sápadt arcot láttam magam előtt, de lényeges különbséget nem tudtam 
megállapítani közöttük. Ekkor előlépett egy nálam két-három évvel idősebb, vállas 
fiatalember, egyenruhában. Summersként mutatkozott be, s azt mondta, feltétlenül meg kell 
ismerkednem Deverel hadnaggyal. Ez meg is történt, s én arra gondoltam, hogy ő a legúribb 
küllemű tiszt a hajón, akivel eddig találkoztam. Karcsúbb, mint Summers, haja és 
pofaszakálla gesztenyebarna, de az állat és a bajsza helyét ő is simára beretválja, mint ezek 
a fickók itt valamennyien. Kellemesen elcsevegtünk, és semmi kétség, mindketten úgy 
határoztunk, hogy ezután is találkozni fogunk. De Summers azt mondta, most be kell 
mutatkoznom a hölgyeknek, és odavezetett ahhoz az egyetlenhez, akit láttam. Valami 
padfélén ült tatfél felől a szalonban; s bár több úriember is körülvette és tette neki a szépet, 
meghatározhatatlan korú, szigorú képű hölgy volt, és főkötője inkább szolgálta azt a célt, 
hogy fejét valóban eltakarja, és elrejtse az ábrázatát, mintsem hogy mögéje rejtőzvén 
fölkeltse általa a megfigyelő kíváncsiságát. Ugy éreztem, van benne valami kvékeres, mert a 
ruhája szürke volt. 


Összekulcsolt kezét az ölében nyugtatva ült, és egyenesen a fölébe hajló fiatal 
katonatiszthez intézte szavait, aki lemosolygott rá. Megvártuk, amíg pillanatnyi 
mondanivalója végére ér. 


—... mindig ilyen játékokra tanítottam őket. Ez ártalmatlan szórakozás fiatalurak számára, 
és sokféle szabályát egy jól nevelt fiatal hölgynek legalábbis ismernie illik. Egy fiatal hölgy, 
akinek a zenéhez nincs tehetsége, ezzel éppúgy elszórakoztathatja a paríz-ját, mint más, ha 
hárfán vagy egyéb hangszeren játszik neki. 

A fiatal tiszt sugárzóan rámosolygott, és behúzta az állat a gallérjába. 


- Ezt örömmel hallom, asszonyom. De mondhatom, én nagyon furcsa helyeken láttam, 
hogy kártyáznak. 

- Ilyesmiről nekem természetesen nincsen tudomásom. De attól, hogy hol játsszák, 
csaknem lesz más egy játék? En mindössze annyit mondhatok, amennyit mondok, mert e 
játékokról nem tudok többet, mint hogy nemesi házakban játsszák. De feltétlenül 
szükségesnek tartom, és elvárom egy fiatal hölgytől, hogy - mondjuk - whistezni tudjon, 
feltéve... — és azt hiszem, itt valamelyest megváltozhatott a láthatatlan arc kifejezése, mert a 
hangja furcsa, ironikus hangsúlyt kapott -... feltéve, ha van benne annyi szellem, hogy 
elegánsan tudjon veszíteni. 

A szálas fiatal tiszt valami olyasféle károgó hangot adott, amelyről a magafajták 
feltehetőleg azt hiszik, hogy nevetés, Mr. Summers pedig kapott az alkalmon, hogy 
bemutasson a hölgynek, Miss Granhamnek. Mondtam, véletlenül fültanúja voltam 
beszélgetésük egy részének, s most kevesebbnek érzem magam, mert nincsenek kiterjedt és 
mély ismereteim az említett játékokról. Miss Granham most felém fordította az arcát, s bár 
rögtön láttam, hogy semmiképpen nem ő az, akitől Mr. Taylor szerint meg kell dögleni, úgy 

láttam, hogy szigorú arcvonásai kellemesek, ha a társasági mosolytól földerülnek. Dicsértem 
a kártya nyújtotta öröm ártatlan óráit, s hangot adtam reményemnek, hogy hosszú utunk 
során alkalmam lesz Miss Granham tanításában részesülnöm. 


Ekkor becsapott a mennykő. A mosoly eltűnt. Ennek a szónak, hogy "tanítás", számomra 
csak jelentése, a hölgy számára mellékjelentése is volt. 


- Igen, Mr. Talbot - mondta, és egy-egy piros folt tűnt föl mindkét orcáján -, amint 
észrevette, én nevelőnő vagyok. 


Én hibáztam volna? Gondatlan voltam? Amit az élettől elvárt, az bizonyára több, mint 
amennyi megvalósult belőle, s ettől a nyelve élesre volt töltve, mint egy párbajpisztoly. 
Kijelentem Lordságodnak, hogy ilyen emberekkel nincs mit kezdeni, s másként nem lehet 
viselkedni velük, mint hogy az ember figyelmesen hallgat. Ilyenek, s az ember éppúgy nem 
tudja előre kiismerni őket, mint ahogy a vadorzó nem látja a csapdát. Egy lépés és: bumm! 
eldurran a mordály, vagy rácsapódik a bokájára a csapda foga. Könnyű azoknak, akik a 
társadalmi rangjuk révén fölébe tudnak emelkedni az ilyen bosszantóan kicsinyes társadalmi 
megkülönböztetéseknek. De szegény magunknak, akik kénytelenek vagyunk ily végtelenül 
kicsiny társadalmi fokozatok közt dolgozni, hogy azt ne mondjam, munkálkodni, oly nehéz 
ezeket előre fölismernünk, mint, ahogy a pápisták mondják, az igazakat. 


De hogy folytassam. Amint e szavakat, hogy "én nevelőnő vagyok", meghallottam, vagy 
lehet, hogy már miközben hallottam, észrevettem, hogy teljesen akaratlanul fölborzoltam a 
hölgy tollait. 


- Nos, asszonyom - mondtam, oly megnyugtatóan, mint Wheeler csillapítója -, ennél 
nélkülözhetetlenebb és nemesebb hivatást egy hölgy nem választhat. El nem tudom mondani 
önnek, milyen drága barátnőnk volt, nekem meg az öcséimnek Miss Dobson, vagy ahogy mi 
hívtuk, az öreg Dobbie. Meg mernék esküdni rá, hogy önhöz is ugyanilyen szeretetteli 
barátság fűzi az ön fiatal hölgyeit és urait. 


Hát nem volt szép ez? Fölemeltem a kezemben tartott poharat, mintha e hasznos 
emberfajtát köszönteném, bár igazában a magam ügyességére ittam, amivel sikerült 
megúsznom mind a mordályt, mind a csapdát. 


De mit sem értem vele. 


- Ha számíthatok fiatal hölgyeim és uraim szerető barátságára - mondta szigorúan Miss 
Granham -, akkor ez az egyetlen, amire bizton számíthatok. Egy úrihölgy, az exeteri 
katedrális néhai kanonokjának leánya, akit a körülmények arra kényszerítettek, hogy 
elvállalja az állást, amit egy Antipódusokon lakó család ajánlott fel neki, nagyon is hajlik rá, 
hogy fiatal hölgyeinek és urainak szerető barátságát kevesebbre értékelje, mint ön. 


Na tessék, csapdába estem, és a mordály is eldördült - szerintem teljesen igazságtalanul, 
mert tudtommal mindent megtettem, hogy elsimítsam a hölgy felborzolt tollait. 
Meghajoltam: ahogy parancsolja, asszonyom; a katonatiszt meg, Oldmeadow, még jobban 
behúzta a nyakát; s már ott volt Bates a sherryvel. Lehajtottam, amit a kezemben tartottam, 
megragadtam egy újabb poharat, s a mozdulatom nyilván jelezte a kínomat, mert Summers 
a segítségemre jött, mondván, hogy szeretne másoknak is bemutatni. Nem is tudtam, hogy 
ilyen sokan vagyunk, mondtam. Egy nagy, testes, pirospozsgás úriember borízű hangon 
kijelentette, hogy szíve szerint csoportképet pingálna rólunk, hisz jó neje és lánya kivételével 
mindannyian együtt vagyunk. Egy pergamenfakó fiatalember, bizonyos Mr. Weekes, aki azt 
hiszem, azért megy, hogy iskolát létesítsen, kijelentette, hogy a kivándorlók csodálatos 
háttérül szolgálnának e kompozícióhoz. 

- Nem, nem - tiltakozott a testes úriember -, engem ne patronáljon senki más, csak a 
nemesség és a földbirtokos osztály. 


- A kivándorlók - mondtam boldogan, hogy végre változott a téma. - Nos, akkor akár egy 
közönséges matrózzal kart karba öltve is megörökíthetnének az utókor számára! 


- Akkor engem hagyjanak le a képről - nevetett harsányan Summers. - Én ugyanis, 
ahogy ön mondja, "közönséges matróz" voltam. 


- Ön, uram? Nem tudom elhinni! 

- Márpedig az. 

- De hogyan... 

Summers igencsak vidáman nézett körül. 


- Egy tengerészeti hadművelet révén, amit mi azon a néven ismerünk, hogy "a 
horgonylánc-nyíláson át a tat felé". A fedélközről léptettek elő, azaz, mint ön mondaná, a 
"közönséges matrózok" közül. 


Lordságod nemigen tudja elképzelni döbbenetemet e szavak hallatára, s bosszúságomat, 
hogy az egész kis társaság egyszerre elnémult, s tudtam, mindenki az én válaszomra vár. 
Az, azt hiszem, volt olyan ügyes, amilyet a helyzet megkövetelt, bár lehet, hogy nagyon is 
fölényesen és magabiztosan csengett. 


- Nos, Summers - mondtam -, engedje meg, hogy gratuláljak a tökélyhez, amivel azok 
beszédét és modorát utánozza, akik valamivel magasabb osztályban születtek, mint ön. 


Summers talán túlzott hálával mondott köszönetet. Aztán az összegyűltekhez fordult. 


- Hölgyeim és uraim, kérem, hogy foglaljanak helyet. Minden szertartásosság nélkül. Ki-ki 
odaül, ahova tetszik. Remélem, még sok ilyen alkalom vár ránk e hosszú úton. Bates, szóljon 
nekik, hogy kezdjék el. 

Hegedűk és más hangszerek némileg zavarbaejtő nyekergése hangzott fel a folyosó felől. 
Megtettem, ami tőlem telt, hogy enyhítsem, ami leginkább talán feszélyezettségnek volt 
nevezhető. 


- Gyerünk, Summers - mondtam -, ha lefesteni nem fognak is együtt, legalább ragadjuk 
meg az alkalmat, és ültessük magunk közé Miss Granhamet. Megengedi, asszonyom? 


Ezzel vajon nem azt kockáztattam, hogy újra megszégyenülök? De akkor is kézen fogva 
vezettem Miss Granhamet az ülőhelyére a nagy ablak alatt, nagyobb ünnepélyességgel, mint 
amilyet egy birodalmi főrend asszonya iránt tanúsítottam volna. Hát ennyire vagyunk. Mikor 
felkiáltottam, hogy milyen pompás a hús, Deverel hadnagy, aki bal kézről ült mellettem, 
megmagyarázta, hogy a múltkori viharban egyik tehenünk a lábát törte, s amíg még tart 
belőle, azt esszük, bár a tejnek rövidesen szűkiben leszünk. Miss Granham élénken társalgóit 
a jobbján ülő Mr. Summersszel, így hát mi Deverellel egy darabig elbeszélgettünk olyasféle 
témákról, hogy milyen emberek a tengerészek, mennyire megsiratnak egy törött lábú 
tehenet, milyen találékonyak mindenben, legyen az jó vagy rossz, mennyire isznak, milyen 
erkölcstelenek, milyen ádázul bátrak, s hogy milyen hívek, a maguk féltréfás módján, a 
hajóhoz. Egyetértettünk, hogy van a társadalomnak néhány problémája, amit csak egy 
szigorú, de megértő kormányzat képes megoldani, így van ez, mondta, a hajón is. Azt 
feleltem, hogy a szigorúsággal már találkoztam, de arról még meg kell győznie engem, hogy 
itt megértés is létezik. Eddigre, hadd mondjam meg, a társaság jókedve olyan magasra 
hágott, hogy a folyosóról a muzsikából már semmi sem hallatszott be. Az egyik téma hozta 
magával a másikat, s Deverellel pillanatok alatt megértettük egymást. Megnyílt előttem. 
Szeretett volna igazi sorhajóra kerülni, nem ilyen kiszuperált harmadrendűre, amelynek 
kevés a legénysége, és azt is úgy söpörték össze egy-két nap alatt. Amiről én azt hittem, 


nu 

hogy összeszokott tisztikar és legénység, az jó, ha egy-két hete ismeri egymást, azóta, hogy 
a hajót kivonták a hadiszolgálatból. Ez számára nagy szégyen, s az apja nem ilyen jövőt 
szánt neki. Ez a megbízatás nem használ az előmenetelének, kiváltképp mert a háború 
lejárófélben van, és hamarosan megáll, mint a felhúzatlan óra. Deverel beszéde és modora, 
sőt, ami vele kapcsolatos, mind elegáns. A hadnagy a fegyvernem dísze. 


A szalonban már akkora volt a lárma, mint akármilyen nyilvános helyen. Valami feldőlt, 
harsogó hahota és néhány káromkodás közepette. Az egérforma kis házaspár, Mr. és Mrs. 
Pike a két ikerkislányával már megfutamodott, s most, hogy kiváltképpen felcsapott a lárma, 
Miss Granham is fölállt, bár Summers is, magam is igyekeztem ott tartani. A hadnagy 
kifejtette, hogy nem szabad komolyan vennie, hogyan beszélnek a tengerésztisztek, hiszen a 
java részük annyira hozzászokott, hogy észre se veszi. Ami azt illeti, szerintem inkább az 
utasok viselkedtek modortalanul, nem a hajó tisztjei. -— Uramisten - mondtam magamban -, 
ha ilyen a hajó a tat felőli végében, milyen lehet elöl? - Miss Granham még nem hagyta ott a 
székét, mikor egy egészen más megjelenésű hölgy előtt nyílt meg az ajtó. Fiatalnak látszott, 
öltözéke mégis pompás volt és kacér. Olyan suhogós sietséggel jött be, hogy főkötője 
hátracsúszott a nyakába, s így előbukkantak dús arany fürtjei. Fölálltunk - vagy legalábbis a 
legtöbben föl -, de csudálatra méltó lélekjelenléttel, egyetlen kézmozdulattal visszaültetett 
minket, odament egyenest a pirospozsgás úriemberhez, válla fölé hajolt, s odasúgta neki az 
alábbi mondatot elragadó, nagyon is, túlságosan is elragadó kiejtéssel: 

- Ó, Mr. Brocklebank, végre-végre sikerült magában tartania egy korty húslevest! 

Mr. Brocklebank, mintegy magyarázatként, elbömbölte magát: 

- A gyermekem, az én kis Zenobiám! 

Miss Zenobiát egyszerre mindegyik asztalnál hellyel kínálták. Miss  Granham 
kinyilvánította, hogy megy, így hát az ő helye felszabadul, ha hoznak egy másik párnát. De 
az ifjú hölgy, mert annak kell neveznem, játszi huncutsággal azt felelte, ő Miss Granhamben 
bízott, hogy majd meg fogja védeni az erkölcseit ennyi veszedelmes úriember közt. 

- Lárifári, hölgyem - mondta Miss Granham, még annál is szigorúbban, mint ahogy 
Lordságod alázatos szolgájára rápirított -, lárifári! A kegyed erkölcse éppoly biztonságban 
van itt, mint a hajón bárhol! 

- Drága Miss Granham - kiáltotta bágyatag hangon a hölgy -, az biztos, hogy az ön 
erkölcse mindenütt biztonságban van! 

Ez vastag volt, nem? De röstellem leírni, hogy ennek ellenére a szalonnak legalább egy 
részén harsogó hahotát váltott ki, mert eljutottunk már az ebédnek abba a szakaszába, 
mikor a hölgyek okosabban teszik, ha távoznak, mert közülük csak azok képesek megőrizni a 
hidegvérüket, akik olyanok, mint az újonnanjött. Deverel is, Summers is, én is egy 
szempillantás alatt felpattantunk, de végül is Oldmeadow, a katonatiszt volt az, aki Miss 
Granhamet kikísérte közülünk. Akkor újra felharsant a testes úriember borízű hangja: - Ulj 
ide mellém, gyermekem, Zenobia! 

Miss Zenobia megrebbent a tattükör hatalmas ablakán ferdén besütő nap fényében. 
Csinos kis kezével eltakarta az arcát. 

- Jaj, annyira süt, Mr. Brocklebank, apa! 

- Úrnőm - mondta Deverel -, hát képes volna megfosztani minket, árnyékban élő szegény 
halandókat attól a gyönyörűségtől, hogy nézzük önt? 

- Muszáj odaülnöm-mondta Miss Zenobia -, mást nem tehetek, és oda is fogok ülni, 
ahonnét Miss Granham fölállt. 

Ezzel rebbenve megkerülte az asztalt, mint egy pillangó, sőt pávaszem. Gondolom, 
Deverel örült volna, ha mellé ül, de Zenobia Summers és közém ereszkedett le. Főkötője 
még mindig lazán csüngött a nyakában hátul egy szalagon, s így az arca és füle mellett 
látható volt az elbűvölő tincsek sokasága. De mégis, már első pillantásra észrevettem, hogy 
még a két szeme csillogása is - vagy inkább azé az egyé, amely néha-néha felém fordult - a 
toilette-je titkainak köszönhető, s hogy az ajka talán egy csöppet művi úton korallvörös. Ami 
meg az illatszerét illeti... 


- Lordságod nem unja meg? Az a sok elbűvölő teremtés, akit Lordságod közelében láttam, 
talán hiába, epedezni... az ördög vigye cl, hogy jut eszembe így hízelegni a keresztapámnak, 
mikor egyszerűen az az igazság, hogy... 


De gyerünk vissza. E dolgozat voltaképpen nem más, mint hosszadalmas fejtegetés, 
amelynek tárgya egy fiatal nő külső megjelenése. A veszély az, hogy hozzáköltök. Végül is 
csak fiatal férfi vagyok! S talán örömöt szerzek magamnak e rajongással, hiszen ő az 
egyetlen elviselhető nő a társaságban! Tessék! Mégis... azt hiszem, a politikus, az alávaló 
politikus, mint legkedvesebb íróm mondaná, eluralkodik az agyamon. Képtelen vagyok 
szemüvegen látni. Képtelen vagyok rajongani. Mert Miss Zenobia a meglett éveihez 
közeledik, s makacsul védi közömbös bájait, mielőtt végleg eltűnnének, szakadatlan 
elevenséggel védi, mely bizonyára legalább annyira kimeríti őt, mint amennyire a szemlélőt 
untatja. Egy arcot, mely soha nem nyugodt, lehetetlen elmélyülten szemügyre venni. Szülei 
azért vinnék az Antipódusokra, mert ezt tartják számára az utolsó lehetőségnek? Végül is az 
elítéltek és bennszülöttek közt, a bevándorlók és kiszolgált katonák, a börtönőrök és az 
alsópapság tagjai közt... de nem. Igazságtalan vagyok a hölggyel, hisz igazán kívánatos. 
Nem kétlem, hogy népünk kevésbé önmegtartóztató része többnek fogja találni őt, mint 
csupán kíváncsisága tárgyának! 

De most hagyjuk őt egy pillanatra. Most az apjáról valamit, és a vele szemben ülő 
úriemberről, aki most vált számomra láthatóvá, hogy talpra ugrott. Hangja még az újra 
felélénkült hangzavarban is tisztán hallható. 


- Mr. Brocklebank, szeretném tudtára adni, hogy én minden babonaság esküdt ellensége 
vagyok! 

Ez természetesen Mr. Prettiman volt. Sajnálatos módon elmulasztottam bemutatni, ugye? 
Miss Zenobiát hibáztassa érte. Kurta, sűrű, dühös kis úriember. Hallott róla. Tudom - 
mindegy, hogy honnét -, hogy egy nyomdát visz magával az Antipódusokra; s bár ez a gép 
alig alkalmas többre, mim röplapok kinyomtatására, a lutheránus bibliát se sokkal 
nagyobbon nyomták. 


Mr. Brocklebank visszabömbölt. Nem is gondolt rá. Az egész szóra sem érdemes. Ő aztán 
igazán nem akarja megsérteni senki érzékenységét. Beidegzés. Megszokás. 

Mr. Prettiman, még mindig állva, reszketett a felháborodástól. 

- Láttam! A két szememmel láttam, uram. Sót szórt át a válla fölött. 

- Úgy van, uram, bevallom. Legközelebb majd megpróbálom nem kiszórni. 

Ez utóbbi megjegyzés világosan jelezte, hogy Mr. Brocklebanknek fogalma sincs, Mr. 
Prettiman mire gondol, s ez megzavarta a társadalombölcselőt. Szája még mindig nyitva, 
lassan visszaült a székére, s Így majdnem teljesen eltűnt a szemem elől. Miss Zenobia tágra 
nyílt szemmel és csinos komolysággal fordult hozzám. Szinte azt mondanám, a szemöldöke 
alól, a szempillái között tekintett fel rám... de nem. Csak nem akarom elhinni, hogy a 
természet teljesen magától... 

- Milyen mérges ez a Mr. Prettiman, Mr. Talbot! Én mondom magának, ha haragszik, 
nagyon, de nagyon rémítő! 

Nehéz elképzelni kevésbé rémítő valamit, mint amilyen e képtelen filozófus. De láttam, 
mindjárt megtesszük egy ősi tánc jól ismert első lépéseit. Miss Zenobia a legjobb úton volt, 
hogy mindinkább a védtelen nősténnyé váljék oly gigászi hímek között, mint Mr. Prettiman 
és Lordságod keresztfia. Nekünk, a magunk részéről, fenyegető hajlandósággal kellett volna 
közelednünk hozzá, hogy rémületében a lábunk elé vesse magát és kegyelemért 
könyörögjön, nagylelkűségünkre, s talán a lovagiasságunkra apelláljon; s mindezek során a 
két nem állati ösztönének, vagy, mint Johnson doktor mondta, "szerelemre hajlásának" 
olyannyira föl kellett volna gerjednie, olyan légkörnek kellett volna létrejönnie, amilyenben a 
magafajták létezni tudnak vagy tudtak volna. 


E gondolat eltávolított tőle és még valamit megláttatott velem. Azt, hogy az arány, a 
méret hibás. Eltúlzott. A hölgy bizonyára színházi habituée", ha éppen nem színésznő maga 
is! Ez nem közönséges erőpróba - most ugyanis épp azt ecsetelte, mennyire rettegett a 
legutóbbi vihar során -, hanem, hogy úgy mondjam, kihívás, címzettje a mellette ülő 
Summers, a vele szemben ülő Oldmeadow és Mr. Bowles, sőt, mindenki más, aki hallja. 
Elvárja, hogy mi is játsszunk. De mielőtt még az első felvonás igazában kezdetét vehette 
volna - és be kell ismernem, eljátszottam a gondolattal, hogy Miss Zenobia valamennyit 
talán enyhít majd az utazás unalmán -, Mr. Prettiman egy-egy harsányabb felkiáltásától és 
Mr. Brocklebank dörgés-villámlásaitól megint elkomolyodott. Ő is szívesen le-lekopog 
valamit. Bevallottam, hogy engem felvidít, ha fekete macska fut át előttem az úton. Neki a 
huszonöt a szerencseszáma. Rögtön kijelentettem, hogy akkor a huszonötödik születésnapja 
lesz a legszerencsésebb az életében - e képtelenségre senki föl nem figyelt, mert Mr. Bowles 
(akinek az ügyvédkedéshez van valami köze, de nagyon alacsony beosztásban, és halálosan 
unalmas ember) épp azt magyarázta, hogy fán lekopogni valamit abból a pápista szokásból 
ered, hogy a keresztet csókolgatják és imádják. En a dadám félelmével hozakodtam elő 
válaszképpen, aki szerint kést keresztbe tenni civakodást jelent és a fenekével fölfelé 
fordított cipó. tengeri katasztrófát - mire Miss Zenobia fölsikoltott, és Summershez fordult 
oltalomért. Az megnyugtatta, hogy a franciáktól nincs mit félnie, mert most épp teljes 
vereséget szenvedtek; de a franciák puszta említése is elég volt, hogy megint szóra bírja 
Miss Zenobiát, s újra lefesse, mennyire reszket éjnek idején a kabinjában. Mi egyetlen hajó 
vagyunk. Szívre ható kiejtéssel recitálta — 


Magam voltam, jaj, be magam, 


a nagy-nagy tengeren. 


Zsúfoltabb valamit, mint e hajó emberektől nyüzsgő helyiségei, azt hiszem, elképzelni sem 
lehet, kivéve talán az adósok börtönét vagy egy börtönhajót. De igen, találkozott Mr. 
Coleridge-dzsel. Mr. Brocklebank - apa - megfestette az arcképét, és szó esett egy illusztrált 
kötetről, de nem lett belőle semmi. 


E ponton Mr. Brocklebank, feltehetőleg mert megütötte a fülét lánya szava, mint hallottuk, 
versben kezdett bömbölni. Az előbbi vers folytatását. Gondolom, betéve tudhatta, ha egyszer 


5 Gyakori színházlátogató. 
6 S. T. Coleridge: Rege a vén tengerészről. IV. rész. (Szabó Lőrinc fordítása) 

illusztrálni szerette volna. Majd megint összekaptak a filozófussal. Egyszerre az egész szalon 
elnémult, s mindenki órájuk figyelt. 


- Nem, uram, eszem ágában sincs - dörögte a festő. 
- Semmi körülmények között! 

- Akkor ne egyék csirkét, se más madarat! 

- Az nem úgy van, uram! 


- És tartózkodjék attól a marhaszelettől is ott a tányérján! Keleten tízmillió brahmán él, 
aki a torkát elvágná, mert megeszi! 


- A hajón nincs egyetlen brahmán sem. 
- A tisztesség... 


- Egyszer s mindenkorra, uram: nem vagyok hajlandó albatroszt lőni. Én békés ember 
vagyok, Mr. Prettiman, de magát örömmel lelőném! 


- Van puskája, uram? Mert én igenis le akarok lőni egy albatroszt, aztán a tengerészek 
majd meglátják, hogy történik-e valami... 

- Van puskám, uram, de még soha el nem sütöttem. Maga jól céloz, uram? 

- Még életemben nem lőttem! 

- Akkor engedje meg, uram. Nekem van fegyverem. Ön meg csak használja. 

- Ideadja, uram? 

- Oda, uram! 


Mr. Prettiman, felugorván, megint teljes nagyságában látható lett. Szemében valami jeges 
fény csillogott. 

- Köszönöm, uram, használni fogom, és majd meglátja, uram! És a közönséges matrózok 
is látni fogják, uram... 

Átlépett a padon, amelyen ült, s valósággal kirontott a szalonból. Többen is elnevették 
magukat, aztán fölelevenedett a beszélgetés, de immár halkabban. Miss Zenobia odafordult 
hozzám. 


- Apa eltökélte, hogy az Antipódusokon nem leszünk védtelenek. 
- Csak nem a bennszülöttek közé készül?! 


- Gondol rá, hogy meghonosítja közöttük az arcképfestészetet. Azt mondja, ez olyan 
önbizalmat ad nekik, ami már-már a civilizációval határos. Bár beismeri, hogy egy fekete 
arcot lefesteni különösen nehéz. 


- És veszélyes is, azt hiszem. A kormányzó se fog engedélyt adni rá. 


- De Mr. Brocklebank - apa - nagyon bízik benne, hogy sikerül a kormányzóval 
alkalmaztatnia magát. 


- Uramisten... a kormányzó nem én vagyok, de... drága hölgyem, gondoljon a 
veszedelemre! 


- Ha a papok mehetnek... 
ai Úgy is van, hol a papunk? Deverel megérintette a karomat. 


- A lelkész a kabinját őrzi. Nemigen fogjuk látni, azt hiszem, hála érte Istennek meg a 
kapitánynak. Nekem nem hiányzik, gondolom, önnek sem. 

Egy pillanatra Deverelről is teljesen megfeledkeztem, nemhogy a papról. Most hát 
igyekeztem a hadnagyot bevonni a beszélgetésbe, de ő felállt, és nem minden él nélkül azt 
mondta: 

- Én most elmegyek őrségbe. De nem kétlem, önök ketten, Miss Brocklebankkel, majd 
elszórakoztatják egymást. 


Meghajolt a hölgy előtt és kiment. Én Miss Zenobiához fordultam, s láttam, hogy 
gondterhelt. Nem mintha komoly lett volna... nem, dehogyis! De arcának mesterkélt 
elevensége mögött valami olyan kifejezés bujkált, amely, bevallom, nem volt számomra 
ismerős. Ez... — emlékszik Lordságod, egyszer azt a tanácsot adta, hogy tanuljak meg olvasni 
az arcokból? -... ez a szemgolyók és szempillák valamiféle parancsolt nyugalma volt, mintha 
csak a neme szokott kacérságait és huncutságait űző nő külleme mögött egy más és éberen 
figyelő személy rejtőzködnék! Vajon Deverel megjegyzése, hogy majd mi elszórakoztatjuk 
egymást, okozta volna e változást? Mire gondol... vagy gondolt? Valami affaire-en7 töri a fejét 
- mert biztos, hogy úgy hívja - pour passer le temps?? 


12. 


Mint Lordságod a számról is látja a fejezet elején, nem szenteltem akkora figyelmet a 
naplónak, mint óhajtottam volna - ám az oka sem az, amit óhajtottam volna! Az idő megint 
elromlott, és a hajó mozgásához most kólika is járult, amelyet a néhai boldogtalan Riskának 
tulajdonítottam. A tenger azonban megint simább. Az idő meg én együtt vagyunk 
javulófélben s ha a könyvemet és a tolltartót egy tálcára teszem, már írni is képes vagyok, 
bár lassan. Az egyetlen, ami gyengélkedésemben vigaszt nyújt, hogy a hajó hosszú 
szenvedésem során is haladt. Már lejjebb járunk a Földközi-tenger szélességénél, és 
sebességünket Wheeler (e két lábon járó Falconer) szerint csak a hajó rozoga volta 
korlátozza, nem a szél hiánya. Az emberek a szivattyúknál dolgoznak. Valaha azt hittem, 
hogy a szivattyúk "nyikorognak", s hogy fölismerhetően hallani fogom e mélabús hangot, ám 
ez nem történt meg. Mikor az idő a legrosszabb volt, meglehetős bosszúsan tettem fel a 
kérdést látogatómnak, Summers hadnagynak, hogy a szivattyúk miért nem működnek, de ő 
megnyugtatott, hogy a hajó legénysége szakadatlanul szivattyúzik. Azt mondta, a 
hányingerem tévesztett meg, attól éreztem úgy, mintha a hajó túlságosan mélyen merülne a 
vízbe. Azt hiszem, én a szokottnál is fogékonyabban észleltem a hajó mozgását, ez az 
igazság. Summers megnyugtatott, hogy a tengerészek korántsem tartják szégyellnivalónak 
ezt az állapottól, és ezt igazolandó Lord Nelson példáját szokták idézni. Mégis azt kell 
hinnem, hogy csökken tőle a tekintélyem. Az, hogy Mr. Brocklebank és a szép Brocklebank 
nőszemély is ugyanúgy kornyadozott, mint a szerencsétlen Mrs. Brocklebank már azóta, 
hogy hazulról elindultunk, mit sem segít. Jobb nem is gondolni a két odú állapotára, ahol e 
család él. 

De hadd tegyek hozzá ehhez mást is. Épp mielőtt rám jött volna az émelygés - azóta úgy- 
amennyire fölépültem, bár még gyönge vagyok -, egy politikai esemény rázta meg 
társadalmunkat. A kapitány, miután Mr. Summers útján meghiúsította a lelkész reményeit, 
hogy netán szabad lesz némi lelkészi tevékenységet folytatnia, a hajórendtartás szabályainak 
állítólagos megsértése miatt kitiltotta őt a tatfedélzetről. Micsoda kis zsarnok! Mr. Prettiman, 


7 Eset, ügy; szívügy. 
8 Elütni az időt. 

aki a félfedélzeten parádézik (a mordállyal!]), volt a mi hírszerzőnk. Ő, szegény, most 
fennakadt az egyházak, bármi egyház iránt érzett undora és a közt, amit szabadságszeretet- 
nek. hív! Fájdalmas ellentétbe kerültek benne a nézetei és a nézetei keltette indulatok. S ezt 
mindenek közt épp Miss Granham segítette lecsillapítani! Mikor e komikus és rendkívüli hír a 
fülembe jutott, fölcihelődtem, megberetválkoztam és kiöltöztem. Tisztában voltam vele, 
hogy a kötelesség és a szándék egyaránt cselekvésre kényszerít. A mogorva kapitány nekem 
csak ne diktáljon! Micsoda? Még hogy ő szabja meg nekem, hogy részt vehetek-e 
istentiszteleten vagy sem? Nyomban fölismertem, hogy e célra az utasszalon a 
legmegfelelőbb, s hogy azt senki emberfia ki nem vonhatja a rendelkezésünk alól, még ha a 
parancsolhatnék)a betegessé vált is. 


A lelkész ott nyugodtan tarthatna egy rövid délutáni istentiszteletet azoknak az utasoknak, 
akik részt kívánnak venni rajta. Tőlem telhetőleg szilárd léptekkel kimentem a folyosóra, és 
bekopogtattam a lelkész odújának ajtaján. 


Ajtót nyitott, és szokása szerint hétrét görnyedt előttem. Ellenszenvem azon nyomban 
visszatért. 


— Mr.... Öööö... Mr.... 
- James Colley, Mr. Talbot. Róbert James Colley, kérem tisztelettel. 
- Tiszteletről, uram, éppen erről van szó. Istentiszteletről. 


Most következett csak a vonaglás! Úgy fogadta, mintha ezzel neki és a Mindenhatónak 
együtt adóznék. 


- Mr. Colley, mikor van szabbath? 
- Hát ma, Mr. Talbot! 


Tekintete, ahogy fölnézett rám, csupa buzgalom volt, csupa hajbókoló, odaadó alázat, 
mintha azt hitte volna, nem is egy papi stallumot őrzök a kabátom zsebében. Ez annyira 
bosszantott, hogy már-már feladtam a célomat. 


- Gyengélkedtem, Mr. Colley, különben már korábban szóltam volna. Néhány hölgy és úr 
örömmel venné, ha istentiszteletet tartana, rövid istentiszteletet az utasszalonban hét 
harangkondításkor a délutáni őrség idején, vagy ha jobban tetszik, ha szárazföldi ember 
maradok, ma délután fél négykor. 


A szemem előtt nőtt meg! Az ő szeme viszont könnyekkel volt tele. 


- Mr. Talbot, uram... ez... ez... önre vall! Bosszúságom csak nőtt. Már a nyelvemen volt, 
hogy megkérdezzem, honnan az ördögből tudja, hogy mi az, ami rám vall. Biccentettem hát 
és elmentem, de még hallottam a hátam mögül, hogy valamit a betegek látogatásáról 
motyog. Uramisten - gondoltam -, ha ezzel próbálkozik, a végén még fenéken billentik! De 
sikerült eljutnom az utasszalonig, mert a bosszúság részben gyógyszer is a végtagok 
gyöngesége ellen. Summerst ott találtam. Elmondtam neki, hogy mit intéztem, s ő némán 
fogadta a felvilágosításomat. Csak mikor azt javasoltam, hogy invitálja meg a kapitányt is az 
istentiszteletre, mosolyodott el fanyarul, s felelte, hogy mindenképpen tájékoztatni fogja őt. 
S hogy bátorkodik egy későbbi időpontot javasolni. Az időpont számomra teljesen 
érdektelen, mondtam, s visszatértem az odúmba, a vászonszékemhez, s beleülvén úgy 
éreztem, kimerült vagyok, de meggyógyultam. A délelőtt folyamán, később, Summers 
fölkeresett, s közölte, hogy utólagos engedelmem reményében módosította némileg az 
üzenetemet. Ugy adta át, mint az utasok általános kívánságát! Sietve hozzátette, hogy így 
jobban összhangban áll a tengeri szolgálat gyakorlatával. Legyen. Aki annyira élvezi, mint én 
a különös, de hallatlanul kifejező kátránnyelvet (remélem, sikerül bemutatnom önnek 
néhány remek példát), az nem engedheti meg készakarva, hogy a tengeri szolgálat 

gyakorlata sérelmet szenvedjen. De mikor hallottam, a kicsike lelkész engedélyt kap rá, hogy 
prédikáljon nekünk, be kell vallanom, sajnálni kezdtem, hogy egy hirtelen támadt ötlettől 
vezettetve beleártottam magam a dologba, s rádöbbentem, mennyire élveztem azt a néhány 
hetet, amíg szabad voltam az államvallás egész kelléktárától. 


De tisztességgé! már nem vonulhattam vissza, így hát megjelentem az istentiszteleten, 
amire kicsike papunk engedélyt kapott. Undorító volt. Közvetlenül előtte megláttam Miss 
Brocklebanket, arca fehérre-pirosra volt vakolva! Ugyanígy festhetett Mária Magdolna, mikor 
a szentély külső falát támasztotta. Még Colley se tudta rávenni, gondoltam, hogy tisztesebb 
külsőt öltsön. De utóbb rájöttem, hogy alábecsültem az ítélőképességét és tapasztalatát is. 
Mert az istentisztelet idején a szalont beragyogó gyertyák fénye eltüntette az arcáról az évek 
pusztítását, s ami festék volt rajta, az most varázsos fiatalságnak és szépségnek tetszett! 
Rám nézett. Még alig tértem magamhoz a megdöbbenésből, amit mindezek össztüze keltett 
bennem, mikor fölfedeztem, hogy Mr. Summers mivel tetézte meg eredeti javaslatomat. A 
tisztesebb kivándorlók közül többeket - például Grantot, a patkolókovácsot, Fiitont és 
Whitlockot, azt hiszem, mindkettő valami írnokféle, s az öreg Mr. Graingert és feleségét is 
beengedte, hogy osztozzanak velünk az áhítatban. Grainger tollnok. Persze minden falusi 
templom a rendek ilyen keverékét mutatja; de itt az utasszalon társadalma olyan talmi- 
számunkra ugyancsak gyatra példakép! Epp kezdtem magamhoz térni ettől az inváziótól, 
mikor belépett az aprócska, semmi pap - tisztelettel fölálltunk - karingben, fején parókájára 
biggyesztett, méltóságát jelző fejfedővel, hosszú talárban, vaspatkós csizmában - az egész 
együtt a félénkség, ájtatosság, diadal és önhittség keveréke. Lordságod nyilván mindjárt 
tiltakozni fog, hogy mindeme tulajdonságokat nem lehet egy kalap alá vonni. Azzal egyet is 
értek, hogy egy hétköznapi arcon egyidőben ritkán férnek meg együtt, és közülük egy 
mindig uralkodik. Majdnem mindig. Mi, ha mosolygunk, nem a szánkkal, szemünkkel 
tesszük, hanem az egész arcunkkal, az állunktól a hajunk határvonaláig! De ezzel a Colleyval 
a természet igencsak fukaron bánt. A természet összehányta... nem, az ige túlságosan 
cselekvő. Nos hát, az idő partjának egy zugában, vagy egyik jelentéktelenebb mellékágának 
iszapos szegélyén, találomra és összevissza partra sodródott egy csomó olyan vonás, amit a 
természet elhajított, mert egyik teremtményénél se tudta hasznát venni. De valami 
életszikra, amelynek talán egy birkába kellett volna beleköltöznie, igényt támasztott e 
hordalékra. Az eredmény az egyháznak ez a fiókája. 


Lordságod a fentiekben talán szépírói szándékot vél fölfedezni: s azzal hízelgek 
magamnak, hogy c kísérlet nem is volt sikertelen. Mégis, ahogy a színt szemügyre vettem, 
eluralkodott bennem a gondolat, hogy Colley az öreg Arisztotelész igazának bizonyítéka. 
Végül is az ember természettől valamelyik rendhez tartozik, bár a helytelenül értelmezett 
pártfogás valami szeszélyes kacskaringója ennek fölibe emelheti. E rendnek képi ábrázolását 
föllelheti a kezdetleges középkori kéziratokban, ahol a színeknek nincsen árnyalatuk és a 
rajzoknak távlatuk. Az őszt ezeken emberekkel illusztrálják, parasztokkal, jobbágyokkal, 
amint a mezőn aratnak, s arcukat a csuklyájuk alatt ugyanolyan hanyagul odavetett vonások 
alkotják, mint Colleyét! Szemét félénken s talán elmélázva lesüti. Szája sarka felkunkorodik 
- ott a diadal és az önhittség! Es az ábrázatán szétszórva mindenütt csont és csont. Igen, az 
lett volna helyénvaló, ha iskolája az Isten szabad ege, ideje kőgyüjtögetéssel, madarak 
riogatásával telik, s egyeteme az eke. Akkor e szabálytalanul összehegedt vonásokat a 
trópusi nap egyöntetű bronzzá ötvözte, s valami kevéske kifejezés az egészet életre keltette 
volna. 


Megint itt vagyunk a szépírásnál, nem? De a nyugtalanság és a megbotránkozás 
változatlanul izzik bennem. Colley tisztában van a személyem fontosságával. Néha nehéz 
volt megállapítanom, hogy Edmund Talbothoz vagy a Mindenhatóhoz szól. Es színpadias, 

mint Miss Brocklebank. Csak a papi hivatal iránt érzett szokásos tisztelet tartott vissza tőle, 
hogy mérgemben föl ne nevessek. A tisztes kivándorlók közt ott volt az istentiszteleten az a 
szegény, sápadt lány; erős karok támogatták, ültették le szeretettel mögénk, az egyik padra. 
Megtudtam, hogy az első viharban elvetélt. Szörnyű sápadtsága épp az ellentéte a 
Brocklebank nőszemély művi bájának. Férfi társainak illendő és tiszteletteli figyelmét 
valósággal megcsúfolták ezek ketten, akik állítólag fölöttük állnak - az áhítatot mímelő 
kifestett perszóna, meg a másik, aki a könyvével szentséget mímel! Mikor az istentisztelet 
megkezdődött, kezdetét vette a nevetséges este legnevetségesebb mozzanata. Nem szólok a 
döngő léptekről, amelyekkel Mr. Prettiman adta tanújelét antiklerikalizmusának a tőle telhető 
legzajosabban, fejünk fölött, a félfedélzeten. Mellőzöm a dobogást és ordítozást az 
őrségváltás közben - biztos, hogy mindez a kapitány utasítására, vagy legalábbis 
bátorításával, hallgatólagos egyetértésével folyt akkora zajjal, amekkorát a mókázó 
matrózok csak csapni tudtak. Csak a szelíden ingó szalonra gondolok, a sápadt lányra, és 
arra a komédiára, amit eljátszottak a szeme előtt! Mert alighogy Miss Brocklebanket 
megpillantotta, Mr. Colley már le se tudta venni róla a szemét. Ő a maga részéről eljátszotta 
az áhítatot - mert hogy szerepet játszott, abban biztos vagyok -, ahogy az ember 
vándorkomédiás truppok ripacsaitól látja. Szeme Mr. Colley arcán csüngött, csak akkor nem, 
ha az égre vetette. Ajka kissé szétnyitva lázas elragadtatásában, s csak egy-egy 
szenvedélyes "Amen! "re zárul össze egy-egy pillanatra, hogy utána rögtön szétnyíljék 
megint. Igaz, volt egy pillanat Mr. Colley kenetteljes prédikációja során, mikor Miss 
Brocklebank egyik "Amen!"-jét, hogy úgy mondjam, aláhúzta (ha a csigának lehetnek 
léptei!) a szélzsák Mr. Brocklebank messzehangzó szellemese, amitől a gyülekezet többsége 
orvul elvihogta magát, mint az iskolás gyerekek a padban. 


Bárhogy igyekeztem távol tartani magam az előadástól, szégyenkeztem miatta, s 
ugyanakkor haragudtam is magamra az érzéseimért. De azóta rájöttem, hogy mi is volt a 
feszélyezettségem igazi oka, s azt hiszem, érzéseim ez esetben bölcsebbek voltak, mint a 
logikám. Mert, ismétlem, volt közöttünk néhány egyszerű ember is. Nagyon is meglehet, 
hogy ugyanazzal a hátsó gondolattal léptek a hajó tatfelére, mint azok a látogatók, akik 
kijelentik, hogy Lordságod Canalettóit szeretnék látni, de valójában arra kíváncsiak, hogyan 
is él az arisztokrácia. De valószínűbbnek tartom, hogy egyszerűen az áhítat vezette őket. 
Annak a szegény, sápadt lánynak más célja biztos nem volt, mint hogy a vallásban keressen 
vigasztalást. S ugyan ki tagadhatná meg ezt a gyámoltalan szenvedőtől, legyen bármilyen 
illuzórikus? Persze, ha a lelkész festett Magdolnájának hitvány komédiája talán nem is állt a 
lány és könyörgéseinek képzelt címzettje közé, ki tudja, derék kísérői hogy voltak ezzel? 
Lehet, hogy hűségük, engedelmességük legérzékenyebb pontján érintette őket. 

Tény, hogy Andersen kapitány gyűlöli az egyházat! Magatartása az embereire is hat. 
Parancsba nem adja, de azt mondják, tudja, hogyan értékelje azokat a tiszteket, akik nem 
értenek egyet e rögeszméjével. Az istentiszteleten csak Mr. Summers és a hórihorgas 
katonatiszt, Mr. Oldmeadow volt jelen. Hogy én miért voltam ott, azt tudja! Nem vagyok 
hajlandó alávetni magam a zsarnokságnak! 


Már majdnem véget ért a fickó prédikációja, amikor nagy fölfedezést tettem, hogy úgy 
mondjam, sikerült fölállítanom magamban a helyzet diagnózisát. Mikor észrevettem, hogy az 
actrice? kifestett képe magára vonja a tisztelendő úriember tekintetét, kezdetben azt hittem, 
talán undor keveredik benne azzal az önkéntelen izgalommal, felbuzgó hévvel-nem, 
bujasággal -, amit a nyilvánvaló szajha látványa, pusztán azzal, hogy hozzáférhetőségét 
kinyilvánítja, nem is annyira a férfilélekből, mint inkább a férfitestből mindig kivált. De 

hamarosan észrevettem, hogy nem ez a helyzet. Mr. Colley soha nem volt színházban! 
Ugyan, hol is juthatott volna el, egyházmegyéink közül abban, amely nyilván a távolibbak 
közül való, a színháztól a maison coc caston-ig?!9 Könyve beszélt neki a festett nőkről, s 
arról, hogy lépteik a pokolba vezetnek, de arra nézve semmi tanácsot nem ad, hogy őket 
gyertyafényben hogyan ismerje fel! Elfogadta annak, amit az előadás sugallt. Összekötötte 
őket az olcsó ízléstelenség lánca. Prédikációja során elkövetkezett egy pillanat, mikor az 
összes többieket "uraim"-nak szólítván hirtelen feléje fordult, s mielőtt a mondanivalóját 
folytatta volna, bágyatag-pajzánul így kiáltott fel: -— Vagyis hölgyeim, asszonyom, bármilyen 
gyönyörű is! - Hallottam, Miss Granham határozottan fölszisszen a főkötője alatt, Summers 
meg keresztbe vetette, szétrakta, keresztbe vetette a lábát. 

De végül ez is véget ért, s én visszatértem az odúmba, hogy megírjam e fejezetet, 
sajnálattal kell bevallanom, egyre rosszabbul érezvén magam, bár a hajó mozgása elég 
mérsékelt. Nem tudom, mi lelt. Igaz, ami igaz, savanyúan írtam, és savanyú a kedvem. 


17. 


Azt hiszem, ez a tizenhetedik. De mindegy. Megint szenvedek - a kólika. Ó, Nelson, Nelson, 
hogyan sikerült oly soká élned, s végül nem e zajos görcssorozatba, hanem az ellenség 
sokkal kevésbé fájdalmas erőszakába belehalnod? 


"ng 


Megint fönn vagyok, járkálok, sápadtan, törékenyen, de gyógyulófélben. Úgy rémlik, végül 
mégiscsak megérem, hogy célt érjünk! 

Ezt tegnap írtam. Bejegyzéseim egyre kurtábbak, akár Mr. Sterne egyik-másik fejezete! 
De van egy mulatságos körülmény, amivel meg kell Lordságodat ismertetnem. 
Nyomorúságom csúcspontján, épp mielőtt engedtem volna a Wheeler-féle csillapító 
csábításának, valaki félénken bekopogtatott odúm ajtaján. Kikiáltottam: - Ki az? - En 
vagyok, Mr. Talbot - felelt egy elhaló hang. - Mr. Colley, szolgálatára. - Inkább 
szerencsémtől, mintsem az eszemtől vezérelve rátaláltam az egyetlen válaszra, ami 
megóvhatott e vizitációtól. 

- Nagyon kérem, hagyjon, Mr. Colley... - itt zsigereim egy félelmetes rándulása 
félbeszakított egy pillanatraj majd folytattam: - Imádkozom! 

Vagy magánéletem illő tiszteletben tartásának, vagy a jókora korty csillapítóval a kezében 
közeledő Wheelernek hála, sikerült megszabadulnom tőle. A csillapító - jókora, de menthető 

adag - nyomban kiütött. Mégis maradt valami homályos emlékem, hogy öntudatlanul 
kinyitottam a szemem, és e furcsán összehányt arcvonásokat, a természet e furcsaságát, 
Colley arcát láttam csüngeni magam fölött. Isten tudja, mikor történhetett, ha egyáltalán 
megtörtént! De most, hogy már fenn vagyok, ha nem is járkálok, csak nem lesz olyan 
arcátlan, hogy rám erőltesse magát. 


E mákonyos álmok bizonyára a csillapítóban lévő ópiumnak köszönhetők. Végül is az arcok 
sokasága úszott át ezeken az álmokon, így hát lehetséges, hogy az övé sem volt más, mint 
álomlátó kábaságom koholmánya. Egyre az a szegény, sápadt lány kísértett - nagyon 
remélem, hogy teljesen rendbe jön. Arca a pofacsontja alatt mélyen beesett, s ez olyan 
fájdalmas látvány volt, amilyennel még soha nem találkoztam. Beesett arca és rajta az 
eleven sötétség, ami odébb költözött, ha csak kicsit is elfordította az arcát, leírhatatlanul 
meghatott. Ami azt illeti, valami erőtlen harag töltött el, valahányszor eszembe jutott az az 
istentisztelet, és arra gondoltam, hogy férje ily nyomorúságos komédiának kellett kitegye őt! 
Ma azonban már kezdek magamhoz térni. Kiláboltam az ilyen beteges gondolatokból. 
Ugyanolyan ragyogóan haladunk, mint ahogy gyógyulok. Bár az idő nyirkossá és fülledtté 
vált, már nem hoz ki a sodromból Mr. Prettiman járkálása a fejem fölött. A félfedélzetet rója 
kezében a fegyverrel, amit mindenek közül épp a korhely Brocklebanktől kapott, és ebből az 
őskori mordályból golyózáport szándékszik zúdítani egy albatroszra, csak hogy az 
összeszövetkezett Mr. Brocklebank, Mr. Coleridge és a babonaság ellenére igenis elpusztítsa. 
Aki gondolkodik, annak a szemében ez egyértelműen bizonyítja, milyen irracionális tud lenni 
egy racionalista filozófus! 


23. 


Ez, azt hiszem, a huszonharmadik nap. Summers ma meg fogj a magyarázni nekem a 
kötélzet fő részeit. Meg akarom lepni, hogy mennyit tud egy szárazföldi ember - javarészt 
olyan könyvekből, amelyekről ő nem is hallott! Azonkívül Lordságodat is meg akarom 
örvendeztetni a kátránnyelv néhány válogatott darabjával, mert - igaz, hogy csak törve - 
kezdek már beszélni kátrányul! Mily kár, hogy e nemes kifejezőeszköznek oly szűk az 
irodalma! 


27. 


Hát hogy is számolgathatna az ember mindig? Ebben a fülledt hőségben... 

Itt van Zenobia. Vajon nem Lordságod jegyezte meg egyszer... persze hogy Lordságod! 
Hogy mire gondolok? Arra, hogy a női bájak iránti fogékonyság és az elfogyasztott erős 
italok közt közismert, valóságos, kipróbált és bizonyított összefüggés áll fenn! Három pohár 
után úgy látom, hogy húsz év tűnt el egy arcról, akár nyáron a hó! A tengeri út még csak 

hozzáad ehhez az izgatószerhez - az olyan meg, mely épp a trópusokon ringat át szelíden, 
úgy hat a férfiszervezetre, hogy arról talán a hivatás - úgy értem, orvosi hivatás-mélyebben 
szántó, s így a hétköznapi oktatás során kezembe nem került szakkönyvei is 
megemlékeznek. Mintha valahol Martialisnál szerepelne - őt nem hoztam magammal -, 
vagy, emlékszik rá Lordságod, Theokritosznál olvasható, hogy a déli és nyári hőség 
Tóv [üvx őeövíxzuesa1, Ó, igen, mi joggal féljük itt Pánt vagy haditengerészeti megfelelőjét, 
akárki légyen is! De a tengeristenek, nymphák hűvös teremtmények. Kénytelen vagyok 
bevallani, hogy a nő a legátkozottabbul, legkegyetlenebbül vonzó lény, ha ki van festve, ha 
nincs! Ujra meg újra találkozunk. Már hogy is ne találkoznánk? Aztán megint. Ez az egész 
őrültség, trópusi elmebaj, delírium, ha éppen nem eksztázis! De most, a hajó korlátjánál 
állva a trópusi éjszakában, ahogy a vitorlák közt megpillantunk egy-egy csillagot, s minden 
ring, együtt, nagyon szelíden, arra jövök rá, hogy a hangom elmélyül, megremeg a neve az 
ajkamon, s közben tudom, hogy őrült vagyok - neki meg, nos, neki jobban hullámzik 
majdhogynem fedetlen keble, mint a tükörfényes mélység. Csacsiság; de akkor is, hogy 
írjam le... 


Nemes keresztatyám, ha most hibát követek el önnel szemben, feddjen meg. Ha partot 
érünk, megint kijózanodom, s az a pártatlan tanácsadó, köztisztviselő leszek, akit ön segített 
fel a létra első fokára - de hát nem azt mondta: 


- Mondj el mindent? - Azt, hogy: - Hadd éljek újra benned! 
Végül is én csak egy fiatalember vagyok. 


Úgy van, a gond, az ördög vigye el, a légyott helye. A hölggyel találkoznom igazán 
könnyű, sőt, elkerülhetetlen. De ugyanígy mindenki mással! Mr. Prettiman a félfedélzetet 
rója. A Pikefamille, apa, anya és kislányaik, fel-alá rohangálnak a félfedélzeten és a 
középfedélzeten, át-átkandikálnak mifelénk, gondolom, azért, nehogy valaki megszólítsa, s 
ez úton valami méltatlanság és sérelem érje őket. Eleimegy mellettünk Colley a 
középfedélzeten; s ilyenkor mostanság nemcsak a reverenciájával tisztel meg, de ezt meg is 
tetézi egy-egy oly megértő és álszent mosollyal, hogy attól valósággal a mai de mer-re?? való 
eleven felhívássá válik. Mit is tehetnék? Aligha segíthetem fel a hölgyet az előárbocterebre! 
Most azt kérdi Lordságod, hogy az én odúm vagy az ő odúja miért nem jó? Mert nem jó! Ha 
Mr. Colley egyet harákol a folyosó túlfelén, fölriasztja Miss Granhamet tőle tatfelől az első 
odúban. Ha a szélzsák Mr. Brocklebank csak elszellenti magát - márpedig elszellenti, 
pontosan a hét harangkondulás után -, érezhetően megremegnek az én odúm deszkafalai és 
még Mr. Prettimané is, tőlem orr felől. Kénytelen vagyok messzebbre távozni, hogy alkalmas 
helyet  leljek ami  amour?-unkhoz. Már arra gondoltam, hogy fölkeresem a 
markotányostisztct, és bemutatkozom neki - de meglepetésemre úgy találtam, hogy a 
tisztek mind óvakodnak meg az említésétől is, mintha az az ember szent vagy tisztátalan 
volna - nem tudom, melyik -, a fedélzeten meg soha nem jelenik meg. Ez olyasmi, amit 
végig kell gondolnom, hogy tisztázzam magamban - majd ha megint gondolkodni tudok, 
mert ez, ez most biztos, hogy csak időleges őrület... 


11 Fél Pántol, (görög) 
12 Tengeribetegség. 
13 Szerelem. 

30. 


Végső kétségbeesésemben Mr. Tommy Taylorhoz fordultam, hogy vigyen le az 
ütegfedélzetre, mely elég tágas, hogy most, mikor a rendes létszám helyett csupán a három 
kadété, az altisztek is használják, mert az ő étkezőjük - nem kívánok belebonyolódni ennek 
a célirányosságába - túlságosan elől van, s a jobb kivándorlók számára vették igénybe. A 
rangosabbak, a tűzmester, a hajóács és a vitorlamester, ott ültek az asztalnál egy sorban, 
némán figyeltek, s ebben mintha több beavatottság lett volna, mint bárki más figyelmében a 
hajón, ha a rettenthetetlen Miss Granhamet leszámítjuk. Kezdetben mégsem szenteltem neki 
túl nagy figyelmet, mert azt egy párját ritkító valami kötötte le, amelyet a nyakigláb Mr. 
Willis mutatott, útban a létra felé. Ez a valami növény volt, amolyan kúszónövény, gyökere 
egy fazékban, szára meg a korlátra kötözve pár láb hosszúságban. Levele egy sem; s 
amelyik indája vagy ága nem volt felkötözve, az úgy csüngött alá, mint a tengeri moszat - 
ami voltaképpen hasznosabb is lett volna, és jobban is illett volna ide. Fölkiáltottam 
meglepetésemben. Mr. Taylorból kitört a szokott csengő kacagás, s Mr. Willisre, a nem 
túlságosan büszke tulajdonosra mutatott. Mr. Willis eltűnt fenn, a létra végiben. A növénytől 
Mr. Taylorhoz fordultam. 


- Hát ez meg mi az ördögre jó? 

- Ó - mondta a tűzmester. - Gentleman Jack. 

- Mindig tréfán jár az esze. Ennek a Mr. Deverelnek - mondta a hajóács. - Ő biztatta föl 
rá. 

A vitorlamester rejtélyes együttérzéssel mosolygott rám. 

- Mr. Deverel mondta neki, hogy így kell boldogulni. 


Tommy Taylor sírt a nevetéstől - a szó szoros értelmében sírt, potyogott a könnye. 
Csukladozott, és én sokkal keményebben vertem hátba, mint ahogy ínyére lett volna. A 
színtiszta jókedv mindenütt bosszúságot szül. Abba is hagyta nyomban a kacagást. 


- Látja, kúszónövény! 

- Gentleman Jack - mondta a hajóács. - Muszáj nevetnem. Az isten tudja, miféle tréfát 
tartogat Mr. Deverel az ürgeöntésre. 

- Micsodára? 

A tűzmester benyúlt az asztal alá, és egy palackot emelt a magasba. 

- Üvegen át jobban lát, Mr. Talbot. 

- Ebben a hőségben... 


Rum volt, ádáz és ragacsos. Még inkább fölhevítette a véremet, s még nyomasztóbbá vált 
tőle a levegő. Bár levethettem volna én is a kabátomat, mint az altisztek, de az persze nem 
lett volna helyénvaló. 


- Átkozott sűrű itt a levegő, emberek. Csak tudnám, hogy viselik el nap nap után. 
- Hát - mondta a tűzmester -, nehéz élet ez, Mr. Talbot. Ma itt, holnap sehol. 


- Ma itt s még ma sehol - mondta a hajóács. - Emlékszik-e arra a fiatal legényre, 
Hawthorne-ra gondolok, aki most szállt hajóra először, ezen az úton? A fedélzetmester egy 
futó kötelet akart meghúzatni vele, meg másokkal, és aszongya: - Aztán ne ám, hogy 
elengedjétek, akármi történik! - De a hajó maga parancsol, a rúd lezuhant, a többiek meg 
hagyták a fenébe a kötelet és ugrottak. De a kis Hawthorne, aki egy blokksor seggit a fejitől 

nem tudta megkülönböztetni - nem csoda, akkor jött a tehén farától -, el nem engedte 
volna, mert azt mondták neki. 


A tűzmester bólintott és ivott. 

- A parancs az parancs. 

Úgy látszott, ezzel vége a történetnek. 
- Demi volt a baj? Mi történt? 


- Hát, tudja - mondta a hajóács -, a kötél vége fölszaladt a csigán... huss! És rajta a kis 
Hawthorne. Egy mérföldet röpült. 


- Nem láttuk többé. 

- Uramisten. 

- Ma itt és még ma sehol, ahogy mondtam. 

- Tudnék én mesélni magának egyet-mást az ágyúkról is, ha épp arról van szó - mondta 
a tűzmester. - Csúf jószág egy ágyú, ha megvesz, márpedig hogy megvesszen, tízezer 
módja van. Ha úgy fordul, hogy tűzmester lesz, Mr. Tálbot, helyén legyen a feje. 

Mr. Gibbs, az ács, megbökte a vitorlamestert. 


- Hát, a helyettes irányzónak is jobb, ha helyén van a feje, uram - mondta. - Hallotta 
már azt a históriát a helyettes irányzóról, aki elvesztette a fejit? Valahol Alicante előtt, azt 
hiszem... 

- Ugyan már, George! 

- Az úgy volt, tudja, hogy ez az irányzó föl-alá sétált az üteg mögött, pisztollyal a kéziben. 
Egy erődre lövöldöztek, ami szerintem nagy marhaság. Aztán bejött a golyóbis, izzóvörösen, 
az ágyúablakon, és levitte az irányzó fejit, mint az a gali... vagy gilo-micsoda, amit a franciák 
használnak. Csakhogy, tudja, a golyó izzóvörös volt, és kiégette a nyakát, hogy nem vérzett, 
és az irányzó csak járt föl-alá tovább is, és senki észre nem vette, hogy feje nincs, amíg a 
parancsból ki nem fogytak. Nevetséges! Nem is lőttek hát, amíg az első hadnagy tudni nem 
akarta, hogy miért hallgatott el a felső ütegfedélzeten kormányfél felöl hátul az az üteg, 
megkérdezték hát az irányzót, hogy mit csináljanak, de annak meg nem volt mivel 
megmondania. 


- Ugyan, emberek! Menjenek már! 

- Még egy pohárral, Mr. Talbot. 

- Kezd nagyon fülledt lenni itt benn... 

A hajóács bólintott, s a keze fejével rákoppintott egy palánkdeszkára. 

- Nehéz megmondani, hogy a levegő izzad-e vagy a hajó fája. 

A tűzmesterben úgy dagadozott a nevetés, mint a hullám, ami csak nem tud tarajt vetni. 


- Ablakot kéne nyitnunk - mondta. - Emlékszik azokra a lányokra, Mr. Gibbs? "Nem 
nyithatnánk ablakot, kérem? Kezdem olyan furcsán érezni magam." 


Mr. Gibbst is feszegette a nevetés, akár a tűzmestert. 

- "olyan furcsán? Nyissunk, aranyoskám. Ott jön be a finom friss levegő." 

- "Jaj, mi volt ez, Mr. Gibbs? Patkány? Utálom a patkányt! Pedig ez patkány volt..." 
- "Csak a kutyuskám, édes. Tessék. Simogasd meg szépen a kutyuskámat." 
Húztam egyet abból az ádáz folyadékból. 

- Hát ilyen hajón is lehet? És senki nem látta meg magukat? 

A vitorlamester rám villantotta gyönyörűséges mosolyát. 

- Én igen. 
A tűzmester oldalba bökte. 
- Ébredj, Mosolygós. Akkor még a hajón se voltál. Akkor még alig futottunk ki. 


- Alig - mondta Mr. Gibbs. - Az voltam az élet. Semmi komisz tenger. Horgonyon egy 
meghitt kis öbölben, egyfolytában, az embernek kulcsa volt az admirális kabinjához, s a 
hajólistán egy nő, aki elvégzi a konyhai munkát. Ez volt a legjobb szállás a hajóhadban, Mr. 
Talbot. Hét évig voltam rajta, mielőtt ezek is itt lettek volna a hajón, s megpróbálták volna 
kivonszolni a sárból. Akkoriban még eszükbe se jutott, hogy a hajót Így vagy úgy 
megdöntsék, és vonókötéllel lehúzzanak a fenékről annyi gyomot, amennyit csak tudnak. 
Mert hogy azért olyan szokatlanul lusta. Mert tengervízben állt, tudja. Remélem, abban a 
sydneyi öbölben, vagy hogy híjják, van édesvizű horgonyzóhely. 

- Ha lehúzták volna - mondta a tűzmester -, vele ment volna a fenék is. 


Semmivel nem jutottam a célomhoz közelebb. Most már csak egyetlen esetleges forrásom 
maradt. 


- És a markotányos nem osztja meg ezt a kényelmes lakosztályt magukkal? 

Megint az a különös, kínos csend. Végül Mr. Gibbs törte meg. 

- Neki is megvan a maga helye a pallón a vizeshordók fölött, az űrtöltelék és a rakomány 
közin. 

- Az mi? 

- Hát, bálák és ládák - mondta a tűzmester. - Kartács, puskapor, gyújtózsinór, gyutacs, 
láncos golyó, harminc darab huszonnégy fontos, mind rakaszolva, bezsírozva, leplombálva és 
lekötözve. 

- Dézsák - mondta a hajóács. - Szerszámok, ácsszekercék és fejszék, kalapácsok és 
vésők, fűrészek és pörölyök, fakalapácsok, feszítővasak, tömítőékek és rézlemezek, dugók és 
lószerszámok, bilincsek, a kormányzó új erkélyére készült kovácsoltvas korlátok, kis hordók, 
nagy hordók, erjesztőkádak, bödönök, cseréplábasok, palackok és kannák, vetőmag, 
áruminták, takarmány, lámpaolaj, papír és vászon. 

- És még ezer más - tette hozzá a vitorlamester. - Ezer meg ezer más. 


- Miért nem vezeti körbe az urat, Mr. Taylor? - kérdezte a hajóács. - Fogja a lámpást. Azt 
is hiheti, hogy maga a kapitány, aki szemlét tart. 


Mr. Taylor szót fogadott, s elindultunk, jobbára csúszva-mászva, orriránt. Egy hang még 
utánunk kiáltott: 


- Tán még a markotányosra is vethet egy pillantást! 


Különös és kellemetlen út volt, ahol valóban patkányok futkostak. Mr. Taylor, lévén hogy, 
gondolom, hozzászokott az ilyen utakhoz, nem csinált belőle nagy cirkuszt. Amíg vissza nem 
rendeltem, annyival előttem járt, hogy lemaradtam a - mondanom sem kell - dögletesen 
büdös sötétben. Mikor visszajött egy darabot, akkor is csak azért, hogy lámpása fényében 
lássam azt a keskeny és szabálytalan ösvényt, ami a minden rendszer, logika nélkül 
köribénk, sőt szinte fölénk halmozott tömegek és alakzatok közt vezetett. Egyszer 
melléléptem s a csizmám azt a csikorgó homokot és murvát taposta a hajófenéken, amiről 
Wheeler beszélt az első napon; s épp mikor tapogatózva próbáltam kiszabadulni a hajó két 
roppant bordája közül, nyílt alkalmam, hogy egy, egyetlenegy futó pillantást vessek a 
markotányosunkra - vagy legalábbis azt hiszem, hogy ő volt az. Afféle kis kémlelőnyíláson 
láttam föl rá valamiféle bálák vagy micsodák közül; s mert ha valakinek, hát neki nem kell 
fukarkodnia a fénnyel, a kémlelőnyílás, bár mélyen a fedélzet alatt, úgy ragyogott, mint egy 

napsütötte ablak. Hatalmas fejet láttam, rajta kis pápaszemet, amint egy raktárkönyv fölé 
hajol. S még ez az a teremtmény, akit elég csak megemlíteni, hogy ezek az élettel-halállal 
mit sem törődő emberek megnémuljanak! 


Kiláboltam a ballasztból, föl a lekötött ágyú fölött húzódó pallóra, s utánabotorkáltam Mr. 
Taylornak, míg keskeny ösvényünk egy kacskaringója el nem födte a képet, s újra magunkra 
nem maradtunk ketten a lámpással. Elértük a hajó orrarészét. Mr. Taylor létrákon vezetett 
föl, majd éles szopránján elkiáltotta magát: - Rakományfolyosó! - Lordságod ne higgye, 
hogy netán arra adott volna utasítást: eresszenek le a kedvemért valami gépezetet. 
Kátrányul a "rakományfolyosó" az a lenti ösvény, amin az ember jártában épp hogy elfér, ő 
ott a kalauzomként vagy mondjuk, lictoromként szerepelt, s most így gondoskodott róla, 
hogy a közönséges népség nekem ne alkalmatlankodjék, így hát fölszálltunk a mélyből, 
mindkét nembéli, legkülönfélébb korú és szagú emberek közt, füstben és zajban, a 
fedélzetek során át, a zsúfolt előbástyában bukkantunk ki, onnét meg már szabályosan 
kimenekültem a középfedélzet hűvös, kellemes levegőjére! Köszönetet mondtam Mr. 
Taylornak a kíséretért, aztán bementem az odúmba, és lehúzattam Wheelerrel a csizmámat. 
Meztelenre vetkőztem, egy jó pint vízzel lemosakodtam, s most már többé-kevésbé tisztának 
érzem magam. Am világos, hogy bármilyen könnyen sikerült is az altiszteknek e homályos 
mélységekben elnyerniök bizonyos fiatal nők kegyeit, ebből Lordságod alázatos szolgájának 
semmi haszna. Vászonszékemben üldögélve, a végső elkeseredés határán, már-már 
odajutottam, hogy őszintén beszélek Wheelerrel, de sikerült még a józan eszemből annyit 
megőriznem, hogy magamnak tartottam meg a vágyaimat. 


Most már csak az érdekelne, mit is jelenthet az a bizonyos "ürgeöntés"? 
Falconer hallgat. 


Mint egy villanás, úgy jött! Az ember értelme csak kerülgeti, kerülgeti a problémát, de a 
megoldást nem lassanként ismeri fel. Egy pillanat, s még sehol sincs. A másikban már ott 
van. Ha a helyen az ember nem tud változtatni, nincs más hátra, mint hogy az időponton 
változtasson, így hát, mikor Summers bejelentette, hogy a hajó legénysége előadást tart a 
szórakoztatásunkra, töprengtem egy darabig, de nem jutottam semmire, majd a politikus 
szememmel egyszerre észrevettem, hogy a hajó most nem hellyel, hanem alkalommal 
készül megajándékozni! Örömmel jelentem önnek - nem, nem hiszem, hogy ehhez a 
vidámság, inkább a szerény méltóság illik: - Lordom, a tengeren én megismételtem Lord 
Nelson győzelmeinek egyikét! Hát elérhet ennél többet hazánk polgári fele? Hogy rövid 
legyek, közöltem, hogy ilyen közönséges szórakozás, mint a matrózok műsora, nem vonz, 
különben is fáj a fejem, tehát a kabinomban maradok. Gondoskodtam róla, hogy ezt Zenobia 
hallja! Megálltam hát a szellőzőnyílásnál, és a rácsán át figyeltem, mint tartanak utasaink a 
félfedélzet és tatfedélzet felé, lármás tömegben, nagyon is boldogan, hogy végre történik 
valami. Folyosónk hamarosan kiüresedett - amint arra számítani is lehetett. Vártam, 
hallgattam a lábak dobogását a fejem fölött; s valóban, alig telt el egy kis idő, Miss Zenobia 
már futott is le könnyű léptekkel, talán hogy egy kendőt keressen a trópusi este hűvöse 
ellen! En kívül voltam az odúmon, elkaptam a csuklóját, s berántottam magammal, mielőtt 

akár egy döbbent sikolyt is mímelhetett volna! De amúgy is épp elég zaj volt másutt, s épp 
elég zajosan kalapált a vér is a fülemben, így ugyancsak nagy hévvel sürgettem! 
Elbirkóztunk egy percig az ágy mellett, ő szépen kiszámított erőkifejtéssel, épp csak hogy 
engedni kényszerüljön, én egyre növekvő szenvedéllyel. Kezemben a kardommal 
megpróbáltam megcsáklyázni. Fejvesztve menekült az odúm túlsó végébe, a vasabroncsán 
várakozó vászonmosdóig. Ujabb támadást indítottam, s a vasabroncs megrogyott. A 
könyvespolc megbillent. A Mol! Flanders szétnyitva hevert a padlón, a Gi/ Blas rázuhant, s 
nagynéném búcsúajándéka, az Elmélkedések Sírboltok Között (MDCCLX, két kötetben, 
London - Hervey tollából) eltakarta mindkettőjüket. Félrerúgtam őket, és Zenobia is feldűlt. 
Rákiáltottam, hogy adja meg magát, de nem hagyott fel a vitéz, ám haszontalan 
ellenállással, s ez még jobban feltüzelt. Megcéloztam a főárboc alsó vitorláját. Lángra 
lobbantunk a vászonmosdó romjai előtt, kicsi könyvtáram megtaposott lapjai közt. Állva 
lobbantunk lángra. Ó - végre engedett hódító karjaimnak, legyőztem, maga ajánlotta föl az 
egész gyöngéd hadizsákmányt. 

De-ha Lordságod érti, mire gondolok - jóllehet férfiúi előjogunk debellare a superbosi? - 
vagy superbas, ha úgy tetszik -, úgy vélem, némileg kötelességünk parcere a subjectis!!" 
Röviden: elnyervén Venus kegyét, nem óhajtottam rámérni Lucina fájdalmát! De önátadása 
teljes volt és szenvedélyes. Nem hittem, hogy női hév magasabbra csaphat 


- de a balszerencse akaratából a döntő pillanatban a fejünk fölül, a fedélzetről valóságos 
robbanás hangja hallatszott. 


Őrjöngve szorított magához. 
- Mr. Talbot - zihálta. - Edmund! A franciák! Ments meg! 


Hát elképzelhető ennél rosszabbul időzített és nevetségesebb valami? Mint minden 
mutatós és szenvedélyes nő, ő is ostoba; s a robbanás (amiről nyomban tudtam, hogy 
micsoda), ha engem nem is, őt abba a veszélybe taszította, amelytől oly nagylelkűen állt 
szándékomban megvédeni. Nos, így állunk. Ő tehet róla, s ha vállalta az ostobaságából 
eredő gyönyörűséget, vállalnia kell a következményeit. Ez - akárhogy is - fenemód dühítő. 
Ráadásul szerintem nagyon is tapasztalt nő ahhoz, hogy ne tudná, mit tesz! 

- Nyugodj meg, drágám - suttogtam kifulladva, amint a magam elsietett mámora elült (a 
fene megegye a nőt!). - Csak Mr. Prettiman volt az, mert végre látott egy albatroszt. És 
többé-kevésbé annak az irányában elsütötte apád mordályát. Nem a franciák fognak 
meggyalázni, hanem a magunk emberei, ha megtudják, mit akart. 


(Az igazság az, hogy megtudtam: Mr. Coleridge tévedett. Bár a matrózok valóban 
babonásak, az életet-halált semmibe veszik. Tengeri madarat nem lőnek ugyan, de ennek 
mindössze két oka van, először is, mert nem lehet fegyverük, másodszor, mert a tengeri 
madár húsa nem ízletes.) 

A fedélzeten, fölöttünk nagy lábdobogás volt, s a hajón, úgy általában, igen nagy lárma. 
Mást nem hihettem, mint hogy a műsor zajos sikert aratott, mindazoknál, akik az ilyesfélét 
kedvelik vagy semmi jobbra nem számíthatnak. 

- Nos, ddágám - mondtam-, most muszáj visszamenned a társasági színre. Csak nem 
fogjuk tönkretenni magunkat azzal, hogy együtt mutatkozunk! 


- Edmund! 


14 Legyőzni a hatalmasokat (hím-, ill. nőnemben). 
15 Megkímélni az alávetetteket. 

Mindezt pihegve - felhevültén, ahogy mondani szokták. Komolyan mondom, visszataszító 
állapotban volt. 

-— Miért... mi baj? 

- Ugye nem hagysz el? Elhallgattam és gondolkodtam. 

- Gondolod, hogy majd lelépek a hajóról, át a magaméra? 

- Kegyetlen! 

Mint Lordságod látja, épp benne jártunk egy csapnivaló dráma harmadik felvonásában. 
Amiben ő lesz a cserbenhagyott áldozat, én a szívtelen gazember. 

- Ugyan már, drágám! Ne tégy úgy, mintha ezek a körülmények - még a mi jelenlegi nem 
éppen elegáns helyzetünkben is -, mintha ezek a körülmények teljesen ismeretlenek 
volnának számodra! 

- Most mit tegyek? 

- Rá se ránts, aranyom! A veszély, tudod jól, igen csekély. Vagy arra vársz, hogy... 

Elharaptam a szót. Még csak céloznom is rá, mintha a mi testi kapcsolatunk kereskedelmi 
ügylet tárgya volna, szükségtelen sértésnek tetszett. Igaz, ami igaz, úgy találtam, hogy 
természetes beteljesülés-érzésemhez, diadalomhoz bosszúság társul, s pillanatnyilag mit 
sem óhajtottam jobban, mint hogy eltűnjön, mint a szappanbuborék vagy bármi illékony 
anyag. 

- Mire várok, Edmund? 


- Hogy a kellő pillanatban beosonj az odúdba - akarom mondani, kabinodba -, és rendbe 
hozd magad s a toaletted. 


- Edmund! 
- Nagyon kevés időnk van, Miss Brocklebank! 
- Ha mégis... ha szomorú következményei... 


- Ugyan, drágám, majd akkor keljünk át a hídon, ha odaértünk! Most menj, menj szépen. 
Majd kinézek a folyosóra... jó, tiszta a levegő! 


Búcsúzóul  megajándékoztam egy könnyed tisztelgéssel, és  visszaszökkentem a 
kabinomba. Fölraktam a könyveket a polcukra, és tőlem telhetőleg megpróbáltam visszaadni 
a vászonmosdó abroncsának eredeti formáját. Majd ledűltem az ágyamra, de nem éreztem 
semmiféle arisztotelészi szomorúságot, csak a korábbi bosszúságot. Ez a nő olyan, de olyan 
ostoba! Még hogy a franciák! Azt kellett hinnem, komédiásösztöne fordult ellene. Az én 
rovásomra. De a társaság a fedélzeten oszladozott már. Gondoltam, később, mikor a folyosó 
világítása inkább elrejt, mint fölfed, majd kibukkanok. A kellő pillanatban átmegyek az 
utasszalonba, s megiszom egy pohárral bármelyik úr társaságában, akinek oly későn még 
ihatnékja van. Nem bajlódtam vele, hogy gyertyát gyújtsak, csak vártam... de hiába! Senki 
nem jött le a fedélzetről. Atosontam tehát az utasszalonba, s meghökkenésemre már ott 
leltem Deverelt, ott ült a tattükör nagy ablaka alatt az asztalnál, egyik kezében pohárral, a 
másikban éppenséggel egy farsangi álarccal! Magában nevetgélt. Rögtön észrevett és 
odakiáltott nekem. 


- Talbot, édes öregem! Pincér, egy pohárral Mr. Talbotnak is! Hogy micsoda látvány volt! 


Deverel ivott már. Beszéde nem volt pontos, s valahogy a tartása is hanyag. De bármilyen 
túlzottan, mégiscsak kedvesen emelte poharát az egészségemre. Aztán elnevette magát, 
megint. 

- Ez, öregem, világraszóló! 

Egy pillanatig azt hittem, hogy Miss Zenny meg az én találkozásomra utal. De a 
viselkedése valahogy nem erre vallott. Akkor hát másról beszél. 


- Hát - hagytam rá. - Világraszóló, ahogy mondja, uram. Erre egy-két percig semmit se 
szólt. Aztán: 

- Hogy az hogy utálja a papokat! 

Ahogy gyerekkorunkban mondtuk, kezdett a dolog "melegedni". 

- A mi vitéz kapitányunkról beszél? 

- Arról, a vén Morgósról. 

- Be kell vallanom, Mr. Deverel, hogy magam se vagyok nagy barátja a reverendának; de 


a kapitány ellenszenve túlmegy minden határon. Azt mondják, valami csekély elnézés miatt 
kitiltotta Mr. Colleyt a tatfedélzetről. Deverel újra elnevette magát. 


- A tatfedélzetről, amihez Colley feltehetőleg hozzászámítja a félfedélzetet is. így hát 
többé-kevésbé be van zárva a középfedélzetre. 


- Ez a szenvedélyes gyűlölet rejtély előttem. Colleyt magam is olyannak... olyan 
teremtésnek... de a természetéért csak nem büntethetek egy embert mással, mint hogy nem 
érintkezem vele! 

Deverel üres poharával gurigázott az asztalon. 

- Bates! Még egy pohár brandyt Mr. Deverelnek! 

- Maga a megtestesült kedvesség, Talbot. Elmondhatnám önnek... 

Elhallgatott, nevetett. 

-— Mit, uram? 

A hadnagy, későn vettem észre, alaposan fenekére nézett a pohárnak. Csak modorának 
és tartásának szokásos eleganciája rejtette el előlem ezt a tényt. 

- A kapitányunk. Az a mi istenverte kapitányunk - motyogta maga elé. 

Feje előrebukott az asztalra, pohara leesett és eltört. Megpróbáltam fölkelteni, de nem 
ment. Hívtam a pincért, aki épp eléggé hozzászokott már az efféle helyzetek megoldásához. 
A nézőközönség ekkor kezdett leszállingózni a két felső fedélzetről, hallottam lépteiket a 
létrán. Kimentem a szalonból, és szembetalálkoztam a tömeggel a folyosón. Miss Granham 
elhúzott mellettem, szorosan a nyomában Mr. Prettiman, s csak mondta-mondta, de hogy 
mit, arról fogalmam sincs. Stockék egyetértettek pere és mére Pikekal, hogy ez azért egy 
kicsit vastag. De ott volt Miss Zennia is, úgy tündökölt a tisztek közt, mintha mindvégig ott 
lett volna a közönség sorában! 

- Hát nem volt szórakoztató, Mr. Talbot? 

Mosolyogva meghajoltam. 

- Soha jobban nem szórakoztam még, Miss Brocklebank. 

Visszamentem a kabinomba, s mintha még mindig ott lengett volna a nő parfümjének 
illata. Az az igazság, hogy jóllehet a bosszúság még mindig erősebb bennem, most, hogy 
nekiültem megírni ezt a bejegyzést, a bosszúságom - ahogy írom - valami általános 
szomorúságban összegeződik... Uramisten! Hát Arisztotelésznek, akár a társadalmi rendek 
dolgában, a nemek érintkezését illetően is igaza van? Fel kell ráznom magam, nehogy 
túlzottan sötéten vélekedjem arról az istállóudvarba illő ügyletről, ami nyomorult fajtánkat 
napvilágra vonszolta. 

ZETA 


Ez még ugyanaz az éjszaka, és én máris kigyógyultam abból a szinte mindenre kiterjedő 
sötét véleményemből, amit most már betegesnek tartok. Az igazság az, hogy jobban 
érdekel, mit vesz észre Wheeler és ad tovább a cimboráinak, mint hogy tekintettel legyek 
valamiféle methodista erkölccsőszködésre! Mert egyrészt nem tudtam visszahajlítani azt a 
vasabroncsot pontosan az eredeti formájára, másrészt meg még itt lebeg az az átkozott 
parfümszag! A fene megegye ez az ostoba nőszemélyt! így visszatekintve úgy látom, nem a 
szórakozásom némileg lázas és nagyon is kurta gyönyöre az, amire örökké emlékezni fogok, 
hanem, hogy újra meg újra, meglepő módon a színpadhoz folyamodik segítségért, 
valahányszor az érzelmei a szokásosnál jobban fölgerjednek - vagy az is lehet, hogy amikor 
a szokásosnál jobban meghatározhatók. Egy színésznő talán képes kifejezni 
meghatározhatatlan indulatot? Es épp ezért tán nem örül minden olyan helyzetnek, amit 
közvetlen és pontos indulatok határoznak meg? S vajon a színpadias viselkedésnek nem ez a 
magyarázata? Nagyon szerény műkedvelő színjátszói múltam során az egyetemen azok a 
hivatásosok, akiket tanácsadóként felfogadtunk, megtanítottak bennünket a. művészet, 
mesterség vagy hivatás néhány szakmai vonatkozására, így például azt kell mondanom, 
hogy az én megjegyzésemre: - "Ugyan, drágám, majd akkor keljünk át a hídon, ha 
odaértünk" - nem szavakkal válaszolt; miután épp félig elfordult tőlem, most teljesen hátat 
fordított, és otthagyott - ha az odú engedi, sokkal messzebbre megy -, s eljátszotta, amit 
nekünk úgy emlegettek: könnyekre fakad a színen jobboldalt! Elnevettem magam, ahogy 
eszembe jutott, s ettől egy kicsit mindjárt magamhoz tértem. Uramisten, a kapitány biztos, 
hogy egyetértene velem; egy pap a hajón eggyel több a kelleténél, s a színpad az 
erkölccsőszködés kellemes alternatívája lehet! Miért, a tisztelendő úriember és Miss 
Brocklebank vajon nem színházat játszott azon az egyetlen istentiszteleten, amit 
kénytelenek voltunk végigszenvedni? S e pillanatban megfogamzott bennem egy irodalmias, 
sőt, kifejezetten shakespeare-i elképzelés. A pap vonzónak találta Zenobiát, ő meg tanújelét 
adta, nő lévén térdre vetni vágyik magát egy férfi áldozár előtt - ők aztán összeillenek! 
Vajon nem tennénk ezzel jót mindkettőjükkel, sőt, súgta a fülembe egy kisördög, mind a 
hármunkkal? Vajon nem kéne ezt a valószínűtlen Beatricét és Benedeket eszeveszetten 
egymásba bolondítanom? "Minden tisztességes szolgálatra kész vagyok, hogy kuzinomat jó 
férjhez segítsem."1§ Ahogy ezt leírtam, hangosan elnevettem magam - s csak azt remélem, 
hogy útitársaim ágyukban fekve három harangkondításkor a középőrség idején majd azt 
hiszik, hogy mint Beatrice, én is álmomban nevettem! A jövőben - kell-e mondanom? - a 
magam részéről a legmegkülönböztetettebb figyelemmel fogok közeledni Mr. Colleyhoz - 
mindaddig, míg Miss Brocklebankről be nem bizonyosodik, hogy már nem fenyegeti semmi 
veszély a franciák részéről! 


16 Shakespeare: Sok hűhó semmiért. II. i. (Mészöly Dezső fordítása) 

Zé, mint látja Lordságod, zé - mert nem tudom, hányadik nap ez -, de most aztán volt 
felfordulás! De micsoda! 

A megszokott időben enyhe homloktáji fejfájással ébredtem, amit, azt hiszem, a 
Deverellel elfogyasztott némileg túlzott mennyiségű hitvány brandy okozott. Felöltöztem és 
kimentem a fedélzetre, hogy kiszellőztessem - ám ki bukkant elő a folyosónkról, ha nem a 
tisztelendő úriember, akinek, úgy terveztem, oly kellemes jövőt - a szó szerencsétlen - 
kerítek?! Elhatározásom tudatában megemeltem előtte sapkámat, és jó napot kívántam. Ő 
meghajolt, elmosolyodott, megemelte háromszögű kalapját, de olyan méltósággal, amilyet ki 
se néztem belőle. Mi a csuda, gondoltam, a Van Diemen Föld püspököt igényel? Némi 
meglepetéssel figyeltem, hogy szilárd léptekkel fölhág a létrán a félfedélzetre. 
Utánamentem, oda, ahol Mr. Prettiman még mindig nevetséges fegyverét dajkálta. 
Köszöntöttem; mert, ha Mr. Colleyra, mint tudja Lordságod, pillanatnyilag személyes okból 
van szükségem, Mr. Prettiman mindig is érdeklődésem tárgyát képezte. 


- Eltalálta az albatroszt, uram? 
Mr. Prettiman felháborodottan toporgott. 


- Nem, uram! Az egész eset... a fegyvert kikapták a kezemből... az egész eset groteszk 
volt és siralmas! Az ostobaságnak ilyen megnyilvánulása, ilyen szörnyű és ádáz babonaság! 


- Semmi kétség, semmi kétség - próbáltam lecsillapítani. - Ilyesmi Franciaországban 
soha meg nem eshetnék. 


Továbbindultam a tatfedélzet felé; fölmentem a létrán; és nagy meglepetésemre ott 
találtam Mr. Colleyt! Fején kerek parókával és háromszögű kalappal, fekete kabátban ott állt 
Anderson kapitány előtt, pontosan a zsarnoknak szentelt dobogón! Épp mikor a létra végére 
értem, Anderson kapitány hirtelen elfordult, odament a korláthoz, és kiköpött oldalt. Arca 
vörös volt és komor, akár egy középkori vízköpő. Mr. Colley komolyan megemelte a kalapját, 
aztán elindult a létra felé. Megpillantotta Summers hadnagyot, és odament hozzá. Egyként 
ünnepélyesen köszöntötték egymást. 


- Mr. Summers, ugyebár ön volt az, aki Mr. Prettiman fegyverét elsütötte? 

- Ügy van, uram. 

- Remélem, senkit nem sebesített meg? 

- A levegőbe lőttem. 

- Hadd mondjak köszönetet érte. 

- Szóra sem érdemes. Mr. Colley... 

- Parancsoljon, uram. 

- Nagyon kérem, fogadja meg egy tanácsomat. 

- És mi légyen az, uram? 

- Ne menjen most azonnal. Nem ismerj ük még eléggé az embereinket, uram. És a 
tegnapi nap után - bár tisztában vagyok vele, hogy ön semmiféle szeszes italnak nem 


barátja - arra kérem, várjon, amíg az emberek meg nem kapják a rumadagjukat. Azután, ha 
fogékonyabbak nem lesznek is a józan szóra, legalább derűsebbek és barátságosabbak... 


- Van fegyverem, uram. 

- Higgye el, tudom, hogy mit beszélek! Valamikor én is az ő helyzetükben... 

- Engem az Úr pajzsa védelmez. 

- Uram! Mr. Colley! Az én kedvemért tegye meg, minthogy azt mondja, hálás nekem... 
nagyon kérem, várjon egy órát! 

Csönd volt. Mr. Colley észrevett, és komolyan meghajolt. Majd visszafordult Mr. 
Summershez. 


- Legyen, uram. A tanácsát megfogadom. 


Az urak meghajoltak, Mr. Colley elindult felém, s most mi hajoltunk meg! Versailles se 
különbül. Majd a pap leereszkedett a létrán. Hát ez már sok. Ujonnan támadt kíváncsiságom 
elkeveredett vele kapcsolatos shakespeare-i céljaimmal. Uramisten, gondoltam, a déli félteke 
egy érseket szerzett magának. 


Utánasiettem, s elkaptam, épp mikor be akart térni a folyosónkra. 
- Mr. Colley! 
- Uram? 


- Régóta szerettem volna közelebbről is megismerkedni önnel, de sajnálatos 
gyöngélkedésem következtében mind ez ideig nem nyílt rá alkalmam... 


Az ábrázata széles mosolyra hasadt. Lekapta a kalapját, gyomrához szorította, s 
meghajolt, azaz tekeregve kétrét görnyedt fölötte. Az érsek vidéki segédlelkésszé - nem is, 
vándorprédikátorrá - törpült. Visszatért a megvetésem, és lehűtötte a kíváncsiságomat. De 
eszembe jutott, hogy Zenobia talán rászorul a szolgálataira, s ezért meg kell őt tartanom 
tartalékban - azaz, mint a haditengerészetnél mondják: rezervá-bani! 


- Mr. Colley! Túlságosan sokára került sor a megismerkedésünkre. Sétálna velem egyet a 
fedélzeten? 


Hát az nem volt mindennapos. Arca, amit hólyagosra égetett a trópusi nap, még 
mélyebben elvörösödött, majd hirtelen kifutott belőle a vér. Esküszöm, eleredt a könnye! 
Adámcsutkája kifejezetten táncot jár papi gallérja alatt és fölött. 

- Mr. Talbot! Uram... nem találok szavakat... oly rég vágytam rá... de épp egy ilyen 
pillanatban... ez méltó önhöz és nemes patrónusához... módfelett nagylelkű... ez keresztyéni 
könyörületesség, a szó legigazabb értelmében... az Isten áldja meg, Mr. Talbot! 

Újra bemutatta tekervényes és hajbókoló meghajtását, majd hátrált egy-két lépést, 
hajbókolt, mintha az uralkodó színe elől távoznék, majd eltűnt az odújában. 

Hallottam, hogy valaki megvetően felkiált fölöttem, fölnéztem, s láttam, hogy Mr. 
Prettiman bámul le ránk a félfedélzet előrenéző korlátja fölül. Majd elszökdécsel a szemem 
elől. De pillanatnyilag nem pazaroltam rá semmi figyelmet. Megzavart, hogy szavaim 
mekkora hatást tettek Colleyra. A megjelenésem úri, az öltözékem illő. Elég magas vagyok, 
és talán - csak azt mondom: talán - jövendő munkaköröm tudata is hozzáad tartásomhoz 
némi, az éveim számát meghaladó méltóságot! Am ha ez így van, uram, közvetve bár, de ön 
tehet róla - de korábban, ugye, azt írtam, hogy nem fogom Lordságodat unos-untalan a 
hálám hangoztatásával zaklatni? Szóval hogy folytassam, nem volt rajtam semmi, ami 
indokolttá tette volna, hogy ez az ostoba fickó úgy kezeljen, mint egy királyi herceget! Félóra 
hosszat járkáltam föl-alá a félfedélzet rekeszfala és a főárboc között, talán hogy 
megszabaduljak kínzó fejgörcsömtől, s ezen a nevetséges valamin törtem a fejem. Valami 
történt, s én nem tudom, mi - valami, azt látom, miközben a matrózok szórakoztatták az 
utasokat, s én közelharcot vívtam az elragadó ellenséggel! De hogy mi, azt nem tudom, mint 
ahogy azt sem, hogy miért volt olyan rettentően meghatva Mr. Colley, hogy én meg akarok 

ismerkedni vele? És hogy Summers hadnagy miért sütötte el Mr. Prettiman mordályát, de 
nem sebesített meg senkit! Ez valami rendkívüli kudarcnak tetszett egy haditengerész 
részéről! Csupa titok és rejtély; s hozzá még ennek az embernek a látható hálája a 
figyelmemért-bosszantó, hogy még csak nem is kérhetem az urakat vagy tiszteket, hogy 
oldják meg e rejtélyt, hiszen nem volna politikus elárulnom a tudatlanságomat, amely azon 
alapszik, hogy előnyben részesítettem a gyöngébbik nem egy tagjával való kellemes 
együttlétet. Először elképzelni se tudtam, hogyan fogjak neki. Visszamentem hát a 
folyosónkra, mert az volt a szándékom, hogy betérek a szalonba, és földerítem, nem tudnék- 
e kellemesen elcsevegve utánajárni Mr. Colley módfeletti hálája és méltósága forrásának. De 
alighogy a folyosóra léptem, kirontott az odújából Miss Brocklebank, és kezét karomra téve 
föltartóztatott. 

- Mr. Talbot... Edmund! 

- Mivel lehetek a szolgálatára, hölgyem? Majd ő, búgó alt hangon, de pianissimo: 

- Egy levél... Istenem! Mit tegyek? - Zenobia! Mondj el mindent! 

Figyeli Lordságod, hogy válaszom mily színpadias? Mert az. Nyomban elragadott minket a 
melodráma dagálya. 


- Ó, egek... egy... egy... szerelmes levél... és elveszett, el! 

- De drágám - mondtam, azon nyomban otthagyván a színpadot. - Én nem írtam semmit. 

Csodálatos, ám ostoba keble hullámzott. 

- Mástól! 

- Nos - morogtam -, én nem vagyok hajlandó felelősséget vállalni a hajón minden úrért! 
Vegye igénybe az ő szolgálatait, ne az enyémet. Tehát... 

Megfordultam, hogy otthagyjam, de megragadta a karomat. 

- A levél teljesen ártatlan, de netán... netán félreértik... s elejthettem valahol... ó, Edmund, 
tudod, hogy hol! 

- Biztosíthatom róla - mondtam -, hogy miközben rendet raktam az odúmban, ahol egy 
magával ragadó esemény némi felfordulást eredményezett, rá kellett volna akadnom... 

- Kérlek! Nagyon kérlek! 

Mélyen a szemembe nézett, tekintetében azzal a szenvedéssel elegy mélységes 
bizalommal, amely e két tekét, ha mégoly fényes is, még szebbé teszi. (De ki vagyok én, 
hogy Lordságodat tanítsam, akit mindmáig imádók vesznek körül, szemüket méregetve arra, 
akit szeretnének elnyerni, de nem nyerhetnek... vagy e hízelgés túlságosan vastag? De 
emlékszem, ön mondta, hogy az a széptevés a leghatásosabb, amit igazság fűszerez!) 

Zenobia hozzám simult, s úgy súgta: 

- A kabinodban kell lennie. óÓ, ha Wheeler találta meg, elvesztem! 

Az ördögbe is, gondoltam. Ha Wheeler találta meg, én vesztem el, vagy legalábbis nagyon 
közel állok hozzá - vajon nem kompromittálni próbál? 

- Egy szót se többet, Miss Brocklebank. Megyek. 

S távoztam jobbra-vagy balra? Ezt sose tudom biztosan, ha színházról van szó. Mondjuk 
hát, hogy elindultam tágas lakosztályom felé a hajó tatfelén, kinyitottam az ajtót, 
bementem, becsuktam magam mögött, és nekiláttam a házkutatásnak. Elképzelni nem 
tudok bosszantóbbat, mint ha az ember szűk helyen kénytelen keresni valamit. S nyomban 
rádöbbentem, hogy két láb van mellettem. Fölpillantottam. 

- Ki innét, Wheeler! Gyerünk! 

Kiment. Ezután meg is találtam a papirost, de csak mikor már letettem minden reményről. 
Gondoltam, megtöltőm vízzel a vászonmosdót, s lám, mit látok a közepén, ha nem egy 
kettéhajtott papirost. Fogtam, s már indultam volna Zenobia odújába, hogy visszaadjam, 
mikor megállított egy gondolat. Hisz én kora reggel elvégeztem a mosdás szertartását. De a 
vászonmosdó most üres, az ágy meg be van vetve. 


Wheeler! 


Nyomban széthajtottam a papirost, s csak azután vettem lélegzetet. A kézírás tanulatlan 
emberre vallott. 


DRÁGA IMÁDANDÓ ASSZONY NEMTUDOK VÁRNI TOVÁBB! VÉGRE TALÁLTAM 
EGY HÉJÉT ÉS ARRUL SENKISE TUD! DOBOG A SZIVEM MINT MÉG SOHA A 
VESZÉJ ÓRÁJIBAN! CSAK AZTMOND MEG MIKOR ÉS ÉN MAGAMMAL VISZLEK A 
MI MENYORRSZÁGUNKBA! A TE HŐS TENGERÉSZED 


Uramisten, gondoltam, hisz ez egy Lord Nelson, csak nevetségesség dolgában többre 
vitte. Zenobiának épp Emmarohama van, s most az ő Ismeretlen Hős Tengerészét is 
megfertőzte a tulajdon Emma-stílusával. Tökéletesen zavarban voltam. Mr. Colley, a 
méltósága... most ez a levél... Summers, aki elsüti Prettiman mordályát, mely voltaképpen 
Brocklebanké... Elnevettem magam, majd Wheelerért kiáltottam. 


- Wheeler, maga rendet rakott a kabinomban. Mire mennék én maga nélkül? 
Meghajolt, de nem szólt egy szót sem. 

- Jólesik a figyelmessége. Fogja, itt egy tízes. De néha azért feledékeny is, nem? 
Wheeler szeme nem vágott a mosdó felé. 

- Köszönöm, Mr. Talbot. Minden szempontból megbízhat bennem. 


Visszavonult. Még egyszer szemügyre vettem a levélkét. Nem Deverel írta, az nyilvánvaló, 
mert az írás iskolázatlansága nem vallott úriemberre. Gondolkodtam, most mit tegyek. 


Ekkor ismertem föl - persze, valamikor majd mulatni fogok rajta, hogy ez az egész milyen 
pompásan beleillenek egy bohózatba -, ekkor, hogy a színház eszközül szolgálhat, amelynek 
révén megszabadulhatok Zenobiától és a lelkésztől, együtt - mindössze csak cl kellene 
ejtenem a levélkét Mr. Colley kabinjában, s úgy kéne tennem, mintha megtalálnám: "Ez nem 
Miss Brocklebanknek szól, uram? Es maga lelkész? Gyónjál, kutya, hadd gratuláljunk a 
sikeredhez!" 

És itt kaptam rajta magam, döbbenten és bosszúsan. íme, én, aki becsületes és felelős 
embernek hiszem magam, olyasmiben töröm a fejemet, ami nemcsak bűn, de hitványság is! 
Hogy jutott ilyesmi eszembe? Látja Lordságod, nem titkolok semmit. Ültem a priccsem 
szélén, és végigmentem mindazon, ami ezekhez az ordenáré gondolatokhoz elvezetett, s a 
dolgok gyökerét Zenobia varázsának drámai jellegében véltem fölfedezni - sőt, annál is 
mélységesebben, a komédiában és melodrámában - egyszóval: a színházban! Tétessék 
tehát közhírré minden iskolában: 


Platánnak igaza volt! 


Fölálltam, odamentem a szomszéd odúhoz, és bekopogtattam. Zenobia nyitott ajtót. 
Kezébe nyomtam a levelet, és faképnél hagytam. 

Omega, ómega, ómega. A zárójelenet, kétségkívül. Már semmi több nem történhet - hacsak 
tűzvész, hajótörés, ellenséges támadás vagy csoda nem! Am még ez utóbbi esetben is 
biztos, hogy a Mindenható színpadiasán, deus ex machina módján bukkanna fel. S ha én 
magam nem vagyok hajlandó odáig süllyedni, a hajó egészét, úgy látszik, akkor sem tudom 
megóvni attól, hogy komédiázásra adja a fejét! így hát most egy színdarabbéli - mondjuk, 
az ön Racine-jának valamelyik darabjából való- hírnök köpönyegében kellene ön elé 
járulnom - az "ön" Racine-ját bocsássa meg nekem, de csak így tudok gondolni rá... 

Vagy maradjak a görögöknél? Ez színjáték. Ám bohózat-é vagy tragédia? A tragédia vajon 
nem a főhős méltóságán áll-e? Nem kell-é nagynak lennie, hogy bukása nagyszerű legyen? 
Akkor hát bohózat, mert a hős most afféle Punchinello képében jelenik meg. Bukása 
társadalmi. A halál nem játszik benne szerepet. Nem döfi ki enszemét, s nem üldözik a fúriák 
- bűnt nem követ el, törvényt nem sért -, hacsak a mi jeles tirannusunk nem tartogat még 
néhány effélét az óvatlanoknak. 


Azután, hogy a szerelmes levéltől megszabadultam, kimentem a hátsó fedélzetre, majd a 
tatfedélzetrec levegőzni. Anderson kapitány nem volt ott, Deverel teljesített őrszolgálatot a mi 
vén csont tengerészkadétunkkal, Mr. Daviesszel együtt, aki a ragyogó napfényben 
szuvasabbnak látszott, mint valaha. Köszöntöttem Deverelt, s visszatértem a félfedélzetre, 
azzal a szándékkal, hogy valamiképpen seszmét cseréljek Mr. Prettimannel, aki még mindig 
ott strázsált a maga teljes bolondságában. (Mind mélyebb és mélyebb a meggyőződésem, 
hogy ez az ember semmiféle elképzelhető veszélyt nem jelenthet az álladalomra nézve. 
Ügyet se vetne rá senki. Mindazonáltal kötelességemnek tekintettem, hogy fenntartsam vele 
a kapcsolatot.) Nem figyelt fel a közeledésemre. Lefelé bámult a középfedélzetre. Tekintetem 
követte az övét. 


Mekkora volt a meglepetésem, mikor Mr. Colleyt pillantottam meg, hátulnézetben, amint 
felbukkan a félfedélzet alól, és a hajó köznépi fertálya felé vonul! Ez önmagában is 
ugyancsak meglepő volt, hiszen átlépte azt a fehér vonalat a főárbocnál, amely őket 
elválasztja tőlünk: csak hívásra vagy a szolgálat során léphetnek át rajta. De ami még ennél 
is meglepőbb: Colley valósággal elmebajos egyházi díszben pompázott! A karing, miseruha, 
talár, paróka, fejfedő egyenest hóbortosán festett a fejünkre függőlegesen tűző nap 
fényében! Olyan ünnepélyes léptekkel haladt, mintha székesegyházban járna. Aki 
történetesen kinn téblábolt a napon, az mind megtorpant, gondolom, kissé zavartan. Mr. 
Colley eltűnt a szemem elől az előbástya, a legénységi szállás rekeszfala mögött. Ez volt hát, 
amiről Summersszel beszélt. Az emberek már bizonyára megkapták a rumadagjukat - úgy is 
van, jutott eszembe, az imént hallottam a sípszót és a "Csuprot!" vezényszót, csak épp hogy 
nem figyeltem föl erre az immár oly ismerős hangra. Forróság volt, a hajó mozgása 
komótos. Az emberek élvezték a szabad időt, azt, amit Summers "piszmogásnak" nevez. 
Elálldogáltam egy darabig a félfedélzeten, alig hallgattam oda Mr. Prettiman kirohanására az 
ellen, amit ő a barbár pompa továbbélésének mond, mert némi kíváncsisággal vártam, hogy 
mikor pillantom meg a visszatérő papot! Elképzelni is alig tudtam ugyanis, hogy teljes 
istentiszteletet kívánna tartani! Am a pap látványa, amint nem is annyira bement, mint 
inkább s bevonult egy ilyen helyre - hisz a mozgása, egész tartása kórust, több kanonokot 
és legalább egy főesperes kísérőt igényelt volna-, mondom, ez a látvány megmosolyogtatott, 
és ugyanakkor le is nyűgözött. Megértettem a tévedését. Hiányzott belőle az úriember 
természetes fölénye, így hát nevetségesen túljátszottá hivatása méltóságát. Most épp a 

Diadalmas Egyház - vagy a Küzdő Egyház? - fenségével közelített az alacsonyabb 
néposztályokhoz. Meghatódtam ezen a képen, mert magán viselte, kicsiben, az egyik elemet, 
amely az angol - szinte azt mondanám, a brit - társadalmat jelenleg élvezett tökélyére 
emelte, íme, itt előttem az Egyház; ott, tat felől, kabinjában ülve az Állam, Andersen 
kapitány képében. Vajon melyik korbács bizonyulna hatásosabbnak? A kilencágú, mely 
nagyon is anyagi természetű vörös zsávolyzsákjában, és amely fölött a kapitány rendelkezik; 
vagy a fogalmi, a korbács platóni eszméje, a Pokol tüzének fenyegetése? Mert egy pillanatig 
sem kételkedtem (olyan méltóságteljes és felháborodott volt az arca ott, a kapitány előtt), 
hogy a köznép valami - képzelt vagy valóságos - megaláztatásban részesítette Mr. Colleyt. 
Nem lettem volna különösképpen meglepve, ha azt hallom, hogy a matrózszállás a bűnbánat 
jajszavától vagy a rettegés sikolyaitól visszhangzik. Vártam egy darabig - magam sem 
tudom, meddig-, hogy lássam, mi történik, majd arra a következtetésre jutottam, hogy az 
égvilágon semmi! Visszatértem hát a kabinomba, s tovább írtam azokat a meghitt 
bekezdéseket, amelyek, bízom benne, önnek majd kedvére lesznek. E foglalatosságomat 
valami zajt hallván szakítottam félbe. 


Sejti-é Lordságod, hogy mi volt ez a zaj? Nem, uram, még ön sem! (Remélem, a gyakorlat 
a hízelgés kifinomultabb formáira is megtanít.) 


Az első hang, amit a matrózszállás felől hallottam, taps volt! Nem az a fajta, amely egy 
áriát követ, vagy egy operaelőadást talán percekre is megszakít. Ez nem volt hisztérikus, a 
hallgatóság nem volt magánkívül. Az emberek nem hajigáltak rózsát - és aranyakat sem, 
mint egyszer, láttam, néhány aranyifjú próbált Fantalini kebelébe! Ezek, mondta "társasági" 
fülem, azt teszik, ami illik, amit tenniük kell. Tapsuk nagyon úgy hangzott, mint a magamé 
Oxfordban, a Sheldon színházban, a társaimé közt, mikor valami jeles idegent díszdoktorául 
választott az egyetem. Sietve kimentem a fedélzetre, de ott, az első taps után, csönd volt. 
Ügy véltem, még hallom is a tisztelendő úriember beszédét. Már-már elszántam magam, 
hogy odamegyek a színhelyre, megbújok a rekeszfal mögött, és hallgatózom. Majd eszembe 
jutott, hány prédikációt hallottam én már életemben, s hogy valószínűleg hányat fogok még. 
Ez a mi utunk, bármilyen nyomorúságos is sok szempontból, legalább ezektől majdhogynem 
teljes szabadságot jelent! Ugy döntöttem hát, hogy megvárom, amíg a megint csak 
diadalmas Colley meg tudja győzni kapitányunkat, hogy ősöreg hajónk egy, vagy ami még 
rosszabb, egész sorozat ünnepélyes szentbeszédre szorul. S gondterhelt tekintetem előtt 
még a kötet is ott lebegett: Colley összegyűjtött szentbeszédei, sőt Colley az Elet 
Hajóútjáról, s már jó előre elhatároztam, hogy nem fogok előfizetni rá. 

Már-már visszafordultam onnét, ahol megálltam, valamelyik vitorla szelíden mozgó 
árnyékából, mikor hitetlenkedő fülemet fölcsattanó taps ütötte meg, ez alkalommal 
melegebb és spontán. Lordságod előtt nem szükséges rámutatnom az olyan alkalmak 
fölöttébb való ritkaságára, mikor egy papot teljes ornátusban vagy, amint az ifjú Mr. Taylor 
mondta volt, "tetőtől talpig nekiöltözve" megtapsolnak. Nyögésekre és könnyekre, bűnbánó 
felkiáltásokra, jámbor kitörésekre joggal számíthat, ha prédikációja bármiféle lelkesedést 
vált ki; ha unalmas és feddhetetlen fickónak vélik, jutalma csönd és titkolt ásítozás! De ez a 
taps, amit én hallottam a matrózszállásról, cirkuszhoz jobban illett volna! Mintha Colley 
akrobata vagy zsonglőr lenne. Ez a második taps úgy hangzott, mintha (azután, hogy az 
elsőt azzal érdemelte ki: hat tányér szálldos a két keze közt egyszerre a levegőben) most 
ráadásul a homlokára állított dákó hegyén egy éjjeliedényt is pörgetett volna. 

Most már igazán föltámadt bennem a kíváncsiság, s már épp indulófélben voltam, mikor 
Deverel leszállt az őrhelyéről, s azon nyomban, azt kell mondanom, célzatosan, a 
Brocklebank nőszemélyre terelte a szót! Ugy éreztem, mindent tud, rajtakaptak, és mint 
minden fiatalembernek, hízelgett is egy kicsit a dolog, meg aggódtam is egy csöppet, ha 

elképzeltem a kapcsolat esetleges következményeit. Láttam, ő maga ott áll a fedélzeten 
kormányfélről, és épp Mr. Prettiman tart előadást neki. Behúztam magammal Deverelt a 
folyosóra, s ott elvívogattunk egy kicsit. Némileg szabadosán beszéltünk a hölgyről, s 
átcikázott az agyamon, hogy amilyen nyomott volt a kedélyem mostanában, Deverel közben 
nagyobb sikert arathatott, mint hogy bevallaná, bár célozgatni célozgatott rá. Lehet, hogy mi 
ketten egy cipőben járunk. Szent egek! De hát mégiscsak úriember, hiába, hogy csak 
tengerésztiszt, s bárhogy fordul a dolog, mi ketten nem adhatjuk ki egymást. Megittunk egy 
kortyot az utasszalonban, ő elment a dolgára, én vissza az odúmba, de útközben 
megtorpantott valami nagy zaj az előbástya felől, mégpedig a legváratlanabb zaj mindenek 
közül - a kirobbanó röhögés! Elképesztett a gondolat, hogy Mr. Colley netán szellemes volna, 
és nyomban arra a következtetésre jutottam, hogy faképnél hagyta az embereket, azok 
pedig, mint a diákgyerekek, most azzal szórakoznak, hogy majmolják a mestert, aki 
megdorgálta és otthagyta őket. Kimentem a félfedélzetre, hogy jobban lássak, majd fel a 
tatfedélzetre, de a matrózszállás fölött, az előfedélzeten senkit se láttam, csak a matrózt, 
akit őrnek állítottak oda. Mind bent voltak, együtt. Colley prédikációt tarthatott, gondoltam, s 
most az odújában van, épp a barbár pompát veti le. De a hajón már körbefutott a hír. A 
hátsó fedélzet megtelt alattam hölgyekkel, urakkal, tisztekkel. Akiknek volt hozzá merszük, 
odapónálták magukat mellém a tatfedélzet elülső korlátjához. Most mintha az egész hajót 
magába ölelte volna a színpadnak az a képe, amely kezdettől fogva kísértett, és átszínezte 
minden gondolatomat. Egy zavart pillanatig még az is eszembe jutott, vajon a tisztjeink nem 
azért jöttek-e ki, mert lázadásra számítanak? Deverelnek azonban tudnia kellett volna, s ő 
erről egy szót sem szólt. Mégis mindenki előrenézett, a hajó nagy és ismeretlen része felé, 
ahol a köznép ki tudja, miféle játékra készül. Mi nézőközönség voltunk, és ott, a 
csónakdaruk közt elő-elővillanva, a főárboc roppant hengere mögött ott volt a színpad. Az 
előbástya rekeszfala mint egy ház oldala szökött fel, de kétoldalt egy-egy bejárat és egy-egy 
létra lévén rajta, bosszantó módon színpadra emlékeztetett - bosszantó módon, hisz 
korántsem biztos, hogy lesz előadás, és valószínű, hogy csalódni fogunk különös 
várakozásainkban. Még soha semmi nem ébresztett rá ennyire, mily messze áll egymástól a 
való élet rendetlensége csak részben napvilágra kerülő sokféle tevés-vevésével, dühítő 
leplezéseivel, és ugyanennek színpadi mása, amit valaha az előbbi hű képének hittem! Nem 
akarózott megkérdeznem, hogy itt mi folyik, és fogalmam sem volt, hogyan állapíthatnám 
meg, hacsak nem tanúsítok illetlen mértékű kíváncsiságot. Lordságod kedvence 
természetesen behozta volna a hősnőt és bizalmasát, az enyém egy rendezői utasítást szúrt 
volna közbe: "Belép két tengerész." De mindössze annyit hallottam, hogy a matrózszálláson 
egyre magasabbra csap a jókedv, hasonlóképpen az utasaink közt, a tisztekről nem is 
szólva. Vártam az eseményt, és váratlanul bekövetkezett! Két hajósinas - nem ifjú úriember! 
- rontott ki tatfélről az előbástya ajtónyílásán, tűnt el a szemünk elől a főárboc mögött, majd 
rontott be éppolyan váratlanul a másik ajtón, kormányfőiről! Épp azon töprengtem, milyen 
alantas is lehetett ez a prédikáció, hogy ilyen általános és hosszúra nyúlt derültséget keltett, 
mikor megpillantottam Andersen kapitányt, aki szinten ott állt a tatfedélzet elülső 
korlátjánál, s kifürkészhetetlen tekintettel nézett előre. Mr. Summers, az első tiszt, 
rohanvást jött fel a létrán, minden mozdulata aggodalmat és sietséget tükrözött. Egyenest 
Anderson kapitányhoz tartott. 


- Nos, Mr. Summers? 

- Engedje meg, hogy intézkedjem, uram. 

- Nem szabad beavatkoznunk az egyház dolgába, Mr. Summers. 
- Uram... az emberek! 

- Nos, az emberek? 

- Ittasak, uram! 
- Akkor gondoskodjék róla, hogy megbüntessék őket, Mr. Summers. 


Anderson kapitány elfordult Summerstől, s most mintha észrevett volna. Átszólt hozzám a 
fedélzet túloldaláról. 


- Jó napot, Mr. Talbot! Remélem, kedvére van a hajónk haladása! 


Azt feleltem, igen, de már nem emlékszem, milyen szavakba öltöztettem a válaszomat, 
mert azon járt az eszem, hogy a kapitány milyen rendkívüli módon megváltozott. Az 
arckifejezés, amivel embertársai közeledését várta, rendszerint annyira szíves és nyílt, akár 
egy börtönajtó. Ahogyan az állat előreszegte, roppant fejét mogorván lehajtotta, és a 
szemöldöke alól sandított fölfelé, az, úgy vélem, határozottan rémítő hatással lehetett 
alárendeltjeire. De ma az arcán, sőt a szavában is valamiféle vidámság bujkált! 


De Summers hadnagy megint megszólalt. 
- Legalább annyit engedjen meg... oda nézzen, uram! Mutatta. Arrafelé fordultam. 


Elgondolkodott-e már Lordságod azon, milyen nevetségesen fura hagyomány, hogy 
középkori talárt kanyarítunk a vállunkra, és fura vakolódeszkát nyomunk a fejünkbe annak 
jeléül, hogy a tudás birtokába jutottunk? (A lordkancellárnak vajon nem kéne-e arannyal 
futtatott ezüst habarcshordó saroglyát cipelnie maga előtt? De hát ez kitérő.) Két alak tűnt 
föl tatfél felől a rekeszfal bejáratában. Ezek most lassú léptekkel vonultak át a fedélzeten a 
másik, kormányfél felőli bejárathoz. Talán a hajóharang kongása és az a kétségkívül 
szarkasztikus "Minden rendben!" kiáltás hitette el velem, hogy e két alak valami mesebeli 
toronyóra két figurája. Az elülső alakon szőrmével szegett fekete talár, amelynek gallérját 
hátul csuklyaszerűen a fejére borította, ahogy a Chaucer-kori kéziratok iniciáléin látjuk. 
Mélyen a homlokára húzva kerítette az arcát, fél kezével tartotta az álla alatt szorosan, 
valahogy úgy, mint a hölgyek azt, amit - úgy hiszem - pelerinnek hívnak. A másik keze 
fedélzeten. A második alak-azon a bő kanavász hacukán kívül, ami a közemberek szokott 
ruházata - csak egy határozottan viharvert, négyszögletes egyetemi fejfedőt, 
"vakolódeszkát" viselt. Csoszogva-botorkálva követte az elsőt. Mikor mind a kettő eltűnt az 
előbástya belsejében, ott megint kitört a röhögés, majd fölcsapott az éljen. 


Mondjam-e, amit Lordságod, mert olyan elmés magyarázat, nagyon valószínű, hogy úgyis 
utólagos bölcsességnek vél? Ez a színjátszás nemcsak befelé, az előbástyának szólt. A tatot 
célozta meg, bennünket! Talán nem látott még színészt, aki tudatosan ki és föl, a karzatra, 
sőt, annak is egy csücskébe irányozta monológját? Ez a két alak, aki itt masírozott előttünk, 
az emberi esendőségről és botorságról alkotott képét egyenesen a tatnak szánta, ahol a nála 
különbek gyűltek össze! Ha Lordságodnak van némi fogalma róla, hogy egy hajón milyen 
gyorsan terjed a botrány híre, akkor könnyebben ad hitelt a szavamnak, ha azt mondom, a 
matrózszálláson történtek híre azon nyomban - nem: egy szempillantás alatt - végigvillant a 
hajón. A köznépnek, az embereknek, a legénységnek - céljuk volt vele! Mozgolódnak! Azt 
hiszem, mindannyiunkat egyesített az a tudat, hogy a közönséges matrózok és kivándorlók 
bármelyik pillanatban komolyan veszélyeztethetik a társadalom egyensúlyát! Ez, ott a 
matrózszálláson, durva tréfa volt és fékeveszett orcátlanság! Mr. Colley és Anderson 
kapitány a felelős érte - az egyik, mert alkalmat szolgáltatott ilyen orcátlanságra, a másik, 
mert eltűrte. A civilizált világ (amelynek megadatott a győztes fegyvereinket övező dicsőség) 
egy teljes emberöltőn át okkal panaszolhatta a gall fajzat fegyelmezetlenségének 
következményeit. Ezekből, azt hiszem, ők már aligha gyógyulnak ki. Undorodva indultam 
neki, hogy leereszkedjem a tatfedélzetről, épp csak hogy fogadtam innen is, onnan is a 
többiek köszöntését. Mr. Prettiman ezúttal Miss Granhammel állt a félfedélzeten. Most aztán, 

gondoltam keserűen, a tulajdon két szemével láthatja, mire vezet a szabadosság, amit 
annyira pártfogol! Anderson kapitány a tatfedélzetről átment Summershez, aki változatlan 
feszülten bámult előre, mintha azt várná, mikor bukkan fel szeme előtt az ellenség, a 
leviatán vagy a tengeri kígyó. Epp azon voltam, hogy leszálljak a félfedélzetre, mikor Mr. 
Cumbershum bukkant elő a folyosónkról. Megálltam, töprengtem, hogy kifaggassam-e; de 
még végig se gondoltam, hát nem épp a matrózszállásról robban ki a kis Tommy Taylor, és 
rohan lélekszakadva tat iránt, mifelénk?! Cumbershum elkapta. 


- Több Hiedelmet a fedélzeten, ifiúr! 

- Uram... muszáj megtalálnom az első tisztet, uram... Isten a tanúm, hogy muszáj! 
- Istenkedünk megint, kis csibész? 

- A pap, uram... én megmondtam önnek, mi készül! 


- Magának, uram, Mr. Colley, a fene a pimaszságát az árulkodó kis csirkefogójának! - Úgy 
éljek, uram, szent igaz! Mr. Colley a matrózszálláson úgy beseggelt, mint a lakodalmas 
kutya! 

- Takarodjék le, uram, vagy fölmegy az árbochegyre! 


Mr. Taylor eltűnt. Én teljesen elképedtem a felfedezéstől, hogy mióta csak felhangzottak 
azok a zajok, a lelkész mindvégig ott volt a matrózszálláson - ott a színjáték során, meg 
amikor a mi épülésünkre kóklerkedtek az órafigurákkal. Nem is gondoltam már arra, hogy az 
odúmba visszatérjek. Hisz mostanra nemcsak a félfedélzet és a tatfedélzet telt meg 
zsúfolásig. Akiben volt elég tettrekészség, az a hátsó árbocon a csatlócsarnakok aljáig 
fölmászott, ám a középfedélzeten, színházi kifejezéssel élve a nézőtér földszintjén, még több 
néző volt. Csak az a furcsa, hogy körülöttem, a félfedélzeten a hölgyek kedélyállapota, 
szintúgy, mint az uraké, valami döbbent vidámságról árulkodott. Látszott, örvendenének, ha 
biztosra vehetnék - egészen biztosra -, hogy a hír nem igaz; mélységesen szomorúak 
lennének, ha mégis igaz - ilyesminek ugyanis a világért elő nem szabad fordulnia -, de ha 
minden valószínűség, sőt a leghalványabb eshetőség ellenére mégis igaz volna - nos, akkor 
soha, soha, soha... Csak Miss Granham vonult le megkövült képpel a fedélzetről, fordult be a 
folyosóra, és tűnt el odabent. Mr. Prettiman, kezében a puskával, utána bámult, majd az 
előbástyára, majd megint utána. Aztán rohanvást elindult a nyomában. De e szigorú pártól 
eltekintve a félfedélzet megtelt felajzott suttogással, bólogatással, ami jobban illett volna egy 
táncmulatság öltözőtermébe, mint egy hadihajó fedélzetére. Alattam Mr. Brocklebank 
támaszkodott súlyosan a sétabotjára, jobbról-balról pedig a két nő főkötője bólogatott feléje 
szaporán. Cumbershum ott állt mellettük, s hallgatott. A várakozásnak ebben az időszakában 
egyszer csak elkövetkezett egy pillanat, amikor a csönd olyan általánossá vált, hogy a hajó 
halk neszeit is - a palánkon a víz csobogását, a kötélzet közt matató szél lágy érintését - 
hallani lehetett. 


, A csöndben, mintha a csönd hangja lenne, a fülem - fülünk - távoli férfihangot érzékelt. 
Enekhangot. Rögtön tudtuk, hogy csak Mr. Colley lehet. Hangja éppoly keszeg volt, mint a 
megjelenése. Egy ugyancsak jól ismert dallamot és szöveget énekelt. Amit szalonban, 
sörözőben egyaránt hallani. Meg nem tudtam volna mondani, Mr. Colley hol tanulta. 

"Hol jártál egész nap, Billy gyerek?" 

Ezt rövid csend követte, majd más, előttem ismeretlen dalba kezdett. Gondolom, valami 
falusi tárgyú szövege lehetett, mert kacagás kísérte. Talán a  köőgyűjtögetésre, 


madárriogatásra született parasztgyerek szedhette föl a sövény alján, ahol a munkások 
délben megpihennek. 

Ha emlékezetben végigfutok a jeleneten, nem tudom megmagyarázni, miért éreztük úgy, 
hogy Colley vétke majd teljességében megmutatkozik. Korábban már bosszankodva 
észleltem, milyen csalóka az előbástya színpada, mily kevéssé alkalmas rá, hogy velünk a 
dráma szerkezetét, valóságos arányait érzékeltesse! De most én is tele voltam várakozással. 
Lordságod azt kérdezheti, és okkal: - Részeg lelkészről még sose hallottál? - Erre csak azt 
felelhetem, hogy igenis, hallottam, de látni még sose láttam. Különben is, mindennek 
megvan a maga ideje és helye. 

Az énekszó elhallgatott. Megint fölcsapott a röhej, a taps, majd az ordibálás és pfujolás. 
Egy idő múlva úgy tetszett, immár végérvényesen megfosztatunk az eseménytől - amit 
nehéz lett volna elviselni, azután, hogy a helyünkért ekkora árat szurkoltunk le 
tengeribetegségben, unalomban és veszedelemben. Am épp e döntő pillanatban Anderson 
kapitány jött fel kabinjából a tatfedélzetre, elfoglalta helyét az elülső korlátnál, s végignézett 
a színpadon és a nézőtéren. Arca éppoly szigorú volt, mint a Miss Granhamé. Elesen odaszólt 
Mr. Deverelnek, aki épp őrszolgálatot teljesített, s közölte vele (olyan hangon, mely mintha 
arra vallott volna, hogy e tény egyenesen Mr. Deverel valamely mulasztásának 
tulajdonítható), hogy a pap még mindig ott van. Majd megtett egy-két kört a maga részén a 
tatfedélzeten, visszatért a korláthoz, s immár vidámabban megint odaszólt Mr. Deverelnek. 


- Mr. Deverel! Lenne szíves tudtára adni a papnak, hogy vissza kell térnie a kabinjába? 


Azt hiszem, egy moccanás se volt más a hajón, mikor Mr. Deverel továbbadta a parancsot 
Mr. Willisnek, aki tisztelgett, s a hátában mindannyiunk tekintetével, elindult, hogy teljesítse. 
Döbbent fülünk hallotta, hogy Mr. Colley egy füzér oly hízelgő szóval illeti őt, amitől a 
Brocklebank nőszemély is elpirult volna - s tán el is pirult -, mint a pünkösdi rózsa. Az ifjú 
úriember kibotorkált a matrózszállásról, és kuncogva futott vissza. De ami azt illeti, senki 
sem szentelt neki nagy figyelmet. Most ugyanis, mint afféle törpe Polüphémosz, mint akármi, 
ami egyszerre különös és undorító, maga a lelkész jelent meg az előbástya bal oldali 
bejáratában. Eltűnt róla egyházi öltözéke, s egyetemi végzettségének minden jelképe. El a 
parókája - még a térdnadrágját, harisnyáját és cipőjét is lehúzták róla. Valami irgalmas 
léleknek azonban megesett rajta a szíve, gondolom, mert adott neki egy olyan bő 
vászonhacukát, amilyet a közemberek viselnek a hajón; és ez, minthogy termete apró, elég 
volt, hogy ágyékát elfödje. Nem volt egyedül. Egy markos legény vigyázott rá. Ő támogatta 
Mr. Colleyt, az ő kebelén nyugodott a feje. Mikor a furcsa pár némileg bizonytalanul odaért a 
főárbochoz, Mr. Colley megvetette a lábát, s megtorpantak. Nyilvánvaló volt, hogy amit 
érzékel, csak lazán kapcsolódik az értelméhez. S hogy kedélye szertelenül, napsütésesen 
boldog. Szeme egykedvűen kalandozott, mintha nem látná, amit néz. Egy biztos, testalkata 
nem sok örömre adhatott okot neki! Koponyája, paróka nélkül, kicsinek és keskenynek 
bizonyult. Pipaszárlába volt; de Természet úrnő gunyoros kedvében bütykös térdekkel és 
jókora lábfejekkel ajándékozta meg, s ezek paraszti eredetről árulkodtak. Valami 
értelmetlenséget motyorgott. Majd, mintha csak most pillantotta volna meg a közönséget, 
elrugaszkodott a segítőjétől, megállt szétvetett lábbal, s kitárta a karját, mintha 
mindannyiunkat magához akarna ölelni. 


- Örvendjetek! Örvendjetek! 


Arca gondterheltté vált. Megfordult, s lassan, óvatosan elindult jobb felé, a mellvédhez, és 
lepisálta. Hogy a hölgyek micsoda sikoltozást csaptak, szemüket takargatták, s mi hogy 
felhördültünk! Mr. Colley visszafordult felénk, s kinyitotta a száját. Ilyen hamar még a 
kapitány se tudott volna csöndet teremteni. 


Fölemelte a jobbját, s bár elmosódott-vontatottan, de megszólalt. 

- A Mindenható Atyaisten, a Fiúisten s a Szentlélek Úristen áldása legyen 
mindannyiótokon most és mindörökké! 


Mondhatom, volt ott felfordulás! Ha a lelkész szokatlanul nyilvános  vizelése 
megbotránkoztatta a hölgyeket, a vászoninges részeg férfi áldása már sikolyokat, rohamos 
visszavonulást, s mint mondják, évanouissement-t" okozott! Alig néhány másodpercbe telt, 
hogy Phillips, a szolga, és Mr. Summers, az első tiszt elhurcolja szem elől szegény bolondot, 
miközben a matróz, aki hátratámogatta, csak állt, és bámult utána. Mikor Colley már nem 
volt látható, a legény fölnézett a tatfedélzetre, hanyagul tisztelgett, és visszament a 
matrózszállásra. 


Úgy egészében, azt hiszem, a nézőközönség meg volt elégedve. A hölgyeken kívül mintha 
Andersen kapitány élvezte volna legjobban Colley előadását. Kifejezetten nyájas lett a 
hölgyekkel, önként otthagyta a tatfedélzet őt megillető, szentséges felét, s köszöntötte őket. 
Jóllehet határozottan, de udvariasan kitért az elől, hogy az affaire Colley-ról!? beszélgessen, 
valahogy rugalmasabbá vált a lépte, s valami olyan fény csillant meg a tekintetében, mely 
tengerésztisztek szemében állítólag csak a küszöbönálló csata előtt szokott! Ami a többi 
tisztek elevenségét illeti, az ugyancsak hamar elpárolgott. Bizonyára már elég részegséget 
láttak, és elég ivászatnak voltak részesei maguk is, hogy ennek a látványa ne legyen 
számukra több, mint egy hosszú eseménysor egyetlen mozzanata. Ugyan mit is jelenthetett 
Colley vizelése egy tengeren szolgáló úriember számára, aki tán bajtársai kiontott belétől 
mocskos és vérétől párázó fedélzetek látványához szokott? Visszatértem az odúmba, 
eltökélten, hogy tőlem telhetőleg hű és eleven képet adok önnek a történtekről. Am 
miközben szorgalmasan Írom a dráma végkifejletének előzményeit, Colley bukásának újabb 
fejleményei zajlanak mellettem. Epp az előbástya mélyéről kihangzó zajokról írtam, mikor 
otromba ajtócsapódást hallottam a folyosó túloldaláról. Fölugrottam s kilestem (az ajtómon 
levő kémlelőnyíláson). S lám, Colley jött ki a kabinjából! Egy papírlappal a kezében, éteri 
elégedetten, és boldogan mosolyogva. Szórakozott-vidáman indult el a hajó innenső oldalán 
levő illemhelyek felé. Láthatólag még mindig abban a tündérországban lakozott, mely 
rövidesen elenyészik, s itthagyja őt a... 


Nos. Hol is? Semmi tapasztalata a szeszes italokkal. Magam elé képzeltem 
kétségbeesését, mikor kijózanodik, és fölkacagtam - aztán elmúlt a nevethetnékem. A szűk 
kabin már rám büdösödött. 


51. 


Ez utazásunk ötvenegyedik napja, azt hiszem; de megint csak lehet, hogy nem. Teljesen 
elvesztettem az érdeklődésemet a naptár s majdnem teljesen az utazás iránt is. Nekünk 
megvan a hajón a magunk eseménynaptára, ám az események ugyancsak semmitmondók. 
Mióta Colley elszórakoztatott bennünket, nem történt semmi. Nagyon elítélik. Andersen 
kapitány továbbra is nyájas. Colley maga ki se lépett az odújából négy napja, mióta 


17 Ájulást. 
18 C.-ügyről. 


54/128 


WILLIAM GOLDING: BEAVATÁS 


berúgott. Senki nem látta, csak a szolga, s jómagam, mikor épp papírt vitt ki magának a 
klóra! Ennyit Colleyról. 


Talán jobban érdekelné Lordságodat az a kontratáncféle, amit mi, fiatalok, járunk a 
Brocklebank nőszemély körül. Még nem sikerült megállapítanom, hogy a Hős Tengerész 
kicsoda, de azt biztosra veszem, hogy Deverelnek valami köze van a nőhöz. Nekiszegeztem 
a vádat, és beismerésre bírtam. Egyetértettünk benne, hogy azon a parton az ember igen 
könnyen hajótörést szenvedhet, s elhatároztuk, hogy vállt vállnak vetve kölcsönösen védeni 
fogjuk egymást. Ez képzavar, Lordom, miből is láthatja, hogy milyen tehetségtelennek 
találom saját magamat. De térjünk a tárgyra. Mindkettőnknek az a véleménye, hogy 
pillanatnyilag épp Cumbershum iránt van hajlandósággal. Bevallottam, hogy ez számomra 
megkönnyebbülés, s Deverel azt mondta, neki is. Mert mindketten ugyanattól féltünk közös 
inamoratánkkal!? kapcsolatban. Bizonyára emlékszik, hogy kiagyaltam egy kelekótyán 
fortélyos tervet, mert Colley oly láthatóan épris29 volt tőle, amely szerint a Sok hűhó 
semmién mintájára e Beatricében és Benedekben lángoló érzelmeket keltek egymás iránt! 
Elmondtam Deverelnek, ő egy darabig hallgatott, majd kitört belőle a nevetés. Már-már azon 
voltam, hogy kereken megmondom neki, zokon esik a viselkedése, de megelőzött, és 
nagyon elegánsan elnézésemet kérte. De, mondta, hihetetlen, hogy két dolog így 
egybeessék, s hajlandó engem is bevonni a tréfába, ha szavamat adom, hogy senkinek nem 
mondom el. Itt megzavartak minket, s így nem tudom, mi légyen e tréfa, de ha megtudom, 
Lordságodat is beavatom. 


ALPHA 


Hanyag voltam, s pár napig semmi figyelmet nem szenteltem a naplómnak. Erőt vett rajtam 
az életuntság. Másra nem telt az erőmből, mint hogy sétálgassak a fedélzeten, igyam 
akárkivel, akinek kedve tartotta, aztán megint sétálgassak, s ha úgy adódott, szóba 
elegyedjem az utasok egyikével-másikával. Azt hiszem, önnek még nem mondtam el, hogy 
mikor "Mrs. Brocklebank"7 fölbukkant a kabinjából, vajh" mi derült ki róla? - az, hogy 
fiatalabb a leányánál! Én messze elkerültem őt is, a szép Zenobiát is, aki úgy tüzel, hogy az 
embernek majd hogy föl nem keveredik tőle a gyomra! Cumbershum nem ilyen kényes. Az 
utazás unalma e forró és majdnem hogy szélcsöndes szélességen ugyancsak fokozta 
körünkben a tömény szeszek fogyasztását. Arra gondoltam, bemutatom önnek valamennyi 
utasunkat, de letettem róla. Untatná. Maradjanak hát XKéyA APÓŐÖWITOK 21 Ami még némileg 
érdekes, az Colley viselkedése - vagyis hogy nem viselkedése. Tény az, hogy mióta a fickó 
elbukott, nem hagyta el a kabinját. Phillips néha be-bemegy hozzá, s azt hiszem, Mr. 
Summers is meglátogatja, gondolom, mert úgy hiszi, ez mint első tisztnek, kötelessége. 
Amilyen szürke ember, nagyon könnyen lehet, hogy Colley némi bátortalanságot érez ahhoz, 


19 Szeretett nő. 
20 Elragadtatott. 


21 Néma szereplők, (görög) ként nagyon is meglett volna, hogy Colleyt mint emberi lényt 
teljesen elvessem! 

hogy újra hölgyek és urak közé menjen. Az, hogy Anderson kapitány, Deverel szavával élve, 
keményen meglovagolta ezt az embert, számomra elegendő, hogy megenyhítse a 
hajlandóságomat, ami egyéb - Deverellel egyetértünk, hogy mindkét lotyót Brocklebank 
tartja vagy tartotta ki. Tudom, hogy a művészvilágot nem szabad az erkölcs általános, 
elfogadott normái alapján megítélni, de azért jobb szerettem volna, ha Brocklebank másutt 
tartja fenn nyilvánosházát. De két odújuk van, az egyik a "szülőké", a másik a "lányuké", s 
ezzel Brocklebank legalább némi jelét adja, hogy meg akarja őrizni a látszatot. A látszat 
tehát marad, s mindenki boldog, még Miss Granham is. Ami Mr. Prettimant illeti, ő, 
gondolom, semmit észre nem vesz. Eljen az öncsalás! Hadd exportáljuk a gyarmatainkra, a 
civilizáció valamennyi más áldásával egyetemben! 


60. 


Most jöttem az utasszalonból, ahol jó darabig Summersszel üldögéltem. Beszélgetésünk 
érdemes rá, hogy megörökítsem, jóllehet az a kényelmetlen érzésem van, hogy ellenem 
szól. Meg kell mondanom, az egész hajón Summers az, aki Öfelsége e fegyvernemének 
leginkább becsületére válik. Uriembernek Deverel természetesen úriemberebb, de 
kötelességteljesítés dolgában nem valami buzgó. Ami a többieket illeti - én masse22 
elhanyagolhatók. E különbséget már rég végiggondoltam, s most - oly módon, hogy ő talán 
sértőnek találhatta - arról beszéltem, milyen kívánatos, hogy egyes embereket kiemeljenek 
eredeti státusukból. Ez meggondolatlanság volt részemről, és Summers válaszából nem 
hiányzott bizonyos keserűség. 

- Mr. Talbot, nem tudom, hogy mondjam meg, vagy hogy egyáltalán megmondjam-e, de 
épp ön volt az, aki ezt félreérthetetlenül megfogalmazta: az ember eredete a homlokára van 
sütve, eltávolíthatatlanul. 

- Ugyan, Mr. Summers - én aztán nem! 

- Nem emlékszik? - Mire? 

Hallgatott egy darabig. Majd: 

- Értem. Teljesen világos, ha az ön szemszögéből nézem. Miért is emlékeznék rá? 

- De mire, uram? 

Elhallgatott megint. Majd félrenézett, s mintha a mondat szavait a rekeszfalról olvasta 
volna le. 

- "Nos, Summers, engedje meg, hogy gratuláljak a tökélyhez, amivel azok beszédét és 
modorát utánozza, akik valamivel magasabb osztályban születtek, mint ön." 

Most rajtam volt a hallgatás sora. Valóban ezt mondtam. Lordságod, ha kívánja, 
visszalapozhat e naplóban, és meg fogja találni e szavakat. Nem hiszem, hogy Summers a 
javamra írná azt a döbbent zavart, amit éreztem, de hát e szavak, pontosan ezek a szavak, 
elhangzottak. 


- Bocsánatát kérem, Mr. Summers. Ez... felháborító. 
22 Tömegükben. 

- De igaz, uram - mondta Summers keserűen. - Hazánkban, bármilyen nagyszerű legyen 
is, egyvalami lehetetlen; az egyik osztály lefordíthatatlan a másikra. Mint ahogy tökéletes 
fordítás egyik nyelvről a másikra is elvégezhetetlen. A brit nyelv maga az osztály. 

- Ugyan, uram - mondtam -, hát nem akar hinni nekem? Igenis le lehet fordítani valamit 
tökéletesen egyik nyelvről a másikra, s erre példát is idézhetek. Ugyanígy létezik hibátlan 
fordítás osztályról osztályra is. 

- Tökéletes utánzat... 


- Abban a vonatkozásban, hogy ön úriember, tökéletes. Summers elvörösödött, majd arca 
lassan visszanyerte bronzszínét. Ideje volt már, hogy továbblépjünk. 

- De látja, kedves öregem, van közöttünk legalább egyvalaki, aki azt példázza, hogy ez a 
fordítás nem mindig sikerül. 


- Azt kell hinnem, hogy Mr. Colleyra utal. Magam is fel akartam vetni e témát. 
- Ez az ember kilépett a státusából, anélkül hogy felemelkedését a legcsekélyebb érdem is 
alátámasztotta volna. 


- Nem tudom, miként lehetne magatartását az eredetére visszavezetni, ha nem tudjuk, mi 
volt az. 


- Ugyan. Meglátszik a testalkatán, beszédén, s mindenekelőtt a megrögzött 
hajlonghatnékján. Meg mernék esküdni rá, hogy ezzel a mocskos haj bókolással küzdötte föl 
magát a parasztsorból. Csak a példa kedvéért... -— Bates, egy brandyt, legyen szíves! -... én 
addig iszom, ameddig parancsolja, és garantálom, hogy senki emberfia, hölgy meg 
kiváltképp nem fog rajtakapni olyan viselkedésen, mint amilyennel Mr. Colley bennünket 
elszórakoztatott, őket pedig megbotránkoztatta. Azt kell hinnünk, Colleyt alaposan leitatták 
ott elöl, a matrózszálláson, nem lévén sem ereje, hogy a kínálásnak ellent mondjon, sem 
neveltetése, amely alkalmassá tette volna, hogy a szesz károsabb hatásainak ellenálljon. 

- E bölcsességet könyvbe kéne foglalni. 

- Nevessen csak, uram, ha tetszik. Ma semmiért nincs jogom önre megharagudni. 


- De van itt még valami, és én azt szerettem volna fölvetni. Nincs orvosunk, és az az 
ember halálosan beteg. 


- Hát az meg hogy lehet? Fiatal, és más baja nincs, mint hogy egyszer sokat ivott. 

- Nincs? Beszéltem a szolgával. Bementem a kabinjába, és magam is láttam. Sokévi 
szolgálatunk során se Phillips, sem ennem láttunk még ilyet. Az ágya csupa mocsok, de ez az 
ember, bár néha-néha felsóhajt, meg se moccan benne. Arcát a párnába fúrja és elrejti, 
hason fekszik, fél keze a feje fölött, azzal a párnaaljat szorongatja, a másikkal meg egy öreg 
kötélkarikát, ami a deszkában benne maradt. 

- Csodálom, hogy ezek után még enni tudott. 

- Ugyan! Megpróbáltam átfordítani. 

- Megpróbálta? Akkor bizonyára sikerült is. Háromszor olyan erős, mint ő. 

- Ilyen körülmények közt nem. 

- Bevallom, Mr. Summers, nem sok féktelenséget figyeltem meg Mr. Colley életvitelében. 
De az a hír járja, hogy a szenior tanulmányi vezető, az én kollégiumomban, egyszer nagyon 
bekávézott istentisztelet előtt, fölállt a helyéről, odatámolygott a szószékhez, rárogyott, 
belekapaszkodott a rézsasba, s hallották, hogy azt motyogja: - Ha ez az átkozott madár 
nincs, már a földön lennék. - De biztos, hogy ezt sose hallotta. 

Mr. Summers a fejét rázta. 

- Sokat voltam külföldön - mondta komolyan. - És az esemény nem keltett nagy 
visszhangot a flottának azon a részén, ahol akkor szolgáltam. 


- Találat, telitalálat! De legyen nyugodt, az ifjú Colley föl fogja emelni a fejét. 

Summers belebámult érintetlen poharába. 

- Különös ereje van. Mintha maga volna a newtoni nehézkedés. A kéz, amelyik a 
kötélgyűrűt szorongatja, akár az acél. Csak fekszik, az ágyába süppedve, mintha ólomsúly 
húzná. 

- Akkor maradjon csak ott. 

-— Ennyi az egész, Mr. Talbot? Ön is ugyanolyan közömbös a sorsa iránt, mint a többiek? 

- Én nem vagyok tiszt e hajón! 

- Annál inkább tudna segíteni, uram. 

- Hogy? 

- Beszélhetek őszintén vagy sem? Nos hát... hogyan bántak ezzel az emberrel? 

- Kezdetben csak egyvalaki különleges ellenszenvének célpontja volt, majd általános 
közöny tárgya, mely megvetésbe csapott át, még e legutóbbi... csíny előtt. 

Summers megfordult és kibámult a tattükör nagy ablakán. Majd visszafordult, és rám 
függesztette a tekintetét. 

- Amit most mondok, az tönkretehet, ha félreismerem az ön jellemét. 


- Jellememet? Az én jellememet? Ön tanulmány tárgyává tette a jellememet? És 
önmagát... 

- Bocsásson meg... mi sem áll kevésbé szándékomban, mint hogy megsértsem önt, s ha 
nem hinném, hogy az ügy kétségbeejtő... 

- De miféle ügy, az Isten szerelmére? 


önnek, abban a reményben, vagy azt várva, hogy ily módon meghallgatásra találnak a 
kormányzónál... 

- Uramisten... Mr. Summers! 

- Várjon, várjon! Értsen meg, Mr. Talbot... ezt nem panaszképpen mondom. 

- Pedig ez nagyon is úgy hangzik, uram! 

Félig fölemelkedtem a helyemről; de Summers oly egyszerű, mondhatnám, "esedező" 
mozdulattal nyújtotta felém a kezét, hogy visszaültem. 

- Folytassa hát... ha muszáj! 

- Nem a magam érdekében. 


Egy darabig hallgattunk mind a ketten. Majd Summers nagyot nyelt, mélyen, mintha 
valóban ital volna a szájában, s nem is kis korty. 


FAL SLA 


mindennapos figyelemre és kényelemre tegyen szert - ezt nem panaszképp mondom... hogy 
is merném! Ki vagyok én, hogy kétségbe vonjam társadalmunk erkölcseit, sőt, a természet 
törvényeit? Röviden: ön él a helyzetéből folyó előjogokkal. Most arra kérem, vegye magára a 
helyzetéből következő felelősséget is. 


Mindeközben talán ha fél perc telt el; de mi is az idő egy hajón, vagy hogy visszatérjek a 
lét ama különös metaforájára, mely annyira belém fészkelte magát Mr. Colley 
magamutogatása során - hogy mi is az idő a színpadon? E fél perc alatt azonban, ha rövid 

volt, ha hosszú, számtalan indulat futott át rajtam - harag, azt hiszem, aztán zavar, 
bosszúság, nevethetnék, s végül a szégyen, ami legjobban bosszantott, látván, hogy csak 
most fedeztem fel Mr. Colley állapotának súlyosságát. 

- Ez kifejezetten arcátlanság volt, Mr. Summers! Ahogy megint tisztán láttam, 
észrevettem, hogy a tiszt halottsápadt a bőre barnasága alatt. 

- Hadd gondolkozzam, ember! Pincér. Egy brandyt! Bates futva hozta, mert bizonyára a 
szokottnál parancsolóbb hangon kértem. Nem ittam meg rögtön, csak ültem, és bámultam a 
poharamba. 


A baj az, hogy amit ez az ember mondott, az mind igaz! 

Egy idő múlva megszólalt. 

- Egy látogatás, uram, az ön részéről, egy ilyen ember számára... 

- Hogy én! Bemenjek abba a bűzös lukba? 

- Van egy mondás, ami pontosan ráillik az ön helyzetére, uram. Noblesse obiige.23 


- A fenébe a franciáival, Summers! De most én mondok magának egyet, és döntse el, mit 
csinál. Hiszek a fair playben! 


- Amit készséggel magamévá teszek. 
- Maga? Igazán nagylelkű, uram! 
Megint hallgattunk mind a ketten. Azt hiszem, a végén ugyancsak goromba voltam. 


- Nos, Mr. Summers, nem tévedett, ugye? Mulasztást követtem el. De aki az iskolán kívül 
másra büntetést szab, az nem számíthat köszönetre. 


- Félek, hogy nem. Ez már sok volt. 

- Maga ne féljen semmitől, ember! Hát azt hiszi, olyan aljas, bosszúvágyó, kicsinyes 
vagyok? A drágalátos karrierje tőlem aztán biztonságban van. Semmi kedvem rá, hogy egy 
kalap alá vonjanak az ellenséggel! 


E pillanatban bejött Deverel Brocklebankkel, s még mások is, és így a beszélgetés 
általánossá vált. Amint módomban állt, fogtam a brandyt, bevittem az odúmba, leültem, és 
törtem a fejem, hogy most mit tegyek? Behívtam Wheelert, s mondtam, küldje be hozzám 
Phillipset. Volt olyan szemtelen, hogy megkérdezze, mit akarok tőle, mire elküldtem a 
dolgára, korántsem tétova szavakkal. Phillips ugyancsak hamar beállított. 


— Phillips, meg akarom látogatni Mr. Colleyt. De nem szeretnem, ha bántana a betegszoba 
szaga és látványa. Legyen olyan jó, takarítsa ki alaposan a szobát, és amennyire tudja, az 
ágyat is. Es tudassa velem, ha végzett. 


Egy pillanatra már azt hittem, akadékoskodni fog, de meggondolta magát és visszavonult. 
Wheeler megint bedugta a fejét, de még maradt bennem annyi méreg, hogy közöljem vele, 
ha annyira ráér, akár át is mehet és segíthet Phillipsnek. Erre menten elhordta magát. Egy jó 
óra eltelhetett, mire Phillips bekopogtatott az ajtón, és jelentette, hogy megtette, amit 
megtehetett. Megjutalmaztam, aztán a legrosszabbtól tartva Phillips kíséretében átmentem a 
folyosó túloldalára, miközben ott téblábolt Wheeler is, mintha elvárná a tízesét, mert 
megengedte Phillipsnek, hogy a szolgálatomra legyen. Ezek a fickók legalább olyan 
hitványak, mint a papok, mikor pénzt kérnek a keresztelőért, esküvőért, temetésért! Ört 
akartak állni Mr. Colley kabinjának ajtaja előtt, de elküldtem őket, és megvártam, amíg 
eltűnnek. Aztán bementem. 


23 A nemesi vér kötelez. 

Colley odúja az enyém tükörképe volt. Ha nem sikerült is Phillipsnek teljesen 
megszabadítania a bűztől, majdhogynem tökéletes munkát végzett, mert elnyomta valami 
csípős, de nem kellemetlen illóolaj-szaggal. Colley úgy hevert ott, mint Summers mondta. 
Egyik keze még mindig azt szorongatta, ami, Falconer és Summers szerint egyaránt, 
kötélgyűrű a hajó falában. Borzas fejét a párnaaljba fúrta, arcát elfordította. Megálltam az 
ágya mellett, és nem tudtam, mit kezdjek. Betegek látogatásában édeskevés a 
tapasztalatom. 

- Mr. Colley! 

Válasz semmi. Újra próbálkoztam. 


- Mr. Colley. Uram. Pár napja szóltam, hogy szeretnék önnel közelebbről megismerkedni. 
De eltűnt. Elég helytelenül, uram. Számíthatnék ma a társaságára a fedélzeten? 

Ez elég jól hangzik, gondoltam jó lelkiismerettel. Olyan biztosra vettem, hogy sikerül belé 
életet öntenem, hogy egy pillanatig még az is átfutott az agyamon, mennyire fogom unni 
magam a társaságában, s ez némileg lehűtötte az elszántságomat, hogy magához térítsem. 
Visszatáncoltam. 

- Nos, uram, ha nem ma, hát amikor kész rá. Mindenesetre várom. Nagyon kérem, 
szóljon be hozzám. 

Hát nem ostobaság ilyesmit mondani? Ez nyílt felhívás volt, hogy zaklasson, amennyit 
akar. Az ajtóhoz hátráltam, s még idejében fordultam meg, hogy lássam, amint Wheeler és 
Phillips eltűnik. Körülnéztem a kabinban. Még az enyémnél is kopárabb. A könyvespolcon 
mindössze egy biblia, egy imádságoskönyv s egy elpiszkolódott, szamárfüles kötet, amit, 
gondolom, harmadkézből vehetett, és ügyetlenül csomagolópapirosba kötött, s amiről 
kiderült, hogy a Classcs Plantarum.2? A többi mind hitbuzgalmi munka, Baxtertől a Szentek 
Örök Nyugodalma meg más efféle. S a lehajtott asztallapon kéziratköteg. Becsuktam az 
ajtót, és visszatértem az odúmba. 

Alighogy az ajtót kinyitottam, láttam, hogy Summers ott jön mögöttem. Úgy látszik, 
figyelte, mit csinálok. Beinvitáltam. 


- Nos, Mr. Talbot? 


- Semmi válasz. Mindenesetre meglátogattam, mint látja, és megtettem, ami tőlem telik. 
Azt hiszem, ezzel eleget tettem a kötelességemnek, amire volt szíves felhívni a figyelmemet. 
Többet nem tehetek. 


Meglepetésemre egy pohár brandyt emelt a szájához. Rejtve vagy legalábbis észrevétlen 
hozhatta magával, mert ugyan ki számított volna rá, hogy épp ilyesmit lát egy ilyen 
mértékletes ember kezében. 


- Summers... kedves Summersem! Maga ivásra adta a fejét! 


Hogy nem adta, az nagyon is világosan kiderült, mikor az első korty szesztől cikákolni, 
köhögni kezdett. 


- Még gyakorlatra szorul, öregem! Csatlakozzék néha Deverelhez és hozzám! 
Ivott még egy kortyot, és mély lélegzetet vett. 


- Mr. Talbot, ön azt mondta, ma nem haragudhat meg rám. Tréfa volt, de akkor is 
úriember szava. Most megint rátörök önre. 


- Unom az egész témát. 


24 Cári von Linné svéd botanikus (1708-1778) növényrendszertana. 

- Higgye el, Mr. Talbot, utoljára. Megfordítottam a vászonszékem, és leereszkedtem rá. 

- Hát ha muszáj, mondja. 

- Ki a felelős ennek az embernek az állapotáért? 

- Colleyról beszél? Az ördög vigye el. Hát ő! Ne kerülgessük az igazságot, mint két 
templomi aggszűz! Maga ki akarj a terjeszteni a felelősséget, nem? A kapitányra, amiben 
egyetértek, és... ki másra még? Cumbershumra? Deverelre? Önmagára? A kormány- 
félőrségre? A világra? 

- Őszinte leszek, uram. Mr. Colley számára a legjobb orvosság egy udvarias látogatás 
volna a kapitány részéről, akitől ő annyira retteg. De közöttünk az egyetlen, aki elég 
befolyásos, hogy a kapitányt erre rá tudná venni, ön. 

- Ó, hogy az ördög vinné el, azt már nem! 

- Ön az imént azt mondta: "ki akarom terjeszteni a felelősséget". Akkor hát hadd 
terjesszem ki. Ont terheli a legsúlyosabb felelősség... 

- Szent egek, Summers, maga... 

- Várjon! Várjon! 

- Maga részeg? 

- Azt mondtam, őszinte leszek. És állom, amit mondok, bár a pályafutásom most sokkal 
nagyobb veszélyben forog öntől, mint amennyire a franciáktól valaha is! Ök, végül is, mást 
nem tehettek volna velem, mint hogy megölnek vagy megrokkantanának... ön viszont... 

- Maga részeg... biztos, hogy az... 

- Ha ön nem szegül olyan merészen és meggondolatlanul szembe a kapitányunkkal épp az 
ő tatfedélzetén... ha nem használja ki a rangját, kilátásait, összeköttetéseit, hogy egyenest a 
tekintélye alapjára mérjen csapást, akkor lehet, hogy mindez nem esik meg. A kapitány 
durva ember és megveti a papokat, ebből nem csinál titkot. De ha ön nem teszi, amit tett, 
akkor pár percre rá nem zúzza össze dühében Colleyt, s nem alázza meg újra meg újra öt, 
csak mert önt képtelen megalázni. 

- Ha Colleynak van annyi esze, hogy elolvassa a kapitány hajórendtartását... 

- Ön éppúgy utas, mint ő. Ön elolvasta? Bármilyen dühös voltam, ezen el kellett 
gondolkodnom. 

Bizonyos mértékben igaza van - nem, teljesen igaza van. Az első nap Wheeler valamit 
motyorgott a rendtartásról... hogy ott lóg a kabinon kívül, s ha módom nyílik rá, el kéne... 

-— Elolvasta, Mr. Talbot? 

- Nem. 

Gondolt-e rá már Lordságod, hogy, bármilyen furcsa, ha ül és nem áll, az már önmagában 
is megnyugtatja, vagy legalábbis hajlamossá teszi, hogy megnyugodjék? Ha azt nem 
merném is állítani, hogy a haragom lecsillapult, legalább dühösebb nem lettem. S Summers, 
mintha csak azt szeretné, hogy mind a ketten megnyugodjunk, leült az ágyam szélére, s így 
egy csöppet felülről nézett le rám. Egymáshoz viszonyított helyzetünk mintha így lett volna 
didaktikailag szükségszerű. 

- A kapitány hajórendtartása az ön szemében, uram, ugyanolyan durvának tetszenék, 
mint amilyen ő maga. De tény, hogy rendtartásra okvetlenül szükség van. Ami abból az 
utasokra vonatkozik, arra ugyanúgy, ugyanolyan kötelező érvénnyel, mint ami a többire. 

- Helyes, nagyon helyes! 

- Ön még nem látott, uram, hajót válságos pillanatban. A hajót bármi érheti, teljesen 
váratlanul, s perceken belül elsüllyedhet. Az útban lévő, tétován botladozó tudatlan utasok, 
akik késleltetik, vagy akik miatt nem lehet hallani a szükséges parancsokat... 


- Ennyi elég. 
- Remélem. 


- Biztos benne, hogy más bajért nem vagyok felelős? Például azért, hogy Mrs. East 
elvetélt... 


- Ha a kapitányt rá lehetne venni, hogy segítségére legyen egy beteg embernek... 
- Mondja, Summers... miért érdekli magát annyira Colley? 
Az első tiszt végzett az itallal és fölállt. 


- Noblesse obiige. Fair play. Az én neveltetésem nem olyan, mint az öné, uram. Az enyém 
teljesen gyakorlati. De ismerek egy szót, amely - hogy is mondjam csak? - mindkettőt 
magában foglalja. Remélem, tudja, mi az. 

Ezzel kiment az odúmból és elsietett, ki tudja, hova, engem meg otthagyott az indulatok 
szép kis keverékében! Harag, igen, zavar, igen - de egy adag sötét nevethetnék is volt 
bennem, hogy két leckét is kaptam egy nap ugyanattól az iskolamestertől! Szidtam, hogy 
minden lében kanál, de félig föl is mentettem, mert közönséges vagy sem, olyan szeretetre 
méltó egy fickó. Az ördögbe is, mi köze az én kötelességemhez? 


Ez volna a szó? Fura egy fickó, mondhatom! Igen, a fordítás van olyan, mint az eredeti, 
lordom! Azok a számolatlan mérföldek egy brit hajó egyik végéből a másikba! Hallom, ahogy 
parancsokat osztogat a fedélzeten - majd összejövök vele egy pohár italra - egyik mondatról 
a másikra képes átváltani a kátránnyelv szavairól a sima csevelyre, ami urak közt járja. 
Most, hogy lehűlt már a vérem, megértem, hogy a pályáját érezte veszélyben azzal, hogy 
velem beszél, s megint egy kicsit sötéten nevetem el magam. Színpadi kifejezéssel élve talán 
úgy jellemezhetnök, hogy - belép egy Jó Ember! 


Nos, gondoltam magamban, ha egyvalami közös a gyermekekben és a jó emberekben, az 
az, hogy nem szabad kiábrándítani őket. Ennek a feneette ügynek még csak a felét intéztem 
el. Meglátogattam a beteget - most pedig a befolyásomat latba vetve meg kell próbálnom 
egyenesbe hozni a dolgot Colley meg a mi mogorva kapitányunk közt. Meg kell vallanom, 
egy kissé inamba szállt a bátorságom attól, ami előttem állt. Visszatértem hát az 
utasszalonba, és a brandyspohárhoz, s hogy őszinte legyek, úgy találtam, hogy aznap este 
már nem vagyok döntésképes. Azt hiszem, ez szándékos volt, s arra irányult, hogy 
halogassam, amiről tudtam, hogy nehéz beszélgetés lesz. Végül méltóságteljesnek vélt 
léptekkel aludni tértem, s van valami halovány emlékem, hogy Wheeler segített lefeküdnöm. 
Ugyancsak kapatos voltam, s nyomban elnyomott az álom, csak hogy később fejfájásra és 
hányingerre ébredjek. Mikor a zsebórámat megnéztem, láttam, hogy még kora hajnal. Mr. 
Bocklebank horkolt. A szomszédos odúból meg olyan neszek hangzottak át, amelyekből arra 
következtettem, hogy a szép Zenobia most egy újabb szerelemmel - vagy ügyféllel - van 
elfoglalva. Vajon - tettem föl a kérdést - ő is a kormányzótól szeretne valamit? Vajon egy 
szép napon majd azt kell hallanom, hogy megkörnyékez: a kormányzó Mr. Brocklebankkel 
festesse meg a hivatalos portréját? Savanyú egy gondolat kora hajnali órán, s ez egyenest 
Summers őszinteségéből ered. Megint megátkoztam az első tisztet. Az odúmban sűrű volt a 
levegő, így hát magamra kaptam a kabátomat, papucsot húztam, és kitapogatóztam a 
fedélzetre. Odakinn elég világos volt, hogy meg tudjam különböztetni a hajót, a tengert és 
az eget, de annál többet már nem. Most kifejezetten visszatetszőnek találtam az 
elhatározásomat, hogy beszéljek a kapitánnyal Colley érdekében. Ami tegnap szeszközi 

állapotban csak bosszantó kötelezettségnek tetszett, azt most módfelett kínosnak láttam. 
Eszembe jutott, hogy a kapitány, mint mondják, hajnalonként egészségügyi sétát szokott 
tenni a tatfedélzeten, de az idő és a hely valahogy korainak mutatkozott a 
beszélgetésünkhöz. 


Ennek ellenére a hajnali levegő, bármilyen egészségtelen légyen, furamód enyhített a 
fejfájásomon, émelygésemen, sőt, az előttem álló beszélgetés miatt érzett szorongásomon 
is. Rászántam hát magam, és föl-alá járkáltam a félfedélzet rekeszfala meg a főárboc közt. 
Közben megpróbáltam áttekinteni a helyzetet. Még több havi tengeri út áll előttünk a 
kapitány társaságában. Anderson kapitányt sem nem kedvelem, sem nem becsülöm, 
képtelen vagyok mást látni benne, mint kicsinyes zsarnokot. Arra irányuló igyekezetem - 
mert több aligha lehet -, hogy segítsek a nyomorult Colleyn, ki fogja élezni azt a kölcsönös 
ellenszenvet, ami ott bujkál íratlan fegyverszünetünk mögött. A kapitány tudomásul vette a 
pozíciómat, ami abból következik, hogy Lordságod keresztfia vagyok, ét cetera. En 
tudomásul vettem, hogy ő Őfelsége egyik hajójának kapitánya. Az utasokkal kapcsolatos 
hatalmának határa ismeretlen; ugyanígy az én esetleges befolyásomé is a fölötteseire! Mint 
egymás erejét nem ismerő kutyák kerülgetjük egymást óvatosan. Most pedig kísérletet 
teszek rá, hogy befolyásoljam a magatartását az általa olyannyira gyűlölt hivatás egy 
megvetésre méltó tagja iránt! Ily módon, ha csak nem vagyok nagyon vigyázatos, abba a 
veszélybe keveredhetem, hogy a lekötelezettjévé leszek. Maga a gondolat is elviselhetetlen. 
Hosszú töprengésem során azt hiszem több ízben is elkáromkodtam magam! Hát igen, félig 
már azon voltam, hogy elejtem az egész tervet. 


De e szélesség nyirkos, ám lágy levegője, akárhogyan is hat utóbb az ember egészségére, 
kétségkívül gyógyszerként javallható a fejfájásra és gyomorémelygésre! Ahogy mindinkább 
magamhoz tértem, úgy találtam, mindinkább visszatér az ítélőképességem is, és már a 
tennivalómon is el tudok töprengeni. Akik arra törekszenek, hogy államférfiúi képességekre 
tegyenek szert, vagy akiket a születésük eleve erre a pályára rendel, nagyon jól teszik, ha 
szembenéznek egy ilyen utazás megpróbáltatásaival. Emlékszem, pontosan végiggondoltam, 
hogy Lordságod jóakaratának hála, nemcsak hogy több esztendeig dolgozhatom egy új és 
még kialakulatlan társadalomban, hanem még erre az előzetes utazásra is alkalmam nyílt, 
mikor is kedvemre töprenghetek és tornáztathatom nem csekély gondolkodóképességemet. 
Ugy döntöttem, a legkisebb kényszer elvének alkalmazásával kell eljárnom. Mi veheti rá 
Anderson kapitányt, hogy azt tegye, amit kívánok? Mi más volna, ami jobban hat rá, mint az 
önérdek? Az a nyomorult kis ember, Mr. Colley! Vele kapcsolatban semmi kétség. Akár én 
voltam az oka, részben vagy teljesen, mint Summers mondja, akár sem, nem kérdéses, 
hogy üldöztetésben volt része. Hogy mellesleg ostoba volt és pórul járt, az sem nem oszt, 
sem nem szoroz. Deverel, a kis Tommy Taylor, maga Summers is - mind sejtetik, hogy 
Anderson kapitány, mindegy, mi okból, de szándékosan tette elviselhetetlenné annak az 
embernek az életét. 


A dologban az a pokoli, hogy akárhogy keresek, más szót nem találok, ami magába 
foglalná Summers elvének, a noblesse oblige-nak, s az enyémnek, a fair play-nek az 
értelmét, mint azt, hogy "igazság". Itt egy ilyen nagy, iskoláskönyvbe kívánkozó szó, és az 
ember zátonyra fut rajta, mint egy sziklán az óceán közepén! Van benne valami rémítő, hogy 
átköltözött az iskolából és az egyetemről egy hadihajó - hogy azt ne mondjam, egy 
lekicsinyített zsarnokság - fedélzetére! Az én pályafutásommal mi lesz? 


De az, hogy Summers megbízik a képességemben, s még inkább, hogy olyan 
magabiztosan apellált az igazságérzetemre, fölmelegít. Hogy miféle teremtmények vagyunk 
mi! Itt vagyok én, aki alig pár hete még oly nagyra voltam magammal, mert anyám sírt, 

mikor eljöttem hazulról, s most egy tengerész hadnagy megbecsülésének kicsike tüzénél 
melengetem a kezemet! 


De végre legalább látom, hogy merre haladjak tovább. 


61. 


Nos! Visszatértem az odúmba, megmosakodtam, megberetválkoztam s gondosan 
felöltöztem. A szalonban lehajtottam a reggeli rövidet, majd kihúztam magam, mintha az 
iskolamester elébe állnék. Mondtam önnek, nem örültem az előttem álló beszélgetésnek! 
Mert ha megalapoztam is a helyzetemet a hajón, nyilvánvaló, hogy a kapitány helyzete 
megalapozottabb. Valóságos nagymogul. Hogy balsejtelmeimet elhárítsam, gyors léptekkel, 
majdhogynem futva, fölmentem a létrán a tatfedélzetre. Anderson kapitány, minthogy a szél 
kormányfélről fújt, most ott állt a széllel szemben. Ez az ő előjoga; s a hajósok szerint abból 
a titkos értelmű mondásból ered, hogy "A veszély mindig szél felöl közeleg!", bár a 
következő pillanatban biztosítanak róla, hogy nincs a világon veszedelmesebb, mint "a 
partszél alatt". Az első, azt hiszem, az esetleges ellenséges hajóra utal, a második a 
zátonyokra, meg más efféle természeti veszedelmekre. En azonban azt hiszem, hogy a 
kapitánynak ez az előjoga valahol mélyebben gyökerezik. Mert bármelyik legyen is a hajónak 
az a része, ami szél felől van, az épp mentes a bűztől, amit a hajó mindenüvé magával 
hurcol. Nem is a húgy- és ürülékszagra gondolok, hanem a hajótest és a homokban- 
murvában poshadó fenékvíz bűzére. Talán a vasballasztos modernebb hajók kellemesebben 
szaglanak; de a kapitányok, e nőéi szolgálatban, merem állítani, továbbra is a szél felőli 
oldalon fognak sétálgatni, akkor is, ha a hajókat nem szél hajtja többé, hanem evező. A 
zsarnokot, amennyire lehet, meg kell kímélni a bűztől. 


Most döbbenek rá, hogy öntudatlanul halogattam e beszámolót, mint ahogy az ivással is 
csak az időt húztam. Most azonban megint azt a pillanatot élem, mikor ugrásra készen 
húzom össze magam. 


Nos hát, megálltam a tatfedélzet másik oldalán, úgy tettem, mintha ügyet se vetnék a 
kapitányra, s mindössze feltartott ujjammal köszöntöttem. Azt reméltem, új keletű 
vidámsága és jó kedélye majd ráveszi, hogy ő szólítson meg. Jól számítottam. 

Lerítt róla, hogy, mint mostanában mindig, elégedett kedvében van, mert mikor 
meglátott, odajött hozzám és kivillantotta sárga fogait. 

- Szép jó napot, Mr. Talbot! 

- Szép is, uram. És haladunk, úgy, ahogy ezen a szélességen szokás? 

- Kétlem, hogy a következő egy-két napban többel mennénk, mint átlag egy csomóval. 

- Az huszonnégy tengeri mérföld egy nap. 

- Pontosan, uram. A hadihajók általában lassúbbak, mint a legtöbb ember hinné. 


- Nos, uram, be kell vallanom, hogy én ezt a szélességet kellemesebbnek érzem, mint 
bármi mást, amit eddig megismertem. Csak tudnák a brit szigeteket elvontatni ide, a 
világnak erre a részére, mindjárt egy sor társadalmi problémánk megoldódnék! A szánkba 
hullana a mangó. 

- Ez eredeti ötlet, uram. És idevontatná Írországot is? 
- Azt nem. Azt, uram, fölajánlanám az Amerikai Egyesült Államoknak. 
- Hadd kapjanak most először kosarat, mi, Mr. Talbot? 


- Hiberniát kényelmesen le lehetne horgonyozni New England partjai mellett. Aztán 
lássuk, amit látni kell! 

- Ez egy csapásra fél őrségnyivel csökkentené a legénységem számát. 

- Megérné a veszteséget, uram. Ó, mily csodás képet nyújt az óceán e mélyen járó nap 
alatt! Csak ha a nap delelőre hág, mintha csak akkor szűnnék meghatározhatatlan 
festőisége, amit napkeletkor és naplementekor figyelhetünk meg. 

- Én már annyira hozzászoktam ehhez a látványhoz, hogy észre se veszem. Én valami 
másért vagyok hálás az óceánnak - ha ugyan az adott körülmények közt e szó nem 
tökéletesen értelmetlen. 

- Mégpedig? 

- Hogy elszigeteli az embert az embertársaitól. 

- A kapitányt, uram. Más ember a tengeren nagyon is összeterelve él. S ez nincs rájuk 
épp a legjobb hatással. Kirkét, hogy enyhén fejezzem ki magam, aligha gátolta áldozatainak 
élethivatása. 

Még ki se mondtam, már tudtam, hogy ez milyen élesen hangozhatott. De a kapitány üres 
arckifejezése, majd összevont szemöldöke mutatta, hogy nagyon igyekszik fölidézni 
magában, mi is történhetett azon a bizonyos Kirké nevű hajón. 

- Összeterelve? 

- összezsúfolva, azt kellett volna mondanom. De mily balzsamos a lég! Még gondolni is 
rossz rá, hogy most le kell mennem, hogy a naplómmal foglalatoskodjam. 

Andersen kapitány úgy meghökkent a "napló" szótól, mintha kőbe botlott volna. Úgy 
tettem, mintha nem vettem volna észre, s vidáman folytattam. 

- Persze, részben szórakozás is, kapitány, részben azonban kötelesség. Valami olyasmi, 
amit ön, gondolom, "hajónapló"-nak hívna. 

- Ilyen körülmények közt, azt hiszem, nem sok följegyeznivalót talál. 

- Téved, uram. Nincs annyi időm és papirosom, hogy utunk valamennyi érdekes 
mozzanatát, valamennyi érdekes személyiségét, s a velük kapcsolatos minden 
észrevételemet megörökítsem. Nézze csak - itt van ez a Mr. Prettiman! Az aztán 
személyiség! A megrögzött nézeteivel. Nem? De Andersen kapitány egyre engem bámult. 

- Személyiségét? 

- Persze, tudnia kell - mondtam nevetve -, ha őlordsága nem utasított volna rá 
kifejezetten, akkor is írogatnék. Ambícióm, hogy túlírjam Mr. Gibbont, s erre nagyon 
alkalmas ez a keresztatyámnak szóló ajándék. 

Zsarnokunknak méltóztatott elmosolyodnia, bár kissé reszketegen, mint aki tudja, hogy a 
fogát kihúzatnia még mindig kevésbé fáj, mintha meghagyná éles kínjainak okozóját. 

- Akkor hát mindannyian híresek leszünk - mondta. - Erre nem számítottam. 

- Ó, az a jövő kérdése. Tudnia kell, uram, hogy mindannyiunk bánatára őlordságát időről 
időre köszvény gyötri. Én azt remélem, hogy mikor ilyen kínosan érzi magát, egy őszinte, 
bár bizalmas beszámoló az utunkról és a társadalomról, amelyben benne találtam magam, 
némileg eltereli figyelmét a fájdalmáról. 

Anderson kapitány nyugtalanul járkált fel-alá a fedélzeten, majd megállt, közvetlenül 
előttem. 


- A hajó, amelyen utazik, s a tisztjei bizonyára nagy teret foglalnak el a beszámolójában. 

- Egy szárazföldi ember érdeklődésének és kíváncsiságának tárgyai. 

- A kapitány kiváltképp? 

- Ön, uram? Ezen nem gondolkodtam. De ön végül is a mi úszó társadalmunk királya vagy 
teljhatalmú kormányzója, akit megillet az igazságszolgáltatás és kegyelmezés kiváltsága. 
Igen. Ugy van, naplóm nagy teret szentel önnek. Eddig is és ezután is. 


Anderson kapitány sarkon fordult és faképnél hagyott. Hátat fordított nekem, a tengert 
bámulta, széllel szemben. 


Láttam, fejét megint leszegi, s összekulcsolja hátul a kezét. Gondolom, az álla, 
mogorvaságának sziklaalapja, előremeredt. Nem kétséges, hogy szavaim őrá is hatottak, de 
énrám is. Mert azon kaptam rajt" magam, hogy reszketek, mint az első tiszt, mikor Mr. 
Edmund Talbottal packázni mert! Odaszóltam, már nem is tudom, mit, Mr. Cumbershumnak, 
aki őrszolgálatot teljesített. Kínban volt, mert ez egyértelműen ellentmondott a zsarnok 
hajórendtartásának, s én a szemem sarkából láttam, hogy szorul meg egymáson a kapitány 
két keze a háta mögött. Nem volt szabad a húrt tovább feszítenem. A hadnagynak hát jó 
napot kívántam, és leszálltam a tatfedélzetről. Mondhatom, örültem, hogy megint benn 
vagyok az odúmban, s mégis, nem azt tapasztaltam, hogy a kezem még mindig remeg?! 
Leültem hát, hadd csillapodjék a lélegzetem és lassuljon a szívverésem. 


Egy idő után megint a kapitányon kezdtem törni a fejemet, megpróbáltam kiszámítani, 
hogy mit is fog tenni. Vajon az államférfi tevékenységének sikere nem teljesen attól a 
képességétől függ-e, hogy mások jövőjét befolyásolni tudja; s vajon e képességének alapja 
nem éppen az-e, hogy előre látja, hogyan fognak viselkedni? íme, gondoltam, itt az alkalom, 
hogy megfigyeljem: gyakorlatlanságomban eredményes vagy eredménytelen voltam-e? 
Vajon hogyan reagál a célzásomra? Az nem volt éppen finom; de végül is, gondoltam, abból, 
hogy olyan egyenesen rákérdezett, kiderült, hogy alapjában véve együgyű teremtés. Még az 
is lehet, hogy nem vette észre, a Mr. Prettimanről és szélsőséges nézeteiről tett 
megjegyzésem mire vonatkozott! Abban viszont biztos voltam, a naplóm említése 
rákényszeríti, hogy visszatekintve végiggondolja az egész utat, s  eltöprengjen, 
beszámolómból milyen alakként bontakozik ki. Előbb-utóbb óhatatlanul belebotlik a Colley- 
ügybe, s eszébe jut, hogy ezzel az emberrel hogyan is bánt. Akkor viszont kénytelen 
észrevenni, hogy kegyetlen volt és igazságtalan, mikor - bár én viselkedtem vele szemben 
kihí vóan - ellenséges indulatait Colleyra zúdította. 


És akkor majd hogy viselkedik? Hogyan viselkedtem én, mikor Summers fölfedte előttem, 
hogy az én felelősségem az ügyben mekkora? Elpróbáltam egy-két jelenetet a mi úszó 
színpadunkon. Elképzeltem Andersent, amint leereszkedik a tatfedélzetről és közömbösen 
végigmegy a folyosón, mintha az az ember nem is érdekelné. Lehet, hogy megáll, s 
szemügyre veszi a tulajdon, fakuló, de szép írnokbetűkkel írt hajórendtartását. Majd a kellő 
pillanatban, mikor épp senki sincs a közelben - jaj, dehogy! épp úgy, hogy lássák és én a 
naplómba följegyezzem! -, benyit az odúba, ahol Colley fekszik, becsukja az ajtót, leül az 
ágya szélére, és elcseveg "vele, amíg csak nem lesznek kebelbarátok. Nos, Anderson akár 
egy érsek, sőt Őfelsége képében is fölléphet. Már hogyne támadna fel Colley ily barátságos 
leereszkedéstől? A kapitány majd beismeri, hogy egy-két éve még maga is el-elkövetett 
ilyen szamárságot... 


Nem tudom elképzelni, ez a színtiszta igazság. Az elképzelés mesterkélt. Ilyen 
magatartásra Anderson nem képes. Az még csak-csak megeshet, hogy lejön, s úgy- 

amennyire nyájasan beismeri Colleynak, hogy durva volt, de hát, ugye, ilyenek a 
hajóskapitányok. Sokkal valószínűbb, hogy ha lejön, csak azért jön le, hogy 
megbizonyosodjék: Colley fekszik, hason és mozdulatlanul, s a tréfálkozó hangütéstől nem 
támad fel. De végül is lehet, hogy le se jön. Ki vagyok én, hogy megszondázzam a más 
természetét, valósággal a lelke nedvét csapoljam meg, aztán, e sebészi kísérlet 
eredményeként, kinyilvánítsam, hogy igazságtalanságának milyen lesz a lefolyása. Ott ültem 
a naplóm előtt, és szemrehányást tettem magamnak az ostobaságomért, hogy 
megkíséreltem a politikust játszani, embertársaimat befolyásolni! Kénytelen voltam 
beismerni magamnak, hogy az emberi cselekvés rugóit illető ismereteim még 
gyermekcipőben járnak. E téren a jó ész is legfeljebb ha segítséget nyújthat. Több kell 
ahhoz, a tapasztalásnak valamiféle párlata, hogy az ember megítélhesse egy ügy 
kimenetelét ennyi, ily vadul burjánzó és zűrzavaros tényező között. 


És ekkor, ekkor... sejti-e már Lordságod? A végére tartogattam a csemegét! Lejött! A két 
szemem előtt jött le, mintha mesebeli varázsigeként vonzotta volna, hogy megjósoltam! 
Varázsló vagyok, mi? Legalább annyit ismerjen be Lordságod, hogy varázslóinas! 
Megmondtam, le fog jönni, és lejött. Az ajtóm kémlelőnyílásán láttam, hogy jön lefelé, gyors 
léptekkel és komoran, csak hogy megálljon a folyosó közepén. Egyik odú után a másikra 
meredt, majd sarkon fordult, s nekem épp csak annyi időm maradt, hogy elvegyem a 
szemem a kémlelőnyílástól, mielőtt még sötét tekintete átsiklott volna rajta, esküdni 
mernék, forrón, mint az izzó szén! Mire megint megkockáztattam, hogy kikandikáljak - 
valahogy kifejezetten veszélyesnek éreztem, ha megtudja, hogy láttam -, már háttal állt 
nekem. Odalépett Colley odújának ajtajához, s jó egy percig bámulta. Láttam, a háta mögött 
egyik keze ökölbe szorul és belecsap a másik tenyerébe. Majd rándított magán egyet és 
elfordult balra, olyan mozdulattal, mintha azt kiáltotta volna: "Vesszek meg, ha megteszem!" 
Földobogott a létrán és eltűnt. Pár pillanat és hallottam, ott megy el fölöttem kemény 
léptekkel a fedélzeten. 

Mérsékelt diadal, ugye? Megmondtam, hogy lejön, és lejött. Ám míg én úgy képzeltem, 
hogy igyekszik majd megvigasztalni szegény Colleyt, bebizonyította magáról, hogy vagy 
szívtelen, vagy túlságosan is kevéssé politikus, hogy erre rászánja magát. Minél közelebb 
jutott hozzá, hogy lenyelje az epét, annál jobban megkeseredett tőle a szája íze. De még 
volt némi alapom rá, hogy reménykedjem. Az, hogy e napló létéről tud, nem hagyja 
nyugodni. Olyan ez számára, mint a szálka a körme alatt. Lejön megint... 


BÉTA 


Megint tévedtél, Talbot! Újabb lecke, édes fiam! Elbuktál ezen az akadályon! Soha többé 
nem szabad hagynod, hogy az első siker láttán ilyen önhitt tervezgetésbe bocsátkozz! 
Anderson kapitány nem jött le. Küldönccel üzent. Eppen azt a szálkás mondatot írtam, mikor 
kopogtattak az ajtón, s ugyan ki lépett be rajta, ha nem Mr. Summers! Beljebb invitáltam, 
beporzóztam a lapot - tökéletlenül, mint látja -, becsuktam és lelakatoltam a naplómat, 
felálltam, s a székemen hellyel kínáltam. Nemet mondott, s lekuporodott a priccsem szélére, 
letette háromszögletű kalapját, s egy gondterhelt pillantást vetett a naplóra. 


- Még le is van lakatolva! 

Nem szóltam semmit, csak a szemébe néztem, s kissé elmosolyodtam. Bólintott, mint aki 
érti -— mint ahogy, azt hiszem, értette is. 


- Mr. Talbot, ennek nem szabad folytatódnia. 

- A naplómnak, úgy érti? 

Egy kézmozdulattal elhárította a tréfát. 

- A kapitány parancsára benéztem ahhoz az emberhez. 

- Colleyhoz? Magam is benéztem hozzá. Ebben állapodtunk meg, emlékszik. 
- Az ép esze forog kockán. 

- És mindezt egy kis ital miatt. Még most sincs változás? 


-— Phillips esküszik, hogy három napja meg se moccant. Valami olyasmit találtam felelni rá, 
ami tán szükségtelen istenkáromlás volt. Summers nem vett róla tudomást. 


- Ismétlem, ez az ember megzavarodik. 

- Hát úgy fest a dolog. 

- Én megpróbálom megtenni, amit tudok, a kapitány utasítására, s ön lesz a 
segítségemre. 

- Én? 

- Ön. Önt senki sem utasíthatja, hogy segítsen, én viszont utasítást kaptam, hogy kérjem 
a segítségét és fogadjam meg a tanácsait. 

- Lelkemre, Andersen hízeleg nekem! Tudja-e, Summers, én azt a tanácsot kaptam, hogy 
gyakorolj ám a hízelgés művészetét. De hogy rajtam fogják gyakorolni, az eszembe se 
jutott! 

- Anderson kapitány úgy véli, ön kellő társadalmi tapasztalattal és tájékozottsággal bír, 
hogy tanácsai értékesek legyenek. 

Vidáman elnevettem magam, és Summers velem nevetett. 

- Ugyan, Summers! Anderson ilyet sose mondott! 

- Hát nem. Azazhogy nem ugyanígy. 

- De mennyire hogy nem! Mondok én magának valamit... 

De még idejében lenyeltem. Pedig sok mindent szerettem volna elmondani neki. 
Elmondhattam volna, hogy a kapitány váratlan érdeklődése Colley iránt nem akkor támadt, 
amikor kértem tőle valamit, hanem mikor meghallotta, hogy naplót vezetek, s azt befolyásos 
ember szemének szánom. Közölhettem volna vele a véleményemet, hogy a kapitányt 
csöppet sem érdekli Colley szellemi épsége, de ugyancsak ravaszul megpróbál engem is a 
történtek részesévé tenni, hogy így kenje el az ügyet, vagy legalábbis enyhítsen Lordságod 
esetleges keserűségén és megvetésén. De tanulékony vagyok, nem? 

Mielőtt még a szavak a számat elhagyták volna, megértettem, mekkora veszedelmet 
jelenthetnek Summers számára - sőt, még az én számomra is. 

- Rendben van, Mr. Summers, megteszem, ami tőlem telik. 

- Tudtam, hogy beleegyezik. Mint a polgári hatalom képviselőjét, mi, együgyű 
tengerészek, meghívjuk magunk közé. Tehát mi a teendő? 

- Van itt egy papunk, aki... de mondok én valamit, nem kéne meghívnunk magunk közé 
Miss Granhamet? Egy kanonok lánya, és feltehetőleg ő tudja legjobban, hogyan kell bánni 
egy papi személlyel! 

- Legyen komoly, uram, s a hölgyet hagyjuk meg Mr. Prettimannek. 

- Nem! Azt nem lehet! Magát Minervát? 
- Mr. Colleyra kell fordítanunk minden figyelmünket. 


- Hát jó. Szóval van itt egy papunk, aki... aki túlságosan lealacsonyodott, s most ettől 
kétségbe van esve. 


Summers figyelmesen, szinte azt mondanám, kíváncsian tartotta rajtam a szemét. 
- Tudja, hogy mennyire lealacsonyodott? 


- Ember! Hiszen láttam! Mindannyian láttuk, a hölgyek is. Sőt, azt mondom magának, 
Summers, én valamivel többet is, mint a többiek! 

- Ez mélységesen érdekelne. 

- Apróság az egész. De pár órával a mutatvány után láttam, hogy a folyosón a budi felé 
tart, kezében egy papírlappal, s csak annyit mondhatok, hogy a csúf fizimiskáján módfelett 
különös mosollyal. 

- S mit sejtetett önnel ez a mosoly? 

- Azt, hogy tökrészeg. 

Summers a fejével a hajó eleje felé bökött. 

- És ott mi volt? A matrózszálláson? 

- Honnét tudnánk? 

- Talán megkérdezhetjük. 

- Bölcs dolog az, Summers? A közemberek színjátéka - bocsásson meg! - vajon nem a 
fölötteseiket, s korántsem önmagukat vette célba? Nem kéne elkerülnünk, hogy ezt az 
eszükbe idézzük? 

- Ennek az embernek az ép elméjéről van szó, uram. Valamit kockáztatnunk is kell. Ki 
vette észre? És a közemberek mellett ott voltak a kivándorlók is, azok pedig, ahogy sé 
ismerem őket, tisztességesek. Ők aztán nem óhajtanak gúnyt űzni a fölöttük állókból. 
tudni tudnak annyit, mint akárki más. 

Egyszerre eszembe jutott az a szegény lány a kiaszott arcával, amin csak az árnyék élt, s 
hogy úgy mondjam, magát a lakóhelyét falta föl. Colley lealacsonyodása minden bizonnyal 
az ő szeme előtt játszódott le, épp mikor azt várta volna joggal, hogy egy pap más színben 
tűnjék föl előtte! 

- De hát ez szörnyű, Summers! Annak az embernek... 

- Ami megtörtént, megtörtént, azon nem lehet segíteni, uram. De még egyszer mondom, 
ennek az embernek az ép esze forog veszélyben. Az Isten szerelmére, próbálja meg még 
egyszer kizökkenteni ebből a... ebből az... életuntságból! 

- Helyes. Immár másodszor. Gyerünk. 

S már mentem is, fürgén, utánam Summers, át a folyosón, benyitottam az odúba, s bent 
megálltam. Ahogy mondták. Az az ember úgy hevert ott, mint azelőtt; sőt, ha lehet, még 
mozdulatlanabbul. A kéz, amely a kötélkarikát szorongatta, meglazult; ujjai most is a 
karikában, de semmi sem vallott rajtuk izomfeszültségre. 

Mögöttem gyöngéden megszólalt Summers: 

- Mr. Talbot van itt, Mr. Colley. Önt jött meglátogatni. Be kell vallanom, hogy az a 
zavarral elegy undor, amit az egész ügy iránt éreztem, még a szokottnál is képtelenebbé 
tett, hogy megtaláljam a helyes szót, amivel a szerencsétlenbe erőt önthetnék. Egész 
helyzete, s az a szag, az a bűz, ami, gondolom, mosdatlan személyéből áradt, okádnivaló 
volt. Olyan átható, higgye el nekem, hogy versenyre kelt a hajó általános bűzével, s fölébe 

kerekedett, pedig még azt sem sikerült mind ez ideig megszoknom! De Summers láthatólag 
olyan képességet tulajdonított nekem, amelynek nem voltam birtokában; oda sem állt 
mellém, csak odabiccentett nekem, mintegy jelezvén, hogy a dolog most az én kezemben 
van. 


Megköszörültem a torkomat. 


- Nos, Mr. Colley, szerencsétlen ügy ez, de higgye el, túlságosan eszi magát miatta. A 
részegség és annak a következménye olyasmi, amit minden férfiembernek meg kell 
tapasztalnia legalább egyszer életében, különben hogyan tudná megérteni a mások 
tapasztalatát? Az meg, hogy a fedélzeten könnyített magán - gondoljon rá, hogy mi mindent 
látott már ez a fedélzet! Es távoli hazánk békés grófságaiban... Mr. Colley, Mr. Summers 
jóvoltából megértettem, hogy bármilyen közvetve, részben magam is felelős vagyok azért a 
kínos helyzetért, amibe ön került. Ha én föl nem bőszítem a kapitányunkat... de mindegy! Be 
kell vallanom, uram, hogy egyszer régen egy rakás süvölvény, az emeleti ablakokban 
felsorakozva, adott jelre vizet zúdított egy népszerűtlen és kapatos tanulmányi vezető fejére, 
amint épp arra ment! No, és mi lett a botrányos eset következménye? Semmi, uram! 
Kinyújtotta a kezét, összevont szemöldökkel fölsandított az esti égboltra, aztán kinyitotta az 
esernyőjét! Esküszöm, uram, e süvölvények egyikéből-másikából egy szép nap püspök lesz! 
Egy-két nap, és mindannyian nevetni fogunk, együtt, e mulatságos közjátékon. Ön, úgy 
tudom, a sydneyi öbölbe készül, s onnét a Van Diemen Földre. Uramisten, Mr. Colley, 
mindannak alapján, amit én arról a helyről hallottam, sokkal valószínűbb, hogy részegen 
üdvözlik önt, mint hogy józanul. Most úgy igazából egy kupica pálinka segítene önön, aztán 
annyi gyömbérsör, amennyit a gyomra elbír. Higgye el, hamarosan más színben látja a 
dolgokat. 


Semmi válasz. Kérdő pillantást vetettem Summersre, de ő a pokrócot nézte, összeszorított 
ajakkal. Vereségem jeléül széttártam a kezem és kimentem a kabinból. Summcrs utánam. 


- Nos, Summers? 

- Mr. Colley elszánta magát a halálra. 

- Ugyan! 

- Tudom, hogy vad népek közt ilyesmi megtörténik. Képesek rá, hogy lefeküdjenek és 
meghaljanak. 


Egy kézmozdulattal beinvitáltam az odúmba, és leültünk egymás mellé az ágyra. Eszembe 
ötlött egy gondolat. 

- Lehet, hogy Colley vakbuzgó? És a vallást túlságosan a szívére veszi?... Ugyan, Mr. 
Summers! Nincs ezen semmi nevetnivaló. Vagy olyan udvariatlan volna, hogy magát a 
megjegyzésemet találná oly roppantul mulatságosnak? 

Summers leejtette a kezét az arca elől s mosolygott. 

- Isten őrizz, uram! Épp elég fájdalmas, ha az ellensége lő az emberre, nem kell célpontul 
szolgáljon még a... ha merészkedhetem azt mondani... barátjának is. Higgye el, illően 
megbecsülöm a kitüntetést, hogy már-már meghitt viszonyba kerülhettem nemes 
keresztatyjának úri keresztfiával. De egyvalamiben igaza van. Ami szegény Colleyt illeti, 
nincs okunk nevetni. Mert vagy az esze megy el, vagy mit sem tud a tulajdon vallásáról. 

- Hiszen pap! 

- Nem az egyenruha teszi az embert, uram. Colley, azt hiszem, kétségbeesett. Uram, én 


tartom magam annyira keresztyénnek - ha Krisztusnak mégoly távoli és szerény követője 
vagyok is -, hogy azt állítsam: keresztyén ember nem eshet kétségbe! 


- Az én szavaim tehát léhák voltak. 

- Azt mondta, amit mondhatott. De őt természetesen nem érinthették. 

- Úgy érezte? 

- Ön nem? 

Eljátszottam a gondolattal, hogy valaki talán a hajó matrózai közül, aki onnét jött, 
ahonnan Colley, csak épp nem rontotta meg sem az iskola, sem az a szerény előmenetel, 
amit ő az útjául választott, talán megtalálta volna a módját, hogy megközelítse. De 
visszaemlékezvén azokra a szavakra, amelyeket egy korábbi alkalommal váltottunk 
Summersszel, kényes dolognak véltem, hogy újólag fölvessem e témát. Ő törte meg hát a 
csendet. 


- Se papunk, sem orvosunk nincs. 
- Brocklebank bevallotta, hogy majdnem egy esztendeig orvosi tanulmányokat folytatott. 
- Igen? Akkor vonjuk be őt is? 


- Isten ments - csak a szája jár! Áttérését az orvostudományokról a festésre így 
jellemezte: "a Múzsa kedvéért hűtlen lettem Aesculapiushoz". 


- Majd érdeklődnöm kell elöl, az embereink között. 

- Orvos után? 

- Hogy megtudjak valamit, mi is történt. 

- Ember, mi láttuk, hogy mi történt! 

- Úgy értem, ott elöl, a matrózszálláson vagy az alatt, nem a fedélzeten. 
- Leitatták, tökrészegre. 

Láttam, hogy Summers élesen figyel. 

- És ennyi volt az egész? 

- Az egész? 

- Értem. Nos, uram, akkor ezt jelentem a kapitánynak. 


- Mondja meg neki, hogy továbbra is töröm a fejem, mi módon tudnánk észre téríteni a 
szerencsétlent. 


- Magam is azt teszem; és hadd köszönjem meg a segítségét. 


Summers elment, s én magamra maradtam a gondolataimmal és e naplóval. Furcsa volt 
elgondolnom, hogy egy fiatalembernek, aki alig néhány évvel idősebb, mint én vagy Deverel, 
Cumbershumnál meg mindenképpen fiatalabb, hogyan lehet ilyen erős az önpusztító 
ösztöne. Nos, Arisztotelész ide vagy oda, félóra a Brocklebank nőszemélyből, de lehet akár 
Prettiman és Miss Granham is - és, íme, gondoltam, máris olyan helyzet áll elő, amivel több 
okból is - és ezek közül a szórakozás a legjelentéktelenebb - meg kell ismerkednem: akkor 
pedig... 

Mit gondol Lordságod, ekkor mi jutott eszembe? A kézirat, ami ott hevert Colley 
asztalának lehajtható lapján! Mikor Summersszel a szobába léptünk, nem akadt meg a 
szemem sem az asztalon, sem a papírlapokon; de most, az emberi agy valami felfoghatatlan 
képessége folytán, hogy úgy mondjam, megint beléptem a kabinba, körülnéztem a színen, 
amit az imént hagytam ott, s lelki szemeimmel láttam, hogy az asztallap üres! E kérdés 
megérdemelné a tudós vizsgálatot! Hogyan tud az ember szelleme visszatérni valahova, s 
látni, amit akkor nem látott? Márpedig így van. 


No jó. Anderson kapitány tehát felkért rá. Akkor hadd lássa hát, miféle felügyelőt kapcsolt 
be az ügybe! 

Sietve átmentem Colley kabinjába. Úgy feküdt ott, mint az előbb. Csak mikor már benn 
voltam az odújában, fogott el valamiféle enyhe nyugtalanság. Pedig Colleynak igazán jót 
akartam, s eljárni is a kapitány szándéka szerint jártam el; valamiért mégis elfogott a 
szorongás. Ugy éreztem, ez a kapitány uralmának hatása. A zsarnok bűnné formálja az 
akaratától való legcsekélyebb eltérést is; nekem meg legalábbis eszembe jutott, hogy 
elszámoltassam, amiért ilyen gonoszul bánt el Mr. Colleyval. Gyorsan körülnéztem a 
kabinban. A tinta, toll, porzó ott a helyén, mint ahogy a polcok is az ágy lábánál a 
hitbuzgalmi könyveivel. Ugy látszik, hatékonyságuk korlátozott! Fölébe hajoltam Colleynak. 

S akkor, anélkül hogy láttam volna, megéreztem... tudtam, pedig hát igazán honnan 
tudhattam volna... 


Volt egy időpont, mikor testi fájdalomra ébredt, de ez gyorsan elmúlt, és e fájdalom lelki 
fájdalomra váltott át. Azóta fekszik itt egyre gyötrőbb fájdalomban, miközben a tudata 
mélyül, emlékezete tágul, egész lénye mindjobban távolodik e világtól, mígnem már semmi 
másra nem vágyik, csak a halálra. Ebből Phillips nem tudta volna kizökkenteni, s Summers 
sem. Egyedül én... az én szavaim végül is megérintettek benne valamit. Mikor az első 
látogatásom végén magára hagytam, ugyancsak örömmel, hogy végre mehetek, valami 
újfajta kín hatására ugrott ki az ágyból! Ekkor, az önutálat hevében, lesöpörte a papírokat az 
asztaláról. Mint egy gyermek markolta fel mindet s gyűrte bele egy megfelelő résbe, mintha 
bizony azt senki át nem kutatná, ítéletnapjáig! Persze! Persze, ott, az ágy és a hajó oldala 
közt van egy hézag, akár a magam odújában, ahova az ember bedughatja a kezét, mint 
ahogy én most bedugom Colleynál. Kezem papirossal találkozott, és kihúztam egy marék 
összegyűrt, itt-ott még keresztben is teleírt papírlapot, mely - ezt biztosra vettem - mind 
döntő bizonyítékul szolgál zsarnokunk ellen a Colley kontra Anderson perben! A papirost 
sietve begyömöszöltem a kabátom alá, kijöttem - adná az Eg, hogy észrevétlen! - s 
besurrantam a magam kabinjába. Ott az egész papírtömeget belöktem az írószeres 
ládikámba, s bezártam, mintha betöréssel szerzett zsákmányt rejtenék el! Aztán leültem, 
hogy mindezt leírjam a naplómba, mintha bizony e megszokott tevékenység némi törvényes 
biztonságot nyújtana! Hát nem komikus? Wheeler lépett be a kabinomba. 


- Uram, egy üzenetet hozok. A kapitány úr szívélyes üdvözletét küldi, s 
megtiszteltetésnek venné, ha elfogadná a meghívását vacsorára, ma, egy óra múlva. 


- Adja át üdvözletemet a kapitánynak, s közölje vele, hogy meghívását köszönettel 
elfogadom. 


GAMMA 


Hogy ez micsoda egy nap volt! Elég vidáman kezdtem, a végére azonban... de nyilván az 
egészet tudni kívánja. Mintha minden réges-rég történt volna, mikor az ügy még homályos 
volt, s az én igyekezetem, hogy áthatoljak a homályon, olyan önhitt, önelégült... 


Helyes. Mint Summers mondta, részben én vagyok a hibás. Mint ahogy kisebb-nagyobb 
mértékben mindannyian; de annyira, azt hiszem, egyikünk sem, mint a mi házi zsarnokunk! 
Tartson velem Lordságod, lépésről lépésre. Megígérem... nem, nem szórakozást ígérek, de 
valami nemes felháborodást, és alkalmat rá, nem, nem hogy én, hanem hogy ön 
mondhasson ítéletet. 

Átöltöztem, elküldtem Wheelert, de csak hogy az ő helyét Summers vegye át, aki ez 
alkalommal kifejezetten elegáns volt. 

- Uramisten, Summers, magát is kötelezték a lakomára? 

- Nekem is részem lesz ebben az élvezetben. 

- Ilyen még nem volt, az biztos. 

- Oldmeadow a negyedik. Elővettem a zsebórám. 

- Még tíz perc. Ilyen esetben mit kíván az etikett a hajón? 

- Ha a kapitány az érintett, utolsó harangkonduláskor. 

- Akkor kénytelen leszek csalódást okozni neki, és korán odaérni. Mert ismervén engem, 
azt hiszem, arra számít, hogy el fogok késni. 

Oly ünnepélyesen léptem be a kapitány luxuskabinjába, hogy egy admirális sem 
kívánhatott volna különbet. A kabin vagy szoba, ha akkora nem volt is, mint az utasszalon, 
vagy akár a hadnagyok étterméül szolgáló helyiség, mégis palotának tetszett a mi szegényes 
szállásunkhoz képest. A hajó teljes szélességéből kétoldalt leválasztották a kapitány 
hálóhelyiségét, saját konyháját, kamráját, s még egy másik kis kabint, ahonnét, gondolom, 
az admirális irányíthatta a hajóhad ügyeit. S mint a hadnagyok éttermében és az 
utasszalonban, a hátsó fal, azaz tengerésznyelven a tattükör, egy hatalmas, ólomszemes 
ablak, amelyen át a látóhatárnak vagy egyharmada belátható. De az ablak egy része be volt 
árnyékolva, mégpedig oly módon, hogy először el sem akartam hinni. 

Az árnyékot részben a kapitány vetette, aki alighogy megjelentem, már köszöntött is, 
mégpedig, hogy úgy mondjam, az ünnepi hangján. 

- Kerüljön beljebb, Mr. Talbot, kerüljön beljebb! Elnézését kell kérnem, hogy nem az 
ajtóban fogadom! Épp a kertemben talált. 

Ez valóban az volt. Az ablakot egy sor kúszónövény. árnyékolta be, s mindegyik egy 
bambuszrúdra tekeredett, azok meg a padlószint sötétjéből emelkedtek ki, ahol, mint 
kitaláltam, a virágcserepek álltak, így, félig oldalról, láttam, hogy a kapitány épp a virágokat 
öntözi egy hosszú csőrű kis öntözőkannából. A kanna olyan semmi kis vacak volt, amilyet a 
hölgyek használnak a télikertjükben - igazán nem arra való, hogy fákat szolgáljanak vele 
hatalmas dézsájukban, csupán Természet úrnő ötletes kis furcsaságait. Joggal hihettem 
volna, hogy a mogorva kapitány nem illik ebbe a képbe: de ahogy megfordult, meglepve 
láttam, hogy kifejezetten barátságos képet vág, mintha csak egy hölgy jött volna látogatóba. 

- Nem is tudtam, kapitány, hogy ilyen magánparadicsom gazdája. 

A kapitány elmosolyodott. Igen, úgy, ahogy mondom, elmosolyodott! 

- Gondolja csak el, Mr. Talbot, ez a virágos növény, amit ápolok, szűz és ártatlan, valaha 
akár az is lehetett volna, amiből Eva készített virágfüzért a teremtés első napján. 

- Ez vajon nem az ártatlanság elvesztésének előfeltétele, kapitány, nem a fügefalevél 
előfutára? 

- Lehetséges. Hogy maga milyen éles eszű, Mr. Talbot. 

- Végül is képzelettel megáldott lények volnánk, nem? 

- Én csak azt mondom, amit tudok. Koszorúvirágnak hívják. A régiek, azt mondják, ebből 
fontak koszorút maguknak. Maga a virág kellemes illatú és viaszfehér. 

- Akkor hát mi is lehetnénk görögök, és koszorúval a fejünkön költhetnénk el a lakomát. 

- Nem hiszem, hogy ez angolokhoz illő szokás lenne. De látja, három tövem van! És 
kettőt közülük magról neveltem fel! 

- A diadalmas hangból ítélve ez ugyancsak nehéz dolog lehet. 

Anderson kapitány vidáman nevetett. Álla fölszegve, arca ráncos, két kicsi szemében 
vidám szikrák. 

- Sir Joseph Banks azt mondta, lehetetlen! "Anderson - mondta-, dugványt szerezzen! A 
magvakat akár tengerbe is dobhatja!" De én kitartottam, s a végén volt egy egész ládára 
valóm - magoncom, úgy értem -, elegendő, hogy ellássam vele a polgármester bankettjét, 
ha... a maga kifejezésével élve... valaha is virágfüzérrel ékesítették volna a városatyákat. De 
ez képtelenség. Elképzelhetetlen. Virágfüzérnek semmi helye a greenwichi festett 
városházán. Töltsön Mr. Talbotnak. Mit iszik? Van itt minden, bár én magam csak nagy néha 
iszom egy-egy pohárkával. 


- Bort, ha lehet, uram. 


- Hawkins, a bordeaux-it, legyen szíves. Ennek a muskátlinak, látja, Mr. Talbot, beteg a 
levele. Beszórtam kénvirággal, de mit sem használt. Ezt is elveszítem, nem kétséges. De hát 
mit tehetek? Akinek a tengeren van kertje, annak hozzá kell szoknia a veszteséghez. Az első 
utamon, mikor parancsnok lettem, elveszítettem az egész gyűjteményemet. 


- Ellenséges erőszak következtében? 


- Nem, uram, a rendkívüli időjárás fosztott meg tőle, mert hetekig se szelet, sem esőt 
nem kaptunk. Nem öntözhettem a növényeimet. Zendülést szított volna, így hát nem veszem 
nagyon a szívemre ennek a muskátlinak az elvesztését. 


- Különben is, a sydneyi öbölben szerezhet helyette másikat. 
- Miért kell az embernek... 


Elfordult és az öntözőkannát beletette egy ládikába a növények töviben. Mikor 
visszafordult, megint ott láttam az arcán a ráncokat s a szemében szikrákat. 


- Hosszú út és hosszú idő választ el még az utunk céljától, Mr. Talbot. 
- Ezt úgy mondja, mintha nem is örülne, hogy egyszer odaérünk. 
A szikrák kialudtak, a ráncok elsimultak. 


- Ön még fiatal, uram. Nem tudja megérteni, hogy némelyeknek mekkora örömöt szerez... 
nem: milyen nélkülözhetetlen a magány. En azt se bánnám, ha ez az út örökké tartana! 


- De végül is az embert minden a szárazföldhöz, a társadalomhoz, a családhoz fűzi... 


- A családhoz? Családhoz? - kérdezte a kapitány, majdhogynem dühösen. - Már miért ne 
volna meg az ember család nélkül? Mi köt egy családhoz, kérem szépen? 


- Az ember, hogy is mondjam, nem koszorúvirág, kapitány, hogy önmagát termékenyítse 
meg! 

Hosszan hallgattunk, s közben Hawkins, a kapitány szolgája, behozta a bordeaux-it. 
Anderson kapitány egy tessék-lássék mozdulattal fölemelte a fél pohár borát. 

- Legalább arra emlékeztet, milyen figyelemre méltó lesz az Antipódusok növényvilága! 

- S hogy ott ki tudja majd egészíteni a készletét. Arca megint vidám volt. 

- A természet ottani találmányai közül nem egyet soha nem vittek még vissza Európába. 


Láttam, ez az az út, amely, ha Anderson kapitány szívéhez nem is, legalább a 
helyesléséhez vezet. Egyszerre az aromancier-hoz?? méltó - gondolatom támadt, hogy ez a 
dúlt és komor arc, amelynek annyira nem kívánkozik elhagynia a paradicsomát, a 


25 Regényíró. 

paradicsomból kiűzött Ádám arca. Miközben ezen gondolkoztam a borospoharam fölött, 
belépett a kapitány lakosztályába - együtt - Oldmeadow és Summers. 

- Kerüljenek beljebb, uraim! - kiáltotta a kapitány. - Mit innék, Oldmeadow? Mint látja, 
Mr. Talbot borral is megelégedett - ön is ugyanazt? 

Oldmeadow beleköhécselt a nyakravalójába, és kijelentette, hogy nagyon meg volna 
elégedve egy kis száraz sherryvel. Hawkins behozott egy széles talpú kancsót, s először 
Summersnek töltött, tudván, hogy mit szokott inni, majd Oldmeadow-nak. 

- Summers - mondta a kapitány. - Már kérdezni akartam. Hogy van a betege? 


- Még ugyanúgy, uram. Mr. Talbot volt szíves eleget tenni a kérésünknek. De az ő szavai 
sem voltak hatásosabbak, mint az enyéim. 


- Szomorú ügy - mondta a kapitány. Rám meredt. - Be fogom vezetni a hajónaplóba, 
hogy a beteget - mert alighanem annak kell tekintenünk - meglátogatta ön is, Mr. 
Summers, és ön is, Mr. Talbot. 


Most kezdtem megérteni, hogy mi volt Anderson kapitány célja azzal, hogy meghívott 
minket a kabinjába, s hogy ilyen idétlenül szóba hozta a Colley-ügyet. Ahelyett, hogy 
megvárta volna, amíg a bor és a beszélgetés megteszi ránk a hatását, azonnal, nagyon is 
elsietve, rátért a tárgyra. Itt az én időm, gondoltam magamban! 

- Hadd emlékeztessem, uram - mondtam -, hogy ha ezt a szerencsétlen embert betegnek 
tekintjük, az én véleményem mit sem ér. Az égvilágon semmit nem értek az 
orvostudományhoz. Talán okosabb volna, ha Mr. Brocklebankkel konzultálna! 

- Brocklebankkel? Ki az a Brocklebank? 


- Az a borvörös képű úriember, a festőművész, aki a két hölggyel utazik. De csak 
tréfáltam. Megemlítette, hogy orvostanhallgatóként kezdte, de abbahagyta. 

- De akkor is van némi orvosi tapasztalata, nem? 

- Nem, nem! Csak tréfáltam. Az az ember... milyen ember is az, Summers? Kétlem, hogy 
megtalálná valakinek a pulzusát! 

- Akkor is... Brocklebank, azt mondja? Hawkins, keresse meg Mr. Brocklebanket, s mondja 
meg neki, hogy arra kérem, keressen fel azonnal. 


Mindent értettem - láttam a bejegyzést a hajónaplóba -, meglátogatta egy orvosi 
tapasztalatokkal rendelkező úriember. Durva, de ravasz fráter! Mint Deverel mondja: a 
szárnyvitorlafáját szabadon tartja. Lám csak, hogyan próbál rákényszeríteni, hogy jelentsem 
Lordságodnak, ő mindent megtett ezért az emberért, felkerestette a tisztjeivel, velem s egy 
orvosi tapasztalatokkal rendelkező úriemberrel! 

Egy darabig senki se szólt semmit. Mi hárman, vendégek, a poharunkba bámultunk, 
mintha csak a betegre emlékezve komolyodtunk volna el. De talán két percbe se telt, 
Hawkins visszatért, s jelentette, hogy Mr. Brocklebank a legnagyobb készséggel fölkeresi a 
kapitányt. 

- Akkor hát üljünk le - mondta a kapitány -, Mr. Talbot ide a jobbomra, Mr. Oldmeadow 
meg ide. Summers, talán oda szemközt? Hát ez igazán otthonos! Jól elférnek, uraim? 
Summers persze bőven. De hát az ő útját szabaddá kell tennünk az ajtóhoz, mert hátha 
elszólítja közülünk annak a tízezer tennivalónak egyike, ami egy hajón előadódhat. 

Oldmeadow megjegyezte, hogy remek a leves. Summers pedig, aki tucatnyi 
matrózszálláson . szerzett ügyességgel evett, hozzátette, hogy sok ostobaságot 
összebeszélnek a tengerészek kosztjáról. 

- Arra persze akárki mérget vehet - mondta -, hogy ahol ezertonnás tételekben rendelik, 
gyűjtik össze, raktározzák és osztják ki az élelmet, itt-ott panasz is akad. De a brit 
tengerészek általában jobban étkeznek a tengeren, mint a parton. 


- Bravó! - kiáltottam. - Summers, önnek a kormánypárt padsoraiban volna a helye! 


- Egy pohár bort Mr. Summers egészségére - mondta a kapitány. - Hogy is mondják? 
"Talpig." S most mindannyiukéra! De térjünk vissza a tárgyra - Summers, mit szól ahhoz a 
történethez, hogy egy sajtot tűztek a főárboc csúcsára árbocgombnak? Es a marhahúsból 
faragott burnótszelencéhez? 


A szemem sarkából láttam, hogy épp csak beszívta a bor illatát, s már tette is le a 
poharát. Elhatároztam, hogy kedvére szólok, már csak azért is, hogy végére járjak a 
terveinek. 


- Halljuk, Summers, mit válaszol a kapitánynak. Mi van azokkal a burnótszelencékkel és 
árbocsajtokkal... 

- És mi az igazság a csontok körül, amelyekre épp csak egy kis száraz hús tapadt, de 
vitéz tengerészeink állítólag azt kapták enni? 

Summers mosolygott. 

- A sajtot, úgy hiszem, ön is meg fogja kóstolni, uram ; s úgy tudom, a kapitány épp e 
csontokkal készül önt megvendégelni. 

BE Úgy ám - mondta a kapitány. - Hawkins, hozza be. 

- Uramisten! - kiáltottam. - Velős csont! 

- A Riskáé, azt hiszem - jegyezte meg Oldmeadow. - Hasznos egy állat volt. 

Fejet hajtottam a kapitány előtt. 

- Lenyűgözött, uram. Lucullustól nem telt volna ennyi. 

- Igyekszem anyagot szolgáltatni a naplójához, Mr. Tálbot. 


- Szavamra, uram, ennek a menu-nek időtlen időkre fenn kell maradnia a kapitány 
vendégszeretetének emlékével egyetemben! 


Hawkins a kapitányhoz hajolt. 

- Az az úr itt van az ajtóban, uram. 

- Brocklebank? Egy percre beviszem őt az irodámba, ha megbocsátanak az urak. 

Bohózatba illő jelenet következett. Brocklebank nem maradt az ajtóban, már benn is volt 
és közeledett. Vagy ugyanolyan meghívásnak vélte a kapitány üzenetét, mint amilyet én 
kaptam, vagy be volt csípve. Vagy mind a kettő. Summers fölállt, hátralökte a székét. S 
Brocklebank nyomban leült rá, mintha az első tiszt inas lett volna. 

- Koszi, koszi! Velős csont! Hogy az ördögbe tudta meg, uram? Biztos a lányok egyike 
árulta el. Atok a franciákra! 

Egy hajtásra kiitta Summers poharát. A hangja, mint egy olyan gyümölcsé - ha ugyan 
létezik ilyen -, mely egyesíti magában a barackot és a szilvát. Kisujját bedugta a fülébe, 
beletúrt, majd az ujja hegyén szemügyre vette az eredményt. Közben senki nem szólt 
semmit. A szolga nem tudta, mit tegyen. Brocklebank egy világosabb pillantást vetett 
Summersre, és szélesen rámosolygott. 

- Maga is, Summers? Üljön le, ember! 

Anderson kapitány nála szokatlan tapintattal közbeszólt. 

- Úgy van, Summers, húzza ide azt a széket, és egyék velünk. 

Summers odaült az asztal sarkára. Szaporán szedte a levegőt, mintha szaladt volna. 
Kíváncsi vagyok, arra gondolt-e, amire Deverel, mikor bizalmasan megvallotta nekem 
részegségében - nem, részegségünkben: - Nem, Talbot, ez nem boldog hajó. 

Oldmeadow odafordult hozzám. 


- Valami naplót hallottam emlegetni, Talbot. Pokoli sokat kell körmölni maguknak, 
kormányembereknek. 


- Előléptetett, uram. Egyébként igaza van. A hivatalok papirossal vannak kipadlózva. 
A kapitány úgy tett, mintha innék, aztán letette a poharát. 


- Az ember joggal hihetne, hogy egy hajó ballasztja is papiros. Itt vagy ott, a kadétok 
naplójától a hajónaplóig, amit jómagam vezetek, szinte mindent föl kell jegyeznünk valahol. 

- Én, a magam részéről, szinte alig találok időt rá, hogy az egyik nap eseményeit föl 
jegyezzem, már a nyakamon a következő két-három nap. 

- Akkor hogyan válogat? 


- Először, persze, a kiemelkedő eseményeket... meg az olyan semmiségeket, amelyek 
talán elszórakoztatják a keresztapámat a szabad idejében. 


- Remélem - mondta ostobán a kapitány -, azt is megírja, mennyire lekötelezett minket 
őlordsága, azzal, hogy az ő jóvoltából az ön társaságát élvezhetjük itt a hajón. 


- Feltétlenül. 
Hawkins megtöltötte Brocklebank poharát. Inmár harmadízben. 


— Mr.... ööö... Brocklebank - mondta a kapitány -, volna szíves rendelkezésünkre bocsátani 
orvosi tapasztalatait? 


- Hogy micsodáimat? 

- Talbot... Mr. Talbot... - mondta a kapitány bosszúsan. - Mr. Talbot... 

- Mi baj vele? Szent Isten! Biztosíthatom róla, hogy Zenobia, az a drága, melegszívű 
lyány... 

- Nekem - vágtam közbe sietve - semmi közöm az ügyhöz. Kapitányunk Colleyra gondol. 

- A papra? Szent Isten! Biztosíthatom róla, hogy engem, úgy éljek, nem izgat. Hadd 
érezzék jól magukat, én azt mondtam... mármint a hajón... vagy nem? 

Mr. Brocklebank csuklott. Vékony fonálban csurgott le a bor az állán. Szeme ide-oda járt. 

- Az orvosi tapasztalataira volna szükségünk - mondta a kapitány, s hangjában az épp 
csak a felület alól kiérezhető morgás egyenest békítőén hatott. - Mi ilyennel nem 
rendelkezünk, s öntől... 

- Én sem - mondta Mr. Brocklebank. - Garcon?f, még egy pohárral! 

- Mr. Talbot említette, hogy... 

- Tudja, körülnéztem ott, de csak hogy azt mondjam magamban: Wilmot, ez az anatómia 
nem neked való. De mennyire, hogy nem, gyomorral se bírnád. Ami azt illeti, mint akkoriban 
mondtam, hűtlen lettem Aesculapiushoz a Múzsa kedvéért. Talán nem így mondtam önnek, 
Mr. Talbot? 

- De, így, uram. Legalább kétszer. Biztosra veszem, hogy a kapitány elfogadja az ön 
mentségeit. 


26 Pincér. 

- Nem, nem - mondta a kapitány ingerülten. - Bármily gyér legyen is az úr orvosi 
tapasztalata, hasznát kell vennünk. 

- Hasznát - mondta Mr. Brocklebank.-A múzsáknak az ember több hasznát veszi, mint 
akármi másnak. Már rég gazdag ember lennék, ha nem volnék olyan hevülékeny alkat, s 
nem ragaszkodnék a szokásosnál jobban a szebbik nemhez és a mértéktelenséget kínáló 
alkalmakhoz, amelyeket az angol társadalom döbbenetes romlottsága valósággal rám 
kényszerít... 

- Ki nem állhatom az orvoskodást - jegyezte meg Oldmeadow. - Az a sok hulla, 
Uramisten! 


- Akárcsak én, uram. Ami a halálra emlékeztet, azt jobban szeretem kartávolságra 
tartani. Tudják-e, hogy Lord Nelson halála után én voltam az első a szakmában, aki e jeles 
eseményt kőrajzon ábrázolta? 


- Hiszen jelen se volt! 


- Kartávolságban, uram. Akár a többi művész. Őszintén bevallom önöknek, hogy én 
akkoriban azt hittem, Lord Nelson a fedélzeten lehelte ki a lelkét. 


- Brocklebank! - kiáltottam. - Hisz én ezt láttam! Egy példánya ott lóg a falon az Ágyú és 
Eb söntésében! Hogy az ördögbe hihette, hogy a fiatal tisztek egész serege térdelt Lord 
Nelson körül, gyászolva és imádkozva, a csata legforróbb pillanatában? 


Brocklebank állán megint lecsordult egy erecske bor. 

- Ön összetéveszti a művészetet a valósággal, uram. 

- Szerintem ez nyilvánvaló szamárság, uram. 

- Pedig nagyon kelendő volt, Mr. Talbot. Nem hallgatom el ön elől, hogy e mű hosszan 
tartó népszerűsége nélkül ma nagyon is szorult anyagi helyzetben lennék. Ez tette lehetővé, 
hogy átkeljek... nohát, oda, ahová mindannyian, a hely neve épp nem jut eszembe. És 
képzelje, uram, Lord Nelson lent halt meg a hajófenék valami büdös zugában, ahol legfeljebb 
egy hajólámpás fényében lehetett látni. Ki az ördög festené meg így? 

- Talán Rembrandt. 

- Ó, Rembrandt. Igen, úgy van. De annyit legalább be kell ismernie, Mr. Talbot, hogy a 
füsttel nagyon ügyesen bánok. 

- Magával ragad, uram. 

- A füst maga az ördög. Nem vette észre, mikor Summers elsütötte a puskámat? Egy 
tengeri csata, az oldalsortüzekkel, akár a londoni köd. így hát az ön hű mesterembere 
kénytelen olyan helyre rejteni, ahol nem tolakszik előtérbe... előtérbe... 

- Mint egy bohóc. 

- Előtérbe... 

- És szakítja meg a csata valamely nélkülözhetetlen mozzanatát. 

- Előtérbe... Kapitány, maga nem iszik. 

A kapitány újabb kézmozdulatot tett a poharával, majd haragos csalódottsággal mérte 
végig másik három vendégét. De Brocklebank, immár fölébe könyökölve a Summersnek 
szánt velős csontnak, csak motyorogta a magáét. 

- Én mindig is állítottam, hogy a kellően kezelt füst az embernek lényeges segítséget 
nyújthat. Például fölkeresi egy kapitány, akit a jó szerencse váratlanul összehozott az 
ellenséggel, majd sikeresen elszakított tőle. Eljön hozzám, mint általában, azután, hogy a 
kőrajz elkészült. Ez a kapitány, tegyük fel, egy másik fregatt és egy kis szlup társaságában 

botlott a franciákba, aztán kitört a csata... bocsánat! Hogy is mondja a sírfelirat? "Vízen- 
szárazon szellents szabadon, én visszafogtam s lám, belehaltam." Nos, képzelje csak, mi 
történhetik... a jó barátom például, Fuseli... tudja, az Achilles Pajzsa... Ő... igen. Szóval 
képzelje csak! 

Ittam, türelmetlenül, és a kapitányhoz fordultam. 

- Azt hiszem, uram, hogy Mr. Brocklebank... Semmi haszna, Brocklebank ügyet se vetett 
rá, csak fújta. 

- Képzelje csak cl... ki az, aki fizet? Ha mind fizetnek, nem lesz semmi füst. Pedig mind azt 
szeretné, ha ország-világ látná, hogy keményen csatáznak, az ördög vigye el! Hogy 
harcolnak, tudja. 

- Mr. Brocklebank - mondta a kapitány bosszúsan. - Mr. Brocklebank... 

- Egyetlen kapitányt mondjon nekem, aki sikeres volt, és azért kapta meg a lovagi rangot! 
Akkor egy szót se szólok! 

- Nincs - köhécselt Oldmeadow a nyakravalójába. - Olyan nincs. 

- Kételkedik a szavamban, uram? Igen? Mert ha igen, uram, akkor... 

- Én, uram? Isten ments, dehogy! 

- Akkor azt mondja: "Brocklebank - azt mondja -, engem aztán nem érdekel a magam 
személye, de ott van anyám, a feleségem, s a tizenöt lány, az mind olyan képet szeretne, 
amin a hajóm a csata hevében látszik." Erti? Nos, miután megajándékozott a Közlönnyel, és 
a legkisebb részletekig elmondta nekem a csatát, abban a boldog tévhitben távozik, hogy ő 
tudja, milyen egy tengeri csata! 

A kapitány fölemelte a poharát. De most ki is ürítette, egy hajtásra. Odaszólt 
Brocklebanknek, olyan hangon, hogy az Mr. Taylort a hajó egyik végéből a másikba rémítette 
volna, ha távolabb nem. 

- Ami engem illet, uram, én az ö véleményén vagyok! Mr. Brocklebank, annak jeléül, hogy 
ö milyen agyafúrt, megpróbálta nagy ravaszul megérinteni az ujja hegyével oldalt az orrát, 
de nem sikerült neki. 

- Téved, uram. Bíznám csak magam az élethűségre... de nem. Gondolja, hogy a 
megrendelőm, aki előleget fizetett... ugyanis ha elmegy, lehet, hogy másnap már nincs is a 
nyakán a feje... 

Summers fölállt. 

- Hívattak, uram. 

A kapitány, akiben még soha nem láttam, hogy megvillant volna a szellem, fölnevetett. 

- Szerencsés ember! 

Brocklebank nem vett észre semmit. Sőt, azt hiszem, mindannyian nyugodtan faképnél 
hagyhattuk volna, akkor is csak mondta volna a magáét. 

- Talán azt hiszik, hogy a másik fregattot is ugyanolyan elevenséggel fogom ábrázolni? Az 
nem fizetett! Füstöt oda! Mire a vázlattal végzek, az már csak lőni fog és füstbe burkolózik ; 
ami meg a szlupot illeti, ami bizonyára valami ismeretlen hadnagy kezén volt, örüljön, ha 
egyáltalán rajta lesz a képen. A megrendelőm hajója viszont több tüzet okád, mint füstöt, és 
arra támad egyidejűleg minden ellenséges erő. 

- Szinte azt kívánnám - mondtam -, bár adnának rá alkalmat a franciák, hogy igénybe 
vegyem az ön ecsetjének jószolgálatait. 

- Erre semmi remény - mondta a kapitány savanyúan -, semmi az égvilágon. 

Talán a hangja hatott Mr. Brocklebankre, mert most egy pillanat alatt vidámságról 
mélabúra váltott, amint részegeknél elég gyakori. 


- De hát ezzel még nincs vége. Az ember megrendelője visszajön, és az első, amit 
megjegyez, hogy a Corinna vagy az Erato első árboca nincs annyira elöl, és mit keres az a 
blokk a fővitorla fordítókötelén. Nos, a legsikeresebb ügyfelem - eltekintve a néhai Lord 
Nelsontól, ha szabad őt annak neveznem - már úgy értem, ügyfelemnek - elég ostoba volt 
hozzá, hogy mindenféle apró sérülést kifogásoljon, amit a kísérő fregattra mértem. 
Megesküdött, hogy az nem vesztette el az árbocsudarát, mármint hogy az előárboc sudarát, 
mert ágyútűzben is alig volt. Majd azt mondta, az ő hajója tatfedélzetén semmi sérülést nem 
ábrázoltam, holott az igenis megsérült. Arra kényszeríttet, hogy két ágyúablakot összevonjak 
eggyé, és távolítsam el a mellvéd nagy részét. Majd megkérdezte: "Nem tudna engem is ide 
berajzolni, Brocklebank? Határozottan emlékszem, hogy pontosan itt álltam, az előtt a 
mellvéd előtt, az embereimet buzdítottam, s kivont karddal mutattam az ellenség felé." Hát 
mit tehettem volna? Az ügyfélnek mindig igaza van, a művész számára ez az első. "Nagyon 
kicsi lesz az ablak, Sir Sammel"- mondtam én. "Nem számít - mondta ő. - Egy kicsit 
nagyobbra is rajzolhatna." Meghajoltam. "Ha azt teszem, Sir Sammel - mondtam -, akkor a 
hajója az ellentéttől fregattból szluppá zsugorodik." Megfordult, egyszer-kétszer végigment a 
műtermemen, egészen úgy, mint a mi kapitányunk itt a tatfedélzeten. "Nohát - mondta 
végül -, akkor rajzoljon kicsikére. Ugyis fel fognak ismerni a háromszögletű kalapomról meg 
a vállrojtomról. Nekem különben is mindegy, Mr. Brocklebank, de a jó feleségem, meg a 
lányok ragaszkodnak hozzá." 


- Sir Sammel - mondta a kapitány. - Azt mondta: Sir Sammel? 

- Azt. Folytatjuk brandyvel? 

- Sir Sammel. Ismerem. Ismertem. 

- Mondjon el mindent, kapitány - biztattam, abban a reményben, hogy ez majd útját állja 
a szóáradatnak. - Egy hajón szolgáltak? 


- Én voltam a szlup parancsnoka - mondta mogorván a kapitány -, de a képet, azt nem 
láttam. 


- Kapitány! Ezt muszáj elmondania - mondtam én. - Mi, szárazföldi emberek, tudja jól, ki 
vagyunk éhezve az ilyesmire! 


- Uramisten, a sl-slup! Találkoztam a si... a másik si... hadnagyával. Kapitány, én 
megfestem az arcképét, majd elfújjuk a f... a füstöt, és akkor ott lehet látni magát a 
sűrűjében! 

- Mert hogy ott volt - mondtam. - Hát hihetnénk mást? Benne volt a sűrűjében, igaz? 

Anderson kapitány valósággal felhorkant. 


- A csata sűrűjében? Egy szluppal? Fregattok ellen? De Sammel kapitány... azazhogy, azt 
hiszem, Sir Sammelt kell mondanom... bizonyára éretlen tacskónak hitt, mert átordított a 
szócsövön: "Menjen a pokolba, maga taknyos, különben lefokoztatom!" 

A kapitányra emeltem a poharam. 

- Egészségére, uram! De sem a fél szemét, sem a fél fülét el nem vesztette senki? 

- Garcon, hol a brandy? Lerajzolom, kapitány, féláron. A jövendő karrierje... 

Anderson kapitány úgy húzta össze magát az asztalfőn, mint aki ugrani készül. Két keze 
ökölbe szorítva az asztal lapján, a pohara leesett és eltört. Ha az előbb csak fölhorkant, most 
bömbölt. 

- Karrierem? Hát nem érti, maga állat? A háborúnak mindjárt vége, egyszer s 
mindenkorra, s mehetünk ki a partra, mind, minden magamfajta tökfej! 


Hosszú csönd támadt, amiben mintha még Brocklebank is megértette volna, hogy valami 
szokatlan történt vele. Feje lebillent, aztán fölkapta, és üres tekintettel körülnézett. 
Tekintetébe értelem költözött. Sorra mind elfordultunk. 


Summers állt az ajtóban. 
- Uram. Mr. Colleynál voltam, uram. Az az ember meghalt, azt hiszem. 


Lassan, egyenként, mind fölálltunk, s a vendégszeretet dühös hiánya után, azt hiszem, 
valamennyien valami más valóságra döbbentünk rá. A kapitány arcát néztem. A vértolulásos 
düh vöröse eltűnt róla. Kifürkészhetetlen volt. Sem aggodalmat, megkönnyebbülést, bánatot, 
se diadalt nem láttam rajta. Mintha ugyanabból a fából faragták volna, mint a hajó orrdíszét. 


Ő törte meg a csöndet. 
- Uraim. E szomorú esemény véget kell hogy vessen az... az együttlétünknek. 
- Természetesen, uram. 


- Hawkins, kísértesse ezt az úriembert a kabinjába. Mr. Talbot, Mr. Oldmeadow. Legyenek 
szívesek, tekintsék meg a holttestet Mr. Summersszel, hogy megerősítsék a véleményét. 
Magam is meg fogom tenni. Félek, hogy Colleyval végzett a mértéktelensége. 

- Mértéktelensége, uram? Egyetlen, szerencsétlen félrelépése? 

- Ezt hogy érti, Mr. Talbot? 

- Így kívánja bevezetni a hajónaplóba? A kapitány láthatólag erőt vett magán. 

- Ezt majd még megfontolom, Mr. Talbot. Meghajoltam, nem szóltam semmit. Mi 
Oldmeadow-val visszavonultunk, Brocklebanket meg félig hozták, félig húzták mögöttünk. A 
kapitány követte az undok boroshordót körülvevő csoportocskát. Ugy rémlett, a hajónak - 
vagy legalábbis a haj ó tatfertályának - valamennyi utasa összeverődött a folyosón, s némán 
bámulta Colley kabinjának ajtaját. A legénység tagjai közül a szolgálaton kívüliek jó része, 
meg a kivándorlók java ott toporgott a fedélzetet kettéválasztó fehér vonalnál, s bámult ránk 
ugyanolyan némán. Felteszem, hogy a szélnek s a vizet hasító hajónak csak lehetett valami 
nesze, de én legalábbis nem voltam tudatában. A többi utas félreállt elölünk. Wheeler ott 
őrködött a kabin ajtaja előtt, s ősz pofaszakállával, tar koponyájával és átszellemült arcával 
- más szót nem találok minden jót-rosszat megértő arckifejezésére - valósággal szentet 
formázott. Mikor a kapitányt megpillantotta, mélyen meghajolt, kenetteljesen, mint egy 
temetkezési vállalkozó, vagy mintha ő lépett volna szegény hajbókoló Colley örökébe. Bár ez 
Phillips tiszte lett volna, Wheeler nyitott ajtót előttünk és állt félre. A kapitány bement. Nem 
volt benn egy percig sem, kijött, intett, hogy menjek be én, odament a létrához s föl a maga 
szállására. Mondhatom önnek, vonakodva léptem a kabinba. Szegény Colley még mindig a 
kötélgyűrűt fogta, hason fekve, arca a párnaaljba fúrva, de a takarója föl volt hajtva, látszott 
hát az arca és a nyaka. Tétován, három ujjammal megérintettem az arcát, de úgy kaptam 
vissza a kezemet, mintha megégettem volna. Nem hajoltam le, nem is kellett, hogy 
meghallgassam, lélegzik-e. Kimentem Colley elnémult nyájához, odabiccentettem Mr. 
Oldmeadow-nak, az megnyalta sápadt ajkát és bement. S már jött vissza ő is. 


Summers odafordult hozzám. 
- Nos, Mr. Talbot? 
- Élő ember nem lehet ilyen hideg. 


Mr. Oldmeadow égnek emelte a tekintetét, s lassan lecsúszott a fal mentén, mígnem már 
a padlón csücsült. Wheeler, szemében szent megértéssel, a vitéz katonatiszt fejét két térde 

közé igazította. És ekkor, minden oda nem illő lények közül vajh ki bukkant fel, ha nem 
éppen maga Silenus? Brocklebank, egy csöppet talán kijózanodva, de az is lehet, az ittasság 
nem mindennapi révületében, kitántorgott a kabinjából, lerázva magáról a két nőt, aki 
tartóztatni igyekezett. A többi hölgy fölsikoltott, majd a kétfajta esemény szorításában 
elnémult. Brocklebanken nem volt más, csak ing. Tántorogva, az útjában állókat kerülgetve 
benyomult Colley kabinjába, és olyan erővel lökte félre Summerst, hogy az első tiszt maga is 
megtántorodott. 

- Én ismerem magukat mind - kiabálta -, mind, mind! Én művész vagyok! A férfiú nem 
halt meg, csak aluszik! Alacsony láza van, s azt csak az ivás gyógyítja... 


Megragadtam Brocklebanket, és félrehúztam. Ott volt Summers is. És ott lábatlankodott 
Wheeler, és ott kerülgettük Oldmeadow-t - de hát a halál az halál, s ha legalább ahhoz nem 
közelítenek némi komolysággal... -, valahogy kivonszoltuk a folyosóra, ahol a hölgyek és 
urak újólag elnémultak. Vannak helyzetek, mikor semmiféle reakció nem helyénvaló, kivéve 
talán egyet, mindannyiuk számára - ha sürgősen eltűnnek onnét. Sikerült valahogy 
visszatuszkolnunk Brocklebanket az odúja ajtajáig, miközben egyre szesz-ről meg alacsony 
láz-ról szónokolt. A női némán, megszeppenten várták. Most rajtam volt a motyorgás sora. 


- No, menjen csak vissza, öregem, a kabinjába. 
- Az alacsony láz... 


- Mi az ördög az az alacsony láz? No, menjen be szépen, menjen már, ha mondom! Mrs. 
Brocklebank... Miss Brocklebank... nagyon kérem önöket... az Isten szerelmére... 


Segítettek is, s én rájuk csuktam az ajtót. Megfordultam, épp mikor Anderson felbukkant a 
lépcsőn, s újra lejött a folyosóra. 

- Nos, uraim? 

Oldmeadow és a magam nevében válaszoltam. 

- Szent meggyőződésem, Anderson kapitány, hogy Mr. Colley halott. 

Rám szegezte két kicsi szemét. 

- Valami "alacsony lázat" emlegettek itt, ha jól hallottam? 


Summers kijött, s becsukta maga mögött a kabin ajtaját. Volt ebben valami furcsa 
szemérem. Megállt, a kapitányról rám nézett, majd újra vissza. Vonakodva szólaltam meg, 
de mi mást mondhattam volna? 


- Mr. Brocklebank emlegette, aki, attól félek, nincs teljesen magánál. 


Esküszöm, a kapitány arcán megint megjelentek a ráncok és két szemében a szikrák. 
Körülnézett a tanúk sokaságán. 


- Mr. Brocklebank akkor is rendelkezik némi orvosi tapasztalattal! 


Mielőtt  tiltakozhattam volna, megint megszólalt, a tisztéből következő zsarnoki 
hanghordozással. 


- Mr. Summers. Gondoskodjék róla, hogy megtörténjenek a szokásos intézkedések. 

- Igenis, uram. 

A kapitány sarkon fordult és sietős léptekkel távozott. Summers ugyanolyan hangon 
folytatta, mint a kapitány. - Mr. Willis! 

- Parancs! 


- Hozza hátra a vitorlaszabót és a segédjét, s három-négy matrózt. Olyat, aki nincsen 
szolgálatban, és épp fenyítés alatt áll. 


- Igenis, uram! 

Semmi megjátszott szomorúság, amint hivatásos temetkezési  vállalkozóinknál 
megszoktunk! Mr. Willis futva távozott orr felé. Az első tiszt ezután szokott nyájas hangján 
fordult az összegyűlt utasokhoz. 


- Hölgyeim és uraim, a továbbiaknak nyilván nem kívánnak szemtanúi lenni. Kérhetném, 
hogy hagyják szabadon a folyosót? Talán fáradjanak ki a szabad levegőre, a félfedélzetre. 


A folyosó lassan kiürült, csak mi maradtunk ott Summersszel meg a szolgák. 
Brocklebankék odújának ajtaja kinyílt, s ott állt a festő groteszk mód meztelenül. Megszólalt, 
nevetséges ünnepélyességgel. 


- Uraim. Az alacsony láz a magas láz ellentéte. Jó napot kívánok mindnyájuknak. 
Visszahúzták, megtántorodott. Az ajtó becsukódott előtte. 

Ekkor Summers odafordult hozzám. 

- És ön, Mr. Talbot? 

- Még nem teljesítettem a kapitány kívánságát. Igaz? 

- Azt hiszem, az szegény Colley halálával véget ért. 


- Noblesse oblige-ról és fair play-röl beszéltünk. És én azon kaptam rajta magamat, hogy 
e kettőt egyetlen szóra fordítottam le. 


- Mi az? 

- Igazság. 

Summers láthatólag töprengett. 

- Eldöntötte, hogy ki légyen a vádlott? 

- Ön nem? 

- Én? Egy kapitány hatásköre... különben is, uram, nekem nincs pártfogóm. 

- Ez nem olyan biztos, Mr. Summers. 

Egy pillanatig zavartan meredt rám. Elállt a lélegzete. - Nekem?... 

De a matrózok már trappoltak is felénk, tat felé. Summers rájuk nézett, majd rám. 

- Ajánlhatnám talán a félfedélzetet? 

- Egy pohár brandy jobban megfelelne. Bementem az utasszalonba, s ott leltem 
Oldmeadow-t, elterpeszkedve egy karosszékben a tattükör nagy ablaka alatt, kezében üres 
pohárral. Mélyeket lélegzett, és patakzott róla a veríték. De az arcába már visszatért a szín. 

- Átkozott hülyeség ilyet csinálni. Nem tudom, mi jött rám - dünnyögte oda nekem. 


- A csatatéren is így viselkedett, Oldmeadow? Nem, bocsásson meg. Én sem vagyok 
önmagam. Az a halott, tudja, ugyanabban a tartásban, ahogy nemrég láttam... és lehet, 
hogy már akkor is... de most mereven, keményen, mint a... hol az ördögben van az a pincér? 
Pincér! Brandy t ide, és egyet Mr. Oldmeadow-nak is! 

- Tudom, hogy mire gondol, Talbot. Az igazság az, hogy soha csatateret nem láttam és 
soha egy lövést nem hallottam, csak mikor párbajban az ellenfelem golyója egy yardnyira 
célt tévesztett. Hogy elnémult a hajó! 


Kinéztem a szalonajtón. A matrózkülönítmény épp besírült Colley kabinjába. Becsuktam az 
ajtót, és visszafordultam Oldmeadow-hoz. 


- Mindjárt vége. Oldmeadow... amit mi érzünk, az nem természetellenes? 


- Én a király ruháját hordom, mégse láttam soha holttestét, kivéve egy-egy kátrányos 
ponyvába burkolt, lánccal áthurkolt tárgyat. Ez itt teljesen fölkavart... hogy hozzáértem. 
Tudja, cornwalli vagyok. 

- Ezzel a névvel? 

- Nálunk se mindenki Tre, Pol vagy Pen. Uramisten, hogy csikorog minden palánk! 
Változik talán a hajó mozgása? 

- Nem változhat. 

- Talbot, gondolja, hogy... 

-— Mit, uram? 

- Semmit. 


Elüldögéltünk egy darabig, s én mindenek közt leginkább az ereimben szétáramló 
szeszmelegre figyeltem. Egyszerre bejött Summers. Háta mögött megpillantottam a 
különítményt; egy letakart tárgyat cipeltek a fedélzeten. Summers sápadtsága még nem 
múlt el teljesen. 

- Egy brandyt, Summers? Megrázta a fejét. Oldmeadow fölállt. 


- Nekem félfedélzetet és egy lélegzetvételnyi friss levegőt. Átkozott hülyeség volt 
részemről. Semmi más. 


Egyszerre magunkra maradtunk Summersszel. 

- Mr. Talbot - kezdte halkan -, ön igazságról beszélt. 
- Nos, uram? 

- Ön naplót vezet. 

- És?... 

- Csak ennyit. 


Sokatmondón biccentett felém, fölállt és elment. Én maradtam, ahol voltam, s arra 
gondoltam, végül mily kevéssé is értett meg. Nem tudta, hogy annak a naplónak máris 
hasznát vettem, s hogy azt tervezem, ezt az őszinte beszámolót olyasvalaki szeme elé 
tárom, akinek ítélőképessége és megközelíthetetlensége... 


Lordom, ön volt szíves azt ajánlani nekem, hogy gyakoroljam a hízelgés művészetét. De 
hogyan próbálhatnám ki e művészet hatását épp azon, aki csalhatatlanul fölismeri a 
próbálkozásomat? Engedje hát meg, hogy ebben az egyben ne fogadjam meg a tanácsát és 
többé ne hízelegjek önnek! 


Nos hát, én azzal vádolom a kapitányt, hogy visszaélt a hatalmával; és megörökítettem e 
lapokon Summers állítását, hogy bizonyos mértékig magam is felelős vagyok érte. Nem 
tudom, az igazság nevében mi többet követelhetne tőlem bárki is. Későre jár, s csak most, 
hogy e szavakat leírtam, jutott eszembe a Colley-féle kézirat, amely talán ékesebb 
bizonyítékul szolgál mind az ön keresztfiának bűnösségére, mind a kapitányunk 
kegyetlenségére! Most átfutom, mit írt szegény ördög, aztán lefekszem. 


kk k.k 


Istenem, elolvastam, és szinte azt kívánom, bár ne tettem volna. Szegény, szegény Colley, 
szegény Róbert James Colley! Billy Rogers, Summers, ahogy a puskát elsüti, Deverel és 
Cumbershum, Anderson, a fenyegető, kegyetlen Anderson! Ha van igazság a világon... de 
talán az írásomból is látja, hogyan hatott rám a dolog... és én... én! 

A kémlelőnyíláson fény szűrődik be. Már nagyon közel a reggel. Most mit tegyek? Nem 
adhatom oda Colley levelét, ezt a megkezdetlen, befejezetlen levelet, nem adhatom oda ezt 
a levelet a kapitánynak, bár - legalábbis jogi szempontból - ezt kéne tennem. Mert akkor 
ugyan mi történnék? Tengerbe kerülne, eltüntetnék, Colley alacsony lázba pusztulna bele, ez 
minden. S a levéllel együtt megsemmisülne az én szerepem is. Túl sokat töröm a fejemet? 
Hisz Anderson, a kapitány, cikkelyekkel és bekezdésekkel fog takarózni, s meglesz az 
igazolása mindenre, amit tett. Summerst sem fogadhatom a bizalmamba. Neki a drágalátos 
karrierje forog kockán. Kénytelen volna azt mondani, hogy bár jól tettem, hogy a levelet 
eltulajdonítottam, az már nem az én dolgom, hogy eltüntessem. 


Helyes. Nem tüntetem cl. Az igazsághoz vezető egyetlen utat választom - a természeti 
igazsághoz, s nem a kapitányéhoz vagy a bíróságéhoz -, és a bizonyítékot Lordságod kezébe 
helyezem. Ő azt mondja: "a part vár rá". Ha ön úgy véli, mint én, hogy a fegyelmezést 
zsarnoksággá züllesztette, akkor elég öntől egy szó a megfelelő helyen, és ott is marad. 


És én? Ez az írás hívebb képet ad rólam, mint szeretném, az biztos. Amit én a 
helyzetemhez illő magatartásnak véltem, az... 


Legyen hát. Magam is... 


Ejnye, Edmund, Edmund! Ez afféle methodista ostobaság! Hát nem mindig azt hitted, 
hogy inkább értelmes, mint érzékeny ember vagy? Hát nem érezted, vagyis nem hitted, 
hogy amiről te oly vidáman tudomásul veszed, hogy emberi erkölcs, az általában kevésbé 
tulajdonítható az érzelmeknek, mint az elme működésének? Ebben az írásban is több az, 
amit szíved szerint eltépnél, ahelyett, hogy mutogatnád! De egész éjszaka írtam és 
olvastam, s így talán megbocsátható ennyi könnyelműség. Mert semmi sem valóságos, és 
félig máris álmodom. Majd kerítek ragasztót, és beragasztom ide a levelet. Legyen az is a 
Talbot-kézirat egy része. 


A húgának sose szabad megtudnia. Ez is egy ok, hogy ne mutogassam a levelet. Az 
alacsony lázba halt bele - nos, nagyon valószínű, hogy az a szegény lány ott elöl ugyanabba 
fog belehalni, mielőtt még megérkeznénk. Ragasztót mondtam? Biztos, hogy kerül 
valahonnét. Szegény Riska csontjából. Wheeler, a mindentudó, mindenütt jelenlévő Wheeler 
majd tudni fogja. Es mindig mindent el kell zárnom. Ez a napló halálhozó fegyverré vált, akár 
egy töltött puska. 


Az első oldal, sőt, lehet, hogy az első kettő, hiányzik. Én láttam a kezében, talán a kettőt, 
mikor részeg révületben kiment, fölszegett fejjel, mosolyogva, mintha máris a 
mennyországban... 


Aztán, egy időre rá, hogy részeg álomba zuhant, fbiébredt - talán lassanként. Kezdetben 
talán semmire sem emlékezett, nem tudta, ő kicsoda, micsoda... majd földerengett neki, 
hogy ő főtisztelendő Róbert James Colley. 

Nem. Nem akarom elképzelni. Én abban az első időszakban látogattam meg. Vajon nem 
az én szavaim idézték az emlékezetébe mindazt, amit elveszített? Az önbecsülését? Az 
embertársai tiszteletét? Az én barátságomat? Az én pártfogásomat? Aztán, utóbb, kínjában 
megmarkolta a levelet, összegyűrte, s úgy gyömöszölte be, ahogy, ha tudta volna, az 
emlékezetébe gyömöszölte volna be, mélyen az ágya alá, mert még a gondolatát se bírta 
elviselni, hogy... 

Megcsal a képzeletem. Mert biztos, hogy szántszándékkal ment a halálba, de nem ezért, 
nem ezekért, nem valami véletlen, egyszeri... 

Még ha gyilkosságot követett volna el... vagy épp mert az volt, ami volt!... 


Az őrültség, ez képtelenség. Miféle nő akadhatott számára a hajónak abban a végében? 

És én? Én talán megmenthettem volna, ha kevesebbet törődöm a magam jelentőségével 
és kevesebbet azzal a veszéllyel, hogy majd untatni fog! 


Ó, azok az okos vélemények, azok az érdekes megfigyelések, a szellemnek azok a 
sziporkái, amelyekkel valamikor még szórakoztatni akartam Lordságodat. Helyettük álljon itt 
az Anderson-féle megbízásoknak és a magam mulasztásainak hű krónikája. Ime, olvassa 
Lordságod. 


COLLEY LEVELE 


Így hát arra, ami számomra a legnagyobb megpróbáltatás volt, s ami a legkevésbé épületes 
tapasztalat, arra fátylat borítottam. Szakadatlan hányingerem következtében azok az első 
órák és napok kissé elmosódnak az emlékezetemben, s így meg sem kísérlem részletesen 
leírni neked a rossz levegőt, az alattomos brutalitást, szemérmetlenséget és könnyelmű 
istenkáromlást, aminek egy ilyen hajón minden utas, még ha papi személy is, ki van téve. 
De most már kellően kiláboltam a hányingerből, hogy tollat ragadhassak, s nem tudom 
megtartóztatni magam, hogy a hajóra szállásomra vissza ne térjek legalább egy pillanatra. 
Miután kiszabadultam az alsó rakparton a megnevezhetetlen teremtések hordájának 
karmaiból, és módfelett drágán átszállítottak nemes járművünkre, s miután felhúztak a 
fedélzetre valami felvonószerkezettel - olyasféle volt, mint a hinta a bükkfán a kutricák 
mögött, csak bonyolultabb -, egy fiatal tiszttel találtam szemközt magam, aki távcsövet 
tartott a hóna alatt. 


Ahelyett, hogy illendően köszöntött volna, ahogy úriemberek közt szokás, odafordult az 
egyik cimborájához, s az alábbi megjegyzést tette: 

- Teremtőm, egy pap! A vén Morgós a bőréből fog kibújni! 

Ez csak kóstoló mindabból, ami szenvedés még várt rám. A többit nem részletezem, mert 
sok napja már, drága húgom, hogy búcsút vettünk egymástól a Vén Albion partján. Jóllehet 
ahhoz elég erős vagyok már, hogy megüljek annál a kis felhajtható asztalnál, mely egyaránt 
szolgál számomra priedieu-ként?7, íróasztalként, asztalként és pulpitusként, ahhoz még nem, 
hogy távolabb is elmerészkedjem. Első dolgom természetesen az lesz (miután paptársaimnál 
tiszteletemet tettem), hogy bemutatkozzam vitéz kapitányunknak, aki két emelettel, vagyis 
ahogy most mondanom illik, fedélzettel fölöttünk lakik és tölti az idejét. Remélem, 
beleegyezik, hogy ezt a levelet átadjam egy ellenkező irányban haladó hajónak, s így talán 
ez lesz rólam a legelső híred. Miközben ezt írom, Phillips (a szolgám) bejött kicsinyke 
kabinomba egy kis húslevessel, s lebeszélt arról, hogy idő előtt fölkeressem Anderson 
kapitányt. Azt mondja, először kapjak erőre egy kicsit, s ahelyett, hogy itt étkeznék, 
változatosság kedvéért étkezzem az utasszalonban - ugyan, mennyit tudok magamban 
tartani! -, végezzek némi testmozgást a folyosón, majd azon a nagy szabad területen, amit 
ő középfedélzet-nek hív, s amely a legmagasabbik árbocunkat veszi körül. 

Ámbár enni még képtelen vagyok, kint már jártam, s ó, dc$ága húgom, mennyire nem szép 
tőlem, hogy panaszkodom a sorsomra. Ez maga a földi, a tengeri paradicsom! A nap 

melegen süt, és valósággal a természet áldása. A víz csillogó pompájában Juno madarának 
(a pávának) farktollára emlékeztet, amint a Manston-kastély parkjában parádézik. (Hadd 
emlékeztesselek rá, hogy soha el ne mulaszd tanújelét adni irántuk való figyelmességednek. ) 
Ennél a képnél jobb orvosságot ember nem kívánhat, kivált ha hatását az írás aznapra 
rendelt versei csak fokozzák. Rövid időre felbukkant a látóhatáron ,egy vitorla, és én rövid 
imát mondtam biztonságunkért, ami mindenképpen az Ő AKARATÁTÓL függ. Tisztjeink és 
embereink magatartása megnyugvást jelentett, MEGVÁLTÓNK szeretete és gondoskodása 
mégis sokkal biztonságosabb horgony számomra, mint hajónk bármi alkotórésze! Merjem-e 
bevallani, hogy mikor ez az idegen vitorla eltűnt a látóhatár alatt - teljesen soha fölébe nem 
emelkedett -, rajtakaptam magam, hogy azon álmodoztam, e hajó támadást intéz ellenünk, 
s én olyan hőstettet hajtok végre, amely kétségkívül nem illik az egyház felszentelt 
papjához, de amilyenről kisfiú koromban nemegyszer álmodtam, hogy annak révén tegyek 
szert hírre és vagyonra Anglia Hősének oldalán! Ez bocsánatos bűn, s hamar fölismertem és 
meg is bántam. Mindenfelől hőseink vesznek körül, és én őket kell hogy szolgáljam! 


Nos hát, majdhogynem az ő kedvükért kívántam a csatát! Teszik a dolgukat, férfias 
alakjuk bronzbarnára sült, és derékig mezítelen, dús fürtjeik varkocsba fonva, nadrágjuk 
szorosan testükhöz simul, de bokatájt kitágul, mint egy csatamén orra lika. Gondtalanul 
játszadoznak száz láb magasan a levegőben. Nagyon kérlek, egy szót ne higgy a mesékből, 
amiket gonosz és keresztyénietlen emberek terjesztenek arról, hogy milyen kegyetlenül 
bánnak velük! En itt még korbácsolást nem láttam, nem is hallottam róla. A legnyersebb 
valami, aminek tanúja voltam, az az igazságos fenyítés, amit az egyik ifiúr becsesebbik 
felére mértek ki, s amit az iskolában ugyanígy megkapott és ugyanilyen bölcs nyugalommal 
viselt volna el. 


Arról a szűk kis társadalomról is némi képet kell adjak neked, amelyben ki tudja, hány 
hónapig leszünk kénytelenek együtt élni. A mi, mondhatnám, nemesi kastélyunk a hajó 
hátsó, azaz tat felőli része. A középfedélzet túlsó végén, egy fal mögött, amin két bejárat 
nyílik, s amelyen lépcsőfeljárók, azaz, amint a hajón még mindig mondani szokás, létrák 
vannak, a mi derék tengerészeink és a többi, alantasabb utasok - kivándorlók és más effélék 
- szállása helyezkedik el. Efölött van az előbástya fedélzete és az orrárboc döbbenetes 
világa! Az orrárbocot, akárcsak azelőtt én, bizonyára te is afféle pálcikának képzeled 
(emlékezz Air. Wembury palackba épített hajómodelljére!), amely a hajó elülső végéből 
mered ki. Pedig dehogyis az. Hadd mondjam meg neked, hogy az orrárboc szabályos árboc, 
csak épp hogy majdnem vízszintesen áll, nem úgy, mint a többi. Ennek is van 
derékszára járomfája, vhorlarúdja, sőt szarvkötele! Mi több, míg a többi árboc leginkább 
talán hatalmas fához hasonlít, amelynek ágai és gallyai közt embertársaink mászkálnak, az 
orrárboc afféle országút, mely, igaz, meredek, de mégis gyalogolnak, futkoznak rajta. Az 
átmérője több mint háromlábnyi. Ugyanolyan vastag, mint a többi "pálcika", azaz árboc! A 
Sakerék erdejének legnagyobb bükkfája se volna elegendő, hogy kiadjon egy ilyen óriást. 
Mikor eszembe jutott, hogy az ellenség, vagy - s ez még döbbenetesebb - a természet 
jóvoltából ezek úgy törhetnek derékba vagy csavarodhatnak ki, mint az ember kezében a 
sárgarépa feje, valami rémületféle fogott el. Nem, nem a magam biztonságát féltettem. Ez 
inkább e roppant hadiszerszámok fenségének félelme volt, majd furcsamód kiterjedt, rettegő 
tiszteletté vált azoknak a lényeknek jelleme iránt, akiknek öröme és kötelessége, hogy egy 
ilyen masinériát ISTENÜK és királyuk szolgálatára elkormányozzanak. Vajon Szophoklész (a 
görög drámaíró) nem ilyesmire gondolt-e Philoktetészének kórusában? De eltérek a tárgytól. 


Az idő meleg, olykor forró, fölöttünk a nap eleven keze! Óvakodnunk kell tőle, különben 
lesújt ránk! Még most is, hogy az íróasztalomnál ülök, tudatában vagyok arcom hevének, 
amit az ő sugarai okoztak! Az ég ma délelőtt sötétkék volt, de nem ragyogóbb, nem 

sötétebb, mint a tágas óceán fehér tarajos kékje. Majdhogynem élvezem azt a hatalmas 
körívet, amit az orrárboc, a mi orrárbocunk hegye rajzol újra meg újra, szüntelenül a 
látóhatár éles vízszintese fölé! 

Másnap. 

Valóban erősebb vagyok, s már enni is inkább tudok. 


Phillips azt mondja, hamarosan egészen jól leszek. De az idő is változott valamicskét. Ahol 
tegnap még minden ragyogó kék volt, ott ma alig vagy semennyire nem fúj a szél, és a 
tenger színét fehér pára borítja. Az orrárboc, mely az elmúlt napokban, ha voltam olyan 
könnyelmű, hogy ráfüggesztettem a tekintetemet, újra meg újra fölémelyítette a 
gyomromat, most mozdulatlanul áll. Igen, a mi kis világunk képe legalább háromszor 
változott, mióta a mi drága hazánk alásüllyedt - nem, csak látszott alásüllyedni - a habokba! 
Vajh" hol vannak, kérdem magamtól, az erdők és termékeny mezők, a virágok és szürke 
kövű templomok, amelyekben te is, én is világéletünkben imádkoztunk, hol a cinterem, ahol 
drága szüléink nyugosznak - nem, csak drága szüléink földi maradványai, hiszen biztos, 
hogy ők elnyerték égi jutalmukat -, vajh" hol vannak, kérdem, az ismerős tájak, melyek 
mindkettőnk életének lényegét alkották? Az emberi elme ilyen helyzettel nem tud 
megbirkózni. Magamban egyre azt mondogatom, kel! valami anyagi valóságnak léteznie, 
mely összeköti a helyet, ahol vagyok, s a másikat, ahol voltam, akár az országút Alsó- és 
Felső-Comptont. Az értelem helyesel, de a szív ebben nem talál bizonyosságot. Feddésként 
azt mondom magamban, hogy a MI URUNK ttt is itt van, éppúgy, mint ott; vagy még inkább, 
hogy az itt meg az ott az O SZEMEBEN ugyanaz a hely! 


Kint voltam megint a fedélzeten. A hófehér köd mintha, sűrűsödött volna, mégis nagy a 
hőség. Az embereinket alig látni. A hajó egy helyben áll, vitorlái mozdulatlanul csüngenek. 
Lépteim természetellenesen hangosak, s rosszul esik hallanom őket. Utast senkit se láttam a 
fedélzeten. Fa sehol sem csikorog, s mikor összeszedtem a bátorságomat, hogy kinézzek a 
korlát fölött, a vízen egy fodrot, egy buborékot nem láttam. 


Nos! Megint magamra leltem - de csak most! Alighogy pár perce kint voltam a forró 
ködben, vakító fehér villám csapott le a ködből jobb kéz felől, bele a tenger vizébe. 


S már dörgött is, hogy a fülem belecsendült. Még meg se fordulhattam, hogy elfussak, 
villám villámot követett, és leszakadt - szinte azt mondtam, patakokban - az eső! 
Valósággal megnyíltak az ég csatornái! A roppant esőcseppek derékmagasságig szöktek föl a 
fedélzetről. A helyet, ahol álltam, a korlát mellett, csak pár lépés választotta el a folyosótól, 
de bőrig áztam, amíg sikerült fedél alá jutnom. Amennyire az illem megengedte, 
levetkőztem, majd nekiültem e levélnek, nem kismértékben megrendültén. Hisz egy 
negyedórája nincs - bár volna órám! -, hogy iszonyú villámok csapkodtak, és ránk szakadt 
az ég. 

A vihar most dübörögve a távolba vész. A nap, amit elér, megvilágítja a folyosón. Könnyű 
szél nyögeti s hajtja előre surrogva-csobogva a hajót. A nap is felbukkant - csak hogy 
lenyugodjék. 

Ami a rettegésem eleven emlékén kívül megmaradt bennem, az nem csupán az Ő 
FÉLELMETESSÉGÉNEK és teremtett világa NAGYSZERŰSÉGÉNEK. érzése. Hanem az, hogy 
hajónk nemhogy pici volna és jelentéktelen, inkább pompás! Most mintha külön világként 
gondolnék rá, kicsi univerzumként, ahol élnünk-halnunk kell, s ahol elnyerjük jutalmunkat 
vagy büntetésünket. Bízom benne, hogy e gondolat nem szentségtörés. Különös gondolat, 
nagy erejű gondolat! 


Most is itt bujkál bennem, mert a szél elültével kimerészkedtem megint. Éjszaka van. EI 
nem tudom mondani neked, hogy a csillagos ég hátterén árbocai mily magasnak látszanak, 

vitorlái mily hatalmasak és mégis pehelykönnyűek, sem azt, mily messze nyúlik a fedélzetről 
nézve a víz éjfényű felszíne. Ott maradtam, mozdulatlanul a korlátnál, ki tudja, meddig. 
Miközben ott álltam, a széllel együtt elült az utolsó fodor is, s a csillogás, a csillagos ég 
tükörképe a sík sötétségnek, a semminek adott helyt! Minden titok volt. Megrettentem és 
elfordultam, csak hogy Mr. Smiles, a vitorlamesterünk félig látott arcával találjam szemközt 


CELL HLATLA 


- Mr. Smiles... megmondaná, milyen mély itt a víz? Különös ember, azt már tudom. 
Hosszan gondolkodik, szakadatlanul éber. Ráillik a neve - a "mosolygós" -, mert van benne 
valami mosolygó távolságtartás, ami elválasztja az embertársaitól. 


- Ki tudná azt megmondani, Mr. Colley? 


Szorongva elnevettem magam. Közelebb jött s az arcomba bámult. Még nálam is kisebb 
termetű, pedig tudod, én se vagyok épp nyurga. 


, - Talán egy mérföldnél is mélyebb... talán kettőnél is... ki tudná azt megmondani? 
Eppenséggel megmérhetnénk, de nem szoktuk. Mert minek? 

- Egy mérföldnél is mélyebb! 

Majdnem elaléltam. Itt vagyunk, itt lebegünk a vizek mélyén rejtőző föld és az égbolt 
között, mint dió az ágon, mint falevél a pocsolya színén! Képtelen vagyok éreztetni veled, 
drága húgom, az iszonyatomat, vagy mondjam inkább, azt az érzésemet, hogy itt vagyunk 
mi, eleven lelkek, ahol embernek, gondoltam, semmiképpen nem volna szabad lennie! 


Az éjszaka egy méregdrága gyertya fényénél írtam. Tudod, mennyire fogamhoz kell vernem 
a garast. Mivel azonban a magam társaságára szorulok, ha mást nem, legalább a fényt 
kénytelen vagyok megengedni magamnak. Vannak olyan körülmények, például ez a 
jelenlegi, mikor az ember (még ha teljes mértékben ráhagyatkozik is a vallás vigaszára, ami 
számára egyénileg elérhető), mikor az ember, mondom, rászorul az emberi társaságra. De a 
hajónak ezen a végén az urak és hölgyek nem sietnek viszonozni a köszönésemet. 
Kezdetben azt hittem, hogy - mint mondani szokták - "ódzkodnak a paptól". Ujra meg újra 
faggattam Phillipset, hogy mi lehet ennek az oka. Bár ne tettem volna! Neki igazán nem kell 
ismernie a társadalmi választóvonalakat, hisz azok nem az ő gondja. De valami olyasmit 
dörmögött, hogy a közönséges emberek a papot a hajón valami olyasminek tartják, mint a 
nőt egy halászbárkán - magától értetődően bajhozónak. De a mi urainkról és hölgyeinkről az 
ember nem tehet fel ilyen alantas és elítélendő babonaságot. Ez nem magyarázat. Tegnap az 
a benyomásom támadt, hogy nyomra akadtam az irántam tanúsított foghatatlan közöny 
dolgában. Velünk van a hajón a híres, vagy hadd mondjam inkább, hírhedt 
szabadgondolkodó, Mr. Prettiman, a republikánusok és jakobinusok barátja! Azt hiszem, 
általában nem kedvelik. Kurta és köpcös. Tar fejét bozontos dicsfény övezi - egek, de rosszul 
választottam meg a szót! -, vad, barna hajbozont, mely a füle alatt indul, és hátul a tarkóját 
övezi. Mozgása hirtelen és hóbortos, ami, azt kell hinnem, felháborodásainak forrásából 
ered. Ifjú hölgyeink kerülik, s csak egyvalaki kegyeli, egy bizonyos Miss Granham, egy 
korosabb hölgy, aki, ezt biztosra veszem, kellően szilárd elveket vall, hogy biztonságban 
érezze magát még Mr. Prettiman nézeteinek hevétől is. Van itt egy feltűnően szép fiatal 
hölgy is, bizonyos Miss Brocklebank, akinek... erről többet nem mondok, mert még 
csintalannak tartasz. Azt hiszem, ő legalábbis nem néz rossz szemmel a bátyádra! De őt 
nagyon leköti édesanyja gyengélkedése, mert az még nálam is jobban szenved a ma! de 
mer-től. 

A végére hagytam azt a fiatal úriembert, aki, nagyon bízom benne és imádkozom érte, az 
út során előbb-utóbb barátommá válik. Arisztokrata, s ahogy a származásából következik, 
magatartása figyelmes és előkelő. Voltam olyan merész, hogy többször is köszöntsem, s 
ilyenkor mindig kegyesen viszonozta. Példája sokat kell hogy nyomjon a latban a többi 
utasok közt. 


Ma délelőtt megint kint voltam a fedélzeten. Éjszaka föltámadt a szél és szárnyakat adott 
nekünk, de mostanra újólag elült. Vitorláink petyhüdtek, s párás homály vesz körül, még 
délidőn is. S a pára közül megint, s ugyanolyan váratlanul, s vad haragjukban ugyanolyan 
félelmesen csaptak le a villámok! Kabinomba menekültem, s oly veszélyesnek éreztem e 
villongó elemeket, s annyira rám tört megint korábbi érzésem, hogy folyékony mélység fölött 
lebegünk, hogy még imára is alig tudtam összekulcsolni a kezemet. De lassan-lassan 
magamhoz tértem s megnyugodtam, bár odakint dúlt az égiháború. Eszembe idéztem, ahogy 
már korábban is meg kellett volna tennem, hogy egyetlen jó lélek, egyetlen jótett, jó 
szándék, sőt a mennyei kegyelem egyetlen érintése is több, mint a hullámzó pára és 
nedvesség mindeme határtalan mérföldjei, mint e komor fenség, félelmes irdatlanság! Igen, 
gondoltam, bár kissé habozva, talán a rosszak, akik tudatlanságban halnak meg, itt lelik meg 
azt az iszonyúságot, ahol istentelenségük miatt lakozniuk kell. Tudod, drága húgom, 
környezetünk különössége, tartós émelygésem következtében fellépett gyöngeségem és az a 
velem született félénkség, ami nagyon is hajlamossá tesz, hogy behúzódjam a magam 
csigaházába, valami olyasmit hozott létre bennem, ami már-már az elme időleges 
megzavarodásához hasonlatos. Azon kaptam rajta magamat, hogy egy tengeri madárra 
gondolok, mely rikoltozik, mint az előbb említett elkárhozott lelkek! Alázatosan köszönetet 
mondtam az URNAK, hogy megengedte fölfednem magamban e képzelgést, mielőtt még 
hitté szilárdult volna. 


Fölráztam magam a letargiámból. Rátaláltam annak a közönynek, amit, úgy érzem, 
irántam tanúsítanak, egyetlen lehetséges okára. Nem mutatkoztam be a kapitányunknak, s 
nagyon is lehet, hogy úgy érzik, ezzel semmibe vettem őt! Elhatároztam, hogy amint lehet, 
tisztázom e félreértést. Fölkeresem, s kifejezem őszinte sajnálatomat, hogy gyengélkedésem 
miatt, minthogy a hajónak lelkésze nincsen, elmaradt a szabbath megszentelése. Ki kell 
törölnöm az emlékezetemből és ki is fogom törölni azt a kicsinyes gyanakvást, amit az 
keltett bennem, hogy megérkezvén, vagyis hajóra szállván kevesebb udvariasságban 
részesültem a tisztek részéről, mint amennyi a viseletem révén megilletett volna. A mi 
rendíthetetlen védelmezőink, tudom, nem lehetnek olyanok. Most kimegyek egy kicsit a 
fedélzetre, és sétálok egyet, mielőtt fölkészülnék a kapitány meglátogatására. Ismered jól az 
én régi félénkségemet, mikor a tekintéllyel kell szembenéznem, erezz hát velem! 


Újra kimentem a középső fedélzetre és szóba elegyedtem a vitorlamesterünkkel. A hajó bal 
oldalán állt, és szokott átható tekintetével figyelte a látóhatárt; azaz inkább a ködöt, ahol a 
látóhatárnak lennie kellett. 

- Jó reggelt, Mr. Smiles! Nem bánnám, ha fölszállna ez a pára. 

Rám mosolygott, megint azzal a titokzatos, távolságtartó mosolyával. 

- Helyes, uram. Majd utánanézek, mit lehet tenni. Nevettem a tréfán. Jókedve nyomban 
magamhoz térített. így hát, hogy exorcizáljam azt a furcsa érzésemet, hogy idegen 
számomra a világ, odamentem a hajó oldalához, kihajoltam a korláton (vagyis, ahogy itt 
mondják, mellvéden), s lenéztem oda, ahol a csukott ágyúablakok alatt kidomborodnak 
roppant hajónk palánkjai. Lassú haladásunk fodrot is alig vetett a vízen, s én 
rákényszerítettem magam, hogy - szinte azt mondhatnám - hidegen szemléljem a tengert. 

Mélységének érzete... de ezt hogy is fejezzem ki? Sok malomtavat, folyókanyart láttam már, 
amin látszott, hogy mély! Sehol egy pont, egy folt, ahol a hajó végighasította, egy bezáruló 
barázda Homérosz barázdálatlan tengerén. S én mégis új rejtvénnyel találtam szemközt 
magam - s ezzel a költő nem is találkozhatott. (Tudnod kell, hogy Homéroszt általában 
vaknak hiszik.) Hogy lehet az, hogy a vízhez adott víz homályt eredményez? Miféle gátat 
állíthat a látás elé a színtelenség és áttetszőség? Vajon az üvegen, gyémánton, kristályon 
nem látunk-e át tisztán? S a lebegő légkör mérhetetlen magasában tán nem látjuk a napot 
és holdat, meg a halaványabb fényű világító testeket (a csillagokat)? Akkor meg mi az, ami 
éjszaka csillogó fekete volt, a félelmetes vihar vágtató felhői alatt szürke, most viszont, hogy 
a nap végre áttört a párán, lassan-lassan kékre és zöldre vált? 


Miért van az, hogy engem, a papot, ISTEN emberét, aki ismeri századunk s az elmúlt 
század hatalmas, de tévedésekben leledző szellemeit, s annak látja őket, amik voltak - miért 
van az, kérdem, hogy engem annyira érdekel, annyira nyomaszt és izgat a földgömb anyagi 
természete? Ök, akiket hajóstul nyelt el a tenger! Képtelen vagyok úgy gondolni drága 
hazánkra, hogy rajta ne kapnám magam, nem a horizont fölé tekintek (képzeletemben 
persze), hanem azt számítgatom, a víznek, földnek és a rettentő mély sziklaágynak mekkora 
szelete az, amin át kéne látnom, hogy megpillantsalak téged, és a mi - hadd mondjam, hogy 
a mi! - falunkat! Majd meg kell kérdeznem Mr. Smilest, aki elég jól ismeri a szóban forgó 
szögeket s a kiszámításukhoz szükséges képleteket, hogy pontosan meg tudja mondani, 
hány fokkal kell a látóhatár alá tekintenem hozzá! Mily mérhetetlenül furcsa lesz (még 
elgondolnom is elég), hogy az Antipóduson a cipőm csatjára kell lenéznem, ha téged... - 
bocsáss meg, megint magával ragadott a képzeletem! De gondold el, ott még a csillagok is 
ismeretlenek, és a hold a feje tetején áll! Elég a képzelgésből! Megyek és bemutatkozom a 
kapitánynak! Talán alkalmam nyílik rá, hogy elszórakoztassam őt a fentebb említett 
haszontalan agyszüleményekkel. 


Fölkerestem Anderson kapitányt, és most, ha képes leszek rá, elmondom neked a nyers 
tényeket. Ujjaim szinte élettelenek, a tollat is alig bírják megtartani. Erre nyilván a 
kézírásomból is következtetni tudsz. 


Nos hát, felöltöztem, a szokásosnál nagyobb gonddal, kimentem a kabinomból, s 
fölhágtam a lépcsőn a legfelső fedélzetre, ahol a kapitány általában álldogálni szokott. E 
fedélzet elülső végén, vagyis inkább az alján áll a kormánykerék és a tájoló. Anderson 
kapitány és az első tisztje, Mr. Summers a tájolót nézte. Láttam, a pillanat alkalmatlan, 
vártam hát egy kicsit. A két úriember végül befejezte a beszélgetést. A kapitány megfordult, 
és elindult a fedélzet leghátsó végébe, én meg, azt hívén, hogy itt az alkalom, utána. De a 
kapitány, amint a hátsó korláthoz ért, sarkon fordult. Minthogy ott voltam épp mögötte, 
kénytelen voltam félreugrani, oly módon, hogy az aligha volt összhangban megszentelt 
hivatalom méltóságával. Szinte még vissza se nyertem az egyensúlyom, a kapitány rám 
mordult, mintha bizony én lennék a hibás, nem ő. Majd egy megjegyzést tett, amelyet még 
annyira sem igyekezett módosítani, hogy legalább udvariasnak látsszék. 


- Utasok csak hívásra léphetnek a tatfedélzetre. Nem vagyok hozzászokva, uram, hogy 
föltartóztassanak. Lesz szíves előremenni és szél alatt tartózkodni. 


- Szél alatt, kapitány? 

Félrehúztak, erőszakkal. Egy fiatal úriember a kormányhoz rángatott, s onnét - nem 
ellenkeztem - a fedélzet túloldalára vezetett. A fedélzetnek az az oldala, sziszegte a fülembe, 
ahonnét a szél fúj, mindenkor a kapitányt illeti. Ily módon tehát hibát követtem el, de nem 
értem, mi másban volnék vétkes a tudatlanságon kívül, ami olyasvalakinél, aki még soha 
nem volt a tengeren, egészen természetes. De gyanakszom, hogy a kapitány irántam 
tanúsított mogorvaságának nem ilyen egyszerű a magyarázata. Talán felekezeti ellentét? Ha 
igen, én az anglikán - az angol katolikus - egyház szerény szolgája, azé az egyházé, mely 
kitárt karral, irgalmas lélekkel öleli magához a bűnöst, csak helyteleníteni tudom ezt a 
viszályt szülő konokságot! Ha meg nem felekezeti ellentét, hanem társadalmi fölény, akkor a 
dolog éppen - nem, csak majdnem - olyan súlyos! Pap vagyok, útban az Antipódusokra, 
ahol szerény, ám tisztes hivatal vár. A kapitánynak semmivel sincs több joga, hogy velem 
szemben a nagy embert adja, sőt, kevesebb, mint a kanonoksor lakóinak, vagy azoknak az 
egyházi férfiaknak, akikkel két ízben is összejöttem püspök uram asztalánál! Elhatároztam 
hát, hogy ezután gyakrabban tűnök fel ismeretlenségemből, s reverendámat elébe tárom 
ezeknek az uraknak, s általában az utasoknak, hogy ha már engem nem tisztelnek, legalább 
annak megadják a tiszteletet. Tán joggal remélek némi támogatást attól a fiatal úriembertől, 
Mr. Edmund Talbottól, Miss Brocklebanktől és Miss Granhamtől... Nyilvánvaló, hogy vissza 
kell térnem a kapitányhoz, őszintén bocsánatot kell kérnem szándéktalan határsértésemért, 
majd föl kell vetnem a szabbath megszentelésének kérdését. Megkérem, hogy úrvacsorában 
részesíthessem a hölgyeket és urakat, és természetesen az egyszerű emberek közül is 
azokat, akik óhajtják. Attól félek, a dolgok rendjén bőven van mit javítani a hajón. Itt van 
(példának okáért) az a mindennapos ceremónia, aminek hírét vettem, s most szeretnék 
eltöröltetni - jól tudod, mily atyai szigorral ítélte meg püspök urunk a részegességet az 
alacsonyabb néposztályok tagjai között! Márpedig itt ez nagyon is fennáll! A matrózok 
rendszeresen kapnak tömény szeszt! Az istentisztelet bevezetésének további indoka, hogy az 
módot ad megrónom őket. Vissza kell térnem a kapitányhoz, s meg kell próbálnom, hogy 
lassan-lassan megenyhítsem. Mert valóban, mindennek kell lennem mindenki számára. 


Megkíséreltem, hogy az legyek, és gyászos, megalázó kudarcot vallottam. Mint az előbb 
írtam, az járt az eszemben, hogy majd fölmegyek a kapitány fedélzetére, bocsánatát kérem 
korábbi határsértésemért, engedélyét kérem, hogy a jövőben használhassam a fedélzetet, 
majd fölvetem a rendszeres istentiszteletek kérdését. Am most alig bírom rávenni magamat, 
hogy híven beszámoljak arról az iszonyatos jelenetről, mely jó szándékú kísérletemet 
követte, hogy a tisztek és urak szíves figyelmébe ajánljam magam. Amint az előbbi 
bekezdést megírtam, mindjárt fölmentem a tatfedélzet alsó részére, ahol a hadnagyok 
egyike állt két matrózzal a kormány keréknél. Megemeltem előtte a kalapomat és 
barátságosan megszólítottam. 


- Ma jobb időnk van, uram. 


A hadnagy nem vett rólam tudomást. De nem is ez a legrosszabb. A hajó hátsó korlátja 
felől dörgő ordítást hallottam. 


- Mr. Colley! Mr. Colley! Gyerünk ide, uram! 


Nem épp efféle hívásra számítottam. Sem a hangja, sem a szavai nem tetszettek. De 
mindez semmiség ahhoz képest, ami akkor következett, mikor odamentem a kapitányhoz. 


- Mr. Colley! Zendülésre óhajtja rávenni a tisztjeimet? 
- Zendülésre, uram? 
- Azt mondtam, uram! 

- Valami félreértés... 
- Akkor az a magáé, uram. Tisztában van a kapitány hatalmával a saját hajóján? 
- Bizonyára-és joggal - igen kiterjedt. De mint felszentelt pap... 


- Maga itt utas, uram, se több, se kevesebb. S mi több, maga nem viselkedik olyan 
tisztességesen, mint a többiek... 


- Uram! 


- Maga nyűg itt, uram. Magát úgy szállították a hajóra, hogy senki nem értesített. Ha egy 
báláról vagy egy hordóról van szó, uram, több udvariasságot tanúsítanak irántam. De azt 
talán joggal teszem fel önről, hogy olvasni tud... 


- Olvasni, Andersen kapitány? Hát persze hogy tudok! 


- De amint a betegségből fölépült, az én világos írott parancsom ellenére kétszer is 
megszólította és felbosszantotta a tisztjeimet... 


- Erről semmit nem tudok, nem olvastam semmit... 

- Ott a hajórendtartás, uram, Írott parancsban, jól láthatóan ki van függesztve az ön és a 
többi utas szállásán. 

- Az én figyelmemet senki... 

- Üres fecsegés, uram. Önnek van szolgája, és a rendtartás ott van. 

- Az én figyelmemet... 

- A nem tudás nem mentség. Ha a hajó hátsó felén ugyanazt a szabadságot kívánja 
élvezni, mint a többi utas... vagy netán nem kíván úrihölgyek és úriemberek közt lakni, 
uram? Menjen... olvassa csak el, mi áll azon a papíron! 

- Jogom van... 

- Olvassa csak el, uram. És ha elolvasta, betéve tanulja meg. 

- Uram! Úgy bánik velem, mint egy iskolás gyerekkel? 

- Ha kedvem tartja, uram, úgy bánok magával, mint egy iskolás gyerekkel, ha kedvem 
tartja, vasra veretem, vagy az árbochoz köttetem és megkorbácsoltatom, sőt, ha kedvem 
tartja, felköttetem a vitorlarúdra... 

- Uram! Uram! 

- Kétségbe vonja, hogy jogom van rá? 

Már mindent értettem. Mint szegény fiatal barátom, Josh - emlékszel Joshra? -, Anderson 
kapitány is örült. Josh mindig eszénél volt, csak akkor nem, ha valahogy békáról esett szó. 
Akkor nyilvánvalóvá lett a mániája mindenki előtt, aki hallotta, s utóbb, sajnos, azok előtt is, 
akik látták. Most meg itt van Anderson kapitány, aki ugyancsak egészséges az idő nagyobb 
részében, de valami szerencsétlen véletlen folytán azon mániájának, hogy valakit 
megalázzon, épp én váltam a célpontjává - és meg is alázott. Mást nem tehettem, mint hogy 
kedvében járjak, mert volt a dühöngésében valami, ami meggyőzött róla, hogy képes a 
fenyegetéseinek legalább egyikét-másikát beváltani. Tőlem telhetőleg könnyed hangon 
igyekeztem válaszolni neki, de attól tartok, a feleletem szomorúan reszketegre sikerült. 

- Engedek az óhajának, Anderson kapitány. 

- Végrehajtja a parancsomat. 

Elfordultam és némán visszavonultam. Amint eltűntem előle, észrevettem, hogy testem 
verítékben, de furcsa módon hideg verítékben fürdik, arcom viszont épp ellenkezőleg, furcsa 
módon ég. Valami mély vonakodást fedeztem föl magamban, hogy bárki szemével, arcával 
találkozzam. Ami az én szememet illeti - igen, sírtam! Bár mondhatnám, hogy könnyeim a 

férfias harag könnyei voltak, de az igazság az, hogy a szégyenéi. A parton az embert 
legfeljebb a Korona büntetheti meg. A tengeren a kapitány, aki láthatólag van jelen, nem 
úgy, mint a Korona. A tengeren az ember férfiassága szenved csorbát. Ez olyan erőpróbaféle 
- hát nem különös? így azok a férfiak... de elkalandoztam a tárgytól. Elég, ha annyit mondok, 
hogy nagy nehezen letaláltam, nem, lebotorkáltam a kabinom szomszédságába. 


Mikor a könnyem felszáradt, és egy kicsit magamhoz tértem, megkerestem a kapitány 
írott parancsát, a hajórendtartást. Ott volt, valóban, a falon, kifüggesztve, a kabinoknál! 
Most már az is eszembe jutott, hogy miközben a hányinger kínzott, Phillips emlegetett 
nekem valamiféle hajóparancsot, sőt rendtartást is; de csak aki mindazt végigszenvedte, 
amit én, tudná megérteni, hogy aléltságomban mily kevéssé hatottak rám a szavai. De a 
rendtartás akkor is itt volt. Balszerencse, hogy enyhén fejezzem ki magam. A legszigorúbb 
mértékkel mérve, mulasztást követtem el. A hajórendtartás be volt keretezve. Üvegét 
némileg elhomályosította a belül kicsapódott légköri nedvesség. De akkor is el tudtam 
olvasni, s a lényegét ide másolom. 


Az utasoknak szigorúan tilos szóba elegyedniük bárki tiszttel, aki a hajón épp 
bármi szolgálatot teljesít, Semmilyen körülmények közt nem szabad 
megszólítaniuk szolgálatának ideje alatt az őrszolgálatot teljesítő tisztet, csak ha 
az erre kifejezetten felszólítja őket. 


Most láttam csak, hogy milyen kínos helyzetbe keveredtem. Az első tiszt, ott a kapitány 
társaságában, bizonyára őrszolgálatot teljesített, gondoltam, s mikor másodszor 
próbálkoztam, akkor épp az a hadnagy lehetett szolgálatban, aki a kormánykeréknél állt az 
emberekkel. A hibám teljesen szándéktalan volt, de hibának akkor is hiba. S bár Anderson 
kapitány modora, amit velem szemben tanúsított, nem volt s talán nem is lesz soha 
úriemberhez illő, valamilyen formában akkor is megilleti őt, s rajta keresztül a tiszteket is, 
akiket netán gátoltam szolgálatuk ellátásában, a bocsánatkérés. Meg aztán, a béketűrés 
hivatásom lényege, így hát könnyen és gyorsan emlékezetembe véstem a parancs 
legfontosabb szavait, s nyomban visszatértem arra az emelt fedélzetre, amit a tengerészek a 
"tatfedélzet" névvel jelölnek. A szél valamelyest erősebb lett. Andersen kapitány fel-alá 
járkált a  mellvédnél, Summers hadnagy meg egy másik hadnaggyal beszélt a 
kormánykeréknél, ahol a hajó legénységének két tagja irányítja roppant járművünket a 
hullámokon át. Mr. Summers valami kötélre mutatott fel roppantul bonyolult kötélzetünkben. 
Az ifjú úriember, aki ott állt a hadnagyok mögött, kalapjához érintette a kezét, s fürgén 
leszaladt a lépcsőn, ahol én épp fölfelé tartottam. Odamentem a kapitány háta mögé, s 
vártam, hogy megforduljon. 

Andersen kapitány keresztülgázolt rajtam! 

Szinte kívánom, hogy valóban azt tette volna - de a túlzó kifejezés akkor is találó. 
Bizonyára nagyon mélyen merült a gondolataiba. Meglendülő karja vállon talált, aztán a 
mellkasa arcon, úgy hogy megtántorodtam, s elterültem a fedélzet fehérre sikált padozatán! 

Nehezen jutottam megint levegőhöz. Fejem zúgott a fával való csattanós találkozástól. 
Igen, egy pillanatig az volt a benyomásom, hogy nem egy, hanem két kapitány bámul 
továbbiakban rám. Eltelt egy idő, amíg rádöbbentem, hogy engem szólítanak. 

- Keljen fel, uram! Azonnal keljen fel! Hát nincs határa az ön arcátlan ostobaságának? 


A kalapom és parókám után tapogatóztam a padlón. Alig jutottam levegőhöz, hogy 
válaszoljak. 


- Anderson kapitány... ön arra kért... 
- Én, uram, nem kértem magától semmit. Én parancsot adtam. 

- Bocsánatát kérem... 


- Nem kértem, hogy kérjen bocsánatot. Nem szárazföldön vagyunk, hanem a tengeren. 
Az ön bocsánatkérése teljességgel érdektelen számomra. 

- Mégis... 

Valami olyasmi van a szemében, gondoltam, s e gondolat megrémített, s olyan 
vértolulásosan duzzadt az arca, hogy azt kell hinnem, nekem esik. Fölemelte az öklét, s 
bevallom, behúzott nyakkal, szó nélkül menekültem odébb pár lépésnyire. De csak a 
tenyerébe csapott bele az öklével. 


- Hát minden ostoba szárazföldi patkány, ha sétálni támad kedve, idepofátlankodhat az én 
fedélzetemre? Ki vagyok én? Mondja, uram! 


- Elnézését kérem... mindössze azt szerettem volna... 


- Az ön személye, uram, mert azt látom, s mert megrögzött szokása, hogy rosszkor és 
rossz helyen tartózkodjék, jobban érdekel, mint hogy mit szeretett volna... mondja fel a 
leckét, uram! 


Éreztem, hogy duzzadt az arcom. Bizonyára éppúgy fejembe szállt a vér, mint neki. Mind 
jobban és jobban izzadtam. A fejem még zúgott. A hadnagyok elmélyülten és gondosan 
fürkészték a látóhatárt. A két tengerészt a kormánykeréknél mintha bronzból öntötték volna. 
Azt hiszem, felzokogtam. A szavak, amelyeket az imént oly könnyen megtanultam, kimentek 
a fejemből. A könnyeimen át csak homályosan láttam. A kapitány rám mordult, talán egy 
gondolatnyit - legalábbis remélem -, egy gondolatnyit kevésbé vadul. 


- Gyerünk, uram. Mondja fel a leckét! 
- Egy kis időt, amíg összeszedem magam. Egy kis időt... 
- Jó. S ha tudja már, visszajön. Érti? 


Valamit felelhettem neki, mert a beszélgetést, ellentmondást nem tűrő üvöltéssel fejezte 
be. 


- Nos, uram... mire vár? 


Nem annyira mentem, mint inkább menekültem a kabinomba. Mikor a második lépcsőhöz 
értem, láttam, hogy Mr. Talbot s vele a két ifjú úriember - megaláztatásom három más 
szemtanúja - eltűnni igyekszik szemem elől a folyosón. Lerohantam a lépcsőn, vagyis a 
létrán, ahogy talán neveznem kéne, be a kabinomba, és végigvetettem magam az ágyon. 
Egész testem reszketett, vacogott a fogam. Alig kaptam levegőt. Sőt, azt hiszem, mi több, 
beismerem, hogy rosszul leszek, eláll a szívem verése, agyvérzést kapok, vagy más effélét - 
mindenesetre valami olyasmi ér, ami véget vet az életemnek vagy legalábbis megfoszt az ép 
eszemtől, ha nem hallom, hogy az ifjú Mr. Talbot határozott hangon rápirít az egyik fiatal 
úriemberre. Valami ilyesmit mondott: - Ejnye, fiatalúr, egyik úriember nem mulat a 
másiknak a baján! - Erre gáttalanul megeredt a könnyem, de merem állítani, hogy ez 
gyógyító gátszakadás volt. Az Isten megáldja Mr. Talbotot! Egyetlen igazi úriember van a haj 
ón, s imádkozom, hogy mielőtt még célunkhoz érünk, barátomnak nevezhessem, s 
elmondhassam neki, igaz figyelme számomra mit jelentett! Igen, ekkor már térdepeltem és 
nem kuporogtam az ágyamon, s hálát adtam figyelméért és megértéséért - nemes 
jóindulatáért! Imádkoztam mindkettőnkért. Csak ezután volt erőm odaülni az asztalomhoz, 
hogy a helyzetemet majdhogynem hűvös ésszerűséggel gondoljam végig. 

De akármennyit hánytam-vetettem a dolgot, csak egyvalamit láttam világosan. S mikor 
ezt megértettem, majdnem hogy megint elfogott a vakrémület. Azt, hogy én - efelől semmi 
kétség - a kapitány különleges rosszindulatának tárgya vagyok! Ez a már-már rettegéssel 
határos izgalom hívta életre újra a képzeletemben azt a pillanatot, mikor a kapitány, ahogy 

mondtam, "átgázolt rajtam". Mert most már láttam, hogy nem a véletlen műve volt. Karja, 
mikor megütött, nem a járáskor szokásos módon mozgott, hanem természetellenes 
nyomatékkal lendült tovább - s ezt nyomban meg is tetézte mellkasával, hogy feltétlenül 
elessek. Már akkor tudtam, vagyis a testem tudta, valami különös képessége révén, hogy 
Anderson kapitány szándékosan ütött le! A vallás ellensége ő - csak az lehet! O, milyen aljas 
lélek! 

Könnyeim kimosták a lelkem. Kimerítettek, de meg nem vertek. Első gondolatom az 
öltözékem volt. Megpróbálták megbecsteleníteni; de azt csak én tehetem meg, gondoltam 
magamban. S emberi mivoltomban sem tudtak megbecsteleníteni, mert nem vétettem 
semmit, nem követtem el más bűnt, csak azt a bocsánatosat, hogy elmulasztottam elolvasni 
a kapitány parancsát! S ebben is inkább a betegségem a hibás, nem én! Igaz, ostobán 
viselkedtem, s talán a tisztek, valamint Mr. Talbot kivételével a többi úriember 
megvetésének és nevetségének tárgya lettem. De hát - s ezt mélységes alázattal jelentem 
ki - az volt a Mesterem is! Ekkor kezdtem megérteni, hogy a helyzetem, bármilyen 
kegyetlennek és igazságtalannak tetszik is - tanulság forrása. ÖO megalázza, aki gőgös és 
fölmagasztalja, aki alázatos és szelíd. Kénytelen voltam megalázkodni a durva erőszak előtt, 
mely együtt jár a korlátlan hatalommal. Tehát kötelességem, hogy szelíd is legyek. Drága 
húgom... 


Azért ez mégiscsak különös. Amit eddig leírtam, az máris túlságosan fájdalmas a te... az 
ő... szemének. Ki kell hát engesztelnem, módosítanom, enyhítenem kell; de akkor is... 


Ha nem a húgomnak, akkor hát kinek? NEKED? Lehetséges, hogy mint egykoron a TE 
szentjeid (kivált Szent Agoston), HOZZÁAD szólok, ó, LEGIRGALMASABB MEGVALTOM? 


Hosszan imádkoztam. E gondolat térdre taszított - fájt is, meg vigasztalt is. De képes 
voltam elvetni magamtól, mint számomra túlságosan magasat. Az, hogy... ó, nem, nem az, 
hogy megérintettem a köntöse szegélyét, hanem hogy csupán egy kurta pillantást vetettem 
a LÁBA felé - képessé tett rá, hogy tisztábban lássam magamat és a helyzetemet. Leültem 
hát és eltöprengtem. 


Végül oda lyukadtam ki, hogy két dolgot tehetek. Egy: soha nem megyek vissza a 
tatfedélzetre, hanem attól utunk hátralévő részén méltóságteljesen távol tartom magam; a 
másik: fölmegyek a tatfedélzetre, elismétlem Andersen kapitánynak a parancsait, s 
mindazon urak színe előtt, akik netán jelen vannak, hűvösen hozzáfűzöm: - Most pedig, 
Anderson kapitány, többé nem zavarom - majd visszavonulok, a továbbiakban pedig bármi 
történjék is, tartózkodom a hajó azon részének használatától - kivéve persze, ha Anderson 
kapitány maga ereszkedik le odáig (amit nem hiszek), hogy a bocsánatomat kérje. Egy 
darabig javítgattam, finomítgattam a hozzá intézendő búcsúválaszomat. De végül arra a 
meggondolásra jutottam, hogy úgysem adna módot rá, hogy elmondjam. Mestere annak, 
hogyan kell valakibe gorombán belefojtani a szót. Jobb, ha az előbbi utat járom, s nem adok 
neki semmi módot, sem alkalmat rá, hogy sértegessen. 

Meg kell vallanom, nagy megkönnyebbülés, hogy sikerült ezt eldöntenem. A 
GONDVISELES segítségével tán szerét ejthetem, hogy az utunk végezetéig elkerüljem. De 
keresztyén ember lévén, rnindenekelőtt köteles vagyok megbocsátani neki, bármilyen 
szörnyeteg is. Képes voltam rá, de csak sok-sok imádság árán, s elelmélkedvén, mily 
szörnyű sors vár rá, ha végezetül a TE TRONUSOD előtt találja magát. Ott, bár elismertem 
testvéremnek, számot kell majd adnia önmagáról, imádkoztam hát mindkettőnkért. 


Ennek végeztével, hogy egy percig a világi irodalommal is eljátszadozzam, Robinson 
Crusoe módjára nekiálltam, és végiggondoltam, hogy a hajónak mely részei maradtak meg 
számomra - ahogy én mondtam - a királyságomul. A kabinom, az előszoba, vagyis hogy 

folyosó előtte, az utasszalon, ahol éppenséggel étkezhetnék, ha a többi urak és hölgyek 
jelenlétében, akik mind tanúi voltak megaláztatásomnak, volna bátorságom hozzá. Az 
illemhelyek a hajónak ezen az oldalán, valamint a hajó közepe, kint, vagyis, ahogy Phillips 
mondja, a középfedélzet, egészen a fehér vonalig, mely elválaszt bennünket a közönséges 
emberektől, legyenek tengerészek vagy kivándorlók. Azon a fedélzeten jó időben nyugodtan 
levegőzhetek. Ott talán érintkezhetem a jobb szándékú úriemberekkel... és hölgyekkel is! Ott 
- mert tudom, hogy ő is használja - megalapozhatom és elmélyíthetem Mr. Talbottal a 
barátságomat. Szeles és esős időben persze kénytelen leszek beérni a folyosóval és a 
kabinommal. Látom, ha csupán erre a területre szorítkozom, akkor is túlzott 
kényelmetlenség nélkül tudom eltölteni az előttünk álló hónapokat, s elkerülhetem, amitől 
legjobban félek, az elmezavarhoz vezető mélabút. Nem lesz semmi baj. 


Ez az elhatározás és felfedezés több evilági örömöt szerzett nekem, mint azt hiszem, 
bármi azóta, hogy el kellett szakadnom a nekem oly drága honi tájtól. Rögtön kimentem és 
körbejártam a szigetemet - a királyságomat! -, s közben azokon járt az eszem, akik, ha 
tartózkodási helyük ekkorára nő, úgy fogadták volna, mint magát a szabadságot - azokra 
gondolok, akiket a történelem során igaz ügyekért börtönbe vetettek. Bár én, hogy úgy 
mondjam, lemondtam a hajónak mindazon részeiről, amelyek öltözékem és abból következő 
társadalmi állásom miatt joggal  megillettek volna, a  középfedélzetet bizonyos 
megfontolásokból elébe helyezem a tatfedélzetnek! Igen, szemtanúja voltam, hogy Mr. 
Talbot nem csupán a fehér vonalig sétált, de át is lépett, s nagylelkű demokratizmussal 
bement a közönséges emberek közé! 


Mióta e szavakat leírtam, szorosabbra fűztem ismeretségemet Mr. Talbottal! Mindenki közt 
épp ő volt az, aki fölkeresett. OO a vallás igazi barátja! Bejött a kabinomba, s nagyon 
barátságosan, nyíltan megkért, hogy szíveskedjem a hajó népének délután rövid prédikációt 
tartani. Erre sor is került, az utasszalonban. Nem áltatom magam, hogy az urak, ahogy én 
hívom őket, különös figyelmet szenteltek volna annak, amit hallottak tőlem, s a tisztek közül 
is csak egy volt jelen, így hát mindenekelőtt azokhoz szóltam, akiknek a szíve, hitem szerint, 
könnyen megnyílik a mondandóm előtt-egy nagyon szép és nagyon ájtatos fiatal hölgyhöz és 
magához Mr. Talbothoz, akinek áhítata nemcsak neki, hanem egész osztályának dicsőségére 
válik. Bárcsak ilyen szellem töltené el Anglia egész birtokos osztályát és nemességét! 


Bizonyára Anderson kapitány befolyása teszi; bár az is lehet, hogy merőben a kifinomult 
modoruk készteti őket rá és a tapintatuk - de hiába köszöntöm az urakat és hölgyeket a 
középfedélzetről, ha fenn látom őket a tatfedélzeten, ritkán fogadják! Bár, igaz, ami igaz, 
most, az utóbbi három nap nem is volt kit köszöntsek - a középfedélzet sem volt alkalmas 
sétahelynek, mert el-elöntötte a tengervíz. Most nem betegedtem bele, mint azelőtt - vérbeli 
tengerész vált belőlem! Mr. Talbot azonban nagyon is beteg. Megkérdeztem Phillipset, mi 
baja, s az érezhető gúnnyal válaszolt - tán megfeküdte valami a gyomrát! Összeszedtem a 
bátorságomat, lábujjhegyen átmentem a folyosó túloldalára, és halkan kopogtattam. Semmi 
válasz. Erőt véve magamon fölemeltem a reteszt és beléptem. A fiatalember aludt - állán, 
arcán, az ajka fölött egyhetes borosta -, alig merem leírni a benyomást, amit e szendergő 
arcvonások tettek rám - ez ANNAK az arca volt, aki mindannyiunkért szenvedett -, s ahogy 
valami ellenállhatatlan kényszer hatására fölébe hajoltam, nem hazudok, ha azt mondom, a 

szentség édes illatát éreztem a leheletén! Nem éreztem méltónak magam az ajakára, csak a 
takarón heverő kezét érintette ajkam mélységes tisztelettel. Akkora a jóság hatalma, hogy 
én mintha oltártól távoztam volna, vonultam vissza. 


Az idő megint kitisztult. Újrakezdtem sétáimat a középfedélzeten, a hölgyek és urak az 
öveiket a tatfedélzeten. De rájöttem, hogy jó tengerész vagyok, s igyekszem már mások 
előtt kimenni a szabad levegőre! 


FL ALSLA 


közeledünk. Lehajtható íróasztalomnál ingujjban és az említhetetlen ruhadarabban ülök, s e 
levelet fogalmazom, ha ugyan levél az, ami valami módon az egyetlen barátom. Be kell 
vallanom, hogy a hölgyek előtt azóta is szégyellem magam, hogy a kapitány oly csúful 
megalázott. Mr. Talbot, úgy hallom, jobban van, pár napja már látható, de részben talán 
mert fél a papi ruhától, meg azért is, mert nem óhajt engem zavarba hozni, tőlem távol 
tartja magát. 


Mióta ezt leírtam, megint sétálok kinn a középfedélzeten. Az most nyájas és védett hely. 
Sétáim során olyan jó véleményt alkottam derék tengerészeinkről, amilyent szárazföldi 
ember csak alkothat! Itt közelről láttam ezeket a közembereket. Az ő dolguk, hogy hajónkat 
elkormányozzák, ők javítják a köteleket, s különös dolgokat művelnek a vitorlákkal, olyan 
helyzetben, mely bizonyára nagyon veszélyes, hisz olyan magasra másznak fel! Szolgálatuk 
soha nem ér véget, és azt kell hinnem, hogy a hajó előrehaladása szempontjából 
nélkülözhetetlen. Örökké súrolnak, kaparnak, festenek. Csodálatos tárgyakat készítenek 
magából a kötelek anyagából! A szárazföldön itt-ott láttam olyan ötletes fafaragványokat, 
amelyek kötelet formáztak; itt kötelet láttam faformán kifaragva! De van köztük fafaragó is, 
meg aki kókuszdió héjából, csontból vagy elefántcsontból farag ezt-azt. Néhányan 
hajómodelleket készítenek, amilyeneket a kikötő táján a boltok ablakában, fogadókban vagy 
sörözőkben látunk. Ezek az emberek, úgy látszik, határtalanul ötletesek. Mindezt 
megelégedetten figyelem, távolról, annak a fából ácsolt falnak a védelmében, amelynek a 
tövéből a lépcsők oda vezetnek föl, ahol a kiváltságos utasok élnek. Odafönt csönd van, vagy 
halk beszélgetés, vagy harsány ordítozás, parancsszavak. De elöl, a fehér vonalon túl, az 
emberek dolgoznak, énekelnek, még arra is van idejük, hogy játsszanak, hegedül jenek- 
mert olyan ok, mint a gyerekek, ártatlanul játszadoznak, s táncolnak, hegedűszóra. Olyan 
ez, mintha köztük még nem szűnt volna meg a világ gyermekkora. Ez így együtt megzavart 
némileg. A hajó elöl zsúfolásig tele van. Van ott egy kis csoport egyenruhás katona, néhány 
kivándorló, a nők éppoly egyszerűnek látszanak, mint a férfiak. De ha mást nem veszek 
figyelembe, csak a hajó legénységét, őket csak bámulom. Nagyobbrészt sem írni, sem 
olvasni nem tudnak. Abból, ami a tisztjeink tudománya, ők mit sem értenek. De e pompás, 
férfias legények teljesen - hogy is mondjam csak? - azt, hogy "civilizáltak", nem 
mondhatom, hiszen nem városban élnek. Társadalomban tán igen, hiszen egy és más a 
parancsnokló tisztekhez fűzi őket, s e két osztály közt van egy harmadik is - altiszteknek 
hívják őket -, sőt, még a matrózok közt is léteznek rangkülönbségek. Akkor hát mik ők, 
miféle lények, hogy egyszerre oly szabadok és annyira alávetettek? Hajósok, tengeri 
emberek, s én most kezdem érteni e szót. Az ember azt látja, hogy a szolgálatuk végeztével 
egymásba karolva vagy karjukat egymás vállán nyugtatva álldogálnak. Olykor a fedélzet 
sikált pallóin alusznak, s egymás mellkasa a vánkosuk! Együttesük habarcsa minden 
bizonnyal a barátság ártatlan öröme - amelyben nekem, sajnos, oly kevés részem volt -, az 
tartja össze, meg a nyájas együttlét gyönyörűsége, sőt, még az a kötelék is, mely csupán két 
embert fűz össze, ám a Szentírás útmutatása szerint meghaladja az asszony iránt érzett 

szerelmet. Innét nézve, amit tréfásan az én "királyságomnak" neveztem el, úgy tetszik, az 
az élet, amit a hajó elején élnek, olykor kívánatosabb, mint az a gonosz felsőbbségrendszer, 
amely a hátsó árboctól, sőt a főárboctól tat felé uralkodik. (E két utóbbi tengerész- 
szakkifejezés pontosságáért Phillipsnek tartozom köszönettel.) Sajnos, a hivatásom s annak 
társadalmi rangja engem oda köt, ahova nem vágyom többé! 


Egy darabig rossz időnk volt - nem nagyon rossz, de eléggé, hogy hölgyeink java részét 
kabinjában marasztalja. Mr. Talbotot is. Szolgám megnyugtatott, hogy a fiatalember nem 
tengeribeteg, mégis különös hangokat hallottam bezárt ajtaja mögül. Féltem fölajánlani neki 
a szolgálataimat, mert zavarodott és nyugtalan vagyok ahhoz, hogy szegény fiatalemberből 
kikényszerítsem a beismerést, miszerint imádkozva birkózik önmaga lelkével. Távol, de távol 
álljon tőlem, hogy hibáztassam érte - nem, ezt meg nem tenném! De azok a hangok a 
mámor hangjai voltak! Nagyon félek, hogy a fiatalember bármily előkelő is, valamely 
szélsőséges, egyházunk által elítélt hitrendszer rabjává lett. Segítenem kell rajta, és segíteni 
is fogok! De erre csak akkor kerülhet sor, ha már fölépült, s szokott fesztelenségével vegyül 
közibénk. A túlontúl szenvedélyes hit rohamai félelmesebbek, mint a lázéi, amelyeknek az 
ittenihez hasonló éghajlatú országok lakói olyannyira ki vannak téve. Ő laikus; örömteli 
kötelességem visszatéríteni ahhoz a tisztes vallási mértéktartáshoz, amely, ha szabad így 
megfogalmaznom, az anglikán egyház nemtője! 


Fölbukkant; s kerül engem, talán zavarában, hogy tanúja voltam túlságosan hosszúra 
nyúlt áhítatának; most tehát nem zaklatom, de imádkozom érte, miközben napról napra 
közeledünk, remélem, kölcsönös megértésünk felé. Ma délelőtt, ahogy föl-alá járkált a 
tatfedélzeten, távolról köszöntöttem, de úgy tett, mintha nem venne észre. Nemes lelkű ifjú! 
O, aki olyannyira kész másokon segíteni, attól már visszariad, hogy a maga számára is 
segítséget kérjen! 

Ma délelőtt a középfedélzeten megint szemtanúja voltam annak a ceremóniának, mely 
mindig szomorúsággal elegy csodálattal tölt el. A fedélzetre kiállítanak egy hordót. A 
tengerészek felsorakoznak, s a hordóból egymás után mind kap egy-egy csupor folyadékot, 
amit lehajt, miután elkiáltja: "ISTEN óvja a királyt!" Szeretném, ha Öfelsége látná ezt. 
Persze tudom, hogy a folyadék az ördög főzete, s egy jottányit, egy szemernyit nem tágítok 
korábbi nézetemtől, hogy az alsóbb néposztályok tagjait el kéne tiltani a tömény italoktól. 
Ami azt illeti, elég nekik a gyömbérsör, sőt, még sok is - de hadd igyanak! 

De itt, itt, a hullámzó tengeren, a tűző nap alatt, egy egész csapat bronzbarna, derékig 
meztelen fiatal fickó láttán - kezük-lábuk a tisztes és veszélyes testi munkától kérges, zord, 
de nyílt arcuk több óceán viharaitól cserzett, dús fürtjeikét szél fújja a homlokuk körül -, itt, 
ha nem vetem is el e nézetemet, legalább módosítanom, enyhítenem kell. Ahogy az egyik 
legényt, Neptun egy karcsú derekú, keskeny csípőjű gyermekét figyeltem, úgy éreztem, itt e 
kotyvalék gonoszsága legalább részben megszűnik, attól, hogy hol és ki issza. Mert mintha e 
lények, e fiatal férfiak egyike-másika, s kivált az egyikük, óriásvér volna. Eszembe idéztem 
Talosz, a bronzóriás mondáját, akinek mesterséges testét folyékony tűz töltötte be. Es úgy 
rémlett, hogy az efféle nyilvánvalóan tüzes folyadék, mint ez (ez itt rum]), amivel a 
tengerészeket helytelenül értelmezett jóindulattól és atyai gondoskodástól vezettetve itatják, 
valósággal ichor (az egykori görög istenek állítólagos vére) ily félisteneket idéző, hősökre 
emlékeztetőn arányos termetű lények számára! Itt-ott feltűnnek rajtuk a büntetés nyomai, 
de e párhuzamos forradásokat egykedvűen, sőt, büszkén viselik. Némelyikük, komolyan azt 
hiszem, afféle érdemrendként! S közülük többen, nem is kevesen, a kétségbevonhatatlan 
becsület sebeit - kardvágások, pisztolygolyó, kartács vagy szilánk nyomát. Csonkának egyik 
sem csonka; vagy ha igen, csak csekély mértékben, egy-egy ujja, fél szeme vagy fél füle 
hiányzik, s e fogyatékosság is inkább medália rajtuk. S ott van, akit magamban hősömnek 

nevezek! Mindössze négy-öt fehér karcolás van nyílt és barátságos arca bal felén, mintha 
vadállattal küzdött volna, Herkulesként! (Herkules, mint tudod, a mesében megbirkózott a 
nemeai oroszlánnal.) Lába és alsó lábszára csupasz volt - az én ifjú hősömnek, nem a 
mondabélinek. S a nadrágja úgy simult a combjára, mintha ráöntötték volna. Magával 
ragadott férfias kecsessége, ahogy lehajtotta a szeszt, majd visszahelyezte az üres csuprot a 
hordó tetejére. Különös kép jelent meg előttem. Eszembe jutott, hogy hazánk történetével 
kapcsolatban azt olvastam valahol, hogy mikor Mária, a skótok királynője megérkezett 
királyságába, egy lakomán vett részt. S följegyezték, hogy a nyaka oly karcsú volt, bőre oly 
fehér, hogy mikor ivott, áttetszett rajta a bor rubinvöröse! Ez a kép nagy hatással volt 
gyermeki képzeletemre. De arra csak most emlékszem vissza, hogy mily gyermekes örömet 
leltem abban a feltevésben, hogy jövendő hitvesem maga is majd ily sajátos csínnal 
rendelkezik - ezzel is megtetézvén az elme és lélek nélkülözhetetlen szépségeit. De most, 
hogy Mr. Talbot visszariad tőlem, a folyosóra, a kabinomra és a középfedélzetre kiterjedő 
királyságomban, váratlanul trónfosztott királynak érzem magam, akinek új uralkodót emeltek 
a helyébe! Mén ez a bronzból öntött fiatalember a lángoló ichorjával-miközben ivott, az volt 
a benyomásom, hogy bömbölő kemencét hallok, és lelki szemeimmel láttam kicsapni belőle a 
lángot - a testi szemem előtt úgy jelent meg, hogy csak ő, más nem lehet a király! 
Készséggel leköszöntem, és sóvárogtam rá, hogy elébe térdepeljek. Szívemet betöltötte a 
szenvedélyes vágy, hogy e fiatalembert a mi MEGVÁLTÓONKNAK kezébe adjam, mint első és 
legszebb gyümölcsét a kertnek, amelynek termését betakarítani elküldettem! Mikor 
otthagyta a rumoshordót, szemem akaratlanul is követte. De elment, sajnos, oda, ahova én 
nem mehettem utána. Végigszaladt azon a negyedik, majdnemhogy vízszintes árbocon a 
hajó orrában, a kötelek, csigák, láncok, vitorlarudak és vitorlavásznak tömkelegében. Az 
öreg tölgy jutott eszembe, amelyre annyiszor másztunk fel gyermekkorunkban. De ő (a 
király) ki-, vagyis hogy felszaladt rá, megállt a legvékonyabb sudár hegyén, és lenézett a 
vízbe. Teste, hogy a hajó enyhe mozgását ellensúlyozza, kecsesen hajladozott. Csak a válla 
dőlt egy kötélnek, úgy henyélt ott, mintha fának támaszkodnék! Majd megfordult, pár 
lépésnyit visszaszaladt, s végigfeküdt az orrvitorla vastagabbik részén, oly nyugodtan, mint 
én az ágyamon! Hát igen, nincs más, ami oly szépségesen kötetlen volna, mint egy fiatal 
legény Ofelsége, ha szabad azt mondanom, vándorló fáinak - sőt, erdeinek - ágai közt! Ott 
feküdt hát a király, fürtökkel koronázva - de elragad a képzeletem. 


Szélcsöndbe kerültünk. Mr. Talbot még mindig elkerül. Csak járja a hajót, leereszkedik még 
a gyomrába is, mintha egy magányos helyet keresne, ahol tán zavartalanul adhatná át 
magát az áhítatnak. Félek, s ez elszomorít, hogy közeledésem korai volt, s több kárt tett, 
mint amennyi jót. Imádkozom érte. Mit tehetnék többet? 


A hajó mozdulatlan. A tenger tükörsima. Nincs égbolt, csak forró fehérség, mely 
függönyként vesz körül mindenfelől, sőt, szinte azt mondhatnám, belóg még a látóhatár alá 
is, ily módon vonva szűkebbre körülöttünk az óceán belátható körét. A kör maga derengő 
világoskék. Olykor-olykor egy-egy tengeri teremtmény szökken ki, s töri meg felszínét és a 
csöndet. De még ha semmi sem, a víz színe akkor is szakadatlanul reng, itt-ott megreszket, 
felborzolódik, mintha a víz nemcsak hogy valamennyi tengeri teremtmény otthona és 
tartózkodási helye, hanem valami eleven jószág, leviatánnál is hatalmasabb lény bőre is 
volna. Ez a nedvességgel párosult hőség teljességgel elképzelhetetlen olyasvalaki számára, 
aki soha el nem hagyta azt a kellemes völgyet, mely valaha az otthonunk volt. 
Mozdulatlanságunkat - s ez olyasmi, amit, azt hiszem, egyetlen tengeri útról írt beszámoló 
sem említ - csak fokozza a víz kigőzölgése közvetlenül körülöttünk. Tegnap délelőtt könnyű 
szél támadt, de hamarosan elült. A hajón mindenki hallgatott, így aztán a hajóharang 


100/128 


WILLIAM GOLDING: BEAVATÁS 


kondulása döbbenetesen hangosnak hatott. Mára már elviselhetetlenné vált a kigőzölgés, 
mert a víz körülöttünk óhatatlanul elszennyeződött. Leeresztették hát a vitorlarúdról a 
mentőcsónakokat, s valamivel odébb vontatták a hajót erről az undorító helyről. Én a 
kabinomban ingujjra, térdnadrágra vetkőzve ülök vagy heverek, s még így is alig bírom 
elviselni a meleget. Uraink és hölgycink hasonlóképpen a kabinjukban tartózkodnak; 
gondolom, az ágyon heverve várják, hogy kikeveredjünk ebből a szélcsendből és erről a 
helyről. Csak Mr. Talbot járja a hajót, mintha nem lelne békét - szegény fiatalember! Bár 
lenne vele, és őrizné az UR. Egyszer már-már odamentem hozzá, de ő csak biccentett, 
tartózkodóan. Még nincs itt az idő. 


Majdnemhogy lehetetlen az erényt gyakorolnom. Szakadatlan éberséget, szakadatlan 
készenlétet kíván - ó, drága húgom, mennyire rá kell hagyatkoznunk, nekem, neked, s 
minden keresztyén léleknek, mindenkoron, az isteni kegyelem működésére! Veszekedés volt. 
Azt várnád, hogy elöl, a szegény emberek közt, pedig nem, épp itt, az urak, sőt, a hajó 
tisztjei között! így volt. Lehajtható asztalomnál ültem, s épp egy lúdtollat metszettem újra, 
mikor dulakodást hallottam kinn a folyosón, majd hangokat, kezdetben halk, majd emelt 
hangokat. 


- Deverel, maga kutya! Láttam, hogy a kabinból jött ki! 

- Mi köze hozzá, Cumbershum, maga csibész! 

- Adja ide, uram! A fenébe is, engem illet! 

- Mikor még fel sincs bontva... maga alattomos kutya, Cumbershum, igenis el fogom 
olvasni, esküszöm, hogy el! 


A dulakodás zajosabbá vált. Ingujjban voltam és térdnadrágban, cipőm az ágy alatt, rajta 
a harisnyám, parókám meg a szögön. A hang mind istenkáromlóbb és mocskosabb lett, 
annyira, hogy már nem hagyhattam annyiban. Nem gondolva a megjelenésemmel, gyorsan 
fölkeltem és kirohantam a kabinomból, csak hogy két tisztet találjak odakint, amint vadul 
huzakodik egy levélen. Fölkiáltottam. 


- Uraim! Uraim! 

vállon ragadtam, amelyik közelebb volt hozzám. Abbahagyták a huzavonát és felém 
fordultak. 

- Hát ez meg ki az ördög, Cumbershum? 

- Azt hiszem, a pap. Gyerünk innét, uram, menjen a dolgára. 

- Ez a dolgom, barátaim, s a keresztyéni irgalom nevében felszólítom önöket, hagyjanak 
fel ezzel az illetlen viselkedéssel, illetlen beszéddel, és fejezzék be a civakodást. 

Deverel hadnagy kihúzta magát, és ellátott szájjal nézett le rám. 

- A mindenit! 

A másik, a Cumbershumnak szólított úriember - szintén hadnagy - oly vadul bökött 
ujjával a szemem felé, hogy ha hátra nem hőkölök, még kidöfi. 

- Hát magának ki a csuda adott engedélyt, hogy a hajón prédikáljon? 

- Úgy van, Cumbershum, ez itt a kérdés. 

- Hagyja csak rám, Deverel. Nos, pap, ha maga az, mutassa a meghatalmazását. 

- Meghatalmazásom? 

- A fenébe is, ember, a megbízatását! 

- A megbízatásomat! 

- Engedélynek hívják, Cumbershum, annak, öregem. Prédikálási engedélynek. Úgy ám - 
lássuk az engedélyét! 

Meghökkentem, sőt, megrökönyödtem. Az igazság az, s ezt megörökítem számodra, hogy 
közöld akárki fiatal papi személlyel, aki netán tengeri útra készül, hogy a püspök úr 
engedélyét a többi bizalmas iratommal együtt, azt hívén, hogy a hajón úgysem lesz rá 
szükségem, betettem az utazóládámba, amit aztán leeresztettek valahova a hajó gyomrába. 
Ezt megpróbáltam röviden megmagyarázni a két tisztnek, de Mr. Deverel belém fojtotta a 
szót. 


- Gyerünk innét, uram, különben a kapitány elé vezettetem! 


Be kell vallanom, e fenyegetés rohanvást kergetett vissza a kabinomba, s nem 
kismértékben feldúlt. Egy-két percig már-már azt hittem, mégiscsak sikerült megenyhítenem 
kölcsönös haragjukat, mert hallottam, hogy távoztukban hangosan kacagnak. De végül arra 
a következtetésre jutottam, hogy ilyen hebehurgya - mert másnak nem nevezhetem őket-, 
ilyen hebehurgya lelkek inkább azon az öltözködésbeli hibán nevetnek, amit elkövettem, s 
annak a kihallgatásnak az esetleges eredményén, amivel megfenyegettek. Világos, hogy 
hibáztam, mikor megengedtem, hogy külső megjelenésem kevésbé legyen félreérthetetlen, 
mint ahogy a szokás és az illendőség megköveteli. Sietve felöltöztem hát, nem feledkezvén 
meg a galléromról, bár a hőségben úgy éreztem, kínosan szorítja a nyakamat. Sajnáltam, 
hogy a taláromat és a körgalléromat a többi felszerelésemmel együtt elpakoltam, vagyis 
hogy elraktároztam. Végül mégiscsak sikerült magamra öltenem méltóságomnak és 
hivatásomnak néhány látható jelét, mikor is kivonultam a kabinból, de a két hadnagy persze 
már sehol sem volt látható. 


De a földgömbnek ezen az egyenlítői részén bőven elég volt egy-két percet tetőtől talpig 
felöltözve töltenem, máris csurgott rólam a veritek. Kisétáltam a középfedélzetre, de mit 
sem enyhült a melegem. Visszatértem hát a folyosóra s a kabinomba, azzal a szándékkal, 
hogy némileg kényelembe helyezem magam, de fogalmam sem volt, mitévő legyek. Ha nincs 
rajtam a hivatásommal járó díszes öltözék, még kivándorlónak is nézhet akárki! Ki voltam 
rekesztve a hölgyekkel és urakkal való érintkezésből, és semmi lehetőséget nem kaptam rá, 
azon az elsőn kívül, hogy szóljak az egyszerű emberekhez. De ezt a hőséget és nedvességet 
lehetetlennek látszott elviselnem az angol vidékhez illő öltözékben. Egy hirtelen támadt 
ötlettől vezérelve, mely nem annyira a keresztyén gyakorlatból, mint inkább a klasszikus 
auktorok olvasásából fakadt, fölütöttem a Szentírást, s mielőtt még rádöbbentem volna, 
hogy mit teszek, afféle Sortes Virgilia wae-ként? alkalmaztam, mint orákulumhoz 
folyamodtam hozzá, márpedig ezt mindig is kérdéses eljárásnak véltem, még ha az Ur 
legszentebb szolgája teszi is. Szemem a Krónika második könyvének nyolcadik részéből a 
hetedik-nyolcadik versre esett: "... a Hitteusok közül, az Emoreusok, Perizeusok, Hivveusok 
és a Jebuzeusok közül, a kik nem az Izrael közül valók..." - oly szavakra, amelyeket a 
következő pillanatban már Anderson kapitányra, Deverel és Cumbershum hadnagyra 
alkalmaztam, majd térdre vetettem magam, és úgy könyörögtem bocsánatért! 


E semmi kis vétséget azért jegyeztem föl, hogy lásd, milyen különös a viselkedésem, 
mennyire megzavarodtam, s mily nehezen alkalmazkodom ennek az életnek - egyetlen 

szóval - idegenségéhez a világnak ezen az idegen részén, idegen emberek közt ebben az 
angol tölgyből ácsolt idegen építményben, mely szállít és egyben bebörtönöz! 

Hogy folytassam: imádkoztam egy sort, majd úgy határoztam, okosabb, ha a jövőben 
felszentelt voltomat illetően minden félreértést igyekszem elkerülni. Megint levetkőztem hát 
ingre és nadrágra, s így levetkőzvén, a kicsi tükörben, amelyet beretválkozáshoz használok, 
szemügyre vettem magam. Ez nem volt könnyű dolog. Emlékszel annak a görcsnek a helyére 
a csűr deszkafalán, amelyen át a magunk gyermeteg módján szoktuk lesni Jonathant, vagy 
szegény megboldogult édesanyánkat, vagy őlordsága tiszttartóját, Mr. Jollyt? Es arra is 
emlékszel-e, hogy mikor már ráuntunk a várakozásra, mozgattuk a fejünket, hogy 
meglássuk, a lyukon át mennyit tudunk kikémlelni a csűr belsejéből? Majd olyat játszottunk, 
hogy a mienk minden, amit a lyukon át látunk, a hétoldalas táblától fel a domb tetejéig. Most 
így tekergettem magam a tükör előtt, s mozgattam a tükröt magam előtt. De lám, épp a 
szebbik nem egy tagját tanítom arra - ha ugyan valaha is elküldöm ezt a levelet -, hogy mi 
az a mesterség, amit, ha szabad, "önbámulás"-nak nevezhetnék? Az én esetemben e szót 
persze az eredeti, döbbent csodálat, s nem az önimádat értelmében használom! Mert azon, 
amit láttam, sok volt a csodálni-, de kevés a gyönyörködnivaló. Korábban nem is sejtettem, 
hogy a nap mily gorombán tud elbánni a férfiarccal, ha kiteszik majdnemhogy függőleges 
sugarainak. 


A hajam, mint tudod, világos, de meghatározhatatlan színű. Most láttam, hogy mikor az 
elválásunk előtti nap megnyírtad, ez - nyilván mindkettőnk bánatának köszönhetően - 
szomorúan egyenetlenre sikerült. S ezt az egyenetlenséget láthatólag nemhogy csökkentette 
volna, inkább csak fokozta az idő múlása, így a fejem leginkább egy gazos tarlóra 
emlékeztet. Minthogy első nauseá-m?9 során (e szó éppenséggel a "hajó" görög 
megfelelőjéből származik!) nem voltam képes beretválkozni, később, a hajó heves mozgása 
miatt féltem megtenni, utóbb meg már halogattam, mert tartottam a fájdalomtól, amit 
napégette bőrömnek okozna, arcom alsó felét most borosta födi. Nem hosszú, mert a 
szakállam lassan nő - csak épp különféle árnyalatú. E két-hogy is mondjam - termőterület, 
az üstököm és a szakállam köze, nap király korlátlan uralma alatt áll. A, mint mondják, kora 
özvegységet jelző rózsás bőr pontosan addig a vonalig húzódik, ameddig a paróka fedi a 
homlokomat. A homlokom e vonal alatt ringlószínű, s egy helyt föl is égett a nap hevétől. 
Még lejjebb, az orrom és a két orcám tűzvörös! Rögtön beláttam, hogy teljesen 
megtévesztettem magam, mikor azt hittem, hogy ingben, térdnadrágban, ilyen álöltözetben, 
a hivatásomhoz illő tekintéllyel léphetek föl. Pedig ha valaki, hát ezek az egyenruhája alapján 
ítélik meg az embert. Az én "egyenruhámnak", ezt teljes alázattal ki kell jelentenem, józan 
feketének kell lennie, a fehérített vászon és a fehérített haj hófehérével, a lelki ember 
ékeivel. A hajó tisztjeinek és legénységének szemében egy egyházi férfiú a gallérja és 
parókája nélkül koldusnak számít. 

Igaz, a szóváltás váratlan zaja s az a vágy szólított elő elvonultságomból, hogy jót 
cselekedjem, de akkor is én vagyok a hibás. Mikor láttam, milyen képet is nyújthattam - 
hajadonfőtt, beretválatlanul, napégette arccal, hiányos öltözékben -, elfogott valami 
ijedelemféle, és elakadt a lélegzetem! Zavartan és szégyenkezve jutottak eszembe a 
felszentelésemkor kifejezetten hozzám intézett szavak - a szavak, amelyeket örökké 
szentnek kell tartanom, mert akkor és egy szent életű pap szájából hangzottak el: "Kerülje a 
szőrszálhasogatást, Colley, s legyen mindig tisztes a megjelenése." Vajon ez az alak, akit 
most a képzeletem tükrében látok, azon ország földjének művelője volna, ahol "a mezők 
megérettek az aratásra"? Azok közt, akikkel most együtt lakom, a tiszteletet keltő 

megjelenés nem csupán desideratum, hanem sine gua non. (Ez azt jelenti, drágám, hogy 
nem csupán kívánatos, hanem nélkülözhetetlen.) Nyomban megszületett az elhatározásom, 
hogy erre a jövőben jobban fogok ügyelni. Ha kimegyek oda, amit az én királyságomnak 
nevezek, nem elég, hogy ISTEN embere legyek, de látszania is kell rajtam, hogy ISTEN 
embere vagyok! 


Valamit javult a helyzet. Fölkeresett Summers hadnagy, s megkérdezte, válthatna-e 
velem egy-két szót. Az ajtón át válaszoltam neki, s arra kértem, várjon egy keveset, mert 
öltözék és küllem tekintetében még nem állok készen a beszélgetésre. Beleegyezett, de oly 
halkan, mintha attól félne, hogy meghallja valaki. Elnézésemet kérte, hogy nem volt több 
istentisztelet az utasszalonban. Több ízben is tapogatózott az utasok között, de 
érdektelenséggel találkozott. Megkérdeztem, hogy Mr. Talbottal is beszélt-e, mire rövid 
hallgatás után azt felelte, hogy Mr. Talbot nagyon el van foglalva a saját ügyeivel. De ő, Mr. 
Summers, arra gondolt, hogy a jövő szabbathkor talán alkalom nyílik rá, hogy mint ő 
mondta, valami kis összejövetelt tartsunk. Azon vettem észre magam, hogy kiegyensúlyozott 
kedélyemtől idegen módon szenvedélyesen nyilatkoztatom ki a csukott ajtón át: 


- Istentelen hajó ez! 
Mr. Summers nem felelt, s Így ezt megtoldottam még egy megjegyzéssel: 
- S ez egyetlen személy hatása! 


Hallottam, hogy Mr. Summers az ajtó előtt helyet változtat, mintha csak körülnézett 
volna. Majd súgva azt mondja: 


- Nagyon kérem, Mr. Colley, ne tápláljon ilyen gondolatokat! Egy kis összejövetelt, uram - 
mást ne, csak egy-két zsoltárt, egy passzust a Szentírásból és egy áldást... 


Megragadtam az alkalmat, hogy rámutassak, mennyivel illőbb lenne egy délelőtti 
istentisztelet a középfedélzeten; de Summers hadnagy azt felelte, némileg, úgy érzem, 
zavartan, hogy az lehetetlen. Majd elment. Ez akkor is a vallás egy kicsinyke győzelme. 
Igen... ki tudja, az a félelmes kovakőszív mikor lágyul meg, mert hogy meg kell lágyulnia, az 
biztos. 

Megtudtam ifjú hősöm nevét. Billy Rogersnek hívják; mihaszna kis betyár, sajnos, akinek 
gyermeki szívét még nem érintette meg a kegyelem. Keresnem kell az alkalmat, hogy 
beszéljek vele. 

Az utóbbi órát beretválkozással töltöttem! Fájdalmas volt, s nem mondhatnám, hogy az 
eredmény a munkával arányban állna. De akkor is túl vagyok rajta. 

Váratlan zajt hallottam, és kimentem a folyosóra. Eközben éreztem, hogy megbillen 
alattam a fedélzet - igaz, csak egy kicsit -, de jaj nekem! Az a néhány napnyi teljes 
szélcsönd leszoktatott a hajó mozgásáról, s megint "nem tudok megállni a lábamon", pedig 
azt hittem, hogy már megtanultam. Hanyatt-homlok menekültem hát vissza a kabinomba, és 
vágtam végig magam az ágyon. Itt már alkalmasabb helyen voltam, s éreztem, hogy 
kedvező szelünk van, könnyű és kellemes. Megint haladunk; s bár eltelt egy idő, amíg a 
lábamra rá mertem bízni magam, felvidultam, mint minden utazó, ha a veszteglés vagy 
késlekedés végeztével fölfedezi, hogy megint úton van a célja felé. 

E vonal, melyet a szavaim fölé húztam, egynapi pihenést rejt! Kint voltam és körülnéztem, 
bár igyekeztem, amennyire csak lehet, távol tartani magam az utasoktól és az emberektől. 
Szinte azt mondhatnám, kénytelen leszek újra meg újra bemutatkozni nekik, amíg csak 
fokról fokra megint nem a fedetlen fejű bohócot, hanem Isten emberét látják bennem. A 
matrózok hajószerte dolgoznak, egyikük ezt a kötelet feszíti, másikuk a másikat ereszti meg, 
vagyis hogy lazítja, vidámabb készséggel, mint szokta. Az is hallhatóbb, ahogy a vizet 
hasítva haladunk. Még én, aki szárazföldi ember voltam és leszek, még én is érzem, hogy a 
hajó, hiába hogy élettelen tárgy, valahogy részese az általános vidámságnak! Az emberek, 
láttam, az előbb mind ott mászkáltak a karjai, ágai közt. Ezen persze azokat a hatalmas 
micsodákat értem, amelyek lehetővé teszik, hogy az ég minden szele minket segítsen a 
vágyott öböl felé. Délnek tartunk, örökké délnek, s bal kéz felől, igaz, roppant távolságban, 
Afrika partja. Embereink megszaporították a vitorlákat, kis vitorlarudakat (te azt mondanád, 
póznákat) erősítvén az árbocokra, s ezekre könnyebb vásznakat aggattak szokásos 
vitorlázatunk külső szegélyén túl. (Bizonyára észreveszed, mennyire belém ivódott már ez a 
hajósnyelv, attól, hogy gondosan odafigyelek a körülöttem folyó beszélgetésekre.) Ez a 
megnövelt vitorlafelület fokozza a sebességünket, s ami azt illeti, épp az imént hallottam, 
hogy az egyik ifiúr odakiált a másiknak - egy illetlen szót kihagyok belőle: - Ládd, az 
öreglyány nyakába kerítette az a... szók...ját, s most szedi a lábát! - Lehet, hogy e pótvitorlát 
tengerésznyelven "a..őszök,. ának" hívják; el nem tudod képzelni, hogy a matrózok, de még 
a tisztek is milyen illetlen nevekkel illetik a hajó különféle alkatrészeit! Még egy pap és a 
hölgyek füle hallatára is, mintha az illető tengerészeknek fogalmuk sem volna, hogy mit 
mondanak. 


A két bekezdés közt megint eltelt egy nap! A szél alábbhagyott, s vele csekélyke 
gyöngélkedésem is. Felöltöztem, sőt meg is beretválkoztam megint, s egy időre kimentem a 
középfedélzetre. Azt hiszem, meg kell próbálnom, hogy körvonalazzam számodra, milyen 
helyzetben vagyok a többi úriemberrel szemben, hogy a hölgyekről ne is szóljak. Mióta a 
kapitány nyilvánosan megszégyenített, nagyon is jól tudom, hogy valamennyi utas közül én 
vagyok a legkülönösebb helyzetben. Magam sem tudom, ezt hogyan jellemezzem, hiszen a 
véleményem arról, hogy hogyan tekintenek rám, napról napra, sőt, óráról órára változik. Ha 
a szolgám, Phillips, és Summers hadnagy nem volna, azt hiszem, senkivel sem tudnék szót 
váltani; hisz szegény Mr. Talbot vagy gyöngélkedik, vagy zaklatottságában afelé tart, ami 
szerintem csak a hit válsága lehet, mikor is kötelességem volna és mélységes örömömre 
szolgálna, ha segítségére lehetnék, de kerül engem. Nem óhajt mást terhelni a maga 
bajával! Ami a többi utast és a tiszteket illeti, néha elfog a gyanakvás, hogy Andersen 
kapitány magatartásának hatására rám is, megszentelt hivatásomra is léha közönnyel 
tekintenek. A másik pillanatban meg már azt hiszem, hogy ez valamiféle, a honfitársaink 
közt ritkán föllelhető érzelmi finomság, mely arra készteti őket, hogy ne vegyenek tudomást 
rólam. Talán-csak annyit mondok, hogy talán - hajlanak rá, hogy békén hagyjanak, s el 
akarják hitetni velem, hogy nem vettek észre semmit! Arra persze nem is számíthatok, hogy 
majd a hölgyek közelednek hozzám, de nem is volnék jó véleménnyel arról, aki megtenné. 
Am ez (minthogy mozgásomat máris arra a területre korlátoztam, amit - tréfásan - az én 
királyságomnak nevezek) nagyon elszigetelt, s ezt jobban megszenvedtem, mint hittem 
volna. De ennek meg kell változnia! Ugy határoztam! Akár a közöny, akár a tapintat tartja 
vissza őket, hogy szóljanak hozzám, nekem bátornak kell lennem, és énnekem kell szólnom 
öhozzájuk! 

Megint kint voltam a középfedélzeten. A hölgyek és az urak, vagyis azok közülük, akik épp 
nincsenek a kabinjukban, a tatfedélzeten parádéznak, ahová én nem mehetek. Távolról 

meghajoltam feléjük, hogy tanújelét adjam, mennyire vágyom a szívélyes érintkezésre, de a 
távolság túl nagy volt, s nem vettek észre. Bizonyára a rossz megvilágítás és a távolság 
tette. Más nem lehetett. A hajó mozdulatlan, vitorlái petyhüdten csüngenek, s ráncosak, 
mint egy-egy öreg arc. Szememet elfordítottam a tatfedélzeten folyó különös parádéról - itt 
ugyanis, ezen a vízmezőn, minden különös - s a hajó eleje felé tekintve megint csak valami 
különös újdonságon akadt meg a szemem. Valamit ácsoltak ott az emberek, kezdetben azt 
hittem, amolyan ernyőfélét az előbástya elé - elé, mondom, onnét nézve, ahol álltam, a 
félfedélzetre vezető lépcsőfeljáró tövében -, talán védekezésül a tűző nap ellen. De a nap 
már alacsonyan járt, s mióta megettük a háziállatainkat, az ólakat elbontották, s így az nem 
védett volna senkit. Meg az anyag is, amiből az "ernyő" épült, erre a célra túlságosan 
nehéznek tetszett. A mellvéd magasságában, amelyre felfüggesztették, vagyis inkább 
kötéllel kifeszítették, végignyúlt keresztben az egész fedélzeten. A tengerészek ezt az 
anyagot, ha nem tévedek, "kátrányos ponyvának" nevezik. 


Azután, hogy mindezt leírtam, megint fölvettem a parókámat és a kabátomat (engem 
többé nem látnak másként, csak illendően felöltözve), és visszamentem a középfedélzetre. E 
világvégi hely minden különössége közül e pillanatban a hajónk átváltozása a legkülönösebb! 
Csönd van, amit csak itt-ott tör meg a felcsapó hahota. A matrózok látható örömmel 
eregetnek a korlát fölött a vízbe csigákon (ahogy itt mondják, blokkokon) futó kötélen 
csöbröket. Tengervizet húznak fel, pedig az, attól félek, nagyon is tisztátalan, hiszen órák 
óta egy helyben állunk, s ürítgetik a kátrányos ponyvába, mely kihasasodott a víz súlya alatt. 
Nem tudom, ez mi módon segítheti előrehaladásunkat j annál is kevésbé, mert az embereink 
némelyike (közöttük, sajnos, ifjú hősöm is), hogy úgy mondjam, abba könnyít magán, ami 
inkább medencének, mintsem ernyőnek bizonyult. Epp egy hajón, ahol az óceán közelsége 
szükségünk oly elintézésére késztet, mely sokkal előnyösebbnek látszik, mint amilyet 
esendőségünk a szárazföldön számunkra lehetővé tesz! Undorított a látvány, s épp a 
kabinom felé tartottam, mikor valami furcsa dolog történt! Phillips sietett felém, s épp szólt 
volna valamit, mikor a folyosó homályos végéből rászólt, vagy inkább ráordított egy hang. 

- Csönd, Phillips, maga kutya! 

Phillips felőlem a homály felé fordult, ahonnét Mr. Cumbershum lépett elő és nézett le rá. 
Phillips meghátrált, s Cumbershum megállt és rám nézett. Nem kedveltem és nem kedvelem 
ezt az embert. Azt hiszem, ő is egy újabb Anderson, vagy legalábbis azzá válik, ha valaha 
kapitány lesz. Sietve bementem a kabinomba. Levettem a parókámat, kabátomat, 
galléromat, s összeszedtem magam, hogy imádkozzam. De alig kezdtem hozzá, mikor 
félénken kopogtattak az ajtón. Kinyitottam, s megint Phillipset találtam ott. Megszólított, 
suttogva. 


- Mr. Colley, uram, nagyon kérem... 


- Phillips, maga kutya! Gyerünk le, mert kiköttetem... Döbbenten néztem körül. 
Cumbershum volt az, megint, s vele Deverel. De Cumbershumot először csak a hangjáról, 
rajtuk. Megláttak, engem, aki megfogadtam, hogy így soha senki nem fog látni, s kitört 
belőlük a nevetés. Igen, a nevetésükben volt valami eszelős. Láttam, bizonyos mértékben 
mind a ketten részegek. Dugdosták előlem, amit a kezükben tartottak, majd, mikor 
beléptem a kabinomba, olyan szertartásosan hajoltak meg előttem, hogy azt nem tarthattam 
őszintének. Deverel úriember. Az nem lehet, semmiképpen sem lehet, hogy rosszat akarna 
nekem! 

A hajón szokatlanul nagy a csend. Pár perccel ezelőtt hallottam utastársaim csoszogó 
lépteit, amint végigmentek a folyosón, föl a lépcsőn, s el a fejem fölött. Ez nem kétséges. A 
hajó itteni végének lakói a tatfedélzeten gyülekeznek. Csak engem zártak ki közülük! 


Kint voltam megint, az öltözékemre vonatkozó minden elhatározásom ellenére kilopóztam 
a különös fénybe. A folyosó néma volt. Csak Mr. Talbot kabinjából hallottam zavart 
suttogást. Nagyon szerettem volna bemenni hozzá és a védelmét kérni; de tudtam, hogy 
magában imádkozik. Kilopóztam hát a folyosóra, a középfedélzetre. Amit ott álltomban, úgy 
is mondhatnám, kőbálvánnyá válva láttam, az holtom napjáig belevésődött az 
emlékezetembe. A hajó/elénk eső vége - a hátul kiemelkedő két fedélzet - zsúfolva volt 
utasokkal és tisztekkel, de mind hallgatott s mind előre bámult, a fejem fölött. Hát 
bámulhattak is! Még soha ilyen látványt! Se toll, sem irón, még a világ legnagyobb 
művészéé sem tudna hű képet adni róla. Hatalmas hajónk mozdulatlanul állt, vitorlái 
petyhüdten csüngtek. Jobb oldalán a nap szállt alá vörösen, bal oldalán a teli hold kelt föl, 
egymással pontosan szemben. A két roppant világító test mintha farkasszemet nézett volna, 
s mindkettő megváltoztatta a másik fényét. Szárazföldön ez sose lett volna ily jól látható, a 
közbeékelt hegyektől, fáktól, házaktól, de itt mozdulatlan hajónkról mindkét irányban 
elláttunk egészen a világ végéig. Ez maga volt az ISTEN mérlege. 

A mérleg nyelve megbillent, a kettős fény elhalványult, s a hold fényében ébenfa- 
elefántcsont szint öltöttünk mindannyian. Az emberek elöl sürögtek-forogtak, tucatjával 
aggatták a lámpásokat a kötelekre, s így most azt is láttam, hogy valami püspöki cathedra- 
félét emeltek az undorító ponyvabendő mögé. Most kezdtem megérteni, és elfogott a 
reszketés. Egyedül vagyok! Igen, a roppant hajón, a számtalan lélek közt magamra 
maradtam, s hirtelen félni kezdtem ISTEN ítéletétől, amit korántsem enyhít az 0 
irgalmassága. Félni kezdtem, ISTENtől s embertől! Visszabotorkáltam a kabinomba, és 
megpróbáltam imádkozni. 


MÁSNAP 


A tollat is alig tudom tartani. Muszáj lehiggadnom, és le is fogok. Az embert az mocskolja be, 
amit maga követ el, s nem, amit mások, őellene... A szégyent, bár éget, mások mérték rám. 


Elvégeztem az imámat, de gyászos figyelmetlenül. Levetettem magamról mindent, csak az 
inget hagytam magamon, s ekkor bedörömböltek a kabinom ajtaján. Minek kerülgessük, 
addig is féltem. Ezek a döngő csapások az ajtón teljessé tették a zavaromat. Jóllehet azokra 
az iszonyú ceremóniákra, amelyeknek talán én leszek az áldozata, korábban is gondoltam, 
most mégis hajótörés, tűz, összeütközés, ellenséges támadás járt az eszemben. Kikiabáltam, 
azt hiszem. 

- Mi baj? Mi baj? 

Egy emberi hang felelt, gonosz, mint a dörömbölés: 

- Nyisd ki az ajtót! 

Sietve, sőt, rémülten válaszoltam: 

- Nem, nem, nem vagyok felöltözve... miért, mi baj? Kurta szünet volt, majd a hang 
megadta a rettentő választ: 

- Róbert James Colley, ítélet vár reád! 


E szavak, amilyen váratlanok és rémítők voltak, betetőzték zavaromat. Bár tudtam, hogy 
e hang emberé, éreztem, hogy összeszorul a szívem, s oly vadul kaphattam hozzá a két 
kezemmel, hogy a bordáim fölött megkékült a helye, és kicsordult a vérem. Kikiáltottam 
válaszul a szörnyű idézésre: 


- Nem, nem, még semmiképpen nem vagyok kész rá, mármint hogy nem öltöztem még 
fel... 


Erre a túlvilági hang, még ijesztőbb hangsúllyal, a következő választ adta. 
- Róbert James Colley, felszólítalak, hogy jelenj meg a trónus előtt. 


E szavak - bár az eszem egy részével tudtam, hogy ez csak komédia - belém 
szakasztottak a lélegzetet. Elindultam az ajtóhoz, hogy rácsapjam a reteszt, de még oda sem 
értem, az ajtó kivágódott. Két hatalmas alak rontott rám, a fejük egy-egy lidércé, a szemük 
óriási, s a szájuk, a fekete szájuk csupa agyar. Fejemre pokrócot dobtak. Megragadtak és 
ellenállhatatlan erővel hurcoltak magukkal, lábam csak olykor-olykor érintette a padlót. 
Tudom, nem vált gyorsan az eszem, és lassú a felfogásom. Mert azt hiszem, pár percig 
egyáltalán nem voltam eszemnél, mert csak az ordítozásra, pfujogásra és az ördögi hahotára 
tértem magamhoz. De a lélekjelenlétemből valamit azért megőrizhettem, mert miközben 
biztonságosan elnémítva magukkal hurcoltak, elkiáltottam magam, hogy "Segítség! 
Segítség!", és röviden a MEGVÁLTÓOMhoz fohászkodtam. 


A pokrócot lekapták rólam, s most már világosan láttam 


- túlságosan is világosan - a lámpások fényében. Az előfedélzet tele volt emberekkel, s a 
szélét lidérces alakok szegték - olyanok, mint az a kettő, aki elragadott. Annak, aki a 
trónuson ült, hosszú szakálla volt, lángkoronája s a jobb kezében hatalmas, háromágú 
szigony. Mikor a pokróc lehullott rólam, fejemet hátratekerve a hajó tatjára láttam, az én 
jogos helyemre, mely most nézőkkel volt tele! De a tatfedélzeten kevés volt a lámpás ahhoz, 
hogy tisztán láttam volna, s időm sem több, csak egy kurta pillanat, hogy barátokat 
keressek, mert kényre-kedvre ki voltam szolgáltatva a foglyulejtőimnek. Most, hogy már volt 
időm megérteni a helyzetemet, s a "tréfa" kegyetlenségét, félelmem egy részét elnyelte a 
szégyenkezés, hogy a hölgyek és urak szeme előtt, ne cifrázzuk, majdhogynem meztelenül 
kell mutatkoznom. Nekem, aki elhatároztam, hogy soha másként nem fognak látni, csak a 
lelki ember díszében! Megpróbáltam mosolyogva valami takarót kérni, mintha a tréfát nem 
helyteleníteném és belemennék, de addigra már elszabadult a pokol. Lökdösve, a karomat 
hátracsavarva odatérdepeltettek a "trónus" elé, s ettől az a kevéske lélegzetem is kifogyott, 
amit eddig sikerült megtartanom. Mielőtt még a szavamat hallathattam volna, olyan otromba 
kérdést tettek föl nekem, amire még emlékezni sem akarok, nem hogy leírnám. S mikor a 
számat tiltakozásra nyitottam, nyomban betömték valami olyan okádnivaló rondasággal, 
hogy elfog az undor és hányingerem támad, ha csak eszembe jut is. S ez, meg se tudnám 
mondani, meddig, újra meg újra megismétlődött; s ha nem nyitottam ki a számat, azt a 
rondaságot az arcomra kenték. Az egymást követő kérdések meg olyanok, hogy le se tudom 
írni őket. Ilyeneket nem is agyalhatott ki más, csak a legelvetemültebb lélek. Mégis mindet 
viharos tetszés fogadta, meg az a szörnyű brit üvöltés, ami még az ellenséget is megrémíti; 
és ekkor ismertem föl, ekkor ült rá a lelkemre a szörnyű igazság - az ellenség én vagyok! 

Persze, ez lehetetlen. Valószínű, hogy fölhevültek az ördög kotyvalékától - tévútra vitték 
őket -, másként ez lehetetlen! De abban a zűrzavarban és - számomra - iszonyú 
helyzetben, mégiscsak ez volt az a gondolat, amitől jéggé fagyott a vér az ereimben - az 
ellenség én vagyok! 

Hát ilyen végletekbe kergetheti az egyszerű embereket azok példája, akiknek a jobbra 
kéne elvezetniük őket! Végül a mulatságuk vezetőjének méltóztatott megszólítania. 


- Te aljas, mocskos fickó vagy, és jól meg kell csutakolni! 


Ez még jobban fájt, még okádnivalóbb volt, s még nehezebben jutottam levegőhöz, így 
hát mindvégig kétségbeesetten rettegtem, hogy ott fogok meghalni, kegyetlen szórakozásuk 
áldozataként. Am épp mikor azt hittem, hogy itt a vég, hanyatt löktek a bendő mocskos 
vizébe. Ez több volt számomra, mint különös és rettenetes. En nem ártottam nekik. Megvolt 
a mulatságuk is, megkapták, amit akartak tőlem. Mégis, valahányszor megpróbáltam 
kitornászni magam a bendő síkos mocskából, mindig azt kellett hallanom, amit a francia 
terror szerencsétlen áldozatai hallhattak utolsó pillanataikban, s, ó! - ez kegyetlenebb, mint 
a halál, kegyetlenebbnek kell lennie - és kegyetlenebb is, hisz semmi, de semmi nincs, ami 
ehhez az acsargó, kéjes, viharos étvágyhoz volna fogható... 


Addigra már föladtam minden reményemet, hogy életben maradok, csak a végre 
készültem vakon - úgy is mondhatnám, tűz és víz között -, mikor is a tatfedélzetről ismételt 
kiáltások hangjai ütött el az agyamig s egy félelmetes robbanás döreje. Majdhogynem csönd 
lett, s ebbe parancsot kiáltott egy emberi hang. A kezek, amelyek eddig vissza-visszalöktek, 
most fölemeltek és ki. Elnyúltam a fedélzeten. A csöndben, mocsokcsíkot húzva magam 
után, félrekúsztam. Ujabb parancs harsant. Kezek emeltek föl és vittek le a kabinomba. 
Valaki rám csukta az ajtót. Később - nem tudom, mennyivel - megint nyílt az ajtó, s valami 
keresztyéni lélek egy csöbör meleg vizet helyezett mellém. Talán Phillips lehetett, de nem 
tudom biztosan. El nem tudom mondani, milyen kínkeservesen, de végül mégiscsak sikerült 
úgy-ahogy megtisztálkodnom. Távolról hallottam, hogy az ördögök - nem, nem szabad 
annak hívnom őket -, az emberek a hajó elejéről, új áldozatokat találtak a mulatságukhoz. 
De a hangokból ítélve ez a vigasság már inkább kedélyes volt, mint bestiális. Keserű volt a 
pohár, amit ki kellett ürítenem! Nem hiszem, hogy valaha is akadt volna "pap", akivel egy 
hajón ezt eljátszották volna. Nem, nem akarok megkeseredni, meg akarok bocsátani nekik! 
A testvéreim, még ha nem éreznek is annak - még ha én nem érzem őket annak, akkor is! 
Ami az úriembereket illeti... — nem, semmi keserűség; és az is igaz, hogy közülük egy, talán 
Mr. Summers, vagy lehet, hogy Mr. Talbot - ha késve is, de közbelépett és végét szakította 
ennek az állatias mulatságnak! 


Elnyomott a kimerültség, elaludtam, csak hogy félelmes, lidércnyomásos álmaim 
legyenek, pokolról, végítéletről. Fölriadtam rájuk, ISTENNEK hála. Mert ha tovább tartanak, 
fölébe kerekednek az ép eszemnek. 


Aztán imádkoztam, hosszan imádkoztam. Az imádságom végeztével, mikor már kellően 
összeszedtem magam, végiggondoltam a dolgot. 


Megtalálom a módját, hiszem, hogy megint önmagam legyek. Világosan látom, minden 
takargatás nélkül, hogy mi történt, E kifejezés, hogy történt, már magában rejti a 
gyógyulást. Ha kiirtom az indulataimat, rettegésem, undorom, felháborodásom gizgazát, 
megtisztul előttem az ösvény, amelyen végig kell mennem, hogy helyesen ítélhessek. Fokról 
fokra váltam az áldozatává annak az ellenszenvnek, amit Anderson kapitány kezdettől fogva 
tanúsított irántam. Egy ilyen komédiára, amilyet tegnap eljátszottak, csak az ő helyeslésével, 
vagy legalábbis hallgatólagos hozzájárulásával kerülhetett sor. Deverel és Cumbershum 
voltak az eszközei. Belátom, hogy szégyenkezésem - hacsak sérelmet szenvedett 
szemérmemet nem tekintem - teljességgel esztelen, és nem vet jó fényt az értelemre. Mert 
mondhattam én akármit - és ezért a MEGVÁLTOM bocsánatát kérem -, amit éreztem, az 
sokkal közelebb állt a hölgyek és urak rólam alkotott véleményéhez. Igen, énellenem mások 
többet vétkezének, mint mások ellen én, de házam táját akkor is rendbe kell raknom, s újra 

meg kell tanulnom - hát ennek a leckének sose lesz vége? - megbocsátani! De hát, 
emlékeztetem magamat, mi más is ígértetett az UR szolgáinak ezen a világon? Ha meg kell 
lennie, hát legyen mostantól fogva üldöztetés a sorsom. Nem vagyok egyedül. 


Megint imádkoztam, lázas hévvel, s mikor nagy sokára fölálltam a térdeplésből, szentül 
hiszem, hogy jobb és alázatosabb ember állt föl. Mert megértettem, hogy a sérelem, ami ért, 
sem más, sem több nem volt, mint figyelmeztetés, hogy tartsam oda a másik orcámat is! 


De akkor is megmarad az a másik sérelem, ami nem engem ért, hanem rajtam keresztül 
AZT, akinek NEVET oly gyakran veszik ajkukra, bár, sajnos, gondolni ritkán gondolnak rá. Az 
igazi sérelem a ruhámat érte, s vele azt a roppant sereget, amelynek én utolsó és legkisebb 
közkatonája vagyok. Magát a MESTEREMET érte sérelem, s bár lehet, hogy Ő megbocsátja - 
szentül hiszem, hogy meg is fogja -, akkor is kötelességem, hogy hangot adjak a 
rosszallásomnak, ahelyett, hogy ezt ü némán szenvedjem el! 


Nem magamért, ó, URAM, hanem TEÉRETTED! 


Aztán megint aludtam egyet, azután, hogy mindezt leírtam, immár békésebben, s arra 
ébredtem, hogy a hajó könnyedén száll a mérsékelt szél szárnyán. Talán, gondoltam, 
valamivel hűvösebb is van. Aztán eszembe jutottak a tegnap este történtek, s hirtelen 
elfogott a félelem, amit elég nehezen tudtam csak legyőzni magamban. De nagy erővel tért 
vissza lázas imádságom belső történéseinek emléke is, fölkeltem, vagy inkább azt 
mondanám, kiugrottam az ágyból, mert éreztem, hogy megújult a bizonyosságom a nagy 
igazságokban, a keresztyéni hitben! S hidd el, most sokkal, de sokkal hosszabban 
imádkoztam, mint szoktam! 


Mikor a térdeplésből felálltam, megittam a reggeli korty orvosságot, majd rászántam 
magam, hogy újra gondosan megberetválkozzam. A hajamnak javára válna a segítséged! 
(De hát ezt soha nem fogod olvasni! A helyzet egyre ellentmondásosabb - lehet, hogy előbb- 
utóbb cenzúráznom kell, amit írtam!) Felöltöztem, ugyanolyan gonddal, fölvettem gallért, 
parókát, kalapot. Utasítottam a szolgát, mutassa meg, hol raktározzák az utazóládámat, s 
némi vita után módomban állt alászállni a hajó homályos gyomrába. Elővettem a 
körgalléromat és egyetemi fövegemet, kivettem a ládából a püspök úr őeminenciája 
engedélyét, s betettem a kabátom zsebébe. Most-hogy az ügy már nem az én, hanem a 
MESTEREM ügye volt - nyugodtan néztem szembe, képes voltam szembenézni bárkivel a 
hajón, nem lévén többé félnivalóm az összecsapástól - nos, tudom, egyszer lelkére 
beszéltem egy útonállónak is! Határozott léptekkel fölmentem hát a tatfedélzet felső részére, 
sőt, annál is tovább, addig az emelvényig, ahol Anderson kapitány többnyire tartózkodni 
szokott. Ott megálltam és körülnéztem. A szél friss volt és kormányfél felől fújt. Anderson 
kapitány fel-alá járkált. Mr. Talbot egy-két úriemberrel álldogált a korlátnál, megérintette 
sapkája szegélyét, s elindult felém. Hálás voltam barátkozási szándéka e jeléért, de most 
csak meghajoltam és továbbmentem. At a fedélzeten, s megálltam Anderson kapitány 
útjában, levett kalappal, mint akkor. Most nem gázolt át rajtam, ahogy annak idején 
megfogalmaztam. Megállt, rám meredt, kinyitotta, majd becsukta a száját. Az alábbi 
szóváltás folyt le kettőnk között. 


- Anderson kapitány, beszélni óhajtok önnel. Egy-két pillanatig hallgatott. Majd: 
- Tessék, uram. Beszéljen. Nyugodtan s kimérten folytattam. 


- Anderson kapitány. Az emberei megsértették a hivatásom méltóságát. Ön is 
megsértette. 


Fejébe szaladt a vér, majd elsápadt. Előreszegezte az állat, felém, majd leeresztette. 
Feleletképpen azt mondta, vagyis inkább csak mormogta: 

- Tudom, Mr. Colley. 

- Ennyit beismer, uram? Megint oda morgott valamit. 

- Nem volt szándékos... elszabadult a dolog. Önt méltatlanság érte, uram. 
Nyugodt hangon válaszoltam. 


- Andersen kapitány. Minthogy hibáját beismerte, készséggel megbocsátok. De voltak ott 
más tisztek is, nem is akárkik, akik, azt hiszem, s beérem e feltevéssel, nem az ön 
parancsát, inkább csak példáját követték. S pap voltomban ők sértettek meg 
legsúlyosabban! Azt hiszem, tudja, kik voltak, uram, hiába hogy álruhát öltöttek. Nem 
énmiattam, hanem a maguk javára, ők is be kell hogy ismerjék a vétkességüket. 

Anderson kapitány ingerülten járkált fel-alá a fedélzeten. Visszajött, és megállt előttem 
hátrakulcsolt kézzel. Rám meresztette, felülről, a szemét, s döbbenten láttam, hogy képe 
nemcsak vérvörös, de dühös is! Hát nem különös? A maga hibáját beismeri, de elég csak 
megemlítenem a tisztjeit, olyan állapotba kerül, amely, attól tartok, nagyon is megszokott 
nála. Azt mondta, haragosan: 


- Jó, megkapja, uram. 
- Ahogy ön a királyét, én úgy védem meg a magam MESTERÉNEK becsületét. 


Egy darabig egyikünk se szólt semmit. Megkondították a harangot, s az egyik őrséget 
felváltotta a másik. Mr. Smilestól és az ifjú Mr. Taylortól most Mr. Summers és Mr. Willis 
vette át. Az őrségváltás szertartása, mint mindig, ünnepélyesen játszódott le. Anderson 
kapitány ezután visszafordult hozzám. 


- Majd beszélek az érintett tisztekkel. Ennyivel beéri? 


- Hadd jöjjenek hozzám, uram, s én éppoly készséggel megbocsátok nekik is, mint ahogy 
önnek. De van még valami. 


Ekkor, megkell mondanom neked, a kapitány megeresztett egy kifejezetten istenkáromló 
szitkot. En azonban a kígyó ravaszságát és a galamb szelídségét szegeztem vele szembe, és 
ez alkalommal úgy tettem, mintha észre se vettem volna! A pillanat nem volt alkalmas rá, 
hogy egy tengerésztisztet megfeddjek, azért, mert káromkodik. Később, mondtam 
magamban, majd arra is sor kerül! Folytattam. 


- És itt van a hajó elejének szegény, tudatlan népe. Föl kell keresnem, és rá kell bírnom 
őket a bűnbánatra. 


- Megörült? 
- Egyáltalán nem, uram. 
- És nem érdekli, ha megint csúfot űznek magából? 


- Önnek is megvan az egyenruhája, Anderson kapitány, mint ahogy megvan nekem is. Én 
abban, a lelki ember díszében fogok közeledni hozzájuk. 


- Egyenruha! 


- Nem érti, uram? Abban az öltözékben megyek közéjük, amelyre felszentelésem és 
hosszú tanulmányaim feljogosítanak. Most nem öltöttem fel, uram. Ön úgyis tudja, ki 
vagyok. 


- De mennyire, uram. 
- Köszönöm, uram. Tehát engedélyt ad rá, hogy előremenjek és szóljak hozzájuk? 


Anderson kapitány odament a korláthoz és beleköpött a tengerbe. Meg se fordult, úgy 
válaszolt nekem. 


- Csináljon, amit akar. 


111/128 


WILLIAM GOLDING: BEAVATÁS 


Meghajoltam a háta mögött, majd magam is megfordultam. Mikor odaértem a dobogóhoz, 
Summers hadnagy megérintette a kabátom ujját. 


- Mr. Colley! 
- Nos, barátom? 


- Mr. Colley, nagyon kérem, gondolja meg, mit tesz! - Hangja suttogássá halkult. - Ha el 
nem sütöm Mr. Prettiman puskáját a levegőbe, s ettől meg nem döbbennek, nem tudom, 
még mivé fajult volna az ügy. Nagyon kérem, uram! Hadd gyülekeztessem őket a tisztjeik 
szeme előtt. Van köztük néhány erőszakos ember... s az egyik kivándorló... 


- Ugyan, Mr. Summers. Olyan öltözékben megyek közéjük, amelyben istentiszteletet is 
tarthatnék. Fel fogják ismerni, és tisztelni fogják. 


- Legalább addig várjon, amíg a rumot kiosztják nekik. Higgye el, uram, tudom, hogy mit 
beszélek! Attól megnyugosznak, barátságosabbak lesznek... könnyebben befogadják, amit ön 
mondani kíván... nagyon kérem! Egyébként a megvetés, a közöny... s ki tudja, mi más?... 


- S ha a lecke lepereg róluk, ön szerint, oda az alkalom? 
- Ügy van, uram! Gondolkodtam egy pillanatig. 
- Helyes, Mr. Summers. Késő délelőttig várok. Addig úgyis van valami Írnivalóm. 


Meghajoltam előtte, s továbbmentem. Most Mr. Talbot megint odalépett hozzám, s a 
legnyájasabb modorban fölajánlotta, hogy legyünk meghitt jó barátok. E fiatalember igazán 
a magafajták dísze! Ha az előjogok mindig ilyen emberek kezében volnának - s ez a jövőben 
valamikor nem is elképzelhetetlen... de inkább folytatom! 


Alig ültem le írni a kabinomban, mikor kopogtattak. A két hadnagy volt az, Mr. Deverel és 
Mr. Cumbershum, az én előző esti két ördögöm! A tőlem telhető legnagyobb szigorúsággal 
néztem rájuk, mert igazán rászolgáltak egy kis fenyítékre, mielőtt elnyerik a bocsánatot. Mr. 
Cumbershum alig szólt, Mr. Deverel annál többet. Készséggel beismerte, hogy hibáztak, s ő 
egy kissé be volt rúgva, mint ahogy a társa is. Nem hitte volna, hogy a dolgot ennyire a 
szívemre veszem, de az emberek mindig efféle mulatságot tartanak, ha a hajó átkel az 
Egyenlítőn, s nagyon röstelli, hogy félreértette a kapitány általános engedélyét. Végezetül 
arra kért, hogy tekintsem tréfának a dolgot, ami sajnos elfajult. Ha akkor is ilyen öltözékben 
lettem volna, senkinek eszébe sem jut ilyesmi... vigye cl az őr...g, ha bármi rosszat akart, s 
most azt reméli, hogy elfelejtem az egész ügyet. 


Hallgattam egy kicsit, mintha gondolkoznék, bár tudtam már, hogy mit fogok tenni. A 
pillanat alkalmatlan volt rá, hogy bevalljam, mekkora méltatlanságnak érzem, hogy 
embereink oly kevéssé hozzám illő öltözékben láttak. Igen, ezek az emberek igénylik az 
egyenruhát - azt is, amit viselnek, és azt is, amelyre föltekintenek! Végül megszólaltam. 

- Készséggel megbocsátok önöknek, uraim, amint arra a MESTEREM fölhatalmaz. 
Menjenek, s többé ne vetkezzenek. 

Ezzel becsuktam utánuk a kabinajtót. Kintről még hallottam, hogy egyikük, talán Mr. 
Deverel, halkan, hosszan elfüttyenti magát. Majd, ahogy a lépteik távolodtak, hallottam, 
hogy megszólal Mr. Cumbershum is, most először, mióta beszélgetésünk elkezdődött. 

- Csak tudnám, ki az őr..g az az ő Mestere? Gondolja, hogy jóban van a flottának azzal az 
á..k püspökével? 

Aztán elmentek. Bevallom, hosszú-hosszú napok óta most először éreztem békességet. 
Most minden jóra fordul. Megértettem, hogy fokról fokra nekiláthatok a munkámnak, 
nemcsak a köznép, hanem, később, a tisztek és az urak közt is, akik nem lesznek, nem 
lehetnek oly érzéketlenek az IGE iránt, mint ahogy mutatják! Nos... ennek még a kapitány is 

egynémely apró tanújelét adta... és a Kegyelem hatalma végtelen. Mielőtt felöltöttem volna a 
papi díszruhát, kimentem a középfedélzetre s ott megálltam - végre szabadon -, hisz nem 
kétséges, hogy a kapitány visszavonja azt a kezdeti goromba tilalmát, hogy nem léphetek a 
tatfedélzetre! Néztem a vizet, a kék, zöld, bíbor tengert, s rajta a vonuló hófehér 
tajtéksávokat! S valami újonnan támadt biztonságérzettel vettem szemügyre a hajónk 
oldalán a víz alatt a hínár hosszan hullámzó zöld indáit. S most úgy rémlett, különösen 
szépek hasas vitorláink oszlopai. Itt az idő; a kellő előkészületek után előremegyek, s 
megfeddem TEREMTŐNK e rakoncátlan, de igazán szeretetreméltó gyermekeit. Úgy éreztem 
- s úgy érzem most is -, elemészt a nagy-nagy szeretet mindenek, a tenger, a hajó, az 
égbolt, az úriemberek és az egyszerű emberek, de mindenekfölött a MEGVÁLTÓNK iránt! 
Íme, boldogabban nem is érhetett volna véget sok keserűségem és megpróbáltatásom! 
DICSOSEG NEKI MINDENEKTOL! 


Mint Lordságod tudja, Colley nem írt többet. A halál után - a semmi. Az maga a semmi! Az 
egész üggyel kapcsolatban nincs más vigaszom, mint hogy gondoskodhatom róla, hogy 
szegény húga soha ne tudja meg az igazat róla. A részeg Brocklebank elbömbölheti magát a 
kabinjában - Ki ölte meg azt a bunkó Colleyt? -, de neki soha nem szabad megtudnia, miféle 
gyöngeség ölte meg, s hogy kinek a keze - közöttük az enyém is - taszította idáig! 


Mikor Wheeler fölkeltett kurta és nyugtalan álmomból, megtudtam, hogy a délelőtt 
részben a vizsgálattal fog eltelni. Nekem ott kell ülnöm, Summersszel és a kapitánnyal. Arra 
az ellenvetésemre, hogy mindenekelőtt a holttestet kéne eltemetni - ilyen forró égöv alatt -, 
Wheeler nem szólt semmit. Világos, hogy a kapitány a szigorú hivatalos eljárás köpenye alá 
kívánja elrejteni mindazt, amivel ő meg mi megkínoztuk ezt az embert! Leültünk tehát az 
asztal mögé a kapitány kabinjában, és sorra felvonultak előttünk a tanúk. A szolga, aki 
Colleyt ellátta, nem tudott többet mondani, mint amennyit amúgy is tudtunk. A fiatal Mr. 
Taylor, akit édeskevéssé nyomasztott a pap halála, de annál inkább a kapitány iránt érzett 
rettegő tisztelete, elismételte, hogy szemtanúja volt, amint Mr. Colley beleegyezett, hogy 
megízlelje a rumot a... valami micsodának, nem emlékszik, hogy micsodának... a 
szellemében. Mikor megkérdeztem, hogy nem "megbékélés" volt-e az a szó, ráhagyta. És mi 
dolga volt ott elöl Mr. Taylornak? (Ezt Mr. Summers kérdezte.) Mr. Tommy Taylor a 
horgonyláncok tárolását ellenőrizte, kivált a főhorgonylánc ellenirányú tekercselésének 
töretlenségét. E pompázatos tolvajnyelv tökéletesen kielégítette a tengerész urakat, s 
elégedetten rábólintottak, mintha csak angolul lett volna. De mi dolga volt Mr. Taylornak a 
lánckamrán kívül? Mr. Taylor az ellenőrzés befejeztével visszaindult, hogy jelentést tegyen, 
de megállt egy kis időre, mert soha ilyen állapotban papot még nem látott. Aztán? (Ezt a 
kapitány kérdezte.) - Folytattam az utam tat felé, uram, hogy Mr. Summerset tájékoztassam 
- így Mr. Taylor -, de mielőtt még ezt megtehettem volna, Mr. Cumbershum lebaltázott. 


A kapitány bólintott, s Mr. Taylor látható megkönnyebbüléssel távozott. Én Summershez 
fordultam. 


- Lebaltázta, Summers? Nem látom a nyomát. A kapitány felmordult. 
- Összeszidta, uram. Folytassuk. 


A következő tanú bizonyos East volt, egy tisztes kivándorló, Írni-olvasni tudó ember, 
annak a szegény leányzónak a férje, akinek az aszott arca annyira szíven ütött. Igen, látta 
Mr. Colleyt, látásból ismerte a tisztelendő úriembert. Miközben folyt az "ürgeöntés", ahogy a 

matrózok mondják, nem látta őt, csak hallott a dologról. Talán tudjuk, hogy a felesége 
milyen rosszul van, szinte állandóan ott van mellette, ő meg Mrs. Roustabout, noha annak is 
hamarosan itt az ideje. Csak egy pillanatra látta Mr. Colleyt a matrózok között, nem hiszi, 
hogy hosszan beszélt volna hozzájuk, mielőtt megivott volna velük egy csuporral. A taps és a 
kacagás, amit hallottunk? Az azután volt, hogy az úr szólt hozzájuk pár szót, mikor már 
összemelegedtek. A dühös ordítozás? Arról ő nem tud. Mindössze annyit tud, hogy a 
matrózok levitték magukkal az urat oda, ahol az ifiúr volt, a lánckamrába. Neki a feleségéről 
kellett , gondoskodnia, a továbbiakról nem tud. Reméli, az urak nem tekintik 
tiszteletlenségnek, de ennél többet senki nem tud, talán csak maguk azok a matrózok, akik a 
tisztelendő úriembert oltalmukba vették. 

Elengedték. Én közöltem a véleményemet, hogy az egyetlen ember, aki felvilágosítással 
tudna szolgálni nekünk, az a fickó, aki a merevrészeg Colleyt visszavezette, vagy inkább 
cipelte hozzánk. Mondtam, az talán tudja, hogy Colley mennyit ivott, ki kínálta vagy itatta 
erőszakkal. Anderson kapitány helyeselt, s közölte, hogy ő már ide is rendelte azt az embert. 
Aztán, majdhogynem suttogva közölte. 

- A besúgóm azt mondja, ezt az embert kell megszorongatnunk. 

Most én következtem. 

- Uraim - kezdtem elszántan -, mi most az önök szavával élve, "túlságosan nagy feneket 
kerítünk" valaminek! Colleyt leitatták. Akadnak emberek, most már a magunk kárán tudjuk, 
akiknek a félénksége oly mérvű, hogy a mások haragja szinte halálra sebzi őket, s akiknek a 
lelkiismerete oly kényes, hogy belehalnak olyasmibe is, amit, mondjuk, Mr. Brocklebank ha 
valaminek, hát semmi kis emberi gyarlóságnak vélne! Ugyan, uraim. Miért ne ismerhetnénk 
be, hogy bár a mértéktelensége ölte meg, de a mi általános részvétlenségünk volt az 
eredendő oka? 

Ez merészség volt, nem? Szemébe mondtam a zsarnokunknak, hogy ö meg én, együtt... 
De meglepve emelte rám a szemét. 

- Részvétlenségünk, uram? 

- A mértéktelensége, uram - szólt közbe sietve Summers -, maradjunk abban. 

- Egy pillanat, Summers. Mr. Talbot, figyelmen kívül hagyom az ön különös kifejezését, 
hogy a mi "általános részvétlenségünk ölte meg". Hát nem érti? Még mindig azt hiszi, attól, 
hogy egyszer berúgott... 

- De hát ön maga mondta, uram... jó, írjuk az egészet az alacsony láz kontójára. 


- Az tegnap volt! Uram, mondok én önnek valamit. Nagyon valószínű, hogy ezen a papon, 
részeg tehetetlenségében, bűnös erőszakot tett egy, vagy a jó ég tudja, hány ember, és a 
teljes megaláztatás végzett vele! 

- Uramisten! 

Mintha az értelmem görcsöt kapott volna. Nem is tudom, hogy percekig támadt-e 
egyáltalán egy gondolatom? Majd, szinte azt mondhatnám, a görcs kiállt belőle, s hallottam, 
hogy épp a kapitány beszél. 

- Nem, Mr. Summers. Nem vagyok hajlandó semmit eltitkolni. És semmi olyan arcátlan 
vádat nem tűrök, amely a hajó irányításával kapcsolatos ténykedésemet és az utasok iránti 
magatartásomat érinti. 

Summersnek égett az arca. 

- Csak javasolni bátorkodtam. És elnézését kérem, uram, ha úgy véli, hogy ez 
meghaladta szolgálati kötelességemet. 

- Rendben van, Summers. Folytassuk. 

- De kapitány - mondtam -, nincs ember, aki ilyesmit beismerjen! 

- Ön még fiatal, Mr. Talbot. Nem is sejti, hogy egy ilyen hajón hányféle csatornán és mi 
mindent tud meg az ember, még ha ez a hajó ebben a minőségében nem régen szolgál is. 

- Csatornán? Besúgók? 

- Talán folytassuk inkább - fojtotta belém a szót otrombán a kapitány. - Engedjék be azt 
az embert. 


Summers maga ment ki és hozta be Rogerst. Ő volt az, aki Colleyt visszahozta hozzánk. 
Ritkán láttam még pompásabb fiatal fickót. 


Derékig meztelen volt, s látszott rajta, hogy valamikor majd megpohosodik. De most akár 
Michelangelónak is modellt állhatott volna! Roppant mellkasa, bikanyaka sötétbarnára sült, 
mint ahogy kellemes, széles arca is csak ott nem, ahol néhány párhuzamos karcolás nyoma 
fehérlett. Anderson kapitány hozzám fordult. 


- Summers azt mondja, ön ért valamit a keresztkérdésekhez. 
- Én? A keresztkérdésekhez? 


Lordságod bizonyára észreveszi, hogy korántsem jeleskedtem e szomorú jelenet során. 
Anderson kapitány valósággal sugárzó mosolyt vetett rám. 


- A tanúja, uram. 

Erre nem számítottam. De akkor is, mit volt mit tennem? 
- Nos, jóember. A nevét, legyen szíves! 

- Billy Rogers, jelentem lordságodnak. Előárbocterebőr. 
Tudomásul vettem a megtisztelő címet. Bár jó ómen volna! 


- Felvilágosítást kérünk magától, Rogers. Teljes részletességgel tudni szeretnénk, mi 
történt, mikor az az úriember a múltkor lement maguk közé. 


- Miféle úriember? 

- A pap. Főtisztelendő Mr. Colley, aki meghalt. Rogers a nagy ablak teljes fényében állt. 
Még soha arcon ily tágra nyílt szemű őszinteséget nem láttam. 

- Hát... egy kicsit felöntött a garatra, jelentem lordságodnak. 

Itt az ideje a fordulónak, ahogy ezek a tengerészek mondják. 

- Hogy szerezte azokat a karmolásokat az arcán? 

- Egy lotyó volt, jelentem lordságodnak. 

- Akár egy vadmacska, nem? 

- Hát, majdnemhogy... jelentem lordságodnak. 

- De maga mindig megkapja, amit akar, nem? 

- Tessék? 

- Sikerült már csak az ő érdekében is legyőznie a nő vonakodását? 


- Azt én nem tudom, jelenteni lordságodnak. Csak azt tudom, hogy meg akart lépni a 
kéziben a zsoldommal, s ha el nem kapom, ment volna, mint a puskagolyó, ki az ajtón. 


Anderson kapitány szélesen rám mosolyodott. 

- Engedelmével lordságodnak... 

Az ördög vigye el, ez az ember kinevet! 

- Nos, Rogers. Hagyjuk a nőket. Mi van a férfiakkal? 

- Tessék? 

- Mr. Colleyn erőszakot követtek el az előbástyában. Ki volt a tettes? 

Rogers arcáról minden kifejezés eltűnt. A kapitány megszorongatta. 

- Gyerünk, Rogers. Meglepné, ha megtudná, hogy épp magát gyanúsítják ezzel az 
aljassággal? 

Rogers egész tartása megváltozott. Behúzta a nyakát, s az egyik lábát egy-két hüvelykkel 
a másik mögé tolta. Keze ökölbe szorult. Nyugtalanul tekingetett hol az egyikünkre, hol a 
másikunkra, mintha azt próbálná leolvasni kinek-kinek az arcáról, hogy onnét épp mekkora 
veszély fenyegeti. Láttam, ellenségnek ítél minket! 


- Én semmiről nem tudok, kapitány úr, az égvilágon semmiről! 

- Ember, lehet, hogy magának semmi köze az egészhez. De azt csak tudja, ki volt! 

- Hogy micsoda ki volt? 

- Hát, hogy ki volt az, aki olyan gyalázatot műveit azon az úriemberen, hogy belehalt! 

- Semmit se tudok... az égvilágon semmit! Meglódult az eszem. 

- Ugyan, Rogers. Maga az egyetlen, akit vele láttunk. Más bizonyítékok híján természetes, 
hogy maga az első számú gyanúsított. Mit csináltak, maguk matrózok? 

- Hogy mi mit csináltunk, uram? 

Még soha egy arcon sem láttam jobban megjátszott meglepetést. - Biztos, hogy többen is 
vannak, akik tanúsíthatják a maga ártatlanságát. Ha ártatlan, akkor segítsen vallomásra 
kényszerítenünk a bűnösöket. 

Rogers egy szót se szólt, csak állt, sarokba szorítva. Tovább faggattam. 

- Én azt hiszem, jóember, maga meg tudná mondani nekünk, ki tette, vagy legalábbis fel 
tudná sorolni azoknak a nevét, akiket, akiket a... a szemérem elleni erőszak e sajátos 
formájával gyanúsít, vagy legalábbis azokét, akik ilyesmivel egyáltalán gyanúsíthatok. 

Andersen kapitány fölszegte az állat. 

- Köcsögöléssel, Rogers, az úr arra gondol. Köcsögöléssel. 

Aztán az asztalra szegezte a szemét, s papirosaival babrált, tintába mártotta a tollat. A 
csönd mélyen belenyúlt a várakozásunkba. Végül maga a kapitány törte meg, s dühösen 
felmordult. 

- Gyerünk, ember! Nem fogunk itt ülni egész nap! Újabb hallgatás. Rogers nem annyira a 
fejével, mint az egész testével fordult sorra mindannyiunk felé. Végül a kapitány szeme közé 
nézett. 

- Igenis, uram. 

Csak ekkor változott meg az arca. Beszopta az alsó ajkát, s fehér fogával ráharapott, 
mintha a keménységét próbálgatná. 

- Kezdjem a tisztekkel, uram? 

Csak most, most meg ne mozduljak, ez nagyon fontos! Ha csak megrebben is a szemem 
akár Summers, akár a kapitány irányába, ha csak egy csöppet is összehúzódik, az végzetes 
vádnak tűnhet föl. Ami e bestialitás vádját illeti, tökéletesen megbíztam mindkét tisztben. 
Semmi kétség, hogy ők is egymásban, mégsem mert mozdulni egyikük sem. Mint a 
viaszbábuk, olyanok voltunk. S viaszbábu most Rogers is. 

A kapitány volt az, akinek mozdulnia kellett, s ezt tudta is. Letette a tollat a papírjai mellé, 
s komolyan megszólalt. 

- Jól van, Rogers. Akkor végeztünk. Elmehet a dolgára. A szín visszatért a matróz arcába, 
majd kiszaladt belőle. 

Hosszan felsóhajtott, megdörgölte a homlokát, elmosolyodott, megfordult és kiment a 
kabinból. Nem tudom, meddig ültünk ott mi hárman szótlanul és mozdulatlanul. Ennek az én 
részemről nagyon egyszerű és hétköznapi oka volt: féltem, hogy valami helytelent mondok 
vagy teszek; a "helytelen" pedig, hogy úgy mondjam, felsőbbrendű erőre tett volna szert, 
félelmetes és kétségbeejtő erőre. Hallgatásunk hosszú percei alatt úgy éreztem, még azt 
sem engedhetem meg magamnak, hogy gondolkozzam, mert akkor még el találok 
vörösödni, s kiveri az arcomat a veríték. Szinte tudatos erőfeszítéssel ürítettem ki az 
agyamat, s vártam, hogy történjék valami. Mert egy biztos, hármunk közül én voltam az, 
akinek legkevésbé kellett megszólalnia. Rogers csapdába ejtett mindannyiunkat. Meg tudja 
Lordságod érteni, hogy valami halvány gyanú, akarva, akaratlanul, máris föltámadt bennem, 
s egyik tiszt nevéről a másikra röppent? Bénultságunkból Anderson kapitány szabadított ki 
minket. Nem mozdult, de megszólalt, szinte magában. 

- Tanúk, kihallgatások, vádak, hazugságok, újabb hazugságok, hadbíróság... ennek az 
embernek módjában áll mindannyiunkat tönkretennie, ha van benne elég bátorság hozzá, 
márpedig kétlem, hogy ne volna, hiszen a kötél a tét. És az ilyen vádak cáfolhatatlanok. 
Bármi az ügy kimenetele, valami megtapad belőlük. 


Summershez fordult. 

- S ezzel, Mr. Summers, vége a vizsgálatunknak. Van még más besúgónk? 
- Azt hiszem, nincs, uram. Aki korpa közé keveredik... 

- Pontosan. Mr. Talbot? 


- Nem tudom, mit mondjak, uram. De ez igaz. Ez az ember sarokba szorult és elővette az 
utolsó fegyverét; ez zsarolásszámba menő hamis tanúság. 


- Tény - mondta Summers, s végre elmosolyodott -, hogy Mr. Talbot az egyetlen 
közülünk, akinek a dologból haszna volt. Legalább időlegesen főrenddé emelték! 


- Már visszatértem a földre, uram... bár amióta Anderson kapitány, aki eskethet és 
temethet, "ordságodnak" szólított... 


- Úgyis van. Temetés. Isznak valamit, uraim? Volna szíves, Summers, behívni Hawkinst? 
Hadd köszönjem meg, Mr. Talbot, a segítségét. 


- Aminek, sajnos, nagyon kevés hasznát vette, uram. A kapitány megint a régi volt. 
Szélesen mosolygott. 


- Tehát mégiscsak alacsony láz. Sherryt? 


- Köszönöm, uram. Az egésszel végeztünk volna? Még most sem tudjuk, mi történt. Ön 
besúgókról beszélt. 


- Jó ez a sherry - szakított félbe nyersen a kapitány. - Azt hiszem, Mr. Summers, maga a 
napnak ebben a szakában tartózkodik az ivástól, s talán volna szíves ellenőrizni, hogy 
megtörténtek-e az előkészületek ennek a szerencsétlen embernek a temetésére. 
Egészségére, Mr. Talbot. Hajlandó volna aláírni, azazhogy ellenjegyezni egy jegyzőkönyvet? 


Elgondolkoztam. 
- A hajón nincs semmi hivatalos tisztségem. 
- Ugyan már, Mr. Talbot! Tovább gondolkodtam. 


- Majd megírok egy nyilatkozatot és aláírom. Anderson kapitány rám sandított busa 
szemöldöke alól, s szótlanul bólintott. Kiittam a poharamat. 

- Valami besúgókat említett, Anderson kapitány... Összevont szemöldökkel nézett rám. 
- Én, Mr. Talbot? Alig hinném! 
- Azt kérdezte Mr. Summerstől... 


- Aki azt felelte, hogy nincs - szögezte le harsányan Anderson kapitány. - Egyáltalán 
nincs, Mr. Talbot, egyetlenegy sincs köztünk. Érti, uram? Hozzám senki be nem oson... az 
égvilágon senki! Elmehet, Hawkins! 


Letettem a poharamat, s Hawkins elvitte. A kapitány végignézte, hogy kimegy a kabinból, 
aztán hozzám fordult. 


- A szolgáknak fülük van, Mr. Talbot. 

- Az biztos, uram! Hogy az én Wheeleremnek van, afelől biztos vagyok. 

A kapitány komoran elmosolyodott. 

- Wheelernek! Hát persze! Az aztán csupa szem és fül... 

- Nos hát, akkor a délutáni szomorú szertartás idejéig visszatérek a naplómhoz. 


- Ó, a naplójához. Ne felejtse el belefoglalni, Mr. Talbot, hogy az utasairól bármi légyen is 
elmondható, ami a legénységét és a tisztjeit illeti, ez a hajó boldog hajó! 


Három órakor mindannyian összegyűltünk a középfedélzeten. Volt ott díszőrség, Oldmeadow 
katonái, flintával, vagy hogy is hívják azt a csúf fegyverüket. Oldmeadow maga teljes 
díszben, oldalán vért nem kóstolt kardjával, ugyanúgy, mint a hajó tisztjei. Még az ifiurak is 
tőrrel az oldalukon és jámbor áhítattal az ábrázatukon. Mi, utasok, tőlünk telhetőleg 
gyászban. A legénység őrségenként tisztességesen felöltözve, már amennyire a sokféle 
ruhadarab megengedte. A méltóságteljes Mr. Brocklebank kihúzta magát, de sárga volt és 
megviselt az italtól, amelynek mennyisége Mr. Colleyt kísértetté aszalta volna. Ahogy 
szemügyre vettem, az jutott eszembe, hogy ha Brocklebank élte volna át Colley minden 
megpróbáltatását és bukását, megúszta volna gyomorégéssel és fejfájással. Ennyire más- 
más szálakból szövődik az az emberkárpit, ami körülvesz minket! Hölgyeink, akik, úgy 
látszik, eleve számítottak ilyesfajta lehetőségre, mikor az útra fölszerelkeztek, gyászruhában 
voltak - Brocklebank két kísérője is, aki őt két oldalról támogatta. Még Mr. Prettiman is 
megjelent e babonás szertartáson, Miss Granham oldalán, aki őt elhozta ide. Mert számít is 
harcos ateizmusa és republikanizmusa, ha az exeteri székesegyház kanonokjának lányával 
szegezi szembe! Mikor láttam, hogy ott bosszankodik és alig leli a helyét Miss Granham 
oldalán, arra a megállapításra jutottam, hogy a hölgy az, akivel beszélnem kell, hadd 
közvetítse ő azt a tapintatos dorgálást, ami hírhedt szabadgondolkodónknak kijár. 


Lordságod bizonyára észreveszi, hogy úgy-amennyire kihevertem már Colley levelének 
hatását. Az ember nem tépelődhetik örökké azon, ami elmúlt, sem azon, mily vékony az a 
szál, ami szándéktalan viselkedését szándékosan gonosz magatartásához köti! Igen, be kell 
vallanom, hogy ez a tengeri szertartás hallatlanul érdekelt! Az ember ritkán vesz részt, ha 
szabad azt mondanom, ily egzotikus környezetben történő temetésen. A szertartás ugyanis 
nemcsak hogy különös volt, de mindvégig - vagy majdnem mindvégig - kátránnyelven folyt. 
Azt pedig, tudja Lordságod, mennyire élvezem! Bizonyára talált már néhány különösen 
nehezen megfejthető példát, hogy mást ne említsek, az ürgeöntést - de hát nem mondja-e 
maga Servius is (azt hiszem, ő), hogy az Aeneis-ben legalább fél tucat olyan rejtvény akad, 
amit soha meg nem oldunk, sem szövegjavítás, sem sugallat, sem tudományos módszerek 
révén. Nos hát, hadd szórakoztassam el önt még néhány kátrányrejtvénnyel. 

A hajó harangja tompán megkondult. Felbukkant egy tengerészkülönítmény, vállukon egy 
pallón a brit lobogóval letakart holttest. Letették, lábbal a kormányfél, vagyis díszoldal felé, 
amerre az admirálisok, holttestek és más ilyen ritka bogarak hagyják el a hajót. A holttest 
hosszabb volt, mint hittem, de azóta megtudtam, hogy maradék ágyúgolyóink közül kötöttek 
kettőt a lábához. A paszományoktól csillogó Anderson kapitány odaállt melléje. Mint azóta 
megtudtam, ő is, a többi tisztek is sokat gyakorolták, hogy pontosan végezzék el a 
szertartást, amellyel, mint az ifjú Taylor mondta, "átsípolják az égi révkalauzt a 
fedélzetkorláton". 

Szinte valamennyi vitorlánk be volt vonva, s így a hajónk a Tengerészeti Szótár szerint, 
azaz szaknyelven - másként ugyan hogy? -, vesztegelt, ami annyit jelent, hogy egy helyben 
állt. De a komédia szelleme (megint csak a legválasztékosabb kátránnyelven szólva) 
mindvégig őrséget állt Colley holttesténél. Alighogy a pallót letették a fedélzetre, hallottam, 
hogy Mr. Summers odasúgja Deverelnek: 

- Deverel, mérget vehet rá, hogy ha a keréken egy küllőt vissza nem fordítunk, hőkölünk. 

Még ki se mondta, kemény és ütemes dobolás hallatszott a víz alól, a hajó feneke felől, 
mintha csak Davey Jones, a tenger szelleme hívná fel a figyelmet magára, vagy közölné, 
hogy éhes. Deverel parancsszavakat ordított, hogy "vitorlááát-szééél-alááá", a matrózok 
ugrottak, Anderson kapitány meg, az imádságoskönyvet mint egy gránátot markolva, 
ráripakodott Summers hadnagyra. 


- Mr. Summers f Kidugatta a fartőkét? 


Summers egy szót se szólt, de a dobolás abbamaradt. Anderson kapitány hangja 
morgássá halkult. 


- Fityeg a lapát, mint egy vénember foga. Summers válaszképpen rábólintott. 
- Tudom, uram. De amíg nem bontunk... 
- Jó lesz mielőbb szélre fordulnunk. Az isten verje meg azt a részeges főhadbiztost! 


Mogorván meredt a brit lobogóra, aztán föl a vitorlákra, amelyek, mintha csak vitába 
akartak volna szállni vele, visszazúgtak rá. Szinte az előző párbeszéd hatására. Hát nem 
nagyszerű? 


Végül a kapitány körülnézett, döbbenten, mintha most venne észre minket. Bár 
mondhatnám azt, döbbenten, mint akinek rossz a lelkiismerete, f élelmes bírái élőn, de hát ez 
nem áll. Döbbenten, mint egy csöppet fáradt ember, akinek szórakozottságában kiment a 
fejéből, hogy itt egy hulla, amitől szabadulnia kell. Kinyitotta az imádságoskönyvet, és 
savanyúan felszólított minket, hogy imádkozzunk... és így tovább. Nyilván alig várta már, 
hogy túlessék a dolgon, mert soha nem hallottam még így elhadarni egy szertartás szövegét. 
A hölgyeknek még arra is jutott idejük, hogy a zsebkendőjüket elővegyék (könnyadót 
lerovandó), mi, úriemberek, a szokott módon fejfedőnkbe bámultunk, de még idejében 
eszünkbe jutott, hogy e szokatlan ceremónia túlságosan érdekes ahhoz, hogy elmulasszuk, 
így hát még jókor föltekintettünk. Reméltem, hogy Oldmeadow emberei megeresztenek egy 
sortüzet, de mint utóbb ő elmondta nekem, nézeteltérések merültek fel az admiralitás és a 
hadügyminisztérium között, így se tűzkövük, se puskaporuk nem volt. De többé-kevésbé 
egyszerre vigyázzba kapták magukat, és a tisztek kirántották a kardjukat. Eltűnődtem - 
vajon illik-e ez egy paphoz? En nem tudom, s ők sem. Elesen megszólalt egy síp, valaki 
megpergette a gyászdrapériával bevont dobot, nyitányként vagy utójátékként. Vagy az 
envoij? erre a helyesebb szó? 


30 Kb. kísérőlevél. 

Mint Lordságod bizonyára észrevette, Richárd megint önmaga már-vagy mondjuk úgy 
inkább, hogy kiláboltam a terméketlen s talán indokolatlan önvád időszakából. 

És mégis - a legvégén (azután, hogy Andersen kapitány morogva felszólított, töprengjünk 
el arról az időről, mikor már nem lesz többé tenger) hat matróz vitorlamestersípon eltrillázott 
egy dallamot. Nos, lehet, hogy Lordságod még sose hallott ilyen sípot, így hát közölnöm kell, 
hogy a hangja körülbelül annyira zenei, mint egy bagzó macska nyivákolása! Es mégis, és 
mégis, és mégis! Harsány és fülsértő zeneietlenségük s fölcsapó és lassan, tétován, hosszan 
és reszketegen elhaló hangjuk mintha olyasvalamit közölt volna, ami túl van szavakon, 
valláson, filozófián. Ez egyszerűen maga volt a halált sirató élet. 

Még arra is alig volt időm, hogy némi önelégültséggel észleljem érzelmeim őszinteségét, a 
pallót máris megemelték és megbillentették. Főtisztelendő Róbert James Colley földi 
maradványai kicsusszantak a brit lobogó alól, és pfcs! - egyetlen hangos csobbanással 
alámerültek, oly szakértelemmel, mintha csak Colley tapasztalt búvár lett volna, s 
rendszeresen gyakorolta volna az önmaga temetését. Persze, az ágyúgolyók is segítettek. 
Az, hogy súlyukat most ily pótlólagos célra alkalmazták, végül is eredeti céljukkal teljes 
összhangban volt. így hát Colley maradványai a tenger mérőlánc által eddig nem ért 
mélyébe?! merültek, s ezt úgy is föl lehetett fogni, hogy végre meglelik mindenek szilárd 
alapját. (Az élet ily szükségszerűen szertartásos pillanataiban ha imádságoskönyvünk 
nincsen, forduljunk Shakespeare-hez! Semmi úgy meg nem teszi!) 


Az ember azt hinné, hogy ezt egy-két perc néma tiszteletadás követte, mielőtt a gyászoló 
gyülekezet elhagyta a temetőkertet. Dehogyis! Anderson kapitány becsukta a könyvét, 
felsivítottak a sípok, ez alkalommal evilági türelmetlenséggel. Anderson kapitány 
odabiccentett Cumbershum hadnagynak, az megérintette a kalapját és elüvöltötte magát: 

- Ssszééél-alááá-mind! 

Szófogadó hajónk megindultában mindjárt fordulni is kezdett, s nehézkesen fölvette 
eredeti útirányát. A szertartásosan fölsorakozott matrózok szétrebbentek, s már másztak is 
föl mindenütt a kötelek közt, hogy teljesen kibontsák a vitorláinkat, s kifeszítsék még a 
toldatvitorlákat is. Anderson kapitány elvonult, gránáttal, azazhogy imádságos-könyvvel a 
kezében, gondolom, hogy az eseményt a hajónaplóba bejegyezze. Az egyik ifiúr odapónálta 
magát a tájoló szélrózsája elé, s megint minden úgy volt, mint azelőtt. En visszamentem a 
kabinomba, hogy meggondoljam, mit is írjak abba a nyilatkozatba, amit majd alá kell írnom. 
Mindenesetre úgy kell megfogalmaznom, hogy Colley húgának a legkisebb fájdalmat okozza. 
Legyen hát az alacsony láz, ahogy a kapitány óhajtja. Előle meg el kell titkolnom, hogy a 
gyújtózsinórt már lefektettem, s Lordságodon áll, hogy meggyújtja-e. Uramisten, az 
ellentmondások micsoda sora, születés, halál, nemzés, eljegyzés, esküvő, amiről csak én 
tudok, és mind ezen a párját ritkító hajón! 


31 Shakespeare: A vihar. V. i. (Babits Mihály fordítása) 

Íme! Az vés"-jel, azt hiszem, némi eredetiséget ad neki, nem? Nem a szokott dátumok, az 
ábécé betűi, az utazás feltételezett napja! Azt is odaírhattam volna e bekezdés fölé, hogy 
"függelék", de az olyan ostobán, nagyon is, nagyon is ostobán hatna. Mert a végére értünk 
valaminek, s már nincs mit mondani róla. Úgy értem... persze, ott vannak a napi 
feljegyzések, de a naplóm így visszatekintve, észrevétlen átalakult, egy drámát örökített 
meg - Colley drámáját. Szegény Colley drámája azonban véget ért, s ő most ott áll, ki tudja, 
hány mérföld mélyen, az ágyúgolyón, maga van már, jaj, be maga, mint Mr. Coleridge 
mondja. Látom, egészen másfajta stílusra kell átváltanom, hogy visszatérjek a mindennapok 
apró változásaira, csupa olyasmire, ami semmi drámát nem rejt, de e pompás kötésű 
kötetben, Lordságod ajándékában, marad még néhány üres lap, s én megpróbáltam elhúzni 
a temetés leírását abban a reményben, hogy az, ami talán a Róbert James Colley Bukása és 
Siralmas Vége, valamint Rövid Beszámoló az Ö Tengeri Gyásszertartásáról címet viselhetné, 
így talán majd kitart az utolsó lap aljáig. Nem sikerült. Élete valóságos élet volt, halála 
valóságos halál, s éppúgy nem passzolt bele az adott kötetbe, mint egy bütykös láb a nem 
rászabott csizmába. A naplómat persze folytatni fogom, ha ebből a kötetből kifogytam is - 
abban, amit Phillips szerzett nekem a markotányostól, s aminek nincs lakatja. Erről jut 
eszembe, kiderült, milyen semmi dolog az, amiért az emberek félősen hallgatnak, ha a 
markotányos szóba kerül. Phillips mondta el, mert ő nyíltabb, mint Wheeler. Valamennyi 
tiszt, beleértve a kapitányt is, adósa a markotányosnak! Phillips csak úgy emlegeti: a 
markolányos. 

Erről meg az jut eszembe... azért fogadtam fel Phillipset, mert akárhogy kiabáltam, nem 
tudtam felébreszteni Wheelert. Máig is keresik. 
, Illetve keresték. Summers az imént mondta el. Wheeler eltűnt. Leesett a hajóról. Wheeler! 
Ugy múlt el, mint az álom a bodor ősz pofaszakállával, csillogó tar fejével, szenteskedő 
mosolyával, mindannak pontos tudásával, ami a hajón csak történt, a csillapítójával, s a 
készségével, hogy bármit, de bármit megszerezzen az urának, ami a világon csak létezik, 
feltéve, hogy az úr fizet érte! Wheeler, akiről a kapitány azt mondta, csupa szem és fül! 
Hiányozni fog ez az ember, mert hiába is remélem, hogy Phillips szolgálataiból rám majd 
ugyanannyi jut. Már most is magamnak kell lehúznom a csizmámat, bár Summers, aki épp 
ott volt a kabinomban, volt olyan jó és segített. Két halál rövid pár nap alatt! 

- De azzal legalább nem vádolhat senki -— mondtam Summersnek, nem minden él nélkül - 
, hogy ennek az embernek a halálában is benne volt a kezem. Ugye? 

Kifulladt, nem tudott felelni. Visszaült a sarkára, majd fölállt, s figyelte, mint bújok bele 
hímzett papucsomba. 

- Az életnek nincsen formája, Summers. Az irodalom nagyon is rosszul teszi, hogy formát 
kényszerít rá! 

- Téved, uram. Nemcsak halál, születés is volt a hajón. Pat Roundabout... 

- Roundabout? Azt hittem, Roustabout. 

- Tökéletesen mindegy. Kislánya született, aki a hajó nevét kapta. 

- Szegény, szegény gyermek! Szóval ez volt az a bögés, amit hallottam? A Riskát juttatta 
eszembe, mikor a lábát törte. 

- Ez volt, uram. Most megyek és megnézem, hogy vannak. 

Otthagyott, s ezek a lapok még mindig üresek. Újdonság, mindig csak újdonság! De 
miféle? Éppenséggel van mit megörökítenem, de a kapitányra, s nem Colleyra vonatkozólag. 
Már korábban kellett volna beiktatnom - a negyedik, sőt talán a harmadik felvonásba. Most 
úgy sántikál a dráma után, mint a szatírjáték a tragikus trilógia nyomában. Nem annyira 
détiouement?2, mint inkább sápatag megvilágosodás. Anderson kapitány gyűlölete a papság 
iránt! Emlékszik. Nos, így talán ön is, én is mindent tudunk! 


Pszt, mint mondani szokás - hadd reteszeljem be az odúm ajtaját! 


Tehát - Devereltől tudom. A hadnagy ivásnak adta a fejét - mindig is mértéktelen volt, 
korábban is ivott, de most ahhoz képest is sokat iszik. Ugy látszik, hogy Anderson kapitány - 
nem csupán a naplómtól, hanem a többi utastól való félelmében is, akik most - az 
acélkemény Miss Granham kivételével - mind úgy vélik, hogy "szegény Colley"7-val csúnyán 
bántak - gorombán leteremtette ezt a két embert, Cumbershumot és Deverelt, az ügyben 
játszott szerepükért. S Deverelnek, a szolgálati szabályzat értelmében, nem volt joga 
úriember módjára elégtételt követelnie. Azóta emészti magát és iszik. Tegnap éjszaka, 
tökrészegen, bejött a kabinomba, s hajnaltájt motyogva, botladozó nyelvvel, elmondta a 
kapitányról, amit szükségesnek tartott, hogy a naplómba följegyezzek. De annyira azért nem 
volt részeg, hogy a veszéllyel ne lett volna tisztában. Képzelje el Lordságod, ott ülünk ketten 
a gyertyafényben, váll váll mellett az ágyamon, Deverel ádázul suttog a fülembe, én meg 
odahajtom a fejem a szájához. Mint kiderült, adva volt s van egy nemesi család - nem 
hiszem, hogy Lordságod közelebbről is ismerné őket -, a birtokuk a Deverelékével határos. E 
család, mondaná Summers, kihasználta a helyzetéből fakadó előjogokat s elhanyagolta a 
kötelességeit. A jelenlegi fiatal lord édesapja kitartott egy nagyon-nagyon jó természetű, 
nagyon szép, nem éppen okos, és, mint bebizonyosodott, elég termékeny hölgyet. Az 
előjogokat kihasználni néha igencsak költséges. Lord L... (ez maga Richardson, nem?) 
egyszerre ráébredt, hogy vagyonra volna szüksége, mégpedig azonnal. Hogy ezt hol találja 
meg, azt tudta, de a családjára rájött a methodista becsületesség, s ragaszkodott hozzá, 
hogy szakítson a bájos hölggyel, aki ellen semmi mást nem lehetett felhozni, minthogy a pap 
nem ejtett ki fölötte pár szót. Katasztrófa fenyegetett. A helyzetét fenyegető veszély a bájos 
hölgyből kicsiholt néhány szikrát, lévén a mérleg másik serpenyőjében a vagyon! E 
pillanatban, mint Deverel a fülembe suttogta, közbelépett a Gondviselés: a család birtokában 
lévő három egyházi javadalom egyikének járadékosa vadászbaleset áldozata lett. Az örökös 
nevelője, egy jelentéktelen fickó, kegyeskedett elfogadni a javadalmat, s vele a bájos 
hölgyet és annak átkozott rakományát, ahogy Deverel mondta. A lord vagyonhoz jutott, a 
hölgy férjhez, Anderson tisztes életjáradékhoz, feleséghez s gratis egy utódhoz. A fiút annak 
a rendje és módja szerint a tengerre küldték, ahol vér szerinti apjának felületes érdeklődése 
elegendő volt, hogy biztosítsa az előmenetelét. Aztán az öreg lord meghalt, a fiatalnak meg 
semmi oka nem volt, hogy szeresse fattyú féltestvérét! 


Mindez imbolygó gyertyafénynél, miközben az egyik oldalon Mr. Prettiman zsémbel 
álmában, a másikon Brocklebank szellentget kitartóan. 


Ó, az a kiáltás a fedélzetről, a fejünk fölül - 
"Nyolcat kondul a harang, minden rendben a hajón!" 


Deverel, e bűvös órában, részeg meghittséggel ölelte át a vállam, s beavatott a titokba, 
hogy miért mondta mindezt el nekem. Ez a história volt az a bizonyos "tréfa", amit szeretett 
volna elmondani nekem a sydneyi öbölben, vagy a Jóreménység fokán, csak odaérjünk, ő, 
Deverel - vagy benne a szesz, amit megivott -, le akar mondani a rangjáról, hogy párbajra 


32 Kibontakozás. 

hívja és ledurrantsa a kapitányt! - Mert - mondta, immár hangosabban, s fölemelte a 
reszketeg jobb kezét - én egy lövéssel leszedek egy varjút a templomtoronyról! - Ölelgetett, 
a hátamat lapogatta, jó Edmundom-nak nevezett, közölte, hogy majd én leszek a segédje, 
ha eljön az ideje ; s ha, ha mégis... ha annak az ördögnek olyan szerencséje volna, és ő 
hagyná ott a fogát, akkor ezt mind írjam bele abba az én híres naplómba... 


Nagy üggyel-bajjal sikerült úgy átvinnem a kabinjába, hogy nem riasztottuk fel az egész 
hajót. De ez aztán újdonság! Szóval ezért volt az, hogy egy bizonyos kapitány annyira 
gyűlölt egy papot. Akkor már sokkal ésszerűbb lett volna, ha egy bizonyos lordot gyűlöl! 
Márpedig az volt a helyzet. Andersonnal méltatlanságot követett el egy lord... egy pap... vagy 
az élet... Uramisten! Eszem ágában sincs mentséget keresni a kapitánynak! 


Deverelnek sem, mint ahogy korábban tettem. Tévesen ítéltem meg, azért becsültem. Ő 
talán éppoly híven példázza egy nemesi család végső hanyatlását, mint ahogy Mr. Summers 
egy újnak a fölemelkedését! Egyre csak jár az eszem. Rajtakapom magam, hogy arra 
gondolok, ha én esem így áldozatul egy lord szerelmi viszonyának, akkor talznjakobinus 
válik belőlem? Belőlem? Edmund Talbotból? 


Ekkor jutott eszembe az a félig kialakult szándékom, hogy Zenobiát Róbert James 
Colleyval boronáljam össze, s így szabaduljak esetleges szorult helyzetemből. Az ötlet 
annyira hasonlított Deverel tréfájához, hogy kis híján meggyűlöltem magam érte. Mikor 
rádöbbentem, hogyan beszélt ő, és hogyan én, és hogy hihette azt, hogy magam is úgy 
gondolkodom, mint az a bizonyos "nemesi család", égett az arcom a szégyenkezéstől. Mikor 
lesz már vége ennek az egésznek? 


Egy születés azonban nem nyom a latban ugyanannyit, mint két halál. Valami általános 
levertség uralkodik a hajón, mert mondjon akárki akármit, egy tengeri temetés, bármilyen 
léhán beszéltem is róla, nem tréfadolog. Mint ahogy Wheeler eltűnte sem derítette fel az 
utasok kedélyét. 


Két napja már, hogy szégyenlősen ódzkodom megkérni Summerst, segítsen papucsot 
húznom! A tisztek nem henyélnek. Summers - mintha ez kereskedelmi hajó volna s nem 
hadihaj ó-úgy határozott, túl sok a szabad időnk, hogy csakúgy lézengjünk. Mi meg úgy 
határoztunk, hogy most a hajó tat felőli vége szolgál színjátékkal az előhajónak. Bizottság 
alakult a kapitány hozzájárulásával! S ez akarva-akaratlanul összehozott Miss Granhammel! 
Epületes élmény volt. Ugy találtam, hogy ez a nő, ez a jó arcú, művelt és idős hajadon, 
olyan nézeteket vall, hogy azoktól egy átlagpolgár ereiben megfagy a vér! A szó szoros 
értelmében nem tesz különbséget a tisztjeink egyenruhája, s az indigófesték közt, amivel 
faragatlan őseink mázolták ki magukat, sőt, ide sorolja a tetoválás szokását is, ami a déli 
tengereken s talán az ausztrál szárazföldön dívik! S ami még ennél is rosszabb - a 
társadalom szemszögéből: - ő, a kanonoklány, semmi különbséget nem tesz az indián 
javasember, a szibériai sámán és egy reverendás katolikus pap közt! Mikor kifejtettem, hogy 
akkor már illenék ide sorolnia a mi papságunkat is, mindössze annyit írt a javukra, hogy 
azok nem sértik annyira a szemét, mert tesznek róla, hogy nehezebb legyen 
megkülönböztetni őket a többi úriembertől. Annyira megrendített ez a beszélgetés, hogy 
válaszra se telt az erőmből, s félelmetes szókimondásának okát csak akkor fedeztem fel, 
mikor (vacsora előtt az utasszalonban) bejelentették, hogy ő és Mr. Prettiman hivatalosan 
eljegyezték egymást. A fianfailles?? váratlan biztonságában a derék hölgy úgy érezte, 
nyugodtan kimondhat akármit! De vajh" milyen szemmel nézhet ránk? Elpirultam, mikor 

eszembe jutott, mi mindent mondtam a jelenlétében, amit kisiskolába illő gyerekességnek 
tarthatott. 

E bejelentés akkor is mindenkit felvidított. Lordságod el sem tudja képzelni a nyilvános 
szerencsekívánatokat és a kettőjük háta mögött ejtett megjegyzéseket. En személy szerint 
őszintén remélem, hogy minden Hymenek legmogorvábbja, Anderson kapitány fogja 
megesketni őket a hajón, s így teljessé válik mindazon ceremóniákra kiterjedő 
gyűjteményünk, amelyek a kétlábú teremtményt a bölcsőtől a sírig végigkísérik. Ök ketten 
szemmel láthatólag ragaszkodnak egymáshoz - szerelmesek egymásba, a maguk módján! 
Az egyetlen komor hangot Deverel ütötte meg. Azt mondta, nagy kár, hogy Colley meghalt, 
hisz ha élne, akkor itt és most pap tudná összeesketni őket. Ezt általános hallgatás követte. 
Miss Granhamnek, aki az ön alázatos szolgája előtt kifejtette a nézeteit a papokról úgy 
általában, úgy éreztem, ehhez nem kéne hozzászólnia. De ő egészen döbbenetes 
kijelentéssel hozakodott elő. 

- Az a pap mélységesen romlott ember volt. 

- Ugyan, asszonyom - mondtam -, de mortuis...234 satöbbi. Egyetlenegy szerencsétlen 
ballépés... az az ember teljesen ártatlan volt. 

- Ártatlan! - kiáltotta Prettiman, és felpattant. - Egy pap ártatlan? 

- Én nem az ivásra utalok - mondta a lehető legjegesebb hangján Miss Granham -, 
hanem a bűn egy másik formájára. 

- Ugyan, asszonyom... ezt nem tudom elhinni... ön, mint úrihölgy, nem tudja... 

- Uram - kiáltotta Mr. Prettiman -, uram, ön kétségbe vonja egy hölgy szavát?! 

- Nem, nem. Dehogyis! Csak... 

- De kedves Prettiman, hagyja, nagyon kérem. 

- Nem, asszonyom, ezt nem hagyhatom. Mr. Talbot, úgy látszik, feljogosítva érzi magát, 
hogy kétségbe vonja, amit ön mond, s követelem, hogy ezért kérjen bocsánatot... 

- Nos - mondtam nevetve -, készséggel, asszonyom. Fenntartás nélkül! Nem állt 
szándékomban... 

- Véletlenül szereztünk tudomást e bűnös szokásáról - mondta Mr. Prettiman. - Egy pap! 
Két matróztól, aki épp egy kötéllétrán ereszkedett alá az árbocról a hajó oldalába. Miss 
Granham meg én - sötét volt - menedéket keresve behúzódtunk a rengeteg összevissza 
kötél közé a létra alján... 

- Hágószálak, csatlócsarnakok... Világosítson fel minket, Summers! 

- Teljesen mindegy, uram. Bizonyára emlékszik, Miss Granham, épp arról beszélgettünk, 
hogy az igazi szabadság mint vezet el óhatatlanul az igazi egyenlőséghez, az pedig... de ez is 
teljesen mindegy. A matrózok nem tudták, hogy mi ott vagyunk, tehát akaratlanul bár, de 
mindent kihallgattunk! 

- A dohányzás is elég csúf szokás, Mr. Talbot, de úriemberek ezen legalábbis nem mennek 
túl! 

- De drága Miss Granham! 

- Ez éppúgy vadakhoz illő dolog, uram, mint akármi más, ami a színesek közt dívik! 

Oldmeadow hangjából kiérződött a teljes hitetlenség. 

- Az istállóját, asszonyom, csak nem azt kívánja mondani, hogy a fickó bagót rágott? 

Utasok, tisztek közt egyaránt kitört a kacagás. Summers, pedig neki aztán igazán nem 
szokása az ilyesmi, velünk kacagott. 


- Igenis - mondta, mikor alábbhagyott a zaj. - Az egyik ellenőrzésem során nagy köteg 
leveles dohányt láttam csüngeni nála a fedélzetgerendán. Megette a penész, és kidobtam a 
hajóról. 

- De Summers - mondtam. - Én nem láttam ott semmiféle dohányt. És egy ilyesfajta 
ember... 


- Higgye el, uram. Ez még azelőtt volt, hogy ön meglátogatta volna. 
- Akkor is, szinte képtelen vagyok elhinni! 


- Hallja hát a tényeket - mondta epésen, mint szokta, Mr. Prettiman. - A hosszú 
tapasztalat, a velem született képesség és a nélkülözhetetlen védekezési ösztön 
szakemberré tett, hogy fel tudjam idézni a leghenyébb beszédet is. Hallja hát, uram, úgy, 
ahogy a matrózok mondták! 

Summers tiltakozva emelte fel mindkét kezét. 

- Ne, ne! Kíméljen meg minket, nagyon kérem! Ez végül is igazán nem fontos! 

- Nem fontos, uram, mikor egy hölgy szavát?... ez nem maradhat annyiban, uram. A 
matrózok egyike odaszólt a másiknak, aki mellette mászott lefelé - "Billy Rogers röhögött, 
mint a fenékpumpa, mikor kijött a kapitány kabinjából. Kiült a latrinára, én meg mellé. 
Aszongya, sok mindent megért már életében, de ilyet még nem pipált, hogy egy pap rágjon 
bagót neki"... 

Prettiman diadalmas, de ádáz képe, lobogó haja, s az a hirtelenség, ahogy műveit hangja 
átváltozott erre a pontosan utánzott csibészbeszédre, valósággal kacagórohamot váltott ki a 
hallgatóságból. Ettől a filozófus még jobban elképedt, s eszelősen nézett körül. Hát lehet 
ennél képtelenebb valami? Azt hiszem, ez volt az az apróság, ami megváltoztatta a 
közérzetünket. Anélkül, hogy tudtuk volna, mitől, ekkor szilárdult meg az elhatározásunk, 
hogy nyélbe ütjük azt a színielőadást! Lehet, hogy Mr. Prettiman komédiásösztöne tette - ó, 
nem kétséges, hogy neki kell a komikusszerepet játszania! S ami heves szóváltásnak indult a 
társadalombölcselő és Lordságod alázatos szolgája közt, az átalakult kellemes beszélgetéssé 
arról, hogy mit játsszunk, ki rendezze, s kinek mi legyen a szerepe benne! 


Utóbb kimentem, hogy elvégezzem szokott egészségügyi sétámat a középfedélzeten; s kit 
láttam ott - az előbástya rekeszfalánál "Miss Zenobiát" és Billy Rogerset, komoly 
beszélgetésbe merülve! Nyilván Rogers az ő hős tengerésze, aki "nem tud várni tovább". Ki 
volt az a rokonlélek, aki segített összeütnie rossz helyesírása, de választékos billet-doux- 
ját$5? Nos, ha megpróbál hátrajönni és a nőt az odújában meglátogatni, én teszek róla, hogy 
megkorbácsolják! 

Mr. Prettiman és Miss Granham is a középfedélzeten sétált, csak a túloldalon. Élénken 
beszélgettek. Miss Granham épp azt fejtegette (hallottam, s azt hiszem, akarta is, hogy 
halljam), hogy, mint Prettiman is tudja, a fő céljuk az kell legyen, hogy a kormányzatnak 
azon elemeit támogassák, amelyek feltehetőleg még nem korrumpálódtak. Mr. Prettiman ott 
ügetett mellette - a hölgy magasabb, mint ő -, s e szigorú, de tisztán látó elme hatására 
hevesen bólogatott. Mindkettő befolyással lesz a másikra - mert azt hiszem, őszintén 
ragaszkodnak egymáshoz, amint ilyen rendkívüli jellemeknél megesik. De akkor is, Miss 
Granham, én nem őt, én önt fogom szemmel tartani. Figyeltem, hogy átlépik a fehér vonalat, 
amely a társadalmi osztályokat elválasztja, kiállnak a hajó orrára, s Easttel, meg azzal a 


35 Szerelmes levél. 


125/128 


WILLIAM GOLDING: BEAVATÁS 


szegény, sápadt lánnyal, a feleségével beszélgetnek. Majd visszatértek, s odajöttek egyenest 
hozzám, az árnyékba, az ernyő alá, amit a kormányfél csarnakköteleire feszítettünk ki. 
Meglepetésemre Miss Granham megmagyarázta, hogy ők tárgyaltak Mr. Easttel. East úgy 
látszik, mesterember, valami nyomdászféle. Semmi kétségem, hogy a jövőben foglalkoztatni 
szeretnék, azon jár az eszük. De nem akartam, hogy lássák, mennyire érdekel a dolog, így 
hát visszafordítottam a szót arra, hogy mit is mutassunk be a népnek. Mr. Prettiman éppoly 
közömbösnek mutatkozott ez iránt is, mint a közösség élete iránt általában, jóllehet épp ez 
képezné filozófiája tárgyát. Shakespeare-t elvetette, mert nagyon is kevéssé domborítja ki a 
társadalom bűneit! Megkérdeztem, szerintem logikusan, vajon ki másból áll a társadalom, ha 
nem egyénekből, de arra kellett rájönnöm, hogy nem érti, mit mondok- vagy inkább arra, 
hogy a józan ész felismeréseit valami falféle tartja vissza kétségkívül éles elméjétől. 
Nyomban szónokolni kezdett, de Miss Granham ügyesen elterelte, kijelentvén, hogy a német 
auktor, Goethe Faustja megfelelne... 

- Csakhogy - mondta - az egyik nyelv géniusza más nyelvre lefordíthatatlan. 

- Bocsánat, ezt nem értem, asszonyom. 

- Ezt úgy értem - magyarázta türelmesen, mintha én is az ifjú úriembereink egyike 
volnék-, hogy egy zseniális alkotást lehetetlen más nyelvre híven lefordítani! 

- Ugyan már, asszonyom - mondtam nevetve-, legalább ezen az egy téren szakembernek 
vallhatom magam! Keresztatyám az egész Raeine-t versben fordította le angolra; s a 
connoisseur-ök?f véleménye szerint a fordítás egyenértékű, sőt itt-ott felül is múlja az 
eredetit. 

Egy emberként torpantak meg, fordultak felém és bámultak rám. Mr. Prettiman szólalt 
meg a szokott lázas hévvel. 

- Akkor tudnia kell, uram, hogy ez egyedülálló! Meghajtottam magam. 

- Uram - mondtam -, tudom. 

Ezzel, miután Miss Granham előtt is meghajoltam, távoztam. Ez találat volt, nem? De 
komolyan - bosszantóan nagyképű két ember ez! De ha az én szememben csak bosszantók 
és komikusak, nem kétlem, hogy a másokéban félelmet keltők! Epp miközben e sorokat 
írtam, hallottam, hogy elmennek az odúm előtt az utasszalon irányába, s megütötte a 
fülemet, hogy Miss Granham épp a keresztvizet szedi le valaki szerencsétlenről. 

- Reméljük hát, hogy még idejében megokosodik. 

- A hátrány ellenére, asszonyom, amit a születése és a neveltetése jelent, tagadhatatlanul 
szellemes. 

- Egy biztos - felelt a hölgy -, mindig megpróbál a beszélgetésnek valami komikus 
fordulatot adni, s az embernek akaratlanul is muszáj vele nevetnie, olyan jókat nevet a saját 
viccein. De ami a nézeteit illeti, úgy általában... egyetlen szó illik rájuk, az, hogy középkoriak! 

Ezzel kikerültek a hallótávolságból. Deverelre nem gondolhattak, az biztos - bár néha 
megjátssza a szellemes embert, születése és neveltetése egészen elsőrangú, bármily 
keveset is hasznosít belőle. Még az a legvalószínűbb, hogy Summersről beszéltek. 


Nem tudom, hogy írjam ezt meg. A lánc túlságosan vékonynak tetszhet, az egyes szemek 
nagyon is gyöngének - de valami mégis azt súgja nekem, hogy igenis összefüggenek, 
egységet alkotnak, s hogy már értem, mi történt, szegény, szánalmas és nevetséges 

Colleyval! Az éjszaka melegem volt és nyugtalan voltam, nem hagytak nyugodni a 
gondolataim, s lázban - persze alacsony lázban - égve újra végiggondoltam az egészet. 
Mintha összeálltak volna előttem bizonyos mondatok, szavak, helyzetek - egyik a másik 
nyomában -, s szinte azt mondanám, fölizzott előttem hol bohózatba illő, hol vaskosan 
tragikus jelentésük. 


Summers bizonyára sejtette, miről van szó. Mert /eveles dohány, az nem volt ott! Csak a 
halott emlékét próbálta védeni! 


Rogers a kihallgatása során a jól megjátszott döbbenetével... -— Hogy mi mit csináltunk, 
uram? - Vajon valóban megjátszott volt ez a döbbenet? Tegyük fel, hogy ez a pompás 
állatpéldány a meztelen igazságot mondta, a maga testi valójában! Majd Colley, a levelében: 
az embert az mocskolja be, amit maga követ el, s nem az, amit mások őellene - "a szigete 
királyába" belebolondult Colley, a levelében, amint vágyik, hogy elébe térdepeljen - Colley a 
lánckamrában, életében először részegen, helyzetét meg nem értve, bolond érzelmi 
túláradásban - Rogers, amint a latrinán bevallja, hogy sok mindent megért már életében, de 
olyat még nem pipált, hogy egy pap rágjon bagót neki! O, persze hogy nem bánta, még 
biztatta is, gúnyosan, e nevetséges, gyerekes csínyre - de még ha biztatta is, nem Rogers, 
Colley követte el afellatió-t, aminek az emlékébe szegény bolond belehalt. 

Szegény, szegény Colley! Visszakényszerítették a maga fajtájához, egyenlítői bolondot 
csináltak belőle - elhagytam, cserbenhagytam én is, aki megmenthettem volna - s legyűrte 
a kedvesség és egy-két csupor mámorító ital... 

Még farizeusi önelégültséget sem érzek, hogy én vagyok az egyetlen úriember, aki nem 
voltam szemtanúja az alábuktatásának. Bár lettem volna, akkor legalább fölemelhettem 
volna a szavamat e gyerekes kegyetlenség ellen! Akkor talán őszintébben ajánlhattam volna 
fel a barátságomat neki, s nem... 


Levelet írok Miss Colleynak. Csupa hazugság lesz, elejétől végéig. Megírom, hogy 
barátságunk a bátyjával egyre mélyült. Megírom, hogy mennyire csodáltam őt. S majd 
beszámolok alacsony lázának minden napjáról, s arról, hogy halála mennyire fájt nekem. 

E levélben minden lesz, de egy szemerke igazság sem! Hát lehetséges, hogy így kezdem a 
pályafutásomat királyom és hazám szolgálatában? 

Azt hiszem, sikerül majd megtalálnom a módját, hogy kiegészíthessem Colleynak azt a 
megtakarított kis pénzét, amit visszajuttatok hozzá. 

Ez naplóm utolsó lapja, keresztatyám, s az 8 utolsó lapja is! Átlapoztam újra az egészet, 
ugyancsak szomorúan. Szellem? Eles megfigyelések? Szórakoztatás? Nos... afféle tengeri 
história kerekedett belőle, de olyan, amiben se vihar, se hajótörés, sem elsüllyedt hajó, se 
tengeri mentés nincsen, ellenségnek se híre, se hamva, nem dörögnek benne ágyúk, nincs 
hősiesség, zsákmány, vitéz védekezés, merész roham! Mindössze egyeden puska sül el, s az 
is csak egy mordály! 

Még hogy önmagán botlott el! Racine világosan megmondja - de hadd idézzem önnek a 
saját szavait: 


Lásd, kicsinyenként hág az Erény föl Olymp meredélyén, 


S apródonként kúszik Hádész mélyére a Rossz! 


Milyen igaz, s hogy is lenne másként? E léptek kicsisége teszi lehetővé a Brocklebank- 
féléknek, hogy megmaradjanak, s eljussanak valami torz és telített teljességre, mely 

mindenkit undorít, csak őket magukat nem! De nem így Colley! Ő volt a kivétel. Mint ahogy 
a tatfedélzet és félfedélzet létráján dübörögve csúszott vaspatkós sarkán le a 
középfedélzetre, egy-két csupornyi tüzes ichortól is az önelégült szigor magasáról zuhant 
olyan mélyre, amit kijózanodván bizonyára a poklok mélyének, önmaga lealacsonyodásának 
érzett. Abba a nem éppen vastag kötetbe, amely az embernek az Emberről szerzett 
ismereteit tartalmazza, iktassuk be e mondatot. Az ember bele tud halni a szégyenébe. Ez a 
kötet kis híján megtelt. Most lelakatolom, vitorlavászonba burkolom, ügyetlenül bevarrom, 
majd beteszem zárható fiókomba. A kevés alvásba és a sok megértésbe, azt hiszem, egy 
csöppet belebolondultam, mint a tengeren mindenki, aki túlságos közelségben él másokkal, s 
így túlságos közelségben mindazzal, ami rettenetes a nap és hold alatt. 


VÉGE 

